
ULIIMUL SECREI: 
RAMIFICAŢIA SPRE IRAK 


Fără îndoială că revelaţiile despre originea omului pe 
Pământ și cele despre istoria omenirii m-au marcat profund. 
Destul de curând mi-am dat seama că iniţiativa bărbatului din 
Apellos pentru ca eu să am acces la acele informaţii și 
„fereastra” mică de timp pe care am avut-o la dispoziţie pentru 
așa ceva au avut un rol bine determinat. Casca 
interdimensională, un dar nepreţuit pe care l-am primit de la 
cei din Apellos, s-a dovedit a fi un dispozitiv foarte evoluat 
tehnologic, nu doar pentru înţelegerea informațiilor complexe 
pe care le-am vizualizat, dar și pentru modul în care s-au 
desfășurat evenimentele legate de expediţia prin cel de-al 
treilea tunel. Părea că totul a fost aranjat pentru un scop bine 
definit, care la acea vreme nu-mi era clar. Totuși, nu a durat 
prea mult pînă cînd s-a făcut lumină și în această privinţă. 

Mulţumit de bogăţia și natura informaţiilor la care am avut 
acces în timpul vizionării imaginilor despre trecutul omenirii, 
așteptam cu nerăbdare ceea ce simțeam a fi „cireașa de pe 
tort”: expediţia prin cel de-al treilea tunel. Aveam deja ceva 
experiență, acumulată în călătoriile precedente și acum trăiam 
o stare generală de împlinire datorită faptului că ultima 
„redută”, ultimul mister al complexului din Bucegi - cel de-al 
treilea tunel - avea să-mi fie dezvăluit, chiar dacă parţial, 
pentru că urma să explorăm doar ramura spre Irak. Ştiam deja 
că aceasta era cea mai „accesibilă” ramură din „arhitectura” 
destul de complicată al celui de-al treilea tunel. 


STRUCTURĂ ARBORESCENIĂ 


Linia principală spre Tibet nu am voie să o comentez acum, 
pentru că lucrurile sunt delicate la nivel diplomatic. China și-a 
rezervat dreptul să nu permită scurgerea de informaţii în ceea 
ce privește ramura principală a tunelului, chiar dacă nu are 
acces la el, iar noi nu dorim tensiuni suplimentare în acest 
sens. Cel puţin asta era situaţia acum câţiva ani, pentru că în 


ultimul timp primim un alt gen de semnale de la guvernul 
chinez. Deoarece subiectul este sensibil, prefer să-l dezvolt 
într-unul din volumele următoare, dacă voi avea „liber” pentru 
aceasta. 

Pe de altă parte, una dintre ramurile secundare ale 
tunelului - cea care duce spre Curbura Buzăului - prezintă un 
mare interes strategic pentru România, care, de asemenea, nu 
poate fi dezvăluit deocamdată. A rămas bifurcația spre Irak, iar 
mai departe prelungirea spre Podișul Gobi și Mongolia. Pentru 
ceea ce am acceptul să spun în acest volum, varianta spre Irak 
este singură ce poate fi considerată, într-o anumită măsură, 
fără consecinţe neplăcute. În linii mari, știam ce urma să văd 
acolo și mai ales știam ceea ce noi doream să găsim, dar cu 
toate acestea emoția deplasării și a experienţei efective era 
foarte vie. 


Zona Vrancei / Intorsura Buzăului 


Podişul Gobi 


Tunelul principal 


Schema generală a celui de-al treilea tunel, cu ramificatțiile sale 


Așa după cum am mai spus, pătrunderea în complexul 
secret din Munţii Bucegi înseamnă în mod automat un salt 
vibraţional al fiinţei și tocmai de aceea niciodată nu pleci de 
acolo fiind plictisit, obosit sau iritat. Dimpotrivă, după ce intri 
în Marea Galerie, realitatea înconjurătoare pare că se 
transformă, chiar dacă mintea îţi spune că nimic nu este 
diferit. 


Accesul în Sala Proiecţiilor înseamnă implicit un salt 
evident, atât în frecvenţa de vibraţie a minţii, cât și a trupului; 
în interiorul acestui spaţiu, câmpul specific acţionează la nivel 
celular, iar influenţa subtilă asupra psihicului și mentalului este 
deja un fapt cert. Odată cu intrarea în tuneluri, aceste influenţe 
iau forme caracteristice, căci fiecare culoar are într-un anumit 
fel propria lui „personalitate”. 

Știam că al treilea tunel era destul de „accesibil” din punct 
de vedere tehnic, dar el se distingea prin ramificaţiile sale. În 
decursul anilor, Cezar a făcut mai multe expediţii pe fiecare 
dintre acestea, iar eu cunoșteam din rapoarte rezultatele lor 
uluitoare. 

Linia principală spre Tibet este cea mai directă cale de 
acces spre lumi extraordinare. La capătul ei, într-unul dintre 
masivurile tibetane, există o veritabilă „piesă de lansare”, atât 
în câmpul subtil al conștiinței, cât și în lumea fizică exterioară. 
Dar, după cum am spus, mai multe dezvăluiri în acest sens ar 
intra acum sub anumite incidenţe politice, care trebuiesc 
evitate. 

Pe de altă parte, ramificaţia spre curbura Munţilor Carpaţi 
- într-o zonă ce corespunde la suprafaţă unui peisaj rural din 
Munţii Siriu - este scurtă și conduce la o structură subterană 
uimitoare, care are un rol precis în acel punct. Din raţiuni 
militare și de securitate naţională nu am voie să detaliez, dar 
este posibil să revin asupra acestui subiect într-unul din 
volumele următoare. lot ceea ce pot spune acum este că la 
capătul acestei ramificații se află un ansamblu complicat, în 
directă legătură cu tabloul principal de comandă din Sala 
Proiecţiilor. 

Bifurcaţia spre Irak este însă mai „accesibilă” și mai 
simplă, dar pornind de la ce am descoperit acolo, am avut o 
idee care mai apoi s-a dezvoltat într-un mod foarte atractiv și a 
condus spre rezultate remarcabile. 


PREGĂTIRI PENTRU EXPEDIȚIE 


Ziua destinată odihnei și relaxării a decurs foarte bine. Am 
avut doar o ședință scurtă, informală, cu cei doi ofiţeri 
americani, care nu fuseseră până atunci în Sala Proiecţiilor. 


Totuși, ei au dovedit că își făcuseră bine „temele” pe baza 
materialelor documentare la care au avut acces în pregătirea 
acelei misiuni. 

Aceasta a cuprins și un curs intensiv despre caracteristicile 
complexului din Bucegi, despre topografia locului și chiar 
despre natura distorsiunilor spaţio-temporale din cele trei 
tuneluri, împreună cu locotenentul Nicoară, prin 2010-2011 
pusesem la punct un „manual” de pregătire a celor ce urmau 
să intre în Sala Proiecţiilor, pentru a lua parte la expedițiile 
prin tuneluri. lextul a fost aprobat de Cezar și - la acea vreme 
- de regretatul general Obadea. 

Experienţa acumulată în primii ani după marea 
descoperire din Bucegi a demonstrat necesitatea existenţei 
unui protocol special pentru cei ce urmau să pătrundă în 
complexul secret din munţi și mai ales în Sala Proiecţiilor. Am 
stabilit un set de reguli precise, de condiţii de ordin somatic și 
psiho-mental ce trebuiesc întrunite de către „aplicanţi”, 
precum și un cod etic de procedură. Toate acestea s-au dovedit 
a fi necesare, pentru că în mare parte cei care ajungeau acolo 
nu puteau să reziste frecvenţei de vibraţie a câmpului de 
energie specific și a artefactelor din Sala Proiecţiilor. 
Protocolul special la care s-a lucrat mai multe luni avea 
aproximativ două sute de pagini și trata aceste aspecte atât din 
punct de vedere teoretic, cât și practic. Am pus la punct 12 
teste specifice și grilele de evaluare ale acestora. Prin urmare, 
era vorba despre un veritabil examen, pe care militarii 
trebuiau să-l treacă. Dintre civili, până în prezent doar nouă 
oameni de știință au primit acceptul să pătrundă în locaţia 
secretă, fără să mă socotesc și pe mine. 

Protocolul detaliază, de asemenea, modul în care trebuie 
să se ia contact cu tehnologii uluitor de avansate, cu mult 
superioare celor existente în acest moment pe Pământ, 
incluzând aici și tehnologiile din cadrul „proiectelor negre”, 
neguvernamentale. Acele tehnologii au la bază principii și 
abordări asupra Universului, care sunt complet diferite de ceea 
ce se cunoaște în prezent și tocmai de aceea ingineria inversă - 
care a dat rezultate remarcabile în multe alte cazuri - nu a 
putut fi aplicată aici, decât într-o mică măsură. Este ca și cum 
trebuie să învăţăm o altă fizică, extrem de avansată, care 
implică o cunoaștere profundă a tainelor Macrocosmosului (în 
volumele anterioare ale seriei, autorul a definit acest termen 


(Macrocosmos) ca fiind totalitatea planurilor și dimensiunilor 
de manifestare, de la universul fizic până la cel cauzal, inclusiv. 
Cu alte cuvinte, Macrocosmosul include atât dimensiunea fizică 
a Creaţiei, cât și dimensiunile superioare acesteia, care sunt 
subtile - n. ed.), spre deosebire de fizica „ortodoxă”, cea care 
studiază într-o manieră parţială și limitată doar Universul fizic. 

Ofițerii americani s-au dovedit foarte bine pregătiţi la toate 
nivelurile implicate în Protocol, trecând cu brio examenul și 
primind astfel acceptul pentru expediţia prin cel de-al treilea 
tunel. Totuși, există și anumite restricţii care au fost stabilite 
de-a lungul timpului și aici mă refer în principal la al doilea 
tunel, care duce spre interiorul Pământului. Restricţiile au fost 
impuse de unele civilizaţii de acolo, iar noi am fost nevoiţi să le 
respectăm, chiar dacă acest lucru a creat o anumită tensiune în 
relaţia pe care o avem cu americanii. De pildă, cei din lomassis 
au declarat de la început că ei nu doresc să colaboreze cu 
Statele Unite ale Americii. Aceasta a fost o condiţie greu de 
„digerat” pentru marii șefi de la Pentagon, însă înțeleptul Dryn 
a rămas foarte ferm în această privinţă, fără să ofere explicaţii 
suplimentare. În cele din urmă americanii au trebuit să 
accepte, dar situaţia nu a fost plăcută nici pentru noi. 

In plus, conducerea din Apellos a cerut ca ceea ce noi vom 
comunica spre exterior să fie doar ceea ce ei permit și nimic 
mai mult. Cenzura este valabilă atât pentru informaţiile de 
natură generală, destinate populaţiei - cum ar fi cele din cărțile 
pe care eu le scriu - cât și pentru cele de natură strict secretă, 
care sunt destinate anumitor guverne și Agenţii de Securitate. 
După prima mea vizită în Apellos, reprezentanţii orașului au 
solicitat să îndeplinesc funcţia de „ambasador” al celor de la 
suprafaţă. Cezar îndeplinea deja această „funcţie” de mulţi ani, 
însă pentru cei din Tomassis și pentru alte două civilizaţii 
subpământene. 

Am dorit să fac această scurtă digresiune pentru ca 
lucrurile să fie mai bine înţelese, în contextul relaţiilor 
bilaterale pe care le avem cu Pentagonul și cu unele civilizaţii 
din interiorul planetei. Revenind acum la expediţia noastră prin 
cel de-al treilea tunel, conform programării estimate misiunea 
avea să dureze doar câteva ore, urmând ca seara să revenim la 
Bază. 

Parametrii expediției, care au fost fixaţi de Cezar, erau 
clari și ei ofereau de asemenea: cercetarea amănunţită a 


Camerei Oculte, utilizând aparatura specială adusă de cei doi 
americani, care era prevăzută în acordul bilateral pentru 
expediţia prin cel de-al treilea tunel; preluarea tăbliţelor; 
studierea „scaunului” special și, eventual, găsirea cristalului, 
care se pare că reprezenta „piesa de rezistenţă” în acel 
terminal. Pentru identificarea lui, atât Cezar, cât și eu, ne 
puneam speranța mai mult în posibilităţile căștii eterice pe 
care o primisem de la cei din Apellos, o piesă tehnologică de o 
extraordinară fineţe, ale cărei principii de funcţionare erau 
foarte avansate. De altfel, partea americană a dorit să studieze 
în amănunţime acel dispozitiv, dar noi a trebuit să refuzăm, 
datorită înţelegerii cu cei din Apellos, care nu au permis 
aceasta. 

Totuși, nici logistica americană nu era de neglijat, căci cei 
doi ofițeri veniseră cu un dispozitiv de „scanare a schimburilor 
dinamice de natură cuantică” - o premieră tehnologică, după 
cum ni s-a spus - și cu un termo-spectrometru de înaltă 
rezoluţie, care, de asemenea, era un vârf de gamă, putând fi 
întâlnit doar la echipamentele militare. Într-adevăr, niciuna 
dintre aceste piese de înaltă tehnologie nu era pentru folosință 
publică, căci ele făceau parte din „sacul cu minuni” al 
proiectelor nonguvernamentale (Probabil că aici autorul se 
referă la așa-zisele „Black Projects” - n. ed.). Aceasta nu era 
însă treaba noastră si, de altfel, nici ofițerii americani nu ne-au 
dat alte informaţii în această privinţă. 

Aparent, eram bine „echipaţi”, dar nu știai niciodată ce 
surprize îți poate rezerva tehnologia extraterestră din 
complexul secret din Bucegi. Până în acel moment, cercetările 
întreprinse ne-au arătat că între tehnologia pământeană și cea 
a civilizaţiei extraterestre care a construit acel complex uluitor 
exista o evidentă incompatibilitate, atât ca principii, cât și ca 
efecte. După cum am spus, nici măcar ingineria inversă nu 
putea să ajute, din cauză că bazele tehnologiei extraterestre nu 
puteau fi deocamdată înţelese de știința modernă. Speram 
totuși să găsim anumite elemente care să grăbească realizarea 
saltului fundamental pe care știința îl are de făcut, pentru a 
avea acces la o cunoaștere mult mai profundă asupra lucrurilor 
și fenomenelor din Univers. 

A doua zi ne-am trezit devreme, dar cu toate pregătirile ce 
trebuiau făcute și cu ordinele pe care Cezar le mai avea de dat, 
plus zborul cu elicopterul, am ajuns la complexul din Bucegi 


abia pe la ora prânzului. Am rămas un anumit timp în zona 
Marii Galerii, pentru a permite acomodarea celor doi militari 
americani cu noul nivel energetic al realităţii cu care ei 
interacţionau. 

Cu toată pregătirea lor prin intermediul protocolului 
special, aceștia nu și-au putut stăpâni uluirea, care se 
amplificase încă de la intrarea în Marea Galerie. După ce am 
ajuns cu toţii în Sala Proiecţiilor, a fost necesar să mai facem o 
pauză cam de jumătate de oră, pentru a le permite ajustarea 
psiho-mentală la ceea ce ei vedeau în exterior și percepeau în 
interiorul lor. Intre timp, Cezar a reglat intrarea în cel de-al 
treilea tunel de la micul panou de comandă din fața acestuia. 
În ceea ce mă privește, ca de fiecare dată când veneam în acest 
loc uimitor, m-am retras în zona pătratului galben-auriu, lângă 
Dom și m-am așezat acolo, încercând să las toate acele 
influenţe subtile să treacă prin mine, hrănindu-mă cu forţa și 
cunoașterea lor. Aș putea spune că exersam un fel de 
„comuniune” cu acea Sală, care crea o stare de „plutire” și 
chiar de euforie, ce se răspândea repede în întreaga mea ființă. 


O CĂLĂTORIE SCURTĂ 


Cam după jumătate de oră totul era pregătit pentru 
intrarea în tunel. Cei doi ofițeri americani se aflau lângă Cezar, 
în faţa consolei mici a panoului de comandă. Deschiderea 
enormă a culoarului în munte era deja activată, vibrând într-o 
culoare verzuie, ușor fosforescentă, lăsând să se întrevadă 
puţin din interiorul lui. Am observat că acesta deja devenea 
întunecat, semn al distorsiunii spaţiale de la intrare, o 
caracteristică comună pentru fiecare dintre cele trei tuneluri. 
Mă așteptam ca distorsiunea să fie ceva mai în profunzime, dar 
am remarcat că era relativ aproape de intrare și destul de 
puternică, deoarece pulsaţia ei specifică era mai amplă decât 
în cazul primelor două tuneluri. 

Simţindu-mi gândurile, Cezar a spus: 

— Fiecare dintre tuneluri are particularitatea lui. La 
acesta, modul de transport este ușurat de niște sasuri 
spaţiale... cam la fel ca în cazul tunelului spre interiorul 
planetei. 


Apoi el a activat anumite comenzi pe consolă și în faţa 
noastră a apărut holograma cu prezentarea schematică a 
structurii tunelului. Am remarcat natura puternică a fiecărei 
distorsiuni, marcată prin culoarea indigo mai accentuată și 
înconjurată de un halo dinamic de un alb sclipitor. Fiecare 
ramificaţie a tunelului conţinea o astfel de distorsiune, la mică 
distanţă de la pătrunderea în ea. 

Al ureilea tunel — raruijacaţii şi distorsiuni 


— Aici va fi ușor, deoarece avem de făcut câteva „salturi” și 
acoperim întreaga distanţă, a spus Cezar. 

Am observat că ofițerii americani erau destul de emoţionaţi 
și recunoșteam foarte bine propriile mele trăiri atunci când 
intram în Sala Proiecţiilor, dar mai ales atunci când plecam în 
expedițiile prin tuneluri. Am glumit puţin cu ei, îmbărbătându- 
i. Firește, în cazul lor nu se punea problema unui sentiment de 
frică, ci mai curând era vorba despre emoția misterului și 
experienţei ce era destinată doar unui număr extrem de 
restrâns de persoane de pe această planetă. Gura imensă a 
tunelului și pulsaţia hipnotică a distorsiunii aveau într-adevăr 


un impact major asupra psihicului și mentalului uman; era 
nevoie de câteva minute bune pentru a „alinia” corpul și 
mintea la energia subtilă uriașă, emanată de Sala Proiecţiilor, 
iar pentru aceasta era necesar ca fiinţa să fie bine echilibrată 
în ansamblul ei. 

Le-am spus pe scurt celor doi ofiţeri la ce trebuie să se 
aștepte atunci când vor păși în interiorul tunelului; de fapt, a 
fost mai mult o recapitulare, pentru că știam prea bine că 
nimic nu poate să înlocuiască experienţa efectivă. Am intrat cu 
toţii în tunel și am simţit imediat izolarea fonică specifică, 
precum 0 „rupere” de realitatea înconjurătoare. Am observat 
că, la fel ca în cazul celui de-al doilea tunel, care se conecta cu 
interiorul Pământului, cristalele colorate erau plasate în 
locașurile lor înainte de distorsiune, care se găsea cam la 
cincisprezece metri de la intrare. Suprafaţa ei se unduia ritmic 
ca o undă în aer, alterând puţin imaginea din spate. 

L-am așteptat câteva momente pe Cezar, care rămăsese la 
consola de comandă. După ce a intrat și el în tunel, a trecut 
primul prin distorsiune, într-un mod foarte degajat și cu 
deplină încredere, dispărând instantaneu din faţa privirilor 
noastre, chiar dacă noi în continuare puteam să „vedem”, 
aparent, continuarea tunelului din spatele ei. Eu aveam deja 
experiența acestui gen de „treceri”, astfel încât le-am făcut 
semn celor doi maiori să îl urmeze. După o scurtă ezitare, au 
trecut rapid prin distorsiune, dispărând brusc. Apoi am trecut 
și eu, simțind aceeași stare ce era caracterizată de ușoare 
furnicături la nivelul pielii, pe care le-am simţit și la trecerea 
prin distorsiunea din tunelul spre centrul Pământului. Imediat 
i-am văzut pe Cezar și pe cei doi ofițeri așteptându-mă în fața 
unei ramificații imense a tunelului. 

„Deplasarea”, de fapt, era o „comutare” între două zone 
diferite de spaţiu, printr-o modificare de frecvenţă de vibraţie. 
În acel caz, distanţele erau relativ mici, astfel încât 
presupuneam că pentru formarea și menţinerea distorsiunii nu 
era nevoie de o sursă de energie prea mare. Chiar și așa, acest 
aspect a fost și încă reprezintă cel mai mare mister pentru noi: 
ce anume susține energetic întreaga tehnologie uluitoare care 
este prezentă în Sala Proiecţiilor, incluzând câmpul specific de 
acolo și distorsiunile spaţio-temporale care subzistă în acest 
fel, de zeci de mii de ani? 


Prima ramificaţie ce pornea din tunelul principal spre Tibet 
lua direcţia spre stânga și se continua până sub zona de 
curbură a Carpaţilor. Tunelul respectiv avea dimensiuni puţin 
mai mici decât tunelul principal; eu am estimat înălțimea sa la 
șapte metri și jumătate, iar lăţimea cam la cinci metri. La 
intersecţie, atât pe linia principală, cât și pe ramificaţie am 
văzut seturile de cristale rombice colorate, de o parte și de alta 
a tunelurilor, urmate de câte o distorsiune la fel ca cea de la 
intrare, prin care tocmai trecuserăm. 

Pe ramificaţia spre subsolul Buzăului, chiar la intrare, pe 
partea dreaptă, am văzut una dintre mașinile electrice noi, iar 
pe sol am văzut depozitate mai multe lăzi sigilate. Ştiam despre 
acel transport, care venise în urmă cu aproximativ un an de la 
Armată, dar el a implicat de fapt mult mai multe lăzi. De atunci 
și până în momentul de faţă fusese organizată o singură 
expediţie, cu o echipă exclusiv românească, doar în scop 
tehnic. Am presupus, deci, că restul lăzilor au fost duse la 
destinaţia finală, dar nu am întrebat. Știam de la Cezar că era 
vorba despre echipament logistic și că, probabil într-un viitor 
apropiat, urma să ne ocupăm de montarea lui. 

Cezar ne-a făcut semn să trecem prin următoarea 
distorsiune, păstrând linia principală spre Tibet, ceea ce am 
făcut cu toţii imediat. Am „ieșit” la o nouă bifurcaţie, practic 
identică cu prima, însă de această dată ramura secundară lua 
direcţia spre dreapta, către Irak, fiind mai mică în dimensiuni 
ca tunelul principal spre Tibet. Eram la „răspântia” expediției 
noastre, căci urma să deviem pe ramificaţia spre Irak. 

— Încă un „salt” și am ajuns, ne spuse Cezar zâmbind. 

M-am gândit ce convenabile erau astfel de deplasări, în 
care ajungeai doar în câteva minute la distanţă de mii de 
kilometri faţă de punctul de plecare și îmi imaginam ce mult ar 
putea să progreseze omenirea dacă ar avea la dispoziţie o 
astfel de tehnologie. Doar cu această „achiziţie”, atât 
conceptuală cât și practică, s-ar putea schimba cel puţin 
jumătate din datele comerțului mondial, veniturile, libertatea și 
mai ales eficiența în aproape toate domeniile economice. O 
singură „apăsare pe o clapetă importantă” în procesul de 
evoluţie a științei ar putea declanșa schimbări majore în viaţa 
și destinul omului. 

Am apreciat, de asemenea, că expedițiile prin cel de-al 
treilea tunel erau cel mai ușor de realizat, indiferent că era 


vorba doar de deplasare umană sau cu dispozitive de transport, 
datorită rapidităţii și eficienței extraordinare cu care se 
realizau. Linia principală spre Tibet păstrează o frecvenţă 
oarecum liniară, fără perturbații deosebite, iar marile vortexuri 
magnetice - adică cel din Curbura Carpaţilor, cel din Irak și cel 
din Podișul Gobi din Mongolia - sunt preluate de ramificaţiile 
sale. Mi-am dat seama că structura complexă din Bucegi 
„explora” o mare parte din planetă pe direcţii având 
caracteristici diferite, sugerând existenţa unor zone în care s- 
au dezvoltat civilizaţii diferite, dar foarte vechi, acoperite de 
„praful” timpului ce macină totul. 


TERMINAL: A DOUA CAMERĂ OCULTĂ 


Am deviat cu toţii de la tunelul principal, intrând pe 
ramura secundară spre Irak. După cristale, cam la zece metri 
de intrare se afla distorsiunea spaţială, prin care am trecut fără 
probleme, ca de obicei. Brusc ne-am aflat pe o ultimă porţiune 
de culoar a ramurii secundare, poate la vreo doisprezece metri 
distanţă de un perete opac de culoare indigo. Lumina în tunel 
nu mai era albastră, ci devenise verzuie, ca cea de la intrarea 
în tunelul principal. La acest capitol, asemănarea cu ceea ce 
văzusem în tunelul spre Egipt era perfectă. Deosebirea consta, 
însă, în ceea ce se afla la capătul acestuia: în tunelul spre 
Egipt, capătul lui era străjuit de o imensă ușă de piatră, perfect 
șlefuită, pe când aici, pe ramura spre Irak, poarta de piatră era 
înlocuită cu „ceva” de culoare indigo închis, care își schimba 
lent nuanţa. Aveam o bănuială, dar pentru a fi sigur mi-am pus 
casca dăruită de cei din Apellos. Am văzut imediat câmpul 
subtil al „porţii”, care era un baraj de energie și chiar 
întrezăream interiorul spaţiului de dincolo de el. 

Pe peretele din stânga al tunelului am văzut - de asemenea 
încastrat în materialul specific - același semn distinct ca cel al 
porții din Marea Galerie: un pătrat în interiorul căruia era 
gravat un triunghi cu vârful în sus. Cezar a venit în dreptul lui, 
spunând: 

— Sistemul de protecţie este redundant, dar oarecum „în 
sens invers”. Adică nu poţi avea acces aici decât dacă ești 
„recunoscut” la consola din faţa tunelului, în Sala Proiecţiilor. 


Se pare că manipularea comenzilor acolo lasă o „impresie” 
biologică sau de natură subtilă, care este recunoscută aici. 
Doar cel care comandă acea consolă, poate „deschide” aici 
câmpul de protecţie. Dar, din nou, la consolă nu poţi să ajungi 
decât dacă treci de „barajul energetic” al porţii din Marea 
Galerie, care este adevăratul test pentru un intrus cu gânduri 
necurate. 

Am vrut să verific aceasta și am atins triunghiul, însă nu s- 
a întâmplat nimic. Apoi Cezar a procedat la fel și atunci, 
aproape imediat, fondul opac de culoare indigo a devenit 
translucid și apoi a dispărut. În faţa noastră se deschidea un 
spaţiu destul de larg, o cameră dreptunghiulară, mergând mai 
mult în profunzime decât în lățime și fiind luminată blând într-o 
nuanţă albastru deschis, foarte plăcută. 

— E Camera Ocultă din Irak, a spus Cezar după ce am 
intrat cu toţii în acea încăpere, adresându-se mai mult celor doi 
ofițeri americani. Se aseamănă mult cu cea din Egipt, dar pe 
noi ne interesează în mod deosebit „scaunul” de proiecţie a 
conștiinței și cristalul care îl face să funcţioneze. În celelalte 
expediţii pe care le-am făcut aici am fost interesaţi mai mult de 
studiul tăblițelor. 

Am privit în jur și am văzut că pereţii camerei prezentau 
numeroase nișe de diferite adâncimi, în care erau puse tăblițe. 
Asta era o primă deosebire față de Camera Ocultă din Egipt, 
căci aici, în Irak, rafturile pentru plăcuţele de platină erau 
înlocuite cu un fel de nișe sau locașuri. Camera era mai mică 
decât cea din Egipt, măsurând ceva mai mult de jumătate din 
aceasta; avea pe lungime cam șapte metri, poate șapte metri și 
jumătate, iar pe lăţime cam șase metri. 

Nișele erau mai adânc create în peretele camerei, care nu 
era din piatră, ci din materialul special ce „învelea” tunelul la 
interior: o textură aparte, părând să fie mai curând o 
combinaţie între ceva amorf și ceva biologic. Culoarea acelui 
material era indigo, puţin fosforescent la suprafaţă; la atingere 
el dădea impresia că este „vătuit”, dar în realitate era dur, atât 
pentru palme cât și pentru tălpi. 

În cameră, materialul părea să fie „modelat” în diferite 
zone ale pereţilor, căci am văzut multe nișe de formă 
dreptunghiulară sau în „L”, pline cu plăcuţe cam de aceeași 
dimensiune cu cele din Egipt. Nișele erau distribuite pe trei 
dintre pereţii camerei, căci cel de-al patrulea, prin care am 


intrat, era de fapt câmpul subtil protector. Totuși, distribuţia 
nișelor îmi părea aleatorie, iar spaţiile dintre ele erau relativ 
mari. 

Fiecare nișă era plină cu plăcuţe, dar am observat cu 
uimire că acestea - spre deosebire de cele din Egipt - erau 
toate alcătuite dintr-un material perfect transparent, probabil 
cristal. M-am apropiat de un astfel de locaș și am desprins o 
tăbliță de acolo. Nu am întâmpinat nicio rezistenţă, iar aceasta 
era o altă deosebire faţă de plăcuţele din Egipt. Aici, ele 
stăteau în picioare, aderând imediat în mod misterios la poziţia 
verticală, stabilă, ca și cum ar fi fost atrase de un magnet. Ele 
fuseseră deja inventariate într-o expediţie anterioară, iar 
locotenentul Nicoară avea lista cu repartiţia lor pe nișe. În 
Camera Ocultă din Irak se găsesc ceva mai puţin de o mie de 
plăcuţe, ceea ce înseamnă cu mult mai puţin decât în Camera 
din Egipt. 

Vedere |rontală a Camerei Ocult 


Cezar ne-a explicat că studiul plăcuţelor de cristal a fost în 
mod deliberat amânat până la conceperea unei tehnologii care 
să permită conversia sau extragerea informaţiei de pe 
plăcuţele de platină din Camera Ocultă din Egipt. Se considera 


că plăcuţele de cristal din Irak sunt mai dificil de decodat decât 
cele din platină. 

— Nu am dorit să amestecăm studiile acestor plăcuţe, a 
explicat Cezar atunci când, în urmă cu o zi, cei doi ofițeri 
americani i-au cerut lămuriri suplimentare. Oricum, a fost doar 
o problemă de timp până s-a reușit punerea la punct a unei 
tehnologii avansate de preluare a acestor informaţii și de 
conversie a lor într-un format care să fie ușor de folosit pentru 
noi. Acum avem acces la plăcuţele de platină, deci este timpul 
să ne îndreptăm atenţia și asupra celor de cristal. 


MISTERUL DEZVĂLUIT AL CRISTALULUI 


Eu nu înţelegeam rostul nișelor în pereţi, nu pricepeam 
logica dispunerii lor. Dar, înainte de a încerca să aflu aceasta, 
am fost atras de piesa principală a Camerei Oculte, care era 
„scaunul” special. Acesta era plasat perpendicular cu peretele 
energetic protector, părea a fi „turnat” în podea și, după 
aprecierile mele, corespundea ca mărime și formă unei fiinţe 
umanoide de cel puţin doi metri și jumătate înălţime. 

Raportat la dimensiunile unei ființe umane obișnuite, 
„Scaunul” mi se părea enorm, deoarece „pereţii” săi erau 
foarte groși, cu niște „încrustaţi!” precum semnele cuneiforme, 
care luminau fosforescent într-o culoare albastru-metalic. 
Practic, dacă nu luăm în considerare plăcuţele din cristal, 
„scaunul” reprezenta singurul obiect din încăpere, 
impresionant prin mărime, alură și formă complexă. 

La prima vedere, el părea turnat dintr-o singură piesă, 
deoarece nu vedeam îmbinări. Toate formele sale erau cursive 
și rotunjite, ceea ce îi dădea atât un aspect modern, cumva 
aerodinamic, dar și unul foarte tehnologizat. Arâta ca un scaun 
ergonomie cu spătarul mult lăsat pe spate, într-un unghi de 
aproximativ 30 faţă de orizontală, dar era foarte masiv, cu 
multe proeminențe, curbe și mici adâncituri. 

În partea din dreapta a „scaunului” am văzut o extensie 
laterală, ca un bloc suplimentar de formă dreptunghiulară, cu o 
lăţime de aproximativ treizeci de centimetri, care avea în 
mijloc un loc gol, cu o structură destul de complexă pe pereţii 
interiori. Era precum o extensie a „scaunului” de aproximativ 


cincisprezece centimetri în diametru, care mergea în adâncime 
cam patruzeci de centimetri. 


De o parte și de alta a acelei cutii dreptunghiulare am 
remarcat câteva semne luminate tot în albastru. Am 
recunoscut imediat extensia pentru folosirea cristalului, așa 


cum văzusem în imaginile ce au fost convertite de pe plăcuţele 
din Egipt. Totuși, chiar dacă cei doi ofițeri americani au 
cercetat cu atenţie în diferite zone ale Camerei Oculte, 
utilizând pentru aceasta aparatura pe care au adus-o, ei nu au 
reușit să capteze o „anomalie” care să ofere vreo indicație 
despre cristal. 

În partea de sus a „scaunului”, ce corespundea locului în 
care se așază capul, am văzut două „benzi” metalice 
semicirculare, iar o a treia era perpendiculară pe acestea, 
având la capătul inferior un mare cristal rotund, probabil în 
dreptul frunţii celui ce se așeza în scaun. Pe la jumătatea 
scaunului, corespunzând probabil locurilor de așezare a 
antebraţelor, erau două dispozitive de formă oarecum 
dreptunghiulară, dar ascuţite spre vârf. La picioare, 
aproximativ în zona gleznelor am văzut câte o „bandă” lată de 
cristal, sprijinită de câte un postament, care la bază avea 
câteva semne luminate în albastru fosforescent. 


“ 30 cm 


Extensia late rală d scaunului. Locaşul peniru cristal 


— Prea multe nu avem ce face aici, a spus Cezar. Strângem 
plăcuţele și căutăm cu atenţie cristalul tetraedric. 

L-am privit toți cu mirare. Unde să mai căutăm cristalul. 
Cezar mi-a făcut un semn cu mâna, arătându-mi casca dăruită 


de cei din Apellos. Avea perfectă dreptate, căci după ce am 
folosit-o la identificarea naturii peretelui opac de la intrarea în 
Camera Ocultă, am dat-o jos, fiind preocupat de plăcuţele de 
cristal și de „scaunul” special. Am pus casca pe cap și m-am 
concentrat cît mai bine, știind că există o strânsă legătură între 
psiho-mentalul meu și obiectul asupra căruia îmi îndreptam 
atenţia. 

Vederea plăcuţelor de cristal cu acea cască s-a transformat 
într-un adevărat spectacol, căci fiecare nișă strălucea puternic 
datorită emisiilor de natură electromagnetică emanate de ele. 
Era o imagine oarecum „dublată”, cu o margine luminoasă 
scânteietoare, ceea ce îmi indica faptul că dispozitivul îmi arăta 
de asemenea nivelul eteric și subtilităţile acestuia. 

Deși am realizat cu atenţie o panoramă de 180* asupra 
pereţilor, nu am reușit totuși să observ nimic special. Am trecut 
la observarea „scaunului” misterios din mijlocul Camerei 
Oculte. Știam cu certitudine că el „funcţiona” doar prin 
cuplarea cu cristalul pe care îl căutam; pe de altă parte, 
cristalul nu se afla acolo, ceea ce nu era prea logic: ori fusese 
luat în mod deliberat de constructorii tunelului, ceea ce nu 
avea sens, ori fusese „ascuns”, înclinam mai curând spre a 
doua variantă. 

Am început să cercetez cu atenţie formele scaunului, în 
timp ce Cezar și unul dintre maiori luau plăcuţele de cristal din 
nișe și le plasau în cutiile special compartimentate, pe care le- 
am adus cu noi. În timp ce eu investigam cu atenţie scaunul 
special, celălalt maior privea cu atenţie mișcările mele și felul 
în care procedez. Probabil primise instrucţiuni în acest sens, 
deși nu vedeam la ce îi puteau fi de folos. 

„Scaunul” părea să fie „învelit” de un câmp subtil puternic, 
de culoare indigo fosforescent, apropiată ca nuanţă de cea a 
pereţilor tunelului. Atunci când am ajuns în dreptul extensiei 
laterale care era destinată cristalului am avut o mare surpriză: 
locul pe care noi îl vedeam gol, precum un cilindru în 
adâncime, îmi apărea acum ca fiind de fapt „plin” cu un obiect 
cilindric, care de asemenea era învelit într-un câmp protector, 
dar de culoare roz. Mi-am dat seama că eu vedeam acel „tub” 
în planul eteric și că în planul fizic același spaţiu era perceput 
ca fiind gol. Noi nu am văzut nimic pe înregistrări și nici în 
Camera Ocultă, deoarece atunci aveam doar perspectiva 
planului fizic. În realitate, cristalul și tubul în care el era 


„prins” se dovedeau a fi în plan subtil eteric și de aceea nu 
erau văzute în mod obișnuit. 

Am rămas puţin în cumpănă, deoarece nu înţelegeam cum 
ar fi putut scaunul să „funcţioneze” în aceste condiţii. Am venit 
aproape de extensia laterală și am privit mai atent cilindrul din 
interiorul spaţiului pe care, fără cască, îl percepeam ca fiind 
gol. El era încastrat în acel spaţiu, prins cumva de niște 
protuberanţe pe care le-am văzut ieșind din pereţii locului gol. 
Era perfect transparent, iar în partea de sus și în cea de jos 
avea câte un inel subţire pe circumferință, de culoare argintie. 
Inelul venea până la limita de sus a locașului cilindric gol, iar 
deasupra lui am remarcat o cupolă transparentă, ușor irizată, 
ca un câmp de protecţie. 

In interiorul tubului am văzut cu emoție cristalul. Avea 
forma unui tetraedru cu vârful în jos și stătea suspendat în 
zona de mijloc a cilindrului, probabil într-un câmp generat în 
acel spaţiu. Așa cum îl vedeam prin cască - totuși destul de 
puţin, deoarece nu aveam o imagine completă în adâncime - 
era un cristal albastru superb, destul de mare, perfect șlefuit 
pe toate laturile și care reflectă din când în când „scântei” 
multicolore în interiorul lui. 

Mi-a venit în minte comparaţia cu redarea animată a 
legăturilor electrice între sinapse, în creierul omenesc; ce 
vedeam acolo era asemănător cu asta, dar într-un fel mai 
rafinat. Simţeam acea frumuseţe și armonie intrinsecă unui 
obiect pur, estetic, pe care cu greu poţi să o redai în cuvinte; 
datorită căștii, simțeam chiar mai mult, în sensul că acel cristal 
eteric era chiar o conștiința... pe măsură ce îl priveam, între 
mine și el se crea o legătură aproape hipnotică, dar nu una 
invazivă, ci una profund empatică și benefică. „Scaunul” și 
cristalul eteric formau o simbioză subtilă, o conexiune mutuală. 
Nivelul de vibraţie al conștiinței celui care interacţiona cu ele 
era influenţat în mod direct, iar de aici puteam bănui o 
multitudine de posibilităţi minunate. 

Am răsuflat adânc și le-am spus și celorlalți ce am 
descoperit. Ne-am bucurat că începeam să înţelegem misterul 
„dispariţiei” cristalului, dar rămânea enigma modului de 
funcţionare a scaunului. Adunați în jurul cristalului, schimbam 
felurite păreri, când, la un moment dat Cezar mi-a sugerat să 
scot cilindrul din locașul său, pentru că eram singurul care îl 
puteam vedea cu ajutorul căștii, aceasta fiind personalizată 


pentru ființa mea. Am îndreptat mâna spre inelul „metalic” al 
cilindrului, pentru a încerca să-l trag afară din locaș. Ceilalţi nu 
vedeau decît un spaţiu gol, dar eu parcă efectuam o „operaţie 
bioenergetică”. 


CARACTIERISIICI ȘI 
SCHIMBARE DE SIARE 


În momentul în care am trecut cu mâna prin micul „dom” 
energetic de deasupra cilindrului, s-a auzit un declic scurt, iar 
prin „scaun” s-a simţit o vibraţie slabă, însoţită de un ușor 
zumzet. La extremităţile „scaunului” au apărut niște semne 
luminoase, dar de această dată luminate în roșu, care pulsau. 
„Scaunul” părea că „a prins viaţă”, așteptând comenzile de 
funcţionare. Nu știam ce putea să însemne asta, dar Cezar era 
destul de optimist, prevăzând o preluare destul de ușoară a 
funcţiilor acelui dispozitiv sofisticat. 

Prin ecranul căștii am văzut o modificare instantanee a 
unor spectre de frecvenţă ce erau specifice planului fizic: 
strălucirea formei a dispărut, la fel și câmpul subtil în formă de 
dom, iar tubul interior a părut că se „micșorează” oarecum, 
datorită scăderii frecvenţei de vibraţie. Practic vorbind, a fost o 
decuplare de la „modul de funcţionare eteric” și o activare în 
„modul de funcţionare fizic”. Cezar a zâmbit, iar colegii 
americani au scos o exclamaţie de uimire. Am tras încet tubul 
transparent din locașul său, care s-a desprins fără niciun efort. 
In momentul în care el a ieșit complet din lăcaș, am simţit un 
fior ce mi-a străbătut mâna în care ţineam tubul cu cristalul, ce 
a urcat spre creștetul capului. Simultan am perceput o vibraţie 
în scaun, cu acel zumzet specific. Totuși, luminile roșii, 
discrete, de la capetele lui, au rămas aprinse, pulsând încet. În 
mod evident, „scaunul” nu avea niciun fel de părţi mobile, dar 
din câte puteam bănui, zumzetul și modificarea de vibraţie 
aveau legătură cu o modificare specifică de frecvenţă, ca 
atunci când se trece de pe un mod de funcţionare pe altul. Am 
repetat de câteva ori introducerea și scoaterea cilindrului cu 
cristalul eteric în și din locașul său și de fiecare dată auzeam 
aceleași manifestări sonore, reduse ca intensitate, dar cu toate 
acestea clare. 


După aceea ne-am îndreptat atenţia asupra cilindrului. 

Ţineam tubul de inelul superior, care avea aparenţă 
metalică, semănând foarte bine cu titanul. Totuși, simțeam că 
nu era vorba de titan, ci de un material necunoscut, iar 
informaţia îmi parvenea în cortex prin influenţa telepatică a 
căștii, prin care îl priveam. Căutam să ţin obiectul în poziţie 
verticală, imaginându-mi că astfel voi evita o posibilă deranjare 
a poziţiei cristalului din interior. El era susţinut de un câmp de 
forţe misterios, deoarece nu întrezăream nicio sursă, anexă sau 
altă piesă care să furnizeze energia necesară pentru aceasta. 

Spre surprinderea mea, cristalul eteric rămânea perfect 
imobil, parcă „încastrat” în acel câmp de energie subtilă; 
practic, el era în levitaţie în interiorul cilindrului, radiind feeric 
o lumină discretă la suprafaţa sa. Vederea acelei străluciri ca 
din altă lume și a culorii lui albastre îmi provocă o stare 
interioară aproape de perplexitate, căci parcă ceva pătrundea 
în cele mai adânci profunzimi ale inimii mele, atingând corzi 
nebănuite ale sensibilităţii și chiar ale nostalgiei depărtărilor, 
pe care nu o înțelegeam prea bine. 

Atunci s-a petrecut ceva uimitor în fiinţa mea, pentru că 
am simţit un fel de „deschidere” mentală, ca o transmisie 
telepatică a unor informaţii importante legate de acel „scaun” 
și cristalul eteric. Era ca un „bloc” de cunoaștere, pe care nu-l 
puteam decodifica; știam doar că l-am preluat, știam că este 
important, dar nu eram capabil să îl înțeleg deocamdată. 

Am fost trezit din „visare” de vocea mirată a unuia dintre 
maiorii americani: 

— La ce te uiţi acum? Cilindrul este gol, dar tu ce vezi în 
interiorul lui? 

M-am recules, simțind un frison în întreaga fiinţă și, dându- 
mi jos casca, am remarcat și eu că cilindrul fizic pe care îl 
ţineam în mănă era aparent „gol”. Era extrem de ușor, aproape 
că nu-i simţeam greutatea, iar peretele circular era făcut dintr- 
un material care, la prima vedere se asemăna cu sticla, dar 
crea o senzaţie de mare rafinament, fiind de asemenea și foarte 
subţire. Cu greu îţi puteai da seama că există un strat 
protector între partea exterioară și cea interioară a cilindrului. 


Am realizat atunci cu toţii că scăderea frecvenţei de 
vibraţie a inclus doar învelișul exterior, astfel încât tubul a luat 
o consistenţă fizică, tehnologia fiind probabil valabilă în cazul 
în care se dorea înlocuirea lui, scoaterea sa din lăcaș sau, 
printr-o tehnică specială, chiar posibila înlocuire a cristalului 
eteric din interior. Dar sursa transformărilor și experienţelor, 
adică cristalul din interiorul cilindrului, rămânea de natură 
eterică. Poate chiar această calitate a sa era cea care justifica 
posibilitatea desprinderii și translaţiei corpurilor subtile ale 
fiinţei în alte planuri ale Creaţiei. Prin acea tehnologie extrem 
de avansată și incomprehensibilă pentru noi la acel moment, 
cristalul eteric fusese cumva „prins” în acel tub și „racordat” 
apoi la scaunul special, pentru a facilita un fenomen de 
„separare” între structura fizică și cea subtilă a celui care 


realiza experienţa. Probabil că atunci se crea un gen de 
„afinitate” între cristal și ființa respectivă, amplificată de 
tehnologia scaunului special, însă toate acestea erau doar 
presupunerile mele la acel moment, bazate pe o înţelegere de 
moment. 

Fizic vorbind, noi toţi priveam un simplu tub gol, dar în 
realitate acesta reprezenta o formă inedită de manifestare, 
având în alcătuirea sa o parte fizică (corpul său exterior) și o 
parte subtilă eterică (cristalul din interior). Privind cu atenţie, 
chiar și în planul fizic se putea observa - la mijlocul tubului și 
doar din anumite unghiuri - o foarte slabă formă luminoasă, 
mai mult ca un fel de strălucire extrem de fină. În mod evident 
era vorba despre influența subtilă puternică a cristalului, ce 
„răzbătea” cumva din planul eteric în planul fizic. Aceasta era 
însă foarte discretă și putea fi observată, după cum ne-am 
putut da seama, doar în anumite condiţii. 


TEHNOLOGII FOARIE AVANSATE 


Descoperirea cristalului ne încânta pe de o parte - 
deoarece oferea posibilitatea experimentelor în „scaunul” 
special, după anumite ajustări care erau necesare, pentru a se 
potrivi dimensiunilor unei ființe umane obișnuite - dar pe de 
altă parte era o cauză de regret, deoarece tehnologia 
pământeană actuală nu permitea studierea acelei piese 
extraordinare, uluitoare prin simplitatea ei, dar totuși așa de 
eficientă prin natura efectelor pe care le producea. 

Într-o scurtă discuţie pe care am avut-o chiar acolo, în timp 
ce studiam obiectul cilindric și „scaunul”, Cezar și-a exprimat 
îngrijorarea faţă de natura experimentelor ce aveau să implice 
cilindrul și cristalul eteric. Ne-am gândit că era necesară, 
probabil, o anumită precauţie în ceea ce privește natura 
câmpurilor subtile ce urmau a fi folosite, deoarece erau puţine 
șanse ca alte „metode” științifice moderne, de natură mecanică 
sau chimică, să aibă vreun efect asupra cilindrului. El nu 
reacționa nici măcar la aparatura sofisticată adusă de 
americani; de pildă, sondarea cu dispozitivul de scanare 
specială nu a indicat absolut nimic, iar spectrometrul termic nu 
înregistra decât o slabă variaţie a parametrilor. Era destul de 


descurajant pentru început, dar la urma urmelor studiul și 
cercetarea artefactelor din complexul secret din Bucegi era 
treaba oamenilor de știință și, chiar dacă în toţi acești ani 
progresele au fost minime, ele totuși au început să apară exact 
în sfera care ne interesa pe noi, adică în domeniul 
înregistrărilor akashice. 

O experiență imediată în „scaunul” special era foarte 
tentantă, dar după câteva deliberări, Cezar a decis că vom 
amâna aceasta, deoarece trebuiau întrunite mai multe condiţii. 
Prima era ajustarea poziţiei în scaun, astfel încât corpul celui 
care experimenta să fie cuplat la toate elementele necesare: la 
cap, la mâini și la picioare. Dintre acestea, doar zona capului 
putea fi accesată cu mai multă ușurință, însă la celelalte două, 
elementele constructive fiind mult mai mari, trebuia căutată o 
rezolvare tehnică. După câte ne-am dat seama, până la 
momentul experimentelor concrete mai erau necesare câteva 
expediţii pentru a realiza ajustările respective, fără de care 
„scaunul” nu putea fi explorat. 

Am realizat filmările și fotografiile necesare, am verificat 
preluarea tuturor tăbliţelor după inventar, iar cilindrul cu 
cristalul eteric a fost luat de Cezar. Rămăseserâm aproape 
două ore în acea încăpere și, deși eram cinci persoane, nu am 
simţit nicio diferenţă față de condiţiile de „climă” internă: 
umiditatea și temperatura erau aceleași, iar nivelul de oxigen 
era perfect normal. Am schimbat câteva cuvinte cu Cezar 
despre acest aspect și mi-a spus că asta i-a atras și lui atenţia 
încă de la primele expediţii în cele două camere oculte, din 
Egipt și din Irak. Era totuși un real mister, deoarece în niciuna 
dintre ele nu a putut fi găsită vreo sursă de „întreţinere” a 
atmosferei ambientale. Singura concluzie pe care savanții au 
putut să o tragă - de altfel logică și pertinentă - a fost că 
atmosfera în interior era cumva „reglată” automat de 
materialul tunelului, care avea proprietăţi „inteligente”. Însă 
cum anume reușea să facă aceasta pentru toţi parametrii 
biologici ai fiinţei umane, era un mister nedeslușit până acum. 


EFECTUL DISIORSIUNILOR SPAŢIALE 


Destul de încărcațţi cu containere și recipiente, am ieșit din 
Camera Ocultă în spaţiul tunelului, îndreptându-ne spre 
distorsiunea spaţială. În urma noastră câmpul subtil opac a 
închis, precum un paznic credincios, orice imagine a 
interiorului camerei. Am parcurs în câteva minute drumul 
înapoi, exact ca la venire, traversând succesiv distorsiunile de- 
a lungul tunelului. Datorită faptului că acestea erau mai multe, 
protocolul recomanda o recuperare de câteva zile, pentru a 
evita anumite reacţii neplăcute la nivelul mitocondriilor, efect 
pe care cercetătorii l-au observat în timp la cei care au luat 
parte la expedițiile prin cele trei tuneluri. La una sau două 
treceri prin sasurile spaţiale influenţa asupra structurii fine a 
corpului uman nu era notabilă, dar la mai multe „salturi” 
succesive, mai ales într-un interval scurt de timp, celulele 
începeau să reacționeze. 

Efectele se asemăâănau oarecum cu cele ale iradierii 
nucleare, deși nu implicau urmările acesteia. Era vorba mai 
mult de o destabilizare a ADN-ului mitocondrial, datorită 
solicitării energetice din timpul „trecerilor”. Acestea puteau 
provoca destul de repede unele stări de slăbiciune și chiar de 
amețţeală. Existau însă și excepţii, cazuri în care nu se 
resimţeau astfel de efecte. Cezar, de pildă, era una dintre ele; 
chiar dacă a mers în zeci de expediţii, iar frecvenţa „salturilor” 
a fost mare, la controalele medicale el a fost găsit întotdeauna 
sănătos. Personal, am observat că el devenea chiar mai vital 
după astfel de expediţii, iar pielea lui părea să fie mai fină și 
mai „strălucitoare”. Totuși, cercetătorii implicaţi în acest 
program au emis ipoteza că, odată cu trecerea timpului și cu 
repetarea experienţelor, ADN-ul „învaţă” această amprentă 
specifică a „saltului” și se adaptează la ea destul de repede. 

Am sosit în Sala Proiecţiilor și apoi am încărcat totul în 
transportoarele electrice, cu care am ajuns afară, la intrarea în 
Marea Galerie. Am parcurs repede etapele administrative și de 
protocol, predând echipei științifice materialele de studiu, după 
care ne-am urcat în elicopterul care ne aștepta. 

Seara am petrecut-o foarte relaxat la Bază, în sala de 
lectură, revizuind elementele principale ale expediției din care 
tocmai venisem. Călătoria prin cel de-al treilea tunel fusese cea 


mai rapidă și simplă deplasare, foarte eficientă în termeni de 
timp și acces. Nu o dată m-am gândit la această uluitoare 
„schimbare de decor”, care este foarte rapidă, între realităţi ce 
aparțin diferitelor planuri de existență. Doar câteva ore sunt de 
ajuns pentru a „parcurge” mii de kilometri dus și întors, pentru 
a realiza „salturi” spaţiale multiple, pentru a explora unele 
dintre cele mai deosebite mistere și pentru a veni înapoi la 
Bază, unde seara poţi avea o discuţie agreabilă în sala de 
studiu sau de ședințe, în fața unui ceai aromat. Este bulversam 
pentru echilibrul psihomental, dar după un timp te obișnuiești 
și aceasta devine parte integrantă a experienţei tale de viaţă. 

În particular, eram foarte bucuros că s-a rezolvat misterul 
cristalului, pentru că în viitorul apropiat acesta putea deschide 
- prin utilizarea „scaunului” special - un întreg univers de 
posibilităţi nebănuite ale cunoașterii. De asemenea, am 
reflectat intens la momentele în care am avut o nebănuită 
„comuniune” subtilă cu realitatea lui eterică și în care am 
simţit „pulsul” vieţii acelui cristal, pe care îl percepeam 
aproape ca pe o entitate vie. Nu băânuiam ce repede și sub ce 
formă aveam să revin asupra acelei realităţi, care a însemnat 
un salt major în evoluţia și cunoașterea mea. 


EDEN - O VERSIUNE DERIVATĂ A 
„SCAUNULUI” SPECIAL 


Cele două zile pe care le-am petrecut în compania 
bărbatului din Apellos, vizionând imaginile holografice, au 
însemnat o mină de informaţii esenţiale pentru ceea ce 
înseamnă istoria adevărată a omenirii, în punctele ei 
principale. Mi-a trebuit mai mult de o lună să sintetizez acele 
date pe baza notițelor luate în grabă, în faţa ecranului 
holografic, deoarece voiam să fiu sigur că nu uit ceva. A fostun 
volum uriaș de cunoștințe, elemente și aspecte, pe care m-am 
simţit responsabil să le prezint în mod corect, sintetic și 
inteligibil. 

La câteva zile după ce începusem această muncă, mă aflam 
la Baza Alpha și analizam dosarul Camerei Oculte din Irak, în 
care am introdus și ultimele noastre rapoarte. Privind cu 
atenţie fotografiile făcute în timpul expediției, am simţit 


deodată un interes mai mare pentru un set de simboluri 
încrustate pe marginile „scaunului” special din camera. „Ceva” 
mă atrăgea ca un magnet către acele reprezentări, despre care 
nu știam nimic. Aveam certa impresie că „le-am mai văzut 
undeva”, fără să pot totuși preciza unde anume. Sentimentul că 
trebuia să iau o hotărâre se înfiripa tot mai mult în mintea mea, 
chiar dacă nu știam care ar putea fi acea decizie sau acţiune. 

Am întors capul către fereastra camerei, privind Luna pe 
cerul senin al nopţii reci, care se reflecta misterios peste 
zăpada tăcută a dealurilor. Pentru câteva clipe, vrăjit de acel 
tablou enigmatic al peisajului de iarnă, am simţit că mintea 
parcă s-a „golit” de gânduri, însă aceasta a durat doar câteva 
clipe, căci aproape imediat după aceea imaginea clară a 
„scaunului” special din Camera Ocultă din Irak mi-a apărut în 
minte cu putere. O dorinţă irezistibilă m-a făcut să-mi pun 
casca și să intru pe modul de „redare”. Imaginile pe care le 
aveam clar conturate în minte, cu „scaunul” din Camera 
Ocultă, au apărut imediat, evidențiind în detaliu simbolurile 
misterioase care m-au atras: 


Simbolurile eniomatice care mi-au atras atenţia, 

A fost un moment important, deoarece mi-am adus aminte 
că unele dintre aceste simboluri le văzusem în imaginile de pe 
ecranul holografic, atunci când urmăream datele despre 
evoluţia omului și fazele de „modelare” a ADN-ului său. Fie că 
erau simboluri universale, incluse într-un limbaj galactic, fie că 
făceau parte dintr-un set specific de date, era evident că ele 
reprezentau „urmele” unei cunoașteri extraterestre 
extraordinare. 

Am privit cu atenţie setul de date și informaţii care 
apăreau pe marginile imaginii din cască și gradat am început 
să „simt” acele simboluri, nu doar să le privesc. Senzaţia îmi 
era binecunoscută de la vizionările de până atunci, deoarece 
casca interdimensională îmi facilita trăirea psiho-mentală a 
ceea ce vedeam, „proiectându-mă” în realitatea de acolo. 
Simbolurile au devenit „vii” și încărcate de o „energie 
conștientă”, care mă făcea să înțeleg intuitiv esenţa lor. 

În acel moment, o emoție intensă m-a cuprins, iar mintea a 
început să lucreze cu febrilitate. Era exact opusul stării de 
liniște pe care o trăisem cu câteva clipe înainte, dar am simţit o 
inspiraţie subită, care m-a determinat să acţionez imediat. Mi- 
am dat casca jos, m-am așezat la masă și am început să-mi 
notez câteva elemente, ba chiar să desenez niște schițe 
rudimentare ale imaginilor care mi se derulau rapid în minte. 

La început trasam doar niște linii aparent fără sens, 
încercând să mă „conectez” la informaţiile pe care le aveam în 
minte. Îmi dădeam seama că totul avea legătură cu construirea 
unui „scaun” precum cel văzut în Camera Ocultă din Irak, dar 
păstram totuși o doză apreciabilă de scepticism în acest sens. 
Tehnologia implicată acolo mi se părea la ani-lumină depărtare 
de ceea ce eu știam că pot să fac sau să înţeleg. 

De pildă, era evident că nu aveam un cristal eteric și nici 
tehnologia necesară pentru a lucra cu el; pe de altă parte, nu 
cunoșteam principiile de funcţionare ale „scaunului”. Cu toate 
acestea, am găsit imediat un punct de sprijin, o posibilitate 
prin care speram să compensez aceste mari lipsuri, măcar într- 
o anumită măsură, pentru a avea șansa construirii unui 
dispozitiv asemănător. Nu puteam spune ce anume mă 
îndemna să realizez acea construcţie, dar efervescenţa pe care 
o simţeam și aspiraţia de a face aceasta mă uimeau și pe mine. 

M-am gândit că în sprijinul realizării acelei idei, un ajutor 
important ar putea veni de la înregistrările imaginilor din 


Camera  Ocultă, la care aveam acces datorită căștii 
interdimensionale. Utilizasem deja acea funcţie importantă de 
redare și stăpâneam modalitatea de a obţine înregistrarea pe 
care o doream, astfel încât să pot interpreta imaginile care se 
derulau rapid în mintea mea. De fapt, mă bazam mai ales pe 
detaliile oferite de cască, ce apăreau pe marginea lentilei, căci 
ele implicau simboluri și chiar anumite scheme sau imagini de 
sinteză. Speram să pot înţelege o mare parte dintre ele, mai 
ales că aveam ceva experienţă în „citirea” unor astfel de 
simboluri și vibrații pe o gamă foarte largă de frecvenţe, dar 
mă bazam și pe influxurile telepatice pe care le puteam primi 
prin intermediul căștii, așa cum de multe ori am fost ghidat în 
vizionarea elementelor și informaţiilor despre trecutul 
omenirii. În plus faţă de aceasta, simţeam un anumit impuls 
lăuntric și o siguranţă surprinzătoare în a merge pe acel drum 
și a persevera în realizarea practică a ideii. Nu puteam să 
explic prea bine, dar știam cumva că totul avea legătură cu 
„blocul de cunoaștere” pe care l-am primit în Camera Ocultă 
din Irak, atunci când am avut o stare de „comuniune” 
interioară cu cristalul eteric. 

Mi-am pus din nou casca și am atins ușor suprafaţa ei 
rectangulară din partea stângă a capului, în dreptul tâmplei, 
pentru a trece pe modul de redare. Apoi m-am concentrat 
asupra „scaunului”, așa cum mi-l aminteam din Camera Ocultă. 
Imaginea lui s-a clarificat imediat pe „sticla” căștii, în format 
holografic; practic, ceea ce vedeam era o redare fidelă a 
momentelor petrecute acolo cu câteva zile înainte, o 
înregistrare perfectă a perioadei de timp cât purtasem casca în 
acel spaţiu. Într-adevăr, în partea de sus și în cea din lateral- 
dreapta a imaginii puteam să observ o serie de simboluri și 
forme care se succedau destul de repede, dar pe care puteam 
să le opresc prin comandă mentală. La fel ca în cazul ecranului 
holografic, casca îmi indica elementele mai importante prin 
variaţii de intensitate a luminii; altele îmi erau „descrise” prin 
frecvenţe diferite, pe care le percepeam direct în cortex. 

La început, punerea pe hârtie a schemelor și „ecuaţiilor” a 
fost oarecum „automată”. Pentru mine era destul de ușor să le 
redau din memorie, dar nu înţelegeam prea multe din 
semnificaţiile pe care acele ecuaţii le aveau. Totuși, vedeam că 
simbolurile, semnele și notaţiile neobișnuite care predominau, 
se îmbinau cu altele ce erau destul de apropiate de cele 


cunoscute mie. Abia mai târziu mi-am dat seama că ele au avut 
rolul de a mă face să decodific și să înţeleg substratul semnelor 
cu aparenţă arhaică, unele dintre ele fiind chiar cunoscute 
lumii științifice actuale. 

Curând mi-am dat seama că primele simboluri și imagini 
erau un fel de „lecţii” de fizică pentru mine, pentru „a învăţa” 
unele principii de bază ale noilor concepte și idei constructive 
ce mi se derulau în faţa ochilor, pe lentila căștii 
interdimensionale. Inspirat de transmisiile telepatice pe care 
reușeam să le înţeleg și care îmi erau furnizate prin 
intermediul tehnologiei foarte evoluate a căștii, am învăţat să 
„traduc” cumva acele simboluri într-un set de desene și 
formule care se puteau regăsi, unele dintre ele, și în fizica 
contemporană. 

Iniţial, relaţiile și simbolurile redate în desenul imediat 
următor nu au avut înţeles pentru mine, dar puteam totuși să 
le „accesez”, ca și cum le „vedeam” undeva, în spatele capului, 
în zona occipitală. Mai apoi am înţeles cum să le decodific, 
folosind o „cheie” pe care am intuit-o atunci. 

Fiecare simbol pe care l-am „văzut” avea o „explicaţie” în 
termeni de energie și, evident, o corespondenţă în plan 
macrocosmic. Este posibil ca impresiile foarte profunde și 
intense pe care mi le-a creat îndelunga vizionare a imaginilor 
holografice despre istoria omenirii, să-mi fi sensibilizat anumite 
zone din cortex, dar și din sfera psiho-mentală, ceea ce a făcut 
posibilă înţelegerea mea extinsă și intuirea „traducerii” și 
interpretării simbolurilor văzute. Probabil că acestea au 
deschis o punte de legătură cu o civilizaţie extraterestră, 
deoarece multe dintre simbolurile ce miau fost „întipărite” în 
minte le-am recunoscut în imaginile holografice pe care le 
văzusem. 

Am început gradat să înţeleg legăturile care existau între 
anumite simboluri și diferitele imagini ce reprezentau 
schematic o undă electromagnetică sub formă de „cuantă” de 
lumină. Totuși, la descifrarea schemelor pe care le vedeam pe 
lentila căștii interdimensionale, mi-am dat seama că pe lângă 
redarea câmpurilor magnetice și electrice mai erau unele 
elemente pe care nu le înțelegeam, dar pe care le acceptam în 
mod tacit. 


Diferite tipuri de unde electromagnetice şi simbolurile lor asociate 


Mi-am notat acele elemente, remarcând faptul că, în timp 
ce făceam aceasta, o înţelegere mai clară apărea gradat în 
mintea mea.  Făceam legături între diferite aspecte, 
„traduceam” unele simboluri și chiar participam la redarea 
acelor informaţii, în sensul ordonării lor. Destul de repede am 
fost capabil să fac și alte corelaţii; gradat, am reușit să 
descifrez un set de imagini care mă învățau să creez eu însumi 
un aparat special. Acesta urma să genereze semnale 
electromagnetice asemănătoare celor pe care le vedeam în 
imagini, dar în componenţa lui mai era „ceva” pe care încă nu 
puteam să-l înţeleg. 


+ 44 j . 
“Cuanla de lumină 


Fără să am o dovadă concretă, cumva înțelegeam că prin 
acele imagini primeam de fapt date despre construcţia unui 
„scaun asemănător cu cel din lrak. Era evident că nu puteam 
să realizez o construcţie identică, dar cu toate acestea mă 
simțeam inspirat să înţeleg bazele principiale și sursa energiei 
cu care s-ar putea duplica, măcar într-o anumită proporție, 
efectele „scaunului” special din Camera Ocultă din Irak. Îmi 
dădeam seama că mare parte din acea experienţă era o 


cunoaștere „care mi-a fost dată” și intuiam importanţa unui 
astfel de aparat, precum și modul în care el putea să contribuie 
la cunoașterea fiinţei umane. 

Schema concepiuală a dispozitii ulei capabil să genereze 

Cezar plecase pentru câteva zile la București, astfel încât 
am avut timpul necesar să pun totul pe hârtie și să schiţez 
primele imagini ale aparatului, căci nu doream să uit niciun 
element. Mi-am dat seama că informaţiile nu proveneau doar 
ca un simplu act de memorie activată, ci au fost cumva 
implementate direct în cortexul meu, atunci când le-am 
vizualizat și le-am corelat cu o anumită înţelegere. Accesul la 
ele era foarte ușor, dar mai mult decât atât, percepeam acele 
date și informaţii într-un mod global; puteam, de pildă, să 
individualizez fiecare element, dar aveam de asemenea 


imaginea integrării lui în ansamblu, a funcţionalităţii lui, a 
felului în care se completa cu alte elemente din structura 
aparatului. 

Primele idei ale formei generale a aparatului au început să 
se concretizeze cam după două zile. Era un fel de „rearanjare” 
a informaţiilor în mintea mea, ca și cum ea se obișnuia cu 
multitudinea de date ce i-a fost transmisă. Puteam spune că 
înțelegeam, la modul general, atât menirea „mașinii”, cât și 
forma ei de ansamblu. Realizam de asemenea că ea era o 
construcţie modulară, care mi-a fost transmisă tocmai pentru a 
fi pusă în practică. Odată cu primirea acelor date am avut de 
asemenea înţelegerea intuitivă a motivului pentru care 
informaţia mi-a fost transmisă și, implicit, a ceea ce 
dispozitivul putea să facă. După părerea mea, aceste două 
aspecte erau corelate. Pe de o parte, a fost expediţia prin cel 
de-al treilea tunel, în Camera Ocultă din Irak și impresia 
puternică lăsată de „scaunul” special și cristalul eteric. Pe de 
altă parte au fost acele „zile de foc”, de vizionare intensivă a 
imaginilor holografice, care mi-au înfățișat cursul adevărat al 
originii și istoriei fiinţei umane pe Pământ. Prin urmare, ideea 
construirii aparatului era legată de acele realităţi, oferindu-mi 
probabil o cale mai facilă de a avea acces la un anumit tip de 
informaţii. 

Mai târziu s-a dovedit că funcţia dispozitivului era chiar 
mai nuanţată decât atât. Realizat cu precizie și în conformitate 
cu specificaţiile primite, acel dispozitiv putea să inducă în ființa 
umană un efect asemănător cu cel al „scaunului” special din 
camera Ocultă din Irak. Eram din ce în ce mai convins că el 
putea să determine o legătură eficientă, dar mai ales 
conștienta, cu corpul eteric și chiar cu cel astral, permițând 
astfel explorarea controlată a unor realităţi din lumea subtilă, 
dar și din cea fizică. Speram de asemenea că voi putea să am 
acces într-o anumită măsură la continuumul spaţio-temporal și 
la misterele lui. 

In zilele următoare am perceput imaginea unor 
componente separate ale structurii, care creau un câmp 
specific. Apoi imaginile parcă s-au „reunit” și au dat o 
consistenţă întregului, clarificând ansamblul general. Am văzut 
un cadru circular, cu niște elemente atașate ce aveau rolul de 
emițătoare, asemănătoare unor sui-generis „tunuri”. 
Construcţia și funcţionarea lor se baza pe niște cristale și pe un 


complex de aliaje în care predomina aurul. Abia mai apoi 
aveam să realizez că acel cadru era compus dintr-o 
componentă orizontală și una înclinată, care împreună 
constituiau întregul ansamblu. 

„Lunurile” aveau o structură interioară complexă, dar la 
exterior ele se prezentau ca niște cilindri concentrici, având în 
vârf un cristal cu o anumită formă și de o anumită dimensiune. 
La interior, aceste „tunuri” conţineau mai multe tipuri de 
cristale și alte materiale, precum și trei tipuri diferite de 
bobinaj, două dintre ele fiind foarte complexe. 

Datele pe care le-am primit includeau de asemenea un 
scaun integrat în partea centrală a construcţiei. Totuși, el nu 
avea aceeași „alură” precum „scaunul” din Camera Ocultă din 
Irak și era înclinat la 15* în raport cu planul vertical. 

Evident, dispozitivul nu implica un cristal eteric pentru 
funcţionare, ca în cazul „scaunului” special, dar impresia mea 
era că planurile și „tehnologia” lui au fost adaptate cât de mult 
s-a putut la posibilităţile ființei umane obișnuite, astfel încât să 
se obţină totuși un efect notabil. Chiar și așa, unele cerinţe 
erau dificil de îndeplinit, cum ar fi placarea cu aur și titan a 


exteriorului cadrelor circulare, pe care le-am denumit 
„straturi”, sau cristalele speciale ce făceau parte din aproape 
toate componentele dispozitivului. 


„Tun emiţător cu cristal în vărj 


De asemenea, în conformitate cu informaţiile pe care le 
„vedeam”, unele piese ale aparatului trebuiau să fie realizate 
din rodiu. Ele erau necesare pentru a converti anumite 
semnale de la casca interdimensională și de la „tunurile” cu 
cristal, căci acţiunea specifică a căștii inducea la nivelul 
creierului și mai ales al glandei pineale un câmp de expansiune 
energetică pe o anumită frecvenţă, ce era amplificat de 
cristalele din „tunuri”. În plus, un anumit număr de bobine 
speciale, de formă sferică, trebuiau făcute dintr-un aliaj de 
hafniu, ruteniu și neodim, ceea ce tehnologic vorbind era 
foarte dificil de realizat. Îmi dădeam prea bine seama că toate 
acele specificaţii erau foarte greu de îndeplinit, dar speram să 
găsesc o soluţie în viitor. 

Când informaţiile primite s-au mai cristalizat în mintea 
mea, am putut să „văd” forma generală exterioară a 
construcţiei, dar în realitate ea s-a dovedit a fi cu mult mai 
complexă. Pentru a avea o referinţă, i-am dat un nume: „Eden”. 


Mai întâi am recurs la o schiță, pe care apoi am elaborat-o din 
ce în ce mai mult. 


Structura exterioară a dispozitivului 


În faza completă, aparatul avea și un scaun special 
poziţionat, astfel încât să respecte unghiurile specifice de 
construcţie a formei exterioare. 


Versiunea „scaunului” special cu unghi specific în raport 
cu componentele exterioare ale aparatului 


Mi-a luat mult timp să înţeleg motivul pentru care exista 
acea înclinare permanentă faţă de verticală. Nu putea fi doar 
pentru „relaxarea” corpului, ori pentru inducerea unei stări de 
transă benefică. Am studiat cu atenţie simbolurile și 
reprezentările ce însoțeau înregistrările cu „scaunul” special 
din Camera Ocultă din Irak - la care înclinația era mult mai 
mare - și până la urmă am reușit să descifrez o parte din 
semnele complicate pe care le vedeam. Mi-am dat seama, prin 
comparaţie, că la Eden înclinația scaunului era menită să 
faciliteze anumite transformări importante în corpul celui care 
se afla acolo. Organismul fiinţei urma să preia o serie de unde 
ce erau emise de aparat pe o plajă foarte mare de frecvenţe, 
permiţând ca legăturile între moleculele de apă din corpul ei să 
devină foarte complexe. 

Așa după cum am realizat mai târziu, legăturile de apă 
care se aflau în celulele corpului fizic ajungeau, printr-un 
antrenament asiduu cu acel dispozitiv, să se „alinieze” cu un 
semnal central, un fel de „sămânţă” fractală, care la rândul ei 
dezvolta mai apoi o serie de alte semnale electrice și 
magnetice. In felul acesta puteam să devin apt pentru a primi 
anumite informaţii din planurile subtile și apoi să le pot 
„vedea” subtil, dar și „simţi” subtil, având o cunoaștere amplă 
a lor. După aceea, puteam să accesez acele informaţii chiar și 
cu simţurile corpului fizic. Încercam să înţeleg cât mai bine 
menirea unui astfel de dispozitiv și în cele din urmă mi-am dat 
seama că el era de fapt un convertor al unor informaţii din 
planurile subtile, în informaţii care sunt specifice planului fizic, 
pe care corpul uman obișnuit este capabil să le recepţioneze. 
După unele discuţii pe care le-am avut în perioada următoare 
cu unii specialiști de-ai noștri - fără totuși să le ofer viziunea de 
ansamblu a dispozitivului - am ajuns la concluzia că Eden este 
o „mașină” ce creează un fel de tunel spaţio-temporal, ca un fel 
de „gaură de vierme” despre care se vorbește în fizica actuală. 
Abia atunci am înţeles de ce la primirea imaginilor pe lentila 
căștii interdimensionale apărea și imaginea de mai jos, pe care 
la început nu am considerat-o importantă. 

Sigur că, pe baza datelor pe care le-am primit telepatic am 
adus unele adaptări și soluţii constructive acolo unde lucrurile 
nu păreau să meargă bine, datorită amintirii înceţoșate sau a 
lipsei de claritate a unor informaţii. Unele dintre elemente nu 


le-am redat în schițe, cum ar fi dispozitivele electronice de la 
exteriorul „mașinii”, ca surse de energie sau aparatură 
sofisticată de calcul, necesară ajustării în timp real a poziţiei 
relative om-aparat. 

Imagine cu reprezentarea unui lunel spaţio-lemporal, 

În cele din urmă am reușit să creez o schiță mai 
cuprinzătoare a întregului ansamblu. După o muncă destul de 
anevoioasă am putut să înțeleg măcar în parte intenţia celor 
care m-au inspirat să încep realizarea acestui aparat. Practic, 
ei m-au ghidat telepatic să construiesc un astfel de dispozitiv 
„de uz personal”, asemănător ca efecte cu cel pe care l-am 
văzut în Camera Ocultă din Irak. 

Imediat ce am ajuns în acest punct cu schiţarea generală a 
dispozitivului și totodată cu înţelegerea principiilor lui 
generale de funcţionare, l-am sunat pe Cezar și i-am spus că 
am niște informaţii importante. El tocmai se afla pe drum către 
Bază, astfel că în câteva ore ne-am revăzut, eu fiind destul de 
surescitat. Cunoscându-mă bine, Cezar și-a dat seama că era 
ceva important, astfel că ne-am retras în camera de protocol 
pentru a discuta. 


Schiţă cu vedere generală a dispozitivului, 
având scaunul în interior 


M-a ascultat atent, foarte concentrat. l-am relatat pe scurt 
modul în care am descifrat „blocul” de informaţie, i-am arătat 
primele schiţe și i-am spus ce intuiesc că reprezintă acel 
dispozitiv, corelând totul cu „scaunul” din Camera Ocultă la 
care am ajuns prin cel de-al treilea tunel. Ideea principală, pe 
care i-am  dezvăluit-o, era să construim la nivelul 
Departamentului și cu sprijinul echipei noastre de savanţi un 
aparat, cu ajutorul informaţiilor pe care le-am primit, astfel 


încât noi înșine să putem avea acces, precum în cazul 
„scaunului” special, cam la același tip de rezultate. Era deja 
evident că nu puteam muta „scaunul” din Camera Ocultă, 
deoarece el părea să fie parte integrantă din materialul 
Camerei. În plus, era puternic magnetizat. Ceea ce am reușit, 
totuși, a fost să găsim și chiar să extragem cristalul eteric, 
pentru a-l aduce și a-l studia aici. 

Problema cu dispozitivul pe care eu doream să-l construim 
pe baza informaţiilor primite era însă de altă natură. 

— Dacă noi am prezenta așa ceva autorităţilor, fii sigur că 
nu vom fi crezuţi, dată fiind natura „îndoielnică” a informaţiei, 
a spus Cezar. Nimeni nu va pune bază pe niște informaţii 
primite „telepatic”, chiar dacă acum ai pregătire în acest sens 
(Probabil că Cezar se referea la pregătirea autorului în 
domeniul remote-viewing - vezi volumul 4, Pergamentul secret, 
2009, cap. 1. - n. ed.). Nu avem o „dovadă“ solidă pentru a-i 
convinge să obținem fondurile necesare și, din câte îmi dau 
seama, ele nu sunt deloc mici. La acest nivel de cunoaștere, 
foarte puţini sunt cei care, având putere de decizie și un buget 
pe măsură, ar fi suficient de încrezători în rezultate. Cei care 
decid în această privință pun mereu în faţă latura practică a 
problemei și, într-un anumit sens, ei au dreptate. Dar lipsa de 
pregătire în astfel de domenii sensibile, la marginea dintre 
știință și „ireal”, precum și înţelegerea lor slabă i-ar face să 
devină imediat suspicioși și să nu creadă în aceste informaţii. 
Am putea chiar, prin „agitarea apelor”, să ne legăm o „coadă” 
de care nu avem nevoie. 

Am fost nevoit să-i dau dreptate. La urma urmelor, nici 
măcar nu puteam fi siguri de rezultatele pe care, eventual, le- 
am fi obţinut. Nu exista nicio garanţie și nicio experienţă 
trecută asemănătoare, decât, poate, cea a Mariei Orsic și a 
transmisiei mediumice pe care ea a primit-o despre construcţia 
unei nave cosmice spre Aldebaran (Autorul face referire la 
conducătoarea organizaţiei ezoterice Vrii, Maria Orsic (sau 
Orsitsch), care, în anul 1919 a prezentat unor membri marcanți 
ai altor două societăți secrete (Thule și Lorzii Pietrei Negre) un 
material scris în urma unei transmisii mediumice, redactat de 
ea într-o limbă identificată mai târziu ca fiind o variantă a unui 
vechi limbaj al Cavalerilor Templieri germani. Maria Orsic a 
afirmat că transmisia telepatică a survenit de la o civilizație 
extraterestră din sistemul Aldebaran, aflată în Constelatia 


Taurului, la 65 de ani lumină distanță de Pământ. Manuscrisul 
prezenta datele tehnice amănunțite pentru construirea unei 
nave cosmice, capabilă să călătorească până la acel sistem 
planetar. Tot atunci, Maria Orsic a prezentat un al doilea 
manuscris redactat în stare de transmisie mediumică, dar în 
limba sumeriană, care a fost tradus cu ajutorul unor specialiști 
apropiaţi societăţii Thule și mai ales cu ajutorul lui Sigrun, una 
dintre cele patru femei (Vrilerinnen) ce alcătuiau miezul 
societății Vrii. - n. ed.). 

Totuși, îmi venea greu să cred că toată acea „infuzie” de 
date era fără niciun scop, iar Cezar a fost de acord cu asta. 
Atunci mi-a venit ideea că, dacă nu putem folosi în mod oficial 
aceste informaţii, atunci am putea noi înșine să probăm 
veridicitatea datelor prin începerea construcţiei aparatului în 
regim particular. Cezar a fost la început surprins de 
propunerea mea, dar imediat aceasta i-a surâs. 

— Şi unde s-ar putea face asta, fără să se știe? a întrebat 
el. 

M-am gândit puţin și am avut inspiraţia de a sugera vila lui 
Elinor; acolo aveam spaţiu suficient la subsol, lângă laboratorul 
de alchimie și, în plus, nimeni nu ar fi știut. Singurul 
impediment era distanţa între Baza Alpha și capitală, dar cu 
răbdare și în decursul timpului eram convins că puteam să ne 
descurcâm. De partea noastră mai aveam un atu: locotenentul 
Nicoară era unul dintre specialiștii în fizică și electronică, fiind 
de asemenea un om de o încredere și moralitate desăvârșite. 
Colaborarea cu el ne-ar fi fost de un mare ajutor. 

Am cântărit cu Cezar încă două-trei variante, apoi ne-am 
stabilizat la aceasta, intrând în amănunte. Evident, nu puteam 
lipsi prea mult de la Bază, deoarece și acolo erau foarte multe 
lucruri de realizat. Am făcut însă un plan simplu, care putea să 
dea rezultate: dacă locotenentul Nicoară era de acord să 
colaboreze, atunci am fi avut fiecare weekend la dispoziţie și, 
din când în când chiar mai multe zile, corelate cu alte deplasări 
la București. 

Apoi am trecut la analiza părţii financiare, deoarece 
sumele erau enorme, conform datelor mele. Am stabilit o 
adaptare ușoară a unor materiale și alte câteva mici modificări. 
Deoarece domeniul IT era esenţial în acest proiect, am decis 
împreună cu Cezar să apelez la un prieten de-al meu, un geniu 
în programare. Bineînţeles că în cazul lui am procedat la 


„diviziunea muncii”, dându-i doar temele de proiectare a soft- 
urilor, la fel ca și în cazul celorlalţi specialiști și proiectanți din 
serviciul nostru. Am purtat chiar discuţii cu savanții din echipa 
științifică atașată Complexului secret din Bucegi, dar, în 
general vorbind, am preferat să menţinem totul separat de 
partea oficială. 

Intenţia mea nu este să prezint aici detalii despre acest 
dispozitiv uimitor, ci doar să ofer o idee generală asupra 
existenţei și posibilităţilor sale excepţionale. În realitate, 
schițele generale pe care le-am oferit aici au fost înlocuite cu 
desene foarte precise și în detaliu, cu soluţii uimitoare, care 
ulterior au făcut posibilă construcţia aparatului. S-a dovedit 
însă că utilizarea lui a necesitat o îndelungată pregătire, până 
s-a ajuns la un „acord de frecvenţe” între utilizator - care 
aveam să fiu eu - și dispozitiv. Pentru mine, folosirea acestui 
aparat a reprezentat un mare salt calitativ în ceea ce privește 
înțelegerea corectă a unor realităţi uluitoare, atât ale lumii 
fizice, cât și ale lumilor sau dimensiunilor subtile. Voi detalia o 
parte dintre aceste elemente în volumele următoare și sper că 
în acest fel multe dintre lacunele ce încă mai există în știința 
contemporană, legate de înţelegerea greșită a principiilor de 
bază ce guvernează fenomene importante în Univers, să fie 
lămurite sau măcar scoase de sub povara concepţiei 
materialiste din prezent. 


NOI PERSPECTIVE ÎN 
DEZVOLTAREA PROIECTULUI 


Imediat după revenirea din expediţie, Cezar a trasat 
echipei de savanţi sarcina foarte importantă și urgentă de a 
studia cristalul eteric. Planul de construcţie a aparatului, pe 
care l-am denumit generic „Eden”, implica înţelegerea mai 
adâncă a modului în care funcţionează continuumul spațţiu- 
timp, adică realitatea în care existăm. Era evident că 
tehnologia cristalului eteric și cea a „scaunului” special din 
Camera Ocultă din Irak ne puteau ajuta foarte mult în acest 
sens, însă condiţia era ca noi să înțelegem măcar principiile 
generale care stăteau la baza acelor tehnologii. 


BRAINSIORMING INEDII 


Dezvoltarea construcţiei a mers oarecum în paralel cu 
studiul științific al echipei de savanţi. Părea că un suflu nou i-a 
motivat și i-a inspirat pe aceștia să lucreze intens, provocaţi de 
uluitoarea piesă ce le-a fost adusă pentru cercetare. Și-au dat 
seama repede că nu vor putea înțelege mai nimic din acea 
tehnologie extraterestră, dacă vor continua să utilizeze ideile și 
concepţiile „canonice” din știința contemporană, astfel încât au 
început să dezvolte un aparat matematic nou și foarte 
complicat, care nu mai respecta vechile principii. 

Până la Einstein, în matematică s-a luat ca fundament în 
descrierea Universului spaţiul euclidian (Spatiul euclidian a 
fost definit de matematicianul grec Euclid din Alexandria (sec. 
IV - III I.Hr.) în lucrarea lui, Elemente, ce a servit ca text de 
bază pentru înțelegerea matematicii (în special geometria) 
până în timpurile moderne (sec. al XX-lea). În acceptiunea 
matematicii contemporane, spațiul euclidian reprezintă spatiul 
fundamental al geometriei clasice, care poate să descrie orice 
varietate spațială cu un număr întreg și nenegativ de 
dimensiuni. Aici este inclus spatiul euclidian tridimensional (cu 
3 dimensiuni), precum și planul euclidian (având 2 dimensiuni) 
etc. - n. ed.); apoi, un interes major a început să fie acordat 
spaţiului fazelor „creat” de ecuaţiile canonice ale lui Hamilton 
(Ecuațiile cu derivate partiale de ordinul întâi ale lui Hamilton 
se caracterizează prin faptul că furnizează un mod nou (și 
echivalent) de a „privi“ mecanica clasică a lui Newton. Ele nu 
dau însă o cale mai convenabilă pentru rezolvarea problemelor 
particulare, ci oferă unele perspective de întelegere mai 
profundă a mecanicii clasice și a legăturilor ei cu mecanica 
cuantică, precum și cu alte domenii ale științei. Ecuațiile 
canonice ale lui Hamilton sunt foarte „atractive”, având în 
vedere simplitatea și simetria lor. Ele au fost analizate din 
toate punctele de vedere imaginabile, de la mecanica 
fundamentală la geometria spațiilor vectoriale. Se cunosc o 
serie întreagă de soluţii ale acestor ecuații pentru o sumedenie 
de sisteme fizice, dar soluția generală exactă a ecuatiilor de 
mișcare pentru sisteme fizice cu mai mult de două corpuri, 


care interactionează printr-un anume câmp de forte (de 
exemplu, câmpul gravitational), încă nu se cunoaște - n. ed.), 
în care, deși se „întrevăd” mai multe „dimensiuni paralele”, 
acestea nu sunt totuși înțelese în mod corect. 

Spaţiul care însă „a cucerit sufragiile” cercetătorilor a fost 
spaţiul Minkowski (Spațiul Minkowski, introdus de către 
matematicianul german Hermann Minkowski, „răspunde“ cel 
mai bine din punct de vedere matematic formulării și susţinerii 
Teoriei Relativității Restrânse a lui Einstein. In contextul 
acestei teorii, cele trei dimensiuni obișnuite ale spatiului sunt 
„combinate” cu o a patra dimensiune, cea care implică timpul, 
pentru a forma 9) varietate 4-dimensională 
(cuadridimensională) ca reprezentare a  spațiu-timpului. 
Formal, spatiul Minkowski poate fi considerat și ca un spatiu 
pseudo-euclidian, care are 4 dimensiuni (spaţiul euclidian are 
doar dimensiuni spatiale; spaţiul Minkowski are de asemenea 
dimensiuni spațiale, dar în plus are și o dimensiune care 
implică timpul) - n. ed.), mai ales după elaborarea Leoriei 
Relativității Restrânse (Teoria Relativității Restrânse a fost 
publicată de Albert Einstein în anul 1905, într-un articol 
intitulat „Despre electrodinamica corpurilor in mișcare” și 
generalizează principiul relativității clasice, formulat de Galileo 
Galilei. Acest principiu spune că toate mișcările uniforme sunt 
relative și că nu există un sistem de referință privilegiat (sau 
„Ssursă”), adică nu există starea de repaus absolut. In articolul 
menționat, Einstein a adăugat un al doilea postulat, care spune 
că toţi observatorii vor obţine (în urma măsurătorilor 
corespunzătoare) aceeași valoare pentru viteza luminii în vid, 
indiferent de starea lor de mișcare uniformă și rectilinie. Teoria 
Relativității Restrânse este practic o generalizare a mecanicii 
clasice a lui Newton, căreia îi modifică noţiunile de spatiu și 
timp, în sensul că măsurarea distanțelor și a intervalelor de 
timp (care depinde de starea de mișcare a observatorului) se 
face cu ajutorul luminii, care are aceeași viteză (în vid) faţă de 
orice observator aflat într-un sistem de referință inerţial. De 
dici a rezultat și faimoasa „echivalentă” dintre materie și 
energie, exprimată prin celebra formulă de „echivalenţă” 
dintre masă și energie: E=mc2 - n. ed.) de către Albert 
Einstein. Deoarece, teoretic vorbind, numărul de dimensiuni 
ale acestui spaţiu matematic poate fi orice număr întreg mai 
mare ca 1, înseamnă că - cel puţin virtual - există tot atâtea 


dimensiuni sau planuri de existenţă, câte dimensiuni formează 
un anumit spaţiu Minkowskian, care include atât spaţiul, cât și 
timpul. 

Problema este că acele dimensiuni corespund într-adevăr 
unui alt timp și spaţiu, dar sunt considerate tot planuri fizice. 
Ele nu arată și nu justifică ce anume înseamnă de fapt 
planurile sau dimensiunile subtile ale Creaţiei, cum ar fi planul 
eteric sau planul astral, care sunt mai accesibile înţelegerii și 
cunoașterii umane obișnuite. 

Intr-o ședință de lucru pe care Cezar, locotenentul Nicoară, 
eu și încă doi membri ai Departamentului am avut-o cu echipa 
de savanţi după revenirea din expediţia prin cel de-al treilea 
tunel, Cezar a sugerat schimbarea paradigmei de gândire a 
continuumului spaţio-temporal prin luarea în considerare a 
frecvenţei de vibraţie. Asta a condus mai apoi, în lunile ce au 
urmat, la inițierea și dezvoltarea unui mecanism nou de 
gândire, care a avut nevoie de instrumente speciale de redare. 
Tocmai de aceea a fost concomitent inițiat și procesul de 
punere a bazelor unei noi metode matematice, care să descrie 
acest mecanism și astfel să conducă la înţelegerea acestei noi 
abordări. Deoarece problema era foarte complexă, s-a apelat și 
la colaborarea cu doi matematicieni și fizicieni ruși de excepţie, 
care avuseseră anumite iniţiative în acest sens. 

Aparatul matematic era însă atât de sofisticat, iar soluţiile 
furnizate erau atât de avansate, încât nu mi-am pus problema 
să-l înțeleg mai bine. Cu toate acestea, în ședința respectivă 
mi-am permis să prezint unele aspecte din memorabila discuţie 
pe care o avusesem cu doctorul Xien exact asupra percepţiei 
spaţiului și timpului. Nu am redat acele elemente în volumul 
despre călătoria spre centrul Pământului, considerând că ele 
nu se încadrau în subiectul cărții; pe de altă parte, mi s-a părut 
că ar fi fost cam mult pentru concepţia obișnuită despre lumea 
în care trăim, care este destul de limitată. Totuși, aici, în noul 
context, mi se pare potrivit să prezint noţiunile abstracte pe 
care doctorul Xien mi le-a împărtășit, chiar dacă ele pot să 
pară fantasmagorice pentru unii oameni. 


UN ALI UNGHI DE VEDERE. 
CUIELE ILUZIEI 


Am prezentat informaţiile respective echipei de savanţi în 
timpul ședinței de brain-storming. Dar, pentru a păstra spiritul 
expunerii acelor elemente, voi reda discuţia pe care am avut-o 
cu doctorul Xien în forma ei originală. El a evidenţiat încă de la 
început punctul slab al concepţiei științifice actuale: 

— Problema despre care îţi voi spune acum se pune într-un 
mod pe care știința îl consideră ca fiind neverosimil. În esenţă, 
mi exista volum. Dacă te uiţi la un măr, ai senzaţia că elareo 
suprafaţă exterioară, care este coaja lui și, de asemenea, spui 
că are ceva în interior, care este pulpa mărului. De fapt, nimic 
din toate astea nu exista. Tot ceea ce tu vezi, este în realitate 
doar o cuta. E ca și cum am face o cută dintr-o stofă, după care 
o vopsim și o aranjâm ca să arate ca un măr. In realitate, 
„mMărul” respectiv este continuarea unei suprafeţe, este doar 
un „val” sau o „încreţite” a suprafeţei. Eu doar am senzaţia că 
e ceva pe care îl numesc „înăuntru”, dar de fapt nu e nimic. lar 
dincolo de respectiva suprafaţă este de asemenea... nimicul, 
adică Vidul. Orice obiect privești, el pare că este așa cum îl 
vezi și cum îi atribui tu proprietăţile, dar de fapt nu este așa. 
Este doar „o cută a suprafeţei universale”, iar dincolo de 
„cuta” fiecărui obiect, ai acces la Infinit. 

Pe atunci nu eram pe deplin hotărât dacă să iau sau nu în 
serios acele explicaţii oferite de doctorul Xien. Mă gândeam că, 
de fapt, el nu înţelesese ce mă interesa pe mine și de aceea îmi 
servea niște bazaconii despre „lipsa de volum”. Am spus: 

— Cred că realizezi că, pentru oamenii de știință, ceea ce 
tu îmi spui acum este doar un produs al fanteziei, asta în cel 
mai fericit caz... 

Doctorul Xien mi-a răspuns impasibil: 

— Ei pot să creadă ce doresc, dar nu uita că știința nu se 
reduce doar la cele cinci simţuri, la formule și la aparate de 
măsură și control. Nimeni nu a văzut vreodată vântul, dar cu 
toate acestea el există. Eu nu îţi vorbesc în metafore, ci caut să 
te fac să înţelegi că viziunea contemporană strict materialistă 
este limitată și insuficientă pentru a explica multe dintre 
enigmele realităţii înconjurătoare. 


Stiam că are dreptate și de aceea nu am prelungit discuţia 
în acest sens, chiar dacă explicaţia cu „lipsa volumului” mi se 
părea cam exagerată. Pe de altă parte, era evident că doctorul 
Xien dorea să rămânem în sfera subiectului început, referitor la 
realitatea din interiorul Pământului. El doar îmi sugera unele 
„anexe” de discuţie, pentru a puncta anumite aspecte. 
Rămânea la latitudinea mea dacă eram sau nu capabil să le 
ascult și să le înţeleg. Am sugerat o perspectivă nouă în 
problema „volumului”: 

— Și dacă rup obiectul? Dacă tai mărul? 

— Atunci ai făcut o nouă suprafaţă, a venit răspunsul 
imediat. Când muști din măr, e o nouă suprafaţă, dar dincolo de 
mușcătura ta, nu e măr, ci tot Suprafaţa Infinită. Trebuie să 
înţelegi bine acest lucru. E greu, e abstract, dar trebuie să-l 
înţelegi. 

Mă simțeam deconcertat. Conform celor spuse de doctorul 
Xien, ideea de volum e falsă. Nu există volum. Există doar 
suprafeţe, ale căror „cute” ne creează experienţa de viaţă. Ele 
sunt „valurile” iluziei, care îi amăgesc pe oameni. Cu un 
asemenea rezumat, mă simţeam „luat” foarte repede și dus 
într-un domeniu abstract al discuţiei, fără să-l înțeleg însă prea 
bine. 

Am venit totuși cu un nou argument: 

— Faptul că noi suntem aici nu poate fi negat. Nu este o 
iluzie. 

— Așa este, însă asta se petrece doar pentru că conștiința 
noastră individuală „vede” în acest fel și crede că există ceva 
pe care îl numește „în afară”. Asta face să existe lumea. În rest, 
în afara „cutei”, oricare ar fi ea, nu mai există nimic, decât 
Infinitul. 

Am tăcut, indecis. Era o veritabilă încercare pentru 
concepţia despre lumea în care trăim. Văzând incertitudinea 
mea, doctorul Xien m-a întrebat: 

— În acest moment (Conform cu cele relatate în volumul 5, 
în interiorul Pamantului - Al doilea tunel, 2017), discutiile 
dintre autor și doctorul Xien au avut loc în toamna anului 2014 
- n. ed.), spune-mi, până unde vezi tu lumea din jurul tău? 

— Până la ușă. Suntem în subteran, ce-aș putea să văd mai 
mult? 


— Dar știi din experienţă ce este dincolo de ea. Iţi 
imaginezi munţii, copacii, apoi mai departe orașele cu strazile, 
blocurile și mașinile ce înaintează greu în trafic. 

— Nu-mi imaginez asta; știu că așa este. 

Răspundeam contrariat, pentru că nu-mi era clar unde voia 
să ajungă. Imi dădeam seama că undeva exista un „punct slab” 
al modului în care eu puneam problema, dar în acea discuţie 
nu reușeam încă să-l identific. Doctorul Xien mi-a răspuns, 
imperturbabil: 

— Greșit. Nu știi. Doar presupui că știi, dar de fapt trăiești 
în aparenţa. Lucrurile îţi apar într-un fel în minte pentru că așa 
ai tu memoria lor, dar brusc ai putea să te confrunţi cu o altă 
realitate. Presupune că această cameră e izolată fonic. La 
suprafaţă vine un uragan teribil, o tornadă sau o inundație 
devastatoare, despre care tu nu știi nimic. Când ieși la 
suprafaţă, ce lume vezi? O altă lume decât cea pe care o aveai 
proiectată în mintea ta; o lume distrusă, complet schimbată. 

— Dacă e așa, atunci ce pot să zic despre mijlocul 
Pământului sau despre orice altceva pe care nu-l cunosc? 

— Fundamental, nu poţi spune nimic, pentru că nu există 
nimic care să se coreleze cu ceea ce tu deja știi. [ine minte că 
totul nu este decât o „cută” pe suprafaţa conștiinței tale. 

Doctorul Xien a îndoit fața de masă, astfel încât să formeze 
o buclă. Mi-a indicat curbura ei. 

— Tu știi că această cută este un obiect determinat, dar 
după cută, în spate, tu nu vezi nimic. Teoretic, este nimic, din 
perspectiva și unghiul tău de vedere. Tu doar presupui că ar fi 
ceva. Vezi cuta cum se curbează și asta înseamnă pentru tine o 
curbură specifică a spaţiului și timpului. Tu trimiţi o energie, 
care este concepţia ta despre cum ar trebui să fie acel lucru, 
iar acea rază de energie se „lovește” de suprafaţa Realităţii și 
îți trimite un ecou. Dacă tu te afli în faţa unui zid imens și dai 
cu piciorul într-o minge, ea lovește acel zid și apoi ricoșează 
într-un fel specific, care este ecoul despre care îţi spuneam. 
Pentru tine, acel ecou este realitatea ta cu privire la acel 
aspect, concepţia ta despre el. Este ecoul pe care ţi-l trimite 
cuta, adică este acea curbură a spaţiului și timpului de pe 
„Zidul” Infinitului. Oriunde nu vezi, dar te-ai aștepta sa vezi 
ceva, este Realitatea Supremă, Infinitul. 

— Parcă am fi delfini sau lilieci, am spus, asociind reflex 
explicaţiile doctorului Xien cu ceea ce știam, dar înțelegând 


acum mai bine punctul lui de vedere. Și ei trimit unde, care 
apoi revin ca un ecou; creierul lor interpretează realitatea, dar 
nu o vad în mod direct. Nici eu nu văd după cută. Ce este 
acolo? 

— Ţi-am spus: nimic din ceea ce ai putea simţi, cunoaște 
sau gândi. Nu este domeniul minţii. Doar tu ești. 

REALITATEA SUPREMĂ 


Felul în care percepem lumea înconjurătoare 


Asta îmi era neclar; ce însemna „doar eu sunt”? Am lăsat 
însă deoparte acea direcţie a discuţiei, pentru că pe atunci 
eram interesat de problema interiorului planetei. 'Iotuși, 
subiectul „cutei” m-a captat în mod deosebit prin ineditul 
viziunii asupra realităţii care ne înconjoară. De fapt, curând am 
realizat, meditând asupra problemei, că aici nu este vorba 


despre o „viziune” sau „ipoteză”, ci că noţiunile expuse de 
doctorul Xien reprezintă chiar felul în care noi percepem lumea 
din jurul nostru. Nu este o presupunere sau o „idee“, este chiar 
realitatea, indiferent că ne place sau nu, ori că suntem sau nu 
de acord cu ea. 

O parte din membrii echipei științifice au preluat ideile pe 
care doctorul Xien le-a oferit și au înţeles aspectele teoretice 
ale problemei „volumului”, pe care am expus-o, iar ceilalţi au 
demarat cercetarea universului eteric și implicit a cristalului 
eteric, utilizând tehnologii foarte sofisticate pentru a crea 
aparate de măsură și interacţiune cu acest plan subtil special. 
Primeam rapoartele săptămânal și trebuie să recunosc că în 
următoarele zece luni au existat progrese semnificative, care 
deschideau posibilitatea utilizării „scaunului” special. Cu toate 
acestea, mai erau multe aspecte care trebuiau puse la punct. 


PROIECTUL EDEN: ETAPA ASTROLOGICĂ 


Între timp, construcţia în secret a propriului nostru aparat 
a început la vila lui Elinor; mai bine zis, au fost demarate 
etapele ei preliminare, dar absolut necesare pentru ca totul să 
decurgă cât mai bine. Abordarea noastră a fost însă diferită de 
cea a echipei științifice care lucra în cadrul complexului din 
Bucegi. La indicaţiile lui Cezar au fost induse unele elemente 
de natură ezoterică, care oricum nu ar fi avut vreun înţeles 
pentru savanţi, cel puţin nu la acel moment. De pildă, primul 
pas a fost cel în care a fost calculat un moment potrivit din 
punct de vedere astrologie pentru a începe construcția 
dispozitivului. După ce vizionasem trecutul omenirii și originile 
omului pe ecranul holografic al celor din Apellos, precum și 
felul în care stelele, planetele, Luna și uriașele nave 
extraterestre au influenţat foarte precis și metodic dezvoltarea 
ADN-ului uman, o astfel de iniţiativă nu mi se mai părea deloc 
nefirească. Faptul că știința contemporană se află deocamdată 
la ani lumină depărtare de această cunoaștere, reprezintă un 
deficit pe care probabil ea îl va recupera în viitor. 

Este însă drept că în zilele noastre tehnologia necesară 
efectuării unor calcule și analize extrem de complexe în 
domeniul astrofizicii - ca cele realizate de siriusieni pentru a 


alege momentele și poziționările cele mai bune ale navelor- 
mamă, în consonanţă cu alte stele și cu planeta noastră - 
lipsește aproape în totalitate. Totuși, așa după cum Cezar mi-a 
explicat, unele acţiuni de integrare corectă a unui moment 
important - cum ar fi cel de început al unui proiect de o 
asemenea anvergură - sunt necesare. Cazul construirii marilor 
rezonatori (Autorul se referă la construcțiile megalitice 
(piramidele în primul rând) care au fost realizate în multe zone 
de pe planeta noastră (vezi volumul 6, Geneza uitata, cap. 13, 
pag. 273) - n. ed.) pe Pământ este un exemplu elocvent în acest 
sens, căci așa după cum am arătat, acolo proiectarea s-a făcut 
într-o perfectă consonanţă cu anumite configurații stelare, a 
căror energie specifică urma să acţioneze și să sprijine acele 
enorme edificii (Autorul și conferenţiarul belgian Robert 
Bauval, cunoscut mai ales pentru teoria corelării dintre 
construcția piramidelor de pe platoul Gizeh din Cairo și 
anumite stele din constelația Orion, a avut curajul de a scrie în 
cartea sa, „Misterul Constelaţiei Orion”, că preotii egipteni au 
avut la îndemână un pergament sacru, ce conţinea date exacte 
pentru începerea construirii unor piramide, ori pentru 
recondiționarea unora care existau deja. Acele date coincideau 
deloc întâmplător, astrologie vorbind, cu conjunctii speciale 
dintre Sirius și Soarele la asfinţit, sau dintre Lună și Sirius la 
câteva zile înainte de Luna Plină. Acele papirusuri conţineau 
date și recomandări pentru o perioadă de aproximativ 10.000 
de ani. Ultima dată importantă ce era menționată a fost, deloc 
întâmplător, cea a intrării armatelor romane în Egipt. - n. ed.). 

Tocmai de aceea Cezar mi-a vorbit despre corecta 
integrare a acţiunii noastre din punct de vedere astrologie. 
Majoritatea oamenilor au tendinţa să bagatelizeze acest 
aspect, să-l ironizeze sau pur și simplu să-l ignore, însă o astfel 
de atitudine provine mai mult dintr-o adâncă necunoaștere a 
modului în care acţionează energiile în cosmos, decât din rea- 
voință. La rândul ei, știința contemporană este arogantă și 
zeflemitoare în ceea ce privește astrologia, dar aceasta se 
datorează atât nivelului incipient de înţelegere a legilor 
universale, cât și tehnologiei care este deocamdată disponibilă 
pe Pământ, care nu permite măsurarea giganticelor influenţe și 
schimburi de energie subtilă interstelare și interplanetare, cu 
atât mai puţin a specificului lor. 


Am vorbit de mai multe ori despre limitările științei 
contemporane și despre viziunea ei foarte îngustă, 
materialistă, ce conduce câtre o cunoaștere superficială și 
parţială. E un fapt, nu poate fi negat. Sub aparenţa 
„atotcunoașterii” și „siguranţei” afirmațiilor pe care le face, 
știința modernă se plasează aproape mereu în exteriorul 
fenomenului pe care îl analizează. Tocmai de aceea, ea nu 
poate să-i pătrundă esenţa, semnificaţia lui reală. Cunoașterea 
profundă, autentică nu poate să survină doar din observaţie și 
măsurători. Pentru aceasta e nevoie de mai mult, este nevoie 
de o viziune de ansamblu a Universului pe multiplele sale 
niveluri de existenţă, nu doar de o interpretare aridă și destul 
de limitată, cum este cea a planului fizic; trebuie de asemenea 
pătruns adevăratul înţeles al existenţei omului și al integrării 
lui la nivel universal. 

În prezent, ființa umană este privită, analizată și cercetată 
de savanţi ca fiind o entitate separată, limitată, izolată de ceea 
ce o înconjoară. Totuși, așa după cum am mai spus, omul este 
un adevărat microcosmos, o replică fidelă a ceea ce există la 
nivel gigantic, adică la nivelul Macrocosmosului, cu toate 
dimensiunile sale de manifestare, cu fenomenele, fiinţele și 
lucrurile ce îl alcătuiesc. 

La un anumit grad de dezvoltare și avans tehnologic, 
știința se îngemănează cu spiritualitatea. La acel nivel lucrurile 
par bizare pentru un om obișnuit, deoarece el nu este capabil 
să le înţeleagă sensul lor real. Nu înțelege principiile, 
cauzalităţile, modalităţile prin care informaţiile devin 
accesibile sau sunt folosite și vehiculate. Ceea ce el considera 
până atunci ca fiind science-fiction sau chiar imposibil, se 
dovedește totuși a fi pe deplin posibil și real. Aici este necesară 
schimbarea paradigmei de gândire, fără de care vom rămâne 
prizonierii unor concepţii primitive și foarte limitate. 

Totuși, această transformare de stare în concepţiile 
noastre trebuie să fie adecvată și armonioasă, altfel ea va tinde 
să devină habotnică și rigidă. Pentru aceasta este necesară în 
prealabil o anumită cultură ezoterică, spirituală și chiar 
inițiatică, altfel riscăm să cădem din lac în puț. De pildă, să 
considerăm cazul astrologiei; în realitate, ea se dovedește a fi o 
veritabilă știința ezoterica, însă pentru mulţi oameni apare ca 
fiind o „fantezie” și „un mănunchi de credinţe infantile” și asta 


doar pentru faptul că știința modernă nu o ia în seamă, 
considerând-o o „șarlatanie”. 

Cu toate acestea, astrologia reprezintă o profundă știință a 
interacțiunilor energetice subtile între corpurile cerești mari 
(în principal stele și planete) și microcosmosul ființei umane, 
care nu reprezintă doar corpul fizic, ci și corpurile ei subtile: 
eteric, astral, mental și cauzal. In acest fel se explică 
influenţele complexe asupra ei, pe care planetele, stelele și 
constelaţiile le au și le exercită cu sau fără știința fiinţelor 
umane mai mult sau mai puţin ignorante. Condiţia psiho- 
mentală a fiinţei umane, tendinţele, starea de sănătate, chiar 
evoluția personalităţii sunt influențate de aceste „efluvii 
subtile”, care sunt caracteristice în primul rând marilor obiecte 
cosmice. Totuși, trebuie să înțelegem bine că noi nu suntem 
„subjugaţi” de aceste efluvii și de „intersecţiile” lor, ci le putem 
depăși - atunci când ele nu ne sunt favorabile - prin 
discernământ superior, cunoaștere justă și forţa voinţei (Este o 
explicație dată de autor pentru binecunoscutul dicton „Astrele 
înclină, dar nu determină” - n. ed.). 

Cei sceptici sau ironici spun că „astrele sunt prea departe 
pentru a avea vreo putere sau influenţă asupra omului” sau că 
aspectul energiei subtile specifice, care este emisă de stele și 
planete, nu există. La fel de bine am putea spune, de pildă, că 
nu putem vorbi despre căldură, pentru că e o noţiune 
abstractă, care „nu se vede și nu se poate cântări”, dar cu 
toate acestea o simţim; că aerul nu există, pentru că nu-l 
vedem, dar totuși îl respirăm; și altele, pe aceeași linie logică. 
In toate aceste exemple nu vedem agentul, dar cu toate 
acestea el există și îi simţim influenţa. Atunci, de ce acest lucru 
nu ar fi valabil și în cazul influențelor planetare și stelare 
asupra fiinţei umane? Cei sceptici răspund: „Pentru că nimeni 
nu a demonstrat aceasta până acum și pentru că modul diferit 
de comportament al omului și schimbările ce au loc în el au de 
fapt alte cauze, mult mai apropiate”. 

Evident că nu tot ceea ce facem sau simţim este un 
rezultat direct al influențelor planetare și stelare, dar o mare 
parte dintre ele sunt o urmare a acestora. Intr-un astfel de 
proces, reamintesc, totul este interconectat, pentru că nimic 
nu e lăsat la voia „intâmplării” și nu reprezintă o operă a 
„hazardului”, așa cum le place oamenilor de știință să afirme. 
Când tehnologia ajunge la un nivel de dezvoltare foarte înalt, 


barierele dintre planurile sau dimensiunile Creaţiei sunt 
depășite și atunci multe lucruri, de negândit înainte, devin 
perfect posibile, așa după cum eu am avut ocazia să văd pe 
înregistrările akashice. Atunci toate aceste influențe cosmice 
apar clar figurate și interconectate; ele sunt măsurate, 
interpretate și calculate foarte precis, întocmai precum 
cercetătorii ar urma în zilele noastre indicaţiile unui osciloscop 
sau ale unui alt aparat sofisticat. 

Pe de altă parte, „inflaţia” de astrologi și prezicători - cu 
toate profeţiile și sfaturile lor mai mult sau mai puţin 
competente și pertinente în domeniul astrologiei - este în 
prezent destul de mare. 

In cazul construcţiei „mașinii” noastre a fost vorba despre 
realizarea unui calcul destul de exact a configurației celeste 
care era cea mai potrivită pentru a susţine într-un mod solid 
inițiativa și munca noastră de construire a aparatului. Pentru 
aceasta, Cezar a luat legătura cu două persoane pe care le 
cunoștea și pe care le considera foarte avansate în știința 
astrologiei, rugându-le să calculeze mai multe variante în care 
configuraţiile stelare și planetare ar fi favorabile începutului 
proiectului nostru. 

Oricât de simplă ar părea această cerere, totuși ea a 
implicat o muncă foarte intensă și complicată din partea celor 
două persoane. A fost, de asemenea, prima acţiune a 
proiectului nostru și prima colaborare cu cineva din exterior. 
De asemenea, am luat parte la mai multe întâlniri și discuţii pe 
această temă, până când Cezar a ales o configuraţie planetară 
și stelară ce urma să aibă loc peste aproape 4 luni, începând cu 
acel moment. Intr-un anumit fel, aceasta era bine, deoarece ne 
permitea organizarea, proiectarea și planificarea în detaliu a 
etapelor, precum și selectarea cu atenţie a persoanelor cu care 
vom colabora. 


„IMPREGNAREA ENERGETICĂ” 
A SPATIULUI 


Marea sală de la subsolul vilei lui Elinor - care iniţial 
fusese destinată depozitării instrumentelor și substanţelor 
pentru laboratorul de alchimie, precum și altor elemente de 


logistică - era cea mai potrivită pentru construirea lui Eden. 
Sala avea formă pătrată, cu latura de 8 metri; înălţimea ei era 
de 2,8 m. Ar fi fost bine dacă era puţin mai înaltă, dar trebuia 
să ne mulţumim cu ceea ce aveam. 

Totuși, după ce am golit complet camera, aceasta mi se 
părea chiar foarte mare și pe deplin încăpătoare pentru ceea 
ce doream noi să construim acolo. Mai întâi s-a realizat un 
sistem eficient de ventilaţie, pentru care au fost necesare unele 
lucrări de zidărie, dar în final, după finisare, locul arăta ca nou, 
cu pereţi perfect albi, iar pe jos cu parchet de lemn stratificat 
de înaltă calitate. La început mi-am făcut unele griji, gândindu- 
mă că procesul construcţiei va deteriora lemnul, dar 
locotenentul Nicoară a venit cu propunerea de a întinde pe jos 
o folie din cauciuc subţire, care în final ar putea fi scoasă cu 
ușurință. 

În următoarele zile s-a montat un aparat performant de aer 
condiționat, astfel încât aveam toate elementele care asigurau 
„climatul adecvat în cameră”. Simţeam o ușoară strângere de 
inimă, gândindu-mă că Elinor nu știa nimic despre planurile 
noastre sau despre micile transformări pe care le-am adus în 
interiorul casei, de fapt la subsol, dar aveam speranţa că va 
înțelege și chiar se va bucura de proiectul nostru. Luasem deja 
hotărârea, împreună cu Cezar, ca Elinor să știe despre 
construcţia „mașinii”. La urma urmelor foloseam propria lui 
vilă pentru aceasta și, în plus, el era o ființă care ajunsese la un 
înalt nivel de evoluţie spirituală. 

Unul dintre elementele ezoterice importante, pe care 
Cezar l-a luat în considerare cu mare atenţie, a fost așa-numita 
„impregnare energetică specifică” a camerei ce a fost dedicată 
construirii aparatului. Eu însumi nu înțelegeam prea bine 
necesitatea unei astfel de acţiuni de început, dar Cezar mi-a 
explicat cu răbdare că acea etapă face parte, într-un fel, din 
economia Universului. 

— Orice acţiune pe care o realizăm se încadrează într-un 
„ritm” exterior cu anumite caracteristici, ce pot fi alese. De 
exemplu, dacă tu vrei să pleci în concediu la mare, nu te apuci 
să tai lemne înainte, ci faci ceva în legătură cu vacanţa ce 
urmează, îți cumperi ce ai nevoie, rezervi camera sau faci alte 
lucruri potrivite cu plecarea ta. Trebuie, deci, ca intenţia ta să 
fie în ton cu acţiunile pe care urmează să le faci. Dacă acestea 
nu corespund cu natura intenţiei pe care o ai, atunci te poţi 


aștepta la tot felul de greutăţi sau piedici și de multe ori chiar 
la eșecul acelei acţiuni. Este la fel ca în cazul pistoanelor de la 
motorul unei mașini: dacă ele se mișcă haotic, motorul 
clachează și nu dă niciun randament; dacă ele se mișcă într-un 
mod coordonat, adică se încadrează într-un ritm bine stabilit, 
cu etape clare și corelate, atunci el va funcţiona perfect. 

M-am gândit câteva clipe și apoi am spus: 

— Asta ar fi pentru un motor cu combustie internă. Dar 
pentru noi cum este? Adică ce fel de „ritm” urmăm la 
construcţia aparatului? 

— Aici el este mult mai subtil, chiar cosmic. Intenţia 
noastră este să construim această „mașină” foarte specială, iar 
acţiunile noastre de până atunci trebuie să pregătească asta. 
Să zicem că ai intenţia să treci o iarnă foarte grea; nu aștepți 
să vină iarna, ca să vezi dacă reziști, ci până atunci te 
pregătești corespunzător: îţi faci provizii, îţi asiguri încălzirea 
casei, îți pregătești uneltele de deszăpezire etc. Ele sunt 
acțiuni grosiere, însă prin acest exemplu am vrut să înţelegi 
ideea procesului. In cazul proiectului nostru, acele acţiuni 
grosiere vor fi înlocuite de acţiuni de natură subtilă, cum ar fi 
alegerea unui moment astrologie potrivit și încărcarea subtil- 
energetică a spaţiului în care se va realiza aparatul. O 
integrare de acest gen nu poate fi înțeleasă deocamdată de o 
minte „știinţifică”, pentru că ea nu are corespondent, nu se află 
pe „lista” de concepte și principii științifice moderne. E o altfel 
de gândire și de abordare a legilor universale. Fundamental, 
suntem înconjurați doar de energie, iar aceasta vibrează pe o 
infinitate de frecvenţe. Materia este energie, corpurile noastre 
sunt energie, atomii sunt energie și așa mai departe. Totul este 
vibraţie și asta înseamnă ritm. Noi nu facem altceva decât să 
ne încadrăm cât mai bine în ritmul proiectului nostru. 

— Bun, și cum găsim ritmul de care avem nevoie? am 
insistat eu, atent la acele explicaţii. Care e ritmul lui Eden? 

— E ca un fel de „chemare”, prin care tu creezi afinitate cu 
specificul construcţiei viitoare. Vii cu ceva din planul fizic ce 
are corespondenţă cu ideea, intenţia, planul sau concepţia 
inițială pe care dorești să o realizezi și prin aceasta te 
„acordezi” treptat la ceea ce este ritmul cosmic superior, ce 
corespunde acelei frecvenţe de vibraţie. Mașina ta 
funcţionează pe bază de benzină; ca să o folosești, tu nu vei 
pune în rezervor nici apă și nici motorină. Vei căuta cea mai 


bună și performantă benzină, astfel încât randamentul mașinii, 
cel puţin din partea combustibilului, să fie cel mai bun. Asta 
înseamnă că tu alimentezi mașina și o pregătești ca ea să aibă 
performanţe cât mai bune. Poţi adăuga și alte acţiuni de același 
gen: vei cumpăra cauciucuri noi, vei schimba uleiul și altele, 
totul pentru ca deplasarea ta cu mașina respectivă să fie cât 
mai eficientă. În cazul proiectului nostru trebuie să găsim 
elementul care rezonează cel mai bine cu specificul „mașinii” 
ce va fi construită. 

Înţelesesem principiul, dar nu mă puteam obişnui 
deocamdată cu specificul unei astfel de abordări, care în cazul 
nostru era mai ales de natură subtilă. Mintea avea tendinţa să 
o considere ca fiind lipsită de importanţă. 

— E chiar așa de importantă integrarea pe care o facem? 

— Fără îndoială. Cu cât este mai importantă acţiunea pe 
care o demarezi, cu atât mai mult trebuie să te integrezi corect 
în ritmul universal ce îi corespunde, pentru că atunci vei fi 
protejat și ajutat de energiile imense vehiculate de acesta. Nu 
mai ești o rotiţă individuală pierdută printre altele, cu forțe 
slabe și vagabondând oarecum haotic; acum faci parte din 
„ansamblu”, ești ajutat, inspirat și susţinut de funcţionarea 
acestuia, dacă te armonizezi cu el. 

L-am întrebat pe Cezar cum se realizează din punct de 
vedere practic această integrare a începutului unei acțiuni. 

— Există mai multe abordări și metode, mi-a spus el. În 
general, o persoană obișnuită înțelege cu greu aceste noțiuni, 
căci ea este limitată de un set de concepţii și prejudecăţi, pe 
care le-a hrănit pe parcursul vieţii. Este dificil să ieși din 
această „cușcă”. Dar bunele intenţii și dorința de a cunoaște 
mai mult pot să ajute. De exemplu, o rugăciune din adâncul 
inimii sau un gând bun repetat în acest sens poate să însemne 
foarte mult. Depinde însă de natura și importanţa acţiunii pe 
care vrei să o faci și să o integrezi în mod eficient, căci una e 
să-ţi propui să construiești o bicicletă și alta este să vrei să 
realizezi o rachetă cu care să zbori în cosmos. Trebuie să 
înțelegem foarte bine că nu suntem „izolaţi” în acest univers, ci 
că totul este interconectat. Prin astfel de modalităţi 
pregătitoare ai posibilitatea chiar să te convingi de asta. 

— Dar în cazul lui Eden cum vom proceda? 

— Aici vom adăuga unele elemente noi, iniţiatice, care 
facilitează și mai mult „intrarea în ritmul universal” a ideii și 


proiectului pe care ni l-am propus. Există deja o implementare 
puternică datorită percepţiilor pe care le— ai avut în legătură 
cu elementele constructive și conceptuale ale „mașinii”, apoi 
cu discuţiile noastre și mai ales cu hotărârea fermă de a realiza 
construcţia. Dar vom veni de asemenea cu elemente noi, care 
să favorizeze și mai mult succesul. 


MIDAS 


Prima „misiune” a fost să găsim pe cineva extrem de bine 
pregătit în domeniul programării II. Din fericire, în România 
nu ducem lipsă de așa ceva. Cezar a venit cu două propuneri, 
iar eu cu una. Erau persoane care se aflau sub observaţia SRI 
de ani de zile; două dintre ele - care erau propunerile lui Cezar 
- colaboraseră, respectiv, cu NSA și cu compania Northrop 
Grumman în domeniul aviaţiei militare a SUA. Aveam dosarele 
celor două persoane, cu un excelent „rating” de calificare; le- 
am alcătuit profilul și am făcut o sinteză a realizărilor pe care 
le avea fiecare dintre ele. 

Cea de-a treia propunere, care îmi aparținea, se referea la 
un tânăr pe care l-am cunoscut cu mai mulţi ani în urmă, într-o 
împrejurare pe care nu am voie să o prezint. În cercurile 
ascunse ale marilor programatori și Il-iști, el era cunoscut ca 
Midas, probabil după numele regelui frigian din antichitate. Și, 
într-adevăr, părea că tot ceea ce „atinge” din domeniul 
informaticii este „transformat în aur” (Autorul face analogia în 
sens metaforic cu regele Midas (începuturile mileniului al II - 
lea î.Hr.), cel care a domnit în cetatea Pessinusului din Frigia 
antica (aproximativ în centrul Turciei de astăzi). El era 
cunoscut pentru abilitatea sa de a transforma instantaneu tot 
ceea ce atingea în aur, drept pentru care, spune legenda, a și 
murit de foame. - n. ed.). Capacitatea lui de a „sparge” orice 
sistem de protecţie, de tip firewall, oricât de complicat, i-a 
atras respectul în comunitatea hacker-ilor. Deși a fost curtat în 
mod intens de agenţiile americane, inclusiv de Pentagon, el 
totuși a refuzat să plece din ţară. Replica lui cunoscută era: 
„De ce să plec de aici, dacă oricum pot să am acces la orice 
informaţie?” 


Nu era interesat de bani sau alte venituri materiale și 
aceasta l-a „salvat”, pentru că nu a alunecat în tentaţii care ar 
fi putut deveni periculoase. Cu toate acestea, a „spart” rând pe 
rând toate protecţiile marilor agenţii americane, oprindu-se 
însă exact acolo unde trebuia. Obișnuia să trimită apoi un e- 
mail directorului general al agenţiei respective, în care descria 
operaţiunea pe care a făcut-o și unde anume erau punctele 
slabe ale sistemului, astfel încât agenţia să le rezolve. 

Cu alte cuvinte, era un „hacker alb”. El nu preciza însă 
niciodată cum anume să fie întărit acel sistem, lăsând asta în 
grija agenţiilor respective. Chiar dacă ajutorul lui era evident și 
dezinteresat, au existat totuși suspiciuni în ceea ce-l privește, 
întrucât la una dintre discuţiile între reprezentanţii Serviciilor, 
la care a luat și el parte, Midas a afirmat că știe cum să nu fie 
detectat și să nu lase nicio urmă. Deși faptul era considerat a fi 
practic imposibil, cuvintele lui au produs totuși un anumit stres 
în rândul generalilor și șefilor din principalele instituţii de 
profil. 

Din această cauză, curând el a devenit spaima agenţiilor 
internaţionale și s-au făcut presiuni chiar la nivelul Serviciilor 
noastre Secrete pentru controlul activităţii lui. A fost inclus 
într-un program special, la care eu aveam acces și tocmai de 
aceea l-am propus ca o variantă foarte promițătoare pentru a 
ne ajuta în proiectul nostru. 

După părerea mea, Midas era un geniu uriaș în domeniul 
informaticii, al cărui talent excepţional merita din plin să fie 
utilizat în scopul nobil pe care ni l-am propus. 

După ce i-am prezentat toate aceste date lui Cezar, el a 
aprobat imediat cooptarea lui Midas în proiect, care a devenit 
în mod „oficial” colaboratorul nostru de bază. De la începutul și 
până la sfârșitul proiectului, el nu a avut contact decât cu 
Cezar, cu locotenentul Nicoară și cu mine. 

Locotenentul Nicoară i-a vorbit despre temele principale 
de lucru și ce se dorea de la el pentru ca „mașina” să 
funcţioneze. Chiar dacă nu i s-au prezentat date suplimentare 
despre proiect, Midas era foarte inteligent și a înţeles destul de 
repede că este vorba despre ceva cu totul special, spunându-mi 
după o săptămână de la „angajare”: 

— Ce-mi cereţi voi să fac nu are legătură cu tehnologia 
obișnuită de pe Pământ. 


Am zâmbit în sinea mea, dar nu puteam să-i spun despre 
ce era vorba. l-am răspuns la modul foarte general: 

— Important este ca treaba să fie bine realizată. 

Midas este o persoană foarte „evaluată” de principalele 
Inteligenţe (Agenţii de spionaj și servicii secrete internaţionale 
- n. ed.) de pe „piaţă” și tocmai de aceea el se află inclus într- 
un regim foarte special la noi în ţară. Americanii ne-au rugat 
de multe ori să le împrumutăm „asset”-ul (Este o expresie care 
se utilizează uneori în domeniul contraspionajului și se referă 
la un „bun de mare preţ, ceva foarte valoros” - n. ed.) pentru 
anumite sarcini, dar noi am considerat că „paza bună trece 
primejdia rea”, declinând elegant cererea. 


INFLUENIA SIMBOLULUI SHIKHARA 


În paralel cu etapa de formare a echipei de colaboratori, 
Cezar a continuat procesul de integrare subtilă a proiectului 
Eden. El a definit acea etapă ca fiind asemănătoare cu un camp 
magnetic specific, ce „încărca” spaţiul din cameră și îl 
pregătea pentru funcţionarea, menţinerea și succesul viitoarei 
„mașini”. După alegerea configurației planetare care a fost 
considerată cea mai potrivită și exact la momentul precis 
indicat, Cezar a așezat în mijlocul camerei mari un dreptunghi 
din cupru placat cu aur, având dimensiunile de 20x32 cm, pe 
care era reprezentat printr-o gravură laser un simbol destul de 
complicat. 

— Prin aceasta pregătim din punct de vedere subtil 
realizarea proiectului, mi-a spus Cezar. [i-am spus că, în 
general, oamenii nu sunt obișnuiți cu astfel de „proceduri“, 
pentru că nu le înțeleg sensul și nici substanţa. Această 
cunoaștere tine de domeniul ezoteric și n-are nimic de-a face 
cu „magia” sau alte ritualuri divinatorii. Poţi spune chiar că 
reprezintă o știință pură, dar la un nivel avansat, pentru că se 
bazează pe principii ce nu sunt cunoscute încă și cu atât mai 
puţin creditate de oamenii de știință și de mare parte din 
populaţie. Ideile materialiste sunt rigide și limitate; nu ai grade 
de libertate și de aceea nu poţi vedea ansamblul. Ce facem noi 
aici e însă mai special, deoarece are un spectru mult mai larg 
de influenţă. 

Am lucrat amândoi la stabilirea formei grafice a simbolului, 
folosind informaţiile pe care le aveam din vizionările pe ecranul 
holografic. Într-o primă fază ne-am hotărât la un simbol 
compus, care ar putea fi tradus prin su-(ka)-da. 


Simbolul SU - (KRA) - DA 


Su arată direcţia; K (Ka) este întotdeauna legat de energia 
vitală - un simbol fundamental în scrierea siriusiană - care în 
tradiția Egiptului Antic era desemnat prin Kha; Da semnifică 
„spre în sus”. În traducere liberă, aceasta înseamnă „energia 
care călătorește în sus”, având sensul de sublimare, de elevare, 
de creștere a frecventei de vibraţie. În limba sumeriană, 
semnificaţia acestui cuvânt era aceea de „înălțare”, în cel mai 
pur sens spiritual. 


Simbolul SHI — (R.4) - RA 


Totuși, după mai multe discuţii și analizând mai multe 
variante ale simbolurilor pe care eu le văzusem în timpul 
vizionărilor pe ecranul holografic al celor din Apellos, ne-am 
hotărât asupra unui alt simbol, care este așa-numitul simbol 
shi-kha-ra. 

Shi semnifică pronumele personal „el” sau „ea”, în limba 
chineză; Kha, așa după cum am spus, reprezintă energia vitală 
(la egiptenii din antichitate); iar Ra, la sumerieni, însemna 
„lumina sacră (spirituală)”, termen care mai apoi a fost preluat 
de egipteni ca fiind Regele Soare (RA). Astfel, shikhara are 
sensul de „energie vitală ce provine din lumina sacră 
(spirituală)”. Simbolul poate fi astfel corelat cu energia subtilă 
universală (prana din tradiţia hindusă), care „hrănește” totul 
într-o infinitate de manifestări. Analizând cu atenţie acest 
simbol, am fost surprinși să constatăm modul în care s-au 
transmis prin timp simbolurile siriusiene ancestrale, până în 
zilele noastre. 

De fapt, cuvântul „shikhara” se traduce literal prin „vârf de 
munte”, fiind adeseori menţionat în legătură cu partea de sus a 
templelor din India de Nord, asemănătoare cu piscurile semeţe 
ale munţilor Himalaia (În India de Sud, termenul echivalent 
pentru shikhara este cuvântul „vitnana”, care, spre deosebire 
de termenul utilizat în partea de Nord a tării, se referă la toată 
clădirea templului, inclusiv la partea lui inferioară, denumită 
sanctum, care se află dedesubt. Aici, shikhara își păstrează 
sensul lui inițial, desemnând doar partea de vărf a vimana-ei, 
care de obicei este o cupolă, având peste ea un finial 
(ornament specific, situat în partea de sus a unei clădiri 
importante)). 

Foarte interesant de menţionat este faptul că se poate face 
o analogie între structura specifică a unor „farfurii zburătoare” 
pleiadiene (vezi, de exemplu, cazurile documentate de Billy 
Meier în anii '60-'70) și structura templelor hinduse. 


După ce ne-am decis asupra acestui simbol, Cezar s-a 
ocupat de realizarea lui pe placa de cupru aurită, după care 
aceasta a fost așezată exact în centrul sălii unde urma să fie 
realizată construcția aparatului. Practic și în mod efectiv, acela 
a fost primul pas spre realizarea proiectului nostru secret. In 
plus, în antichitate termenul vimana avea, de asemenea, 
semnificaţia de „vehicul zburător”, care - în vechile texte în 
limba sanscrită din India - însemna „templu sau car zburător”. 


Autorul chiar menţionează în volumul 6 (Geneza uitată, 
2019), la pagina 277: „Pe de alta parte, templele din India, care 
au dimensiuni ceva mai reduse, dar seamănă cu piramidele - 
fiind însa mai înguste la baza și mai „tuguiate” la varf - au o 
descendența pleiadiană. Din cate mi-am putut da seama, 
numeroasele detalii, încrustaţii și rotunjiri din constructia lor 
reprezintă ceva specific civilizației pleiadiene. Am recunoscut 
aceasta caracteristica și la navele pleiadiene, pe care le-am 
văzut în proiecţiile holografice - n. ed.). 


CONSIANIE, SIMBOLURI SI 
ARHETIPURI EXIRAIERESIRE 
PEPAMANI 


În timpul primei vizionări în faţa ecranului holografic, pe 
care am făcut-o împreună cu bărbatul din Apellos, am putut să 
văd elementele principale care au stat la baza creării ADN-ului 
uman. M-am familiarizat de asemenea cu mai multe simboluri 
ale unor civilizaţii extraterestre, în special cu cele ale 
civilizaţiei  siriusiene, care exprimau anumite realităţi 
energetice fundamentale la nivelul Cosmosului. Unele dintre 
acestea s-au regăsit mai apoi sub diferite forme și versiuni în 
cultura și existența oamenilor pe Pământ. Am vorbit pe larg 
despre acele simboluri, menţionând m mod special simbolul K, 
dar în timpul vizionării am recunoscut mai multe astfel de 
forme și reprezentări, care sunt folosite în prezent în științe 
sau chiar în viaţa de zi cu zi. Este uimitor să constatăm cum 
multe dintre semnele și simbolurile pe care noi le considerăm 
ca fiind banale sau simple „invenţii” ale matematicienilor sau 
civilizaţiilor antice, reflectă de fapt uimitoare realităţi 
energetice și chiar arhetipale din Univers, care au fost 
introduse în civilizația umană de către unele civilizaţii 
extraterestre foarte avansate și apoi preluate de culturile de pe 
Pământ de-a lungul epocilor. 


SCRIEREA SIMBOLISTICĂ SIRIUSIANĂ 


Din cele ce am putut să văd pe ecranul holografic, cele mai 
multe simboluri care se reflectă în viața noastră de zi cu zi au o 
provenienţă siriusiană. Probabil că „sursa” lor înaintează în 
timp spre „izvoarele” omenirii, însă mult după Adam, pentru că 
în acea perioadă existenţa ființelor E N L avea mai mult un 
caracter meditativ, fiind dedicată exclusiv evoluţiei spirituale. 
După primele hibridizări și creșterea numărului de fiinţe E N 
K, am remarcat că s-a impus nevoia unui anumit tip de 
transmitere a cunoștințelor și conţinutului memoriei rasei din 
generaţie în generaţie, pentru a contrabalansa scăderea 
frecvenţei de vibraţie a unor ramuri ADN. 

În general vorbind, mi-am dat seama că scrisul nu era ceva 
determinant în perioada care începe cu anul 200.000 î.Hr. Și 
până după căderea Atlantidei. De fapt, nici nu se putea vorbi 
despre un „scris” în accepțiunea actuală, ci era vorba mai mult 
despre vehicularea unor simboluri, care în structura lor 
generală semănau destul de bine cu semnele cuneiforme ale 
scrierii akkadiene și hitite din antichitate. Totuși, pe atunci 
dispunerea și sensul lor erau mult mai complexe, ele fiind 
orientate mai ales spre consonanţa cu energiile Universului, pe 
care le prefigurau indirect, prin puterea semnificației oculte. 
Gradat, odată cu trecerea timpului, am văzut că acea putere 
scădea în intensitate, tocmai pentru că omenirea începea să 
uite înțelesurile de bază ale simbolurilor. Totuși, formele 
generale ale „scrierii” au rămas, putând oferi o idee despre 
felul în care siriusienii concep în cadrul civilizaţiei lor acest 
mod de exprimare. 

Bineînţeles că am fost curios să știu mai multe pe această 
linie și atunci mi-am permis să intru pe o ramură secundară a 
vizionării, cea de elaborare a simbolurilor în civilizaţia 
siriusiană, „derivaţie” care mi-a fost aprobată de bărbatul din 
Apellos. Am văzut dezvoltarea într-un fel de „evantai” a 
fișierelor cu informaţii pe ecran; acea prezentare mi s-a părut 
foarte logică și destul de ușor de asimilat. 

În primul rând mi-am dat seama că fiinţele siriusiene au un 
fel de „cod al simbolurilor”, prin care se pot înţelege între ele 
atunci când este necesar. Aceasta se întâmplă însă foarte rar, 
deoarece siriusienii au puternice capacităţi telepatice, iar 


existenţa lor este, la mulţi dintre ei, multidimensională. Cei mai 
evoluaţi aleg să trăiască în planul eteric și chiar în cel astral, 
dar coexistă pe aceeași navă cu semeni de-ai lor din planul 
fizic, doar că la un nivel superior, adecvat frecvenţei lor de 
vibraţie, care aparţine de structura marilor lor nave cosmice. 

Scrierea siriusiană nu este o scriere ca a noastră, ci mai 
degrabă ea e formată dintr-un set de reguli prin care siriusienii 
pot desemna ceea ce are o semnificaţie atât concretă, cât și 
subtilă. Această modalitate de „scriere” este foarte abstractă, 
dar de asemenea foarte nuanţată, fiind perfect adaptată 
capacităţilor și specificului siriusian, care se impune printr-o 
mare putere de pătrundere mentală și de focalizare asupra 
înțelesurilor foarte complexe ale diferitelor tipuri de 
manifestări, energii, fenomene, fiinţe, lucruri. 

De pildă, prin semnele specifice acelei „scrieri” - care mai 
degrabă sunt niște simboluri - ei pot să desemneze un set 
grafic ce reprezintă un mesaj. Acesta poate fi descifrat numai 
de fiinţele din civilizaţia lor sau de cele care trăiesc la unison 
cu energia lor mentală. Dacă această condiţie nu este 
îndeplinită, înţelegerea formelor și simbolurilor incluse în 
mesaj este aproape imposibilă, deoarece nu există afinitate de 
concepţie și cunoaștere cu nivelul lor de manifestare. 

Mi-am dat astfel seama că citirea simbolurilor siriusiene se 
produce doar la un etaj superior gândirii obișnuite a fiinţei. 
Având în vedere că această capacitate este deja nativă pentru 
ființele  siriusiene, este logic să presupunem faptul că 
simbolurile lor vor fi înţelese oriunde în galaxie, pe oricare 
dintre planetele colonizate de siriusieni. De fapt, acesta era și 
țelul principal al „scrierii” lor: nu neapărat pentru a relata ceva 
sau pentru a „face poezii”, ci mai mult ca esenţa unui fapt sau 
manifestări, ca o impregnare în structura spaţiulu-timp pentru 
cei care erau interesaţi de acel aspect. 

Simbolurile lor puteau să aibă, de asemenea, rolul de a 
lăsa o indicație sau chiar o sarcină pe mai departe, așa cum de 
multe ori am văzut în diferite locuri pe pereţii navelor lor sau 
în alte zone importante ale acestora. Totuși, prin chiar natura 
activităţilor realizate de câtre fiinţele siriusiene, se poate vorbi 
și despre existenţa anumitor tipare specifice, care pot fi 
observate la diferite echipaje ale navelor-habitat ce au misiuni 
îndelungate. Există, prin urmare, anumite caracteristici ce 


deosebesc comunităţile siriusiene, atât pe planetele pe care ele 
locuiesc, cât și pe navele cu care se deplasează în Cosmos. 

Mă voi referi aici la unele din structurile principale ale 
scrierii specific siriusiene, care de asemenea se regăsesc în 
diferite culturi sau civilizaţii ale umanităţii, fiind transmise 
într-o formă mai mult sau mai puţin pură prin comparaţie cu 
forma lor originală siriusiană. 


BAZELE SIMBOLISIICII SIRIUSIENE 
SUNI LINIA SI PUNCIUL 


În general vorbind, punctul reprezintă originea, locul de 
pornire a unei activităţi sau iniţiative. El ne arată de unde se 
începe citirea unui simbol sau baza de la care se pornește 
pentru a înțelege o anumită reprezentare grafică. Totuși, 
același simbol poate să aibă o semnificaţie complet diferită, 
dacă punctul este plasat în zone diferite ale aceleiași 
reprezentări grafice. 

Atunci când se folosesc mai multe puncte într-un simbol 
înseamnă că desenul respectiv este foarte complex și 
necesită o înțelegere mai nuanţată, care să cuprindă mai multe 
unghiuri de vedere. Așa după cum am putut să văd, uneori 
zona esenţială dintr-un simbol în care se află mai multe puncte 
este cuprinsă într-un cerc; acesta ne indică faptul că zona 
respectivă are forţă și întâietate la interpretarea simbolului. 

Pe de altă parte, linia în „scrierea” siriusiană reprezintă 
legătura dintre două sau mai multe puncte și în general se 
referă la planete, stele sau galaxii, pentru că această scriere 
este, într-un fel, cosmică și chiar holografică. Într-adevăr, în 
simbolurile ei abstracte putem regăsi întreaga desfășurare a 
unei acţiuni, de la nivelul ei macrocosmic, până la cel 
microcosmic al fiinţei. 

Linia orizontala reprezintă o acţiune prelungită și 
repetitivă, căci ea este un simbol al naturii Yin a lucrurilor. 

Linia verticală, ce are o natură Yang, reprezintă o acţiune 
„unicat”, bazată pe un eveniment neașteptat sau care a fost 
decis de către fiinţele superioare. Ea poate să reprezinte, de 
exemplu, o legătură între sus și jos, între cer și pământ, între 
două planuri subtile sau între două tipuri de energie. 


Liniile oblice reprezintă - în funcţie de gradul de 
înclinare faţă de verticală - diferite faze sau etape între cele 
două principii fundamentale, care sunt Yin și Yang, și acţiunile 
asociate naturii lor. 


SEMNIFICAŢIILE CoMPLEXE ALE 
LITEREI K 


În scrierile de pe Pământ - indiferent de epoca sau 
perioada istorică în care acestea au existat - pot fi remarcate 
unele structuri specifice din scrierea siriusiană. Chiar și la o 
scurtă analiză se poate observa că acele structuri specific 
siriusiene se regăsesc la majoritatea literelor din alfabetele 
limbilor pământene. Unul dintre cele mai elocvente exemple în 
acest sens este litera K. Totuși, ea este doar o prefigurare a 
simbolului siriusian, care se apropie cel mai mult ca 
reprezentare de forma literei cunoscute de noi ca fiind „K”. 

Acest simbol este foarte important în viaţa și activitatea 
civilizaţiei siriusiene, mai ales prin amploarea semnificaţiilor 
pe care el le reprezintă și prin nuanțele pe care le poate avea. 
Cu toate acestea, la bază reprezentarea lui apare dezarmant de 
simplă, căci ea este formată doar din linii drepte și puncte. 
Litera K pornește de la o linie verticală care se poate scrie în 
două feluri: 

- cu punctul în partea de sus a liniei: 


Acest simbol, în lumea siriusiană, reprezintă acţiunea unor 
fiinţe evoluate spiritual asupra celor sau celui către care se 
manifestă voinţa lui Dumnezeu. 

- cu punctul în partea de jos a liniei: 


Simbolul reprezintă acţiunea unor fiinţe din planurile mai 
grosiere (cum ar fi planul eteric sau planul fizic) pentru a 
evolua spiritual, pentru a face un salt calitativ în viaţa lor. 
Punctul arată locul de unde începe evoluţia (în partea de jos) și 
tinde către partea superioară, spre „vârful” liniei. 

În continuare, situaţia „se complică” oarecum, deoarece la 
mijlocul liniei verticale intervine un alt punct, ceea ce, de 
asemenea poate naște două tipuri de interpretări în redarea 
specifică a simbolului: 

- cele două puncte se află în partea de sus a liniei: 


Acest simbol reprezintă ajutorul pe care îl oferă unele 
fiinţe superioare din punct de vedere spiritual celor sau celui 
câtre care se manifestă voința lui Dumnezeu, dar acţiunea 


respectivă este intermediată de unele fiinţe din planurile de 
mijloc ale Creaţiei - planul astral superior, planul mental și 
chiar planul supramental, ce este ca o „trecere” între planul 
mental și planul cauzal - de exemplu, de înţelepţi, maeștri 
spirituali sau chiar entități celeste aparţinând acestor 
dimensiuni ale existenţei. 

- cele două puncte se află în partea de jos a liniei: 


În acest caz este reprezentată acţiunea unor fiinţe din 
planurile mai grosiere pentru a evolua spiritual, pentru a face 
un salt calitativ în viaţa lor cu ajutorul unor ființe superioare 
din punct de vedere spiritual, ce au capacitatea de a comunica 
liber cu alte ființe elevate din planurile subtile superioare. 

Adăugarea unor linii în punctele respective reprezintă 
ajutorul dat de diferite ierarhii spirituale, învăţaţi, maeștri 
spirituali etc. De pildă, o linie oblică spre în jos, pornind de la 
mijlocul liniei verticale cu punctul în partea ei superioară, 
reprezintă faptul că fiinţele evoluate transmit anumite 
învățături spirituale în multiple feluri, pentru a putea fi înţelese 
de mai multe categorii de ființe umane: 


Dacă linia oblică este orientată spre partea de sus a liniei 
verticale, atunci asta înseamnă că fiinţele „intermediare” (cum 
ar fi cele umane) primesc susținere în principal de la 
Dumnezeu atunci când ele îndeplinesc o misiune importantă, 
dar secundar ele sunt ajutate și de diferite entităţi spirituale 
din planurile subtile ale manifestării: 


În varianta în care punctul de pe linia verticală este în 
partea inferioară a acesteia, adăugarea unei linii oblice 
îndreptate spre în jos ne arată faptul că fiinţele umane pot să 
dobândească cunoștințe spirituale atât în mod direct de la 
fiinţele evoluate, cât și prin efort propriu: 


Dacă linia oblică este îndreptată spre în sus, atunci aceasta 
indică faptul că fiinţele umane pot să dobândească o anumită 
cunoaștere prin care pot ajunge la înţelepciunea divină și, de 
asemenea, să înțeleagă natura diferitelor sale manifestări în 
Creaţie: 


Avansând cu prezentarea simbolului K și a semnificaţiilor 
sale complexe, ajungem la posibilitatea de a introduce două 
linii oblice, care formează un unghi drept între ele. În varianta 
cu linia verticală având punctul în partea de sus, simbolul 
reprezintă faptul că ființele intermediare (oamenii) primesc 
susținere în principal de la Dumnezeu, dar și de la diferite 
entităţi celeste evoluate spiritual, pentru a putea izbândi în 
misiunea lor (linia oblică de sus). După aceea, ele transmit la 
rândul lor anumite iniţieri în mai multe feluri, pentru a putea fi 
înțelese de cât mai multe categorii de fiinţe umane (linia oblică 
de jos): 


Dacă cele două linii oblice sunt atașate liniei verticale cu 
două puncte în partea de jos, atunci asta înseamnă că fiinţele 
umane pot să atingă diferite cunoștințe spirituale atât în mod 
direct, de la fiinţe sau entităţi foarte evoluate spiritual (linia 
oblică superioară), cât și prin efort individual (linia oblică 
inferioară), ajungând la înţelepciunea dumnezeiască: 


În sfârșit, dacă pe linia verticală există un singur punct la 
mijlocul ei, din care pornesc cele două linii oblice, atunci 
simbolul reprezintă o ființă umană inițiată spiritual, care îi 


poate ajuta pe alţii să evolueze și să se orienteze câtre 
cunoașterea de sine. Acest simbol este cel care semnifică 
legătura între sus și jos, intre superior și inferior: 


Este foarte interesant că, pornind de la simbolul K, 
regăsim câteva structuri și semnificaţii ale sale în diferite 
culturi și civilizaţii de pe Pământ. 


SIMBOLUL NUMĂRULUI PI 


Unul dintre cele mai importante simboluri derivate din K 
este cel al numărului Pi, care este considerat a fi o constantă 
matematică. Forma grafică a lui Pi pornește de la simbolistica 
siriusiană ce reprezintă înțelepciunea eternă a lui Dumnezeu, 
considerat de această civilizaţie ca fiind Marele Spirit al 
Creaţiei, Unicul și totodată Supremul. 

Reprezentarea înţelepciunii Dumnezeiești este redată în 
acest simbol prin punctul de origine din stânga, în partea de 
sus. „Atingerea” înțelepciunii Supreme se manifestă la diferite 
momente de timp în istorie prin intermediul unor ființe foarte 
evoluate spiritual, care sunt „trimise” între oameni (punctul 
din mijloc, sus) cu misiuni precise de revigorare și purificare 
spirituală a civilizaţiei lor. Pentru aceasta sunt folosite anumite 
forţe cosmice sau entităţi celeste foarte evoluate spiritual (linia 
continuă din dreapta, sus), procesul fiind cunoscut ca „tema 
avatarurilor”: 


În timpul misiunii sale spirituale pe Pământ sau pe altă 
planetă din universul fizic, un astfel de reformator spiritual 
interpretează într-un mod adecvat adevăruri și legi universale 
ce erau cunoscute sub o anumită formă în trecut (linia oblica 
din stânga), dar care trebuiesc adaptate la necesităţile 
perioadei de timp în care el se manifestă atunci (punctul din 
dreapta, jos). 

O civilizaţie, în evoluţia ei, înregistrează atât suișuri, cât Și 
coborâșuri, dar tendinţa ei generală este ascendentă. Pentru 
aceasta, din timp în timp sunt necesare unele „corecţii” pentru 
a păstră această tendinţă și a nu permite haosului să se 
instaureze. 

Astfel de „corecţii” sau „echilibrări” ce sunt necesare la 
anumite intervale de timp în existenţa unei civilizaţii reprezintă 
chiar misiunea avatarurilor sau fiinţelor cu un nivel excepţional 
de elevare spirituală, care se încarnează în planul fizic. 

Mi s-a arătat însă că acest simbol (al numărului Pi) are 
semnificație numai atunci când fiinţa care transmite informaţia 
și „actualizează” Adevărul la noile condiţii de timp și spaţiu ale 
civilizaţiei respective este în viaţă sau prezenţa ei este în mod 
clar resimţită în timp. 

Dacă înțeleptul sau avatarul nu mai este în viaţă, adică el 
și-a părăsit corpul fizic, atunci învăţătura lui spirituală poate fi 
dobândită prin cunoașterea unor legi esenţiale, iar în acest caz 
punctul din mijloc, sus, nu își mai are rostul. Variaţii ale acestui 
simbol se regăsesc în simbolul lui Pi. 


Deși era simplu să corelez imaginile simbolului ce îmi era 
prezentat pe ecranul holografic, cu simbolul cunoscut al 
numărului Pi din prezent, totuși mi s-a indicat și arătat prin 
analogie faptul că punctele inițiale din reprezentarea siriusiană 
sunt înlocuite de curburile simbolului din prezent, în scrierea 
lui ca literă mică (Simbolul Pi al numărului irațional 3,14... a 


fost propus în anul 1706 de către matematicianul William Jones 
și el reprezintă a șaisprezecea literă din alfabetul grec - n. ed.). 

El reprezintă înţelegerea semnificației pe care o are 
legătura dintre Cer sau planul Divin (linia de sus - cu 
rotunjirea către în jos a părții stângi, ce reprezintă Voința lui 
Dumnezeu în această situaţie) și Pământ sau planul fizic (ceea 
ce se află dedesubt). Voința Divină se manifestă la diferite 
momente de timp în istorie, prin „reprezentanţi” divini, iar 
astfel de acţiuni sunt redate de liniile ce coboară oblic, atât 
pentru a-i face pe oameni să înțeleagă trecutul (linia oblică din 
stânga), cât mai ales viitorul (linia oblică din dreapta, care este 
rotunjită). 


Într-o pauză de vizionare, discutând cu bărbatul din 
Apellos referitor tocmai la aceste aspecte și la natura 
numărului Pi în științele moderne, am aflat lucruri uluitoare 
despre ceea ce matematicienii și fizicienii contemporani 
numesc „constante”. Adusesem vorba despre numărul Pi și 
despre „iraţionalitatea” lui (Numărul Pi reprezintă valoarea 
raportului dintre circumferința și diametrul oricărui cerc din 
spaţiul euclidian. In prezent, el este considerat una dintre cele 
mai importante constante din matematică și fizică, deoarece 
numeroase formule implică folosirea lui. Valoarea lui Pi este un 
număr irațional (adică el nu poate fi exprimat exact sub formă 
de fracţie m/n - unde „m” şi „n“ sunt numere întregi - și tocmai 
de aceea scrierea zecimală a lui Pi nu are sfârșit și nici nu se 
repetă), fiind egală aproximativ ou 3,14159(...) - n. ed.), când 
deodată bărbatul din Apellos m-a întrerupt: 

— De fapt, numărul Pi nu este o constantă, ci un algoritm, 
mi-a spus el într-un mod foarte natural și degajat. 

Au fost câteva secunde de liniște și încremenire totală. 


— Un „algoritm”? am bâiguit eu, fără să înţeleg nimic. Ce 
fel de algoritm? 

— Un algoritm fractal, în sensul că anumite valori se 
schimbă mereu după anumite necesităţi. 

Nu pricepeam nimic. 

— Ce înţelegi prin „diferite necesităţi”? 

— Adică numărul Pi va avea diferite valori în funcţie de 
domeniul sau natura problemei în care este folosit. Aceste 
diferenţe sunt mici, dar cu toate acestea ele exista. 

Pentru o clipă m-am gândit că ar putea fi aproximativ ca în 
fizica cuantică, unde frecvenţa și energia sunt mărimi foarte 
importante pentru determinarea anumitor procese. Mă 
gândeam că, cu cât energia ar fi mai mare, cu atât acele 
„diferenţe” ale numărului Pi s-ar revela mai bine, iar el ar 
putea avea valori diferite în funcţie de locul în care ar fi folosit. 
A fost ca un „flash” inspirator în minte, dar mi-am propus să 
analizez această corelaţie mai târziu. În acele momente eram 
atras de înţelegerea aspectelor la nivel general, pentru a-mi 
forma o bază solidă de înţelegere. Nu doream să divaghez pe 
căi lăturalnice fără să stăpânesc bine ideea principală adusă în 
discuţie de bărbatul din Apellos, care îmi spunea că Pi și alte 
„constante” matematice și fizice nu erau de fapt constante. 

— Bine, și atunci cum poate un astfel de algoritm să fie 
folosit practic? am insistat. 

Bărbatul din Apellos a început să „deseneze” în aer cu 
degetul, figurând „imagini” cu ceea ce îmi explica. 

— În limbajul vostru matematic, numărul Pi este ca un fel 
de funcţie, în sensul că aceasta reprezintă transpunerea unei 
traiectorii drepte într-o mișcare curbă. Întrucât în Univers nu 
există o astfel de curbă sau sferă perfectă, matematicienii își 
vor da seama la un moment dat că și numărul Pi se modifică „în 
funcţie de necesităţi”. El poate fi numit mai degrabă ca fiind o 
„constantă de transpunere”, ce are o valoare diferită în funcţie 
de ceea ce este necesar în calculul respectiv, dar nu este un 
număr constant prin el însuși. 

— Totuși, dacă împărțim lungimea cercului la diametrul 
său, va rezulta mereu numărul Pi, am avansat eu timid ceea ce 
toată lumea știa. 

— Adevarat, numai că lungimea sau circumferința cercului, 
așa după cum este redată în matematica voastră reprezintă o 


greșeala conceptuala, deoarece ea este o concepţie strict 
mentală, care nu are nicio legătură cu realitatea. 

In timp ce bărbatul din Apellos vorbea și îmi explica aceste 
aspecte, puteam deja să văd cu ochii minţii chipurile oripilate 
ale majorităţii oamenilor de știință contemporani, strigând 
înverșunaţi și plini de furie: „Blasfemiei”. Am zâmbit doar 
pentru mine, reevaluându-mi imaginaţia și am revenit la 
discuţia despre cerc și sferă, întrebând cu uimire nedisimulată: 

— Ai spus că în Univers nu există curbă sau sferă perfectă? 
Asta ar explica „variaţiile” lui Pi, dar totuși... 

— Oferă-mi tu un exemplu de corp care să fie o sferă 
perfectă, mi-a răspuns bărbatul din Apellos, zâmbind. 

Puțin derutat, mi-am dat seama că cel mult putem să 
vorbim despre aproximaţii ale acestor forme perfecte. O 
planetă sau o stea, chiar dacă de la depărtare par să fie perfect 
sferice, în realitate nu este așa; de fapt avem de-a face cu o 
aproximaţie a acestei forme perfecte. Cu toate acestea se 
preferă „rotunjirea” valorilor, iar calculele se efectuează cu 
„constante” matematice și fizice. Tocmai de aceea am făcut 
observaţia că și alte așa-zise „constante” ar putea să nu fie 
considerate ca fiind perfect „stabile” ca valoare. 

Bărbatul din Apellos m-a aprobat printr-o înclinare a 
capului și mi-a spus că acest gen de „aproximare” este valabil 
și în ceea ce privește viteza luminii. Deși valoarea ei în vid este 
considerată constantă, totuși viteza luminii suferă anumite 
fluctuații, chiar dacă nu se schimbă condiţiile din mediul în 
care lumina se deplasează. De altfel, aceasta pare să fie deja o 
opinie împărtășită de un anumit număr de savanţi la nivel 
mondial. 

— Aceste numere, pe care voi le numiţi n, c,... (1 = 
numărul Pi, iar c = viteza luminii în vid - n. ed.) și care sunt 
considerate „constante matematice”, suferă totuși niște mici 
fluctuații, dar ele nu sunt luate în seamă de oameniivoștri de 
știință, a continuat bărbatul din Apellos. La fel și cu „sfera 
perfectă”, care de fapt nu există în Univers. Ceea ce creează 
forma unui cerc, aducând-o aproape de perfecţiune sunt de 
fapt mici arcuri de cerc, unul după altul, astfel că în final 
cercul rezultă ca o aproximaţie din aceste mici porţiuni de 
cerc. 

Ceea ce îmi spunea bărbatul din Apellos reprezenta de fapt 
o „cuantificare a cercului” prin punerea cap la cap a unui mare 


număr de fragmente sau arcuri „perfecte” de cerc. Rezultatul 
final este întotdeauna o imperfecţiune, prin cumularea unor 
erori infinitezimale, dar totuși erori. Atunci când am discutat 
despre aceste aspecte, încă nu bănuiam ce repede aveam să 
mă confrunt eu însumi cu adevărul lor, în cadrul proiectului 
Eden, pe care l-am demarat. 


Gazda mea a continuat: 

— Dacă acum ai înţeles că un cerc nu este de fapt cerc, 
deoarece nu este perfect, atunci trebuie să știi că nici centrul 
cercului nu este în centru. 

— Atunci unde este? am întrebat, bulversat. 

— Pe circumferință. Practic, peste tot. 

Am rămas mut de uimire. 

— Atunci... ce „centru” mai este acela? 

— Așa își reprezintă oamenii la nivel mental noţiunea de 
„cerc” și din această cauză putem să plasăm un punct în 
mijlocul lui, ca fiind „centrul cercului”. In realitate este doar o 


iluzie mentală, căci oriunde te-ai „uita”, ai senzaţia că vezi 
acest centru. 

Am făcut imediat o posibilă corelaţie cu explicaţiile 
doctorului Xien despre „volum” și „cuta suprafeţei”, care nu 
este decât o aparenţă a Infinitului inexprimabil „de dedesubt”. 
Oriunde ai „ridica” un volum, el este de fapt tot Infinitul din 
care acel volum apare; la fel, oriunde ai plasa un cerc sau o 
sferă, centrul lor va fi peste tot, deoarece nu există o referinţă 
spaţială absolută, iar  „circumferinţa” este de fapt o 
desfășurare, o suprafaţă. Ea este mai mult o imagine 
holografică a Universului, căci atunci când „centrul” este la 
„periferie”, cercul devine o linie. 

Uluit de aceste explicaţii simple, dar clare, am ascultat 
atunci îndemnul bărbatului din Apellos de a mă reîntoarce la 
vizionarea imaginilor de pe ecranul holografic, pentru a 
constata că influenţa surprinzătoare a simbolului siriusian K nu 
se oprește doar la simbolul Pi, ci o regăsim de asemenea în 
vechea civilizaţie a Egiptului. 


poziția “centrului” este 
irelevantă prin raport la 
fundalul infinit 


“centrul” care este 
chiar pe “circumferința” 


OCHIUL LUI RA 


Acesta este o reprezentare binecunoscută din cultura 
Egiptului Antic, pe care acum o putem analiza mai ușor, 
cunoscând unele dintre principiile, notaţiile și semnificaţiile de 
bază ale „scrierii” siriusiene: 


OD PSI 

O primă observaţie este că acest simbol derivă de 
asemenea din simbolul universal K, mai puţin evident decât în 
cazul lui Pi, dar suficient de clar pentru a face o scurtă analiză 
asupra lui, așa după cum ea mi-a fost înfățișată pe ecranul 
holografic. 

Evident, linia de sus reprezintă Eternitatea lui Dumnezeu. 
De altfel, totul în civilizaţia siriusiană originală este legat de 
Principiul Ultim, Unic și Suprem, care este Dumnezeu. 
Realitatea Supremă este aceeași pentru toţi, deoarece din ea 
derivă totul. La siriusieni, în particular, am observat aspiraţia 
lor de a raporta absolut orice la această Realitate 
atotcuprinzătoare, pentru că ea este Infinită. In acest demers 
profund spiritual, civilizaţia siriusiană este ghidată de înţelepţii 
ei, care au atins cea mai înaltă treaptă a desăvârșirii spirituale, 
astfel încât orice acţiune de ajutorare și de susținere sau chiar 
de creaţie, pe care siriusienii o au în vedere, este supervizată 
de acele spirite foarte înțelepte. 

Revenind la semnificaţia simbolului, linia de sub „linia 
Eternităţii” reprezintă zona din planul superior (planul cauzal), 
unde se află entitatea sau ființa ce „susţine” o anumită 
cunoaștere, care este aproape de starea de Eternitate, dar încă 
are o anumită individualitate în Creaţie. Prezenţa ei se resimte 
permanent într-o stare de prezent, iar aceasta este 
reprezentată de cercul care se află în mijlocul liniei. 


PP — 


Prezenţa acelei entităţi sau ființe s-a manifestat la un 
moment dat în trecut, acţiune simbolizată de linia oblică spre 
stânga, ce are un punct la capăt. Ea va avea însă un mesaj de 
transmis către viitor, atunci când îi va veni vremea, iar acest 
aspect este simbolizat de linia verticală din dreapta simbolului. 
Din nefericire, printr-o ciudată „torsiune” a înţelesurilor și prin 
multă manipulare, acest simbol ancestral a fost umbrit de 
semnificaţia așa-numitului „ochi atoatevăzător”, fiind auto- 
atribuit de către Organizaţie și devenind o marcă distinctivă a 
ei. 


SIMBOLUL BUFENIIEI 


În culturile din antichitate și chiar în ezoterismul actual, 
bufnița reprezintă simbolul înţelepciunii. În realitate, faptul că 
simbolul respectiv are aparenţa stilizată a unei bufniţe atunci 
când este privit frontal, a făcut ca el să fie asociat acestei 
păsări. 

În realitate, reprezentarea grafică este compusă din mai 
multe forme, derivate din structuri diferite. 


Simbolul reprezintă manifestarea eternă a lui Dumnezeu 
(linia dreaptă orizontală), care transmite cunoașterea în 
diferite momente din trecut, prezent și viitor, simbolizate de 
cele trei linii verticale. Cele trei dimensiuni temporale sunt 
percepute în mod echilibrat de o ființă care poate să vadă 
trecutul și viitorul (cele două cercuri), pe care le unește într-o 
unică manifestare în prezent (linia verticală din mijloc este mai 
lungă). 


Exista și o variantă mai simplă a simbolului „bufniţei”, ce 
reprezintă manifestarea eternă a lui Dumnezeu care transmite 
în mod direct cunoașterea (linia verticală). Această situaţie 
corespunde unei realităţi care este accesibilă doar unui număr 
restrâns de ființe umane, datorită faptului că ele trebuie să 
aibă înalte virtuţi și puteri spirituale, astfel încât să observe 
într-un mod echilibrat trecutul și viitorul (cele două cercuri), 
unindu-le într-o unică manifestare (cea din prezent - linia 
verticală este în mijloc): 


OJO 


Nu întâmplător aceste calități sunt corelate cu viziunea 
corectă și echilibrată asupra timpului relativ (trecutul și 
viitorul), fiind simbolizată de cele două cercuri ce seamănă cu 
doi ochi mari, rotunzi. Pe de altă parte, aceasta se corelează și 
cu aparenta bufniței, considerat un animal cu o mare acuitate 
vizuală, ce se extinde și pe timpul nopţii. Aici, noaptea este 
considerată „noaptea conștiinței”, adică ignoranţa, iluzia, ceea 
ce acoperă adevărul. Capacitatea vederii pe timp de noapte 
simbolizează puterea de pătrundere a conștiinței dincolo de 
valurile înșelătoare ale iluziei (în care timpul joacă un rol 
important), reușind să facă adevărul să strălucească. Aceasta 
este esenţa simbolului bufnitei. 


SIMBOLUL PORIII JAPONEZE 


El este des întâlnit în religia japoneză shintoistă și chiar 
redat efectiv în construcţia porţilor Torii, însă puţini sunt cei 


care știu că acest simbol derivă, la originile sale, din 
simbolurile siriusiene ancestrale. 


Acest simbol este mai complex și necesită o anumită 
abilitate pentru a fi interpretat. El reprezintă eternitatea lui 
Dumnezeu (linia dreaptă orizontală superioară), care se 
manifestă în trecut și în viitor, dar în prezent la ea pot ajunge 
doar cei care au transcens planul fizic (linia verticală din mijloc 
se oprește la a doua linie orizontală). 

Cele două linii orizontale de pe liniile verticale reprezintă 
metode ajutătoare de a urca sau a evolua spiritual, fie prin 
analiza atentă a acţiunilor din trecut (analiza trecutului vieţii), 
fie prin transpunerea ființei umane într-o stare superioară, pe 
care o poate atinge prin practica spirituală (viziunea viitorului 
luminos). Cu toate acestea, ființa care atinge starea de tăcere 
interioară va putea atinge înțelepciunea prin introspecțţie (golul 
de sub linia de mijloc). 

Am dorit să fac această digresiune asupra simbolisticii 
siriusiene, pentru că am fost adânc impresionat de influenţa ei 
extraordinară asupra numeroaselor civilizaţii ale omenirii în 
decursul timpului. Datorită profunzimii de concepţie și de 
redare a unor realităţi universale, ea poate să constituie un 
ajutor preţios în anumite acţiuni și inițiative, prin intermediul 
rezonanţelor înalte pe care le dinamizează. Acesta a fost, de 
altfel, unul din motivele principale pentru care am folosit 
simboluri siriusiene în proiectul Eden, chiar dacă pentru alţi 
membri ai echipei de lucru ele au rămas până astăzi un mister. 


O VIZIUNE SUPERIOARĂ 
ASUPRA REALITĂŢII 
MICROCOSMICE 


Discuţia cu bărbatul din Apellos - în pauza dintre două 
etape de vizionare a imaginilor pe ecranul holografic - a adus 
și alte surprize, în plus faţă de explicaţiile privind 
imposibilitatea de a realiza un cerc sau o sferă, ori a celor 
despre valoarea „constantă” a numărului Pi sau a vitezei 
luminii în vid. 


DEFAZAREA ELECTRONULUI ÎN 
MIȘCARE PE ORBIIA SA 


În următoarea pauză de relaxare, fiind preocupat de aceste 
probleme și căutând să înțeleg mai bine natura lor, am făcut 
unele observaţii la care așteptam răspuns. Brusc și aparent 
fară nicio legătură cu subiectul discuţiei din acel moment, care 
se referea la poziţionarea centrului unui cerc pe circumferința 
sa, bărbatul din Apellos mi-a spus: 

— Corelaţia pe care ai făcut-o cu mecanica cuantică este 
corectă. 

Am fost surprins de revenirea la acest subiect și de modul 
în care el a fost menţionat, chiar dacă știam prea bine că cel cu 
care discutam are puteri telepatice. Bărbatul din Apellos s-a 
referit atunci la gândurile ce îmi trecuseră fulgerător prin cap, 
despre o posibilă corelaţie între „instabilitatea” valorii 
numărului Pi în funcţie de natura calculelor în care este folosit 
și valorile mari pentru energie și frecvenţă la nivel cuantic, 
care ar favoriza acest lucru. Mă gândeam că în astfel de situaţii 
diferenţele în jurul „constantei” ar deveni și ele mai mari. 
Poate că inspirația de a observa variaţia lui Pi la nivel 
microcosmic a venit chiar de la bărbatul din Apellos. In orice 
caz, subiectul mi se părea fascinant și am vrut să aflu mai 
multe. 


— Unii dintre fizicienii voștri în domeniu au observat ca 
electronii care au o „orbită” bine definită, cu o viteză și energie 
specifică - chiar dacă nu așa apar ei în realitate, în jurul 
nucleului - manifestă o anumită diferenţa de faza după o 
perioadă de rotaţie în jurul nucleului, adică emit o anumită 
energie, deși acest lucru nu ar trebui să se întâmple atunci. 
Savanţii voștri nu înţeleg însă acest fenomen și nu știu ce se 
întâmplă în acele momente. 

Fenomenul menţionat de bărbatul din Apellos era unul 
cunoscut, deși abia atunci realizam că el era acceptat ca atare, 
fără o explicaţie clară a lui. În mod normal, așa cum spun 
principiile mecanicii cuantice, electronul ar trebui să rămână 
pe orbită în jurul nucleului atâta timp cât el nu primește 
energie suplimentară sau nu cedează energie pentru a-și 
schimba acea orbită. Cu toate acestea, după un anumit timp în 
rotația lui apare o mică diferenţă de fază, „care nu ar trebui să 
existe”. 

— Abia când pui problema în acest mod, mă gândesc și eu 
mai serios la ea, am remarcat cu mirare. 

Totuși, eram oarecum surprins că bărbatul din Apellos 
insista exact asupra acelui fenomen. De ce tocmai acel 
fenomen și nu altul? Procesul este simplu, dar e adevărat că - 
cel puţin până la ora actuală - nu a primit o explicaţie 
plauzibilă. Am crezut că poate nu eram eu suficient de bine 
documentat, așa că am întrebat dacă chiar nu există o 
cunoaștere a sursei fenomenului în fizica cuantică modernă. 

— Până în acest moment, nu. Dar ceea ce se întâmplă 
atunci este fundamental pentru o înțelegere mai adâncă a 
realităţii, mi-a răspuns enigmatic bărbatul din Apellos. 


IMPOSIBILITATEA REALIZĂRII UNUI 
CERC SAU A UNEI SFERE PERFECIE 


Practic, nu știam ce să mai spun. Mă așteptam să urmeze 
niște explicaţii, dar acestea nu veneau. După câteva secunde 
am preferat să întreb direct: 

— Şi care ar fi raţiunea din spatele fenomenului? 


Mi se părea că încerc marea cu degetul, dar merita să fac 
asta, deoarece eram foarte interesat și absorbit de posibilitatea 
unor noi informaţii. 

— Am adus în discuţie acest subiect, pentru că el se leagă 
într-un fel de discuţia noastră despre problema cercului și 
sferei, a început să-mi explice bărbatul din Apellos. Acele mici 
„desincronizări” în mișcarea electronului pe orbita lui, ce apar 
ca o defazare, se produc datorită unor modificări ale spaţiului 
și timpului. Exact această „alterare” a continuumului spaţio- 
temporal face să apară senzaţia de „continuitate” a unui cerc 
sau a unei sfere, dând impresia că ele sunt perfecte. În 
realitate, un cerc „se naște” și apoi crește „ca un copil”: la 
început este un punct, apoi crește tot mai mult, iar această 
creștere continuă indefinit. Niciunde în Univers nu s-a produs 
un „cerc” real și definitiv, din simplul motiv că el ar limita 
atunci și spaţiul și timpul. Este vorba, deci, de o creștere 
continuă, o evoluţie, o continuă transformare și de aceea 
asimilăm mereu centrul cu periferia. 

— Îmi spui aici că nu există cerc sau sferă în Univers?! Pot 
să înțeleg conceptul limitării, pe care l-ai expus, dar cum 
rămâne cu desenele sau realizările efective în plan fizic? Ele 
arată ca fiind perfecte. A 

— E doar o percepţie aproximată. În mod real, în natură nu 
există cerc perfect. Cercul nu este altceva decât o idealizare, o 
continuare a unor mici arcuri de cerc sau, mai corect spus, un 
aspect teoretic derivat din noţiunea de spirală. La fel este și în 
cazul sferei. Creaţia mentală a unei sfere pornește mai întâi de 
la o stare interioară, iar mai apoi apare o viziune imaginară a 
sferei în sine. Aceasta necesită un timp de reacţie și de 
creativitate. 

Atunci am avut certitudinea că am înţeles ceva foarte 
important. Mi-am dat seama că întotdeauna la trasarea unui 
cerc sau la construcţia unei sfere, trebuie să luăm în vedere 
aspectul timp, ceea ce în mod obișnuit este neglijat. Dacă vom 
lua în considerare acest aspect esenţial, noi niciodată nu vom 
face un cerc, ci în realitate ceea ce vom trasa atunci, va fi o 
spirala, deoarece nu mai putem reveni în punctul din care am 
plecat, adică la momentul de timp iniţial, care să zicem că este 
tO. Niciodată nu vom mai putea ajunge în același moment tO, 
ce corespunde punctului din spaţiu de unde a pornit mișcarea 


inițială, deoarece între momentul de pornire (t0 al cercului și 
cel de sfârșit (t!) al lui a trecut un interval de timp. 

Prin urmare, revenirea în același punct este imposibilă, 
pentru că în timp ce noi am trasat linia cercului, a trecut deja 
un anumit interval de timp, să zicem „t”. Vom ajunge aproape 
de momentul inițial de pornire (t0), poate chiar foarte aproape 
de el, dar niciodată exact în același punct. Aceasta duce la o 
nesuprapunere a ultimului punct al liniei, cu punctul ei de 
pornire, deoarece punctul final de „închidere” a cercului se află 
într-o altă configuraţie a spaţiului și timpului decât cea de la 
început; într-adevăr, la închiderea „cercului” timpul are o altă 
valoare. 

În acest caz, greșeala fundamentală a științei 
contemporane tine de o minimizare a implicaţiilor ce decurg 
din aproximarea  continuumului spaţio-temporal la scara 
activităţilor zilnice: oamenii de știință pur și simplu ignoră 
timpul ca o coordonată a spaţiului real, cuadridimensional, 
considerându-l „neglijabil” la scara la care noi acţionăm de 
obicei. În calculele lor, ei folosesc doar spaţiul și timpul din 
mecanica clasică newtoniană, în care, așa cum se știe, spaţiul 
și timpul sunt două noţiuni separate, ba mai mult, spaţiul este 
relativ, iar timpul este absolut (Dacă timpul se consideră pe 
lângă cele trei coordonate spaţiale, în cadrul spatiului 
Minkowski; Adică el se scurge la fel în toate sistemele de 
referinţă inerţiale. - n. ed.). 

Chiar și fizic sau concret vorbind, dacă trasâm un cerc cu 
compasul și un creion pe hârtie, vom obţine acea linie 
„continuă” realizată cu ajutorul compasului, care totuși solicită 
un anumit timp de realizare. Pentru știința modernă acest timp 
de creare a cercului nu influenţează în niciun fel forma finală a 
curbei care rezultă. Totuși, la o privire mai atentă, trasând 
circumferința cercului cu creionul prins în compas, vârful 
acestuia se va toci puţin, căci este din grafit. Astfel, atunci 
când cercul se „închide”, raza lui nu va mai fi aceeași ca la 
pornire, deoarece atunci este mai puţin grafit în vârful 
creionului. Chiar dacă este vorba despre o diferenţă de doar 
câteva sutimi de milimetru, ori chiar de câţiva microni între 
raza de început a cercului și raza lui la închiderea liniei de 
circumferință - deoarece creionul a pierdut puţin grafit - totuși 
aceasta diferența exista și deosebește cercul ipotetic 
„continuu”, de cel care se obţine în mod real prin trasare. 


Așadar, în realitate avem o spirală și nu un cerc. Orice am face 
și orice exemplu am căuta, cercul - ca noţiune mentală - este 
imposibil de obţinut, pentru că nu poţi să revii niciodată exact 
în punctul din care ai plecat cu trasarea lui. 

Toate acestea aveam să le înțeleg mult mai bine ceva mai 
târziu, după încheierea construcției lui Eden. Atunci mi-am dat 
seama cu adevărat - coroborat cu explicaţiile bărbatului din 
Apellos pe acest subiect - cât de important este să acordăm 
atenţie amănuntelor în Natură, căci nimic nu este de prisos, 
fără însemnătate sau făcut la întâmplare. În legătură cu 
aceasta, spusele lui Einstein se dovedesc adevărate și pline de 
o semnificaţie adâncă, chiar dacă ele au generat multe 
controverse? (Probabil că autorul se referă la un citat celebru 
al lui Einstein: „Dumnezeu nu joaca zaruri!”, ca observatie la 
disputa cu pionierii mecanicii cuantice (Born, Schrodinger, 
Heisenberg, Pauli etc.), subliniind unele carențe din teoria 
mecanicii cuantice. Citatul apare într-o scrisoare pe care 
genialul savant i-a adresat-o fizicianului Max Born, în anul 
1926. Fragmentul complet din scrisoare este: „Ieoria cuantica 
ne oferă multe, dar cu greu ne aduce mai aproape de secretele 
lui Dumnezeu. În orice caz, eu sunt convins ca El nu joaca 
zaruri cu Universul”. Einstein a dorit să spună că nimic nu este 
aproximat, lăsat la voia întâmplării sau în incertitudine, 
inclusiv la nivel cuantic. Opinia lui a fost complet diferită de 
concepția mecanicii cuantice, care stipulează că toate 
procesele, interacţiunile şi fenomenele care au loc la nivel 
cuantic sunt rezultatul hazardului - n. ed.). 

Pe de altă parte, bărbatul din Apellos mi-a explicat că linia 
care se trasează ca fiind circumferința cercului este formată în 
realitate dintr-o multitudine de mici arce de cerc. Așadar, 
mișcarea respectivă este de fapt discontinua. Senzaţia de 
continuitate apare însă la nivel macroscopic, tocmai datorită 
aproximărilor care sunt făcute. Aceasta conduce la un „blocaj” 
mental în concepţia tridimensională a spaţiului fizic, căci în 
calculele care ţin de activităţile umane zilnice se neglijează a 
patra dimensiune, care este timpul. Cu toate acestea, în teorie 
spaţiul și timpul sunt legate intrinsec și formează un 
continuum indisolubil. 

Problema apare atunci când știința consideră că în 
circumstanţele obișnuite ale existenţei această interconexiune 
între spaţiu și timp este „neglijabilă”. Este adevărat că, din 


punctul de vedere al percepţiei umane obișnuite și al 
„continuităţii” vieţii, influenţa reciprocă dintre timp și spaţiu 
pare a fi neglijabilă, dar tocmai acele „mici cantităţi 
neglijabile” sunt în realitate cele care fac diferenţa între o 
percepţie aproximativă asupra lucrurilor și percepţia cu 
adevărat lucidă, adică vigilenta asupra realităţii 
înconjurătoare. Doar unele ființe umane, care au o capacitate 
mărită de observare a legăturilor misterioase din Univers, 
înțeleg această interconexiune și se comportă ca atare. 

Sigur că, pentru matematica și fizica actuală o „decizie” de 
reformare a concepţiei în acest sens este greu de luat; ar 
trebui ca cercul să fie considerat spirală, iar sfera să fie un 
concept de „foietaj”, un fel de „înfășurătoare” a suprafeţei în 
ea însăși. La fel, același principiu ar trebui mai apoi aplicat și 
la alte forme sau „solide” ce sunt considerate a fi „perfecte”. 
Această „mișcare” de trezire din somnul greu al ignoranței ar fi 
însă un dezastru pentru știința modernă, care ar trebui să 
refacă toată teoria, calculele, teoremele și știința matematicii 
și a fizicii după viziunea nouă, care este cea corectă. Ar fi cam 
la fel cu reacţia arheologilor, paleontologilor, istoricilor și 
geologilor, de a-și modifica paradigma de gândire pe baza 
zecilor, poate chiar sutelor de dovezi care atestă existenţa unor 
civilizaţii foarte avansate, ce au existat pe Pământ cu mii, zeci 
de mii și chiar sute de mii de ani înaintea „istoriei 
recunoscute” a umanităţii, așa după cum am expus în volumul 
precedent. 


„SPATIUL DE MIȘCARE” AL 
PARIICULELOR 


Bărbatul din Apellos mi-a explicat apoi că ceea ce se 
petrece la diferenţa de fază a electronului pe orbita sa este 
dificil de înţeles pentru fizicieni, mai ales datorită concepţiei 
lor greșite asupra semnificației și existenţei electronului. 

— În realitate, ceea ce ei numesc „electron” nu se mișcă pe 
orbită, ci mișcarea lui în jurul nucleului atomic este doar o 
aproximare pe care oamenii de știință au dat-o acelui fenomen, 
pentru a putea să înțeleagă ceea ce se află acolo, în interiorul 


atomului. Altfel, ei nu ar fi avut nicio unitate de referinţă 
conceptuală. 

Am rămas puţin pe gânduri, căutându-mi cuvintele. 

— Diferenţele astea de fază, care de fapt reprezintă o 
discontinuitate în continuumul spaţiu-timp, sunt ele separate 
unele de altele? 

— Nu, ele se leagă tocmai prin discontinuitatea respectivă, 
ce lasă să apară un nou „traseu” pentru un electron pe o 
frecvenţă foarte apropiată, dar nu aceeași ca cea anterioară. 
Defazajele respective deschid calea unor noi „orbite” 
apropiate, ceea ce arată că electronii „se mișcă” în mod real pe 
niște spirale, nu pe cercuri și nici măcar pe elipse, așa cum 
afirmă știința voastră în această perioadă. 

Am intervenit repede: 

— În orice caz, nu sunt închise, dacă e să considerăm ceea 
ce tocmai mi-ai spus despre cerc. După părerea mea, chiar 
această defazare, adică chiar discontinuitatea ce apare, 
confirmă asta. 

Bărbatul din Apellos m-a aprobat, comentând: 

— Da, ai înţeles. În realitate, nu exista „cerc perfect”. Este 
ilogic ca oamenii voștri de știință, cunoscând acest lucru, să 
aproximeze în continuare mișcarea circulară ca fiind un cerc 
perfect, pentru că așa ceva pur și simplu nu există. Ei ar trebui 
să se acomodeze la acest tip nou de gândire, dar asta nu este 
așa de simplu. 

— Mă întreb cum se pune această problemă la nivel 
cuantic, am spus eu, reflectând mai mult pentru mine. 

— Problema din lumea „macro” este o extensie din lumea 
„Micro”. Savanţii voștri merg în continuare pe ideea de „cerc 
perfect” și „sferă perfectă”, pentru că baza mecanicii cuantice, 
așa cum o concep ei, este încă prea materialistă. Acolo se 
pornește de la premiza că există materie și energie, chiar dacă 
o mare parte dintre fizicieni bănuiesc că esenţa a tot ceea ce 
există este doar energia. Dacă calculele s-ar realiza pornind de 
la ipoteza existenţei energiei, iar oamenii de știință ar înțelege 
în sfârșit că materia este doar o concentrare locală de vibrații, 
atunci s-ar admite că ipoteza cercului perfect sau a sferei 
perfecte nu mai are sens. 

Meditând mai târziu la aceste aspecte, mi-am dat seama că 
suportul conceptual al științei actuale suferă încă de 
superficialitatea sau „lenea” de a considera lucrurile la 


valoarea lor exactă și „corectă”. Se fac mereu aproximaţii, care 
de fapt „se adună” și în final oferă un rezultat fals în mare 
parte, chiar dacă la o privire generală el pare să respecte legile 
Naturii. Unul dintre cele mai bune exemple este cel al spaţiului 
creat de figurile geometrice, în special de cerc și sferă. 
Problema cu aceste „spaţii” este că ele, ca multe alte 
noţiuni și fenomene, nu sunt încă bine înţelese de 
matematicieni. Spaţiul care este „adoptat” pentru calcule, fie el 
euclidian, hilbertian, minkowskian etc, este un spațiu idealizat, 
în care se petrec evenimentele. Insă pentru ca ele să aibă loc, 
este necesară existenţa unui alt spaţiu prealabil. Prin urmare, 
avem un spaţiu-timp la modul general, în care se creează alte 
spaţii-timp, după necesităţi. De pildă, ca lucrurile să 
„funcţioneze”, noi folosim un sistem de axe și niște coordonate 
care pur și simplu sunt arbitrare și teoretice. Dacă vrem cu 
adevărat să înțelegem Natura, atunci este necesar să scoatem 
aceste coordonate „din teorie” și să le punem „în concret”. 
Asta înseamnă că va exista un spaţiu-timp desemnat, având un 
anumit nivel de vibraţie, în care se va afla un alt spaţiu-timp 
cu un alt nivel de vibraţie. Intre aceste nivele de vibraţie există 
în mod permanent legături, care se manifestă prin 
discontinuități extrem de mici. Savanţii doresc să unească 
diferite structuri sau forme între ele, fără să bănuiască faptul 
că fiecare obiect reprezintă în realitate un spaţiu-timp 
„particular”, iar legăturile dintre obiecte reprezintă unirea la 
nivel cuantic între mai multe astfel de structuri „particulare” 
de continuum spaţio-temporal. Spaţiul Minkowski este foarte 
convenabil pentru o asemenea abordare, deoarece el consideră 
timpul ca fiind legat de cea de-a patra lui dimensiune, pe lângă 
cele trei dimensiuni spaţiale cunoscute. Intr-un asemenea 
spaţiu obiectele în sine reprezintă un „continuum spaţiu-timp 
separat și independent”. Unirea obiectelor reprezintă unirea 
unor dimensiuni foarte apropiate care ar crea această 
dimensiune aparent continuă, în care noi considerăm că trăim. 


PROBLEMA CONȘIIINIEI ÎN LUMEA 
CUANIICA 


Dificultăţile de concepţie științifică nu se opresc însă aici. 
Bărbatul din Apellos a subliniat un adevăr pe care îl știam de 
multă vreme de la Cezar și de la doctorul Xien. 

— Orice atom este în primul rând o entitate, o anumită 
formă de conștiință. Am observat că există oameni de știință 
care au intuit acest adevăr, dar marea lor majoritate îl ignoră. 
Nu poţi să consideri un atom doar spunând că e ceva foarte 
mic și atât. Asta e o viziune care pune limite prin ea însăși. 
Chiar dacă știința voastră a trecut cumva dincolo de „bariera 
atomică” și a plonjat în lumea particulelor elementare, ea nu 
înţelege corect fenomenele care au loc acolo și nici modul lor 
de formare. 

Mi-au trecut atunci reflex prin minte câteva elemente ce 
definesc incipient fizica la nivel microcosmic: setul definit de 
patru numere cuantice pentru a caracteriza starea electronului 
pe orbită în jurul nucleului (Numerele cuantice descriu de 
obicei energia electronilor în atom, dar indică și diversele 
valori (cuantificate) ale momentului cinetic orbital și de spin 
ale acestora. Cele patru numere cuantice sunt: 1. Numărul 
cuantic principal (n) - indică numărul stratului electronic; 2. 
Numărul cuantic secundar sau de moment cinetic orbital (1) — 
determină numărul  substraturilor electronice și forma 
orbitalilor; 3. Numărul cuantic magnetic (m) - cuantifică 
orientarea în spațiu a momentului cinetic și indică numărul 
orbitalilor disponibili într-un sub-nivel; 4. Numărul cuantic de 
spin (Ss) - cuantifică momentul cinetic de spin al electronului; 
imaginea intuitivă (deși nu întru-totul exactă) asupra spinului 
electronic este aceea conform căreia spinul se datorează 
rotației electronului în jurul propriei sale axe; momentul cinetic 
de spin „dă naștere” unui moment magnetic propriu al 
electronului - n. ed.), straturile și substraturile electronice din 
structura atomului, precum și orbitalii săi pentru a caracteriza 
probabilitatea unde se află un electron. Totuși, bărbatul din 
Apellos a subliniat că teoria cuantică actuală, chiar dacă este 
destul de complexă, nu prea e de folos atâta timp cât 
fundamentele ei nu sunt încă pe deplin cunoscute. 


— Mai degrabă, a spus el, situaţia seamănă cu cea a unui 
căutător de comori care bâjbâie cu o mică lumânare aprinsă 
printr-o cavernă uriașă, aflată în cea mai desăvârșită beznă. El 
speră să facă marea descoperire, crezând că aceasta ar putea 
fi într-o anumită direcţie, dar se înșală, pentru că nu a pătruns 
pe unde trebuie în caverna respectivă. 

— Păi așa ar putea să continue să caute mult și bine, fără 
niciun rezultat esenţial, am spus eu. 

Bărbatul din Apellos m-a aprobat: 

— Ideea e că el ajunge doar din când în când la câte o 
stalagmită sau la o baltă de apă, dar nu găsește niciodată locul 
comorii, deși adeseori trece pe lângă el. E un fel „de-a v-aţi- 
ascunselea” la nesfârșit. 

L-am întrebat atunci care ar fi cauzele principale pentru 
asta, iar bărbatul din Apellos mi-a spus că prima e concepţia 
materialistă, iar cea de-a doua e un corolar al acesteia: orgoliul 
și aroganţa științifică. Ştiam prea bine cum stau lucrurile în 
această privinţă, așa că nu puteam decât să-i dau dreptate. 

— De aceea, a mai spus el, o schimbare radicală de viziune 
în concepţia științei voastre este cu adevărat necesară. Nu 
toate lucrurile la care aţi ajuns sunt greșite, dar nici nu veţi 
putea face saltul decisiv dacă vă menţineţi la acest nivel. E ca 
și cum aștepți să fierbi un ou în apă la 70 de grade Celsius. 

În principiu, modelul iniţial al atomului - bazat în mare 
parte pe modelul Sommerfeld (Acest model, care este o 
dezvoltare a modelului lui Bohr, presupune că electronii se 
rotesc în jurul nucleului atomic nu doar pe traiectorii circulare, 
ci și pe traiectorii eliptice - n. ed.) - nu este chiar greșit, deși 
este fundamentat aproape numai pe aproximări (Modelele Bohr 
și Bohr-Sommerțfeld sunt modele pre-cuantice și au fost 
elaborate la începuturile fizicii atomice. Mecanica cuantică 
nerelativistă a apărut cam la 11 ani după elaborarea modelului 
Bohr-Sommerfeld și abia după aceea, odată cu postularea 
ecuaţiei lui Erwin Schrodinger, publicată în 1926, a fost 
elaborat modelul cuantic nerelativist al atomului, despre care 
am putea spune că este cel contemporan. Iotuși, modelul 
actual cel mai riguros este modelul cuantic relativist al 
atomului, bazat pe ecuația lui Dirac. - n. ed.). De exemplu, la 
nivel cuantic nu se poate vorbi despre traiectoria (Autorul face 
referire indirectă la principiul de incertitudine al lui 
Heisenberg, care spune că nu se pot cunoaște simultan viteza 


și poziția unei microparticule (raportate la o aceeași direcţie a 
spatiului), ci doar una sau alta dintre aceste mărimi - n. ed.) 
unui electron sau a unei particule elementare, ci despre 
probabilitatea de existența a unui cumul de unde într-o 
anumită zonă din acel atom. Aproape toate fenomenele legate 
de lumea cuantică a atomului sunt descrise de modele bazate 
pe incertitudini și aproximări pe care oamenii de știință le-au 
făcut, din dorința ca „lucrurile să iasă totuși într-un anumit 
sens, care este de altfel binecunoscut de câtre toţi aceia care 
au cunoștințe în domeniu”. 


MODELE AIOMICE 


De pildă, în prezent unii încă își imaginează electronii ca 
niște particule care se mișcă foarte repede în spaţiul din jurul 
nucleului atomului, formând un „nor electronic”, fără să se 
poată spune totuși nimic precis despre traiectoria sau poziţia 
lor exactă în atom. Tocmai în aceasta constă splendoarea 
fenomenelor cuantice, deoarece ele sunt o dovadă cum nu se 
poate mai bună a afirmației că „obţii ceea ce vrei să vezi și să 
crezi”. 

Modelul planetar al atomului este un exemplu bun în acest 
sens. Lumea dorea să înțeleagă structura atomului, iar aceasta, 
la început, a fost asemănată cu sistemul planetar, în care 
electronii se rotesc pe orbite eliptice în jurul nucleului așa cum 
planetele se rotesc în jurul Soarelui. S-a înţeles însă repede că 
electronii ar cădea pe nucleu și totul ar colapsa într-un timp 
foarte scurt. De aceea modelul planetar a fost completat cu 
ideea orbitelor staționare, o idee bună, care făcea deja - încet, 
dar sigur - legătura cu mecanica cuantică. În acest fel modelul 
planetar a devenit un model pre-cuantic care apela la ideea 
cuantificării orbitelor electronilor. În cadrul lui se consideră că 
electronii se mișcă pe orbite ca niște cercuri concentrice, 
fiecare  „orbită” reprezentând în fapt un nivel energetic 
(Modelul Bohr, care în 1913 a „detronat” Modelul Rutherford. - 
n. ed.). Acest model, care vorbește chiar și despre valenţe. (Pe 
scurt, valența unui atom reprezintă capacitatea lui de 
combinare cu alţi atomi, pentru a forma compuși chimici sau 
molecule); De exemplu, Bohr a propus modelul său cu aproape 


douăzeci de ani înainte de descoperirea neutronului în 1932, 
de către James Chadwick, deși existenta neutronului a fost 
teoretizată înainte de Ernest Rutherford, în 1920 - n. ed.) 
atomilor nu a rezistat nici el prea mult, datorită 
inconsistentelor de concepţie”. 

Mecanica cuantică a arătat mai apoi că, de fapt, electronii 
nu orbitează nucleul atomic și că ei nu pot fi „găsiţi” într-un 
anumit loc și la un moment de timp specific în atom. Mai 
curând, ei „acoperă” o plajă de probabilităţi ale prezenţei lor în 
interiorul atomului, deoarece par să existe simultan în diferite 
locuri în același timp. Această situaţie este valabilă până în 
momentul în care efectuăm o măsurătoare asupra unui 
electron, caz în care îl vom putem găsi într-o anumită zonă a 
atomului. Dar nu înainte. Tocmai de aceea modelul „norului de 
electroni” din jurul nucleului atomic pare să prezinte 
satisfăcător această situaţie, deoarece măcar el oferă o idee 
generală a ceea ce există acolo. Dar asta nu înseamnă că 
lucrurile au fost înțelese pe deplin. 

De fapt, esența mecanicii cuantice nu este înţeleasă nici în 
prezent cu adevărat. Există o serie de fenomene care se petrec 
la scară cuantică și care nu pot fi explicate cu ajutorul 
aparatului matematic al mecanicii cuantice actuale. Unul 
dintre acestea - celebru în felul său - este cel legat de 
„experimentul celor două fante”, care a pus în evidenţă o 
proprietate extraordinară și deocamdată miraculoasă a 
microparticulelor, anume aceea că ele „simt” cumva faptul că 
sunt observate. 


PROBLEMA INCERIITUDINII CUANIICE: 
ESIE HAZARD SAU ORDINE PERFECIA? 


Interpretarea probabilistică a mecanicii cuantice prezintă 
prin însăși natura sa un înalt grad de incertitudine (Din nou 
autorul se referă indirect la Principiul de incertitudine al lui 
Heisenberg din mecanica cuantică - n. ed.), fiind dintotdeauna 
considerată „ciudată” prin raportare la concepţia și viziunea 
„normală” asupra fizicii clasice și existenţei obișnuite, dar 
reprezintă trăsătura definitorie a mecanicii cuantice. In 
realitate, lucrurile nu ar mai părea așa de stranii, dacă s-ar 


cunoaște mai bine modul în care apar și se formează atomii în 
planul fizic. Pentru a acoperi acest gol fundamental de 
concepţie, mecanica cuantică impune ideea „hazardului”. 
Există însă o „descendenţă” precisă a formării fiecărui atom și 
o cauzalitate în existenţa lui, deoarece în realitate nimic în 
Creaţie, fie la nivel macrocosmic, fie la cel microcosmic, nu se 
petrece „la întâmplare”. Dilema între „hazard” și „cauzalitate 
precisă” a constituit de la început mărul discordiei între 
fizicieni. În fizica cuantică, de exemplu, se vorbește foarte mult 
despre unde și despre calitatea lor, pe când în fizica relativistă 
a lui Einstein se vorbește despre energie ca mărime concretă, 
ce poate lua diverse valori precise. Prin urmare, nu putem 
„înota” mereu în eternă „incertitudine” a undelor și a modului 
lor general de manifestare, care oferă mai mult o idee despre 
felul în care au loc fenomenele și cum sunt lucrurile, dar nu o 
precizie a lor. Sigur că, dintr-o anumită perspectivă ambele 
variante sunt valabile, deoarece ele oferă în condiţii diferite, 
explicaţii diferite: uneori lucrurile apar ca fiind doar generale 
sau exprimate în termeni probabilistici, precum în cazul 
undelor, alteori ele devin concrete, ca în cazul implicării 
observaţiei în experiment. 

— „Incertitudinea” pe care o reclamă unul din principiile 
fizicii microcosmosului în știința voastră a apărut, de fapt, din 
incapacitatea voastră de a măsura ceva anume, mi-a spus 
bărbatul din Apellos. Aceasta nu are de-a face cu realitatea. E 
ca și cum ai spune că, dacă tu nu știi cum sunt lucrurile într-un 
anumit loc, atunci presupui că ele ar putea fi „cam așa”, cu o 
anumită probabilitate și faci din asta un „final” al cunoașterii 
tale în direcţia respectivă. Dar, dacă voi nu știți să măsuraţi 
acel ceva, asta nu înseamnă că aveţi și dreptate. 

— Păi asta e polemica din ultima sută de ani, care a înclinat 
în direcţia „hazardului”, am spus eu. Dar adepţii acestei idei 
(Reprezentanţii „interpretării Școlii de la Copenhaga”, avându- 
i ca principali exponenţi pe Niels Bohr și Werner Heisenberg, 
care au definit un set de reguli pentru înţelegerea mecanicii 
cuantice. Einstein a fost de la început reticent faţă de „spiritul 
Școlii de la Copenhaga”, pe care l-a negat până la moarte. Unul 
dintre adversarii „interpretării Școlii de la Copenhaga”, John G. 
Cramer, afirma în lucrarea sa, „Lhe  Iransactional 
Interpretation of Quantum Mechanics” (1986), că: „In ciuda 
unei literaturi extinse care se refera la, discuta și critica 


„interpretarea Școlii de la Copenhaga a mecanicii cuantice”, 
nicaieri nu pare sa existe vreo declaraţie concisa care sa 
defineasca pe de-a întregul aceasta interpretare”, (n. ed.)) nu 
au spus că nu știu să măsoare realitatea cuantică, ci că ea nu 
se poate măsura decât în anumite condiţii. 

— Ei au tras această concluzie presupunând că, dacă nu 
pot să folosească măsurătoarea pe baza fotonilor, care implică 
lumină, asta înseamnă că nu mai există altă metodă de 
măsurare a unei realităţi cuantice. In realitate, interpretarea 
„incertitudinii” cuantice este greșită, așa cum o vedeţi voi. Ea 
nu înseamnă că Natura este incapabilă să controleze sau să 
„măsoare” acele realităţi cuantice. Dacă ar fi după cum e 
interpretat Principiul incertitudinii, pe care l-aţi formulat, ar 
însemna că în Natură nu este ordine și că totul e haos. 

— Și atunci? Cum ar trebui gândită? am întrebat, sincer 
uimit. 

— Ideea este că „incertitudinea” nu trebuie rezolvată, ci 
reinterpretată și atunci ea nu mai este incertitudine. 

Nu mai pornești de la ideea că „nu poţi să vezi particula”, 
deoarece acest lucru nici nu mai este important atunci, ci prin 
înţelegerea corectă a „incertitudinii”, mișcarea aparent liniară 
a particulelor este transformată într-un gen de rotaţie a lor și 
atunci imediat ai moment unghiular! 'Tu chiar îţi dorești atunci 
ca particula să intre într-o stare de „rotaţie”. 

— Și atunci cum o văd eu? 

— Nu te mai interesează să o vezi, ci te interesează că ea, 
prin rotaţie, produce o anumită radiaţie specifică, de fapt niște 
unde de natură electromagnetică, ce sunt specifice acelei 
mișcări de rotaţie. ă 

— Bun, dar de ce să nu o și văd? am insistat eu. Inţeleg, am 
rotația și undele specifice ale particulei, dar cu toate astea nu o 
văd. De ce? 

— Pentru că nu ai cum să o mai vezi cu aparatura voastră 
actuală. 'Ţi-am mai spus, depinde mult și de capacităţile voastre 
tehnologice de măsurare. Oamenilor voștri de știință le place 
să creadă că deţin totul în această privinţă și, dacă ei nu pot să 
măsoare sau să vadă ceva cu ceea ce ei au ca instrumente de 
măsură, atunci ei cred că acea realitate nu există. 

Nu m-am lăsat: 


— Şi ce e nou în asta? N-am văzut particula nici înainte, nu 
o văd nici acum, chiar cu aceste explicaţii. Ce e nou, deci, din 
acest punct de vedere? 

— Apar multe alte fenomene, printre care cel de absorbţie. 
Apare un turbion și atunci particulele vor avea tendinţa să se 
miște în jurul unui „punct gravitațional”. Aspectul gravitațional 
e foarte important aici. 

— Asta oricum se întâmplă din momentul începutului 
rotației. 

— Da, dar în momentul în care  reinterpretezi 
„incertitudinea”, tu îţi aranjezi aparatele să măsoare această 
realitate nouă și atunci tu vei vedea fenomene cuantice pe care 
nu le cunoșteai. 

Avea dreptate, deoarece în domeniul cuantic realitatea se 
schimbă în conformitate cu ceea ce vrei să urmărești. Totuși, 
aveam  dubiile mele în direcţia transformării mișcării 
particulelor. 

— Încă nu mi-e clar cum stau lucrurile cu transformarea în 
„rotaţie”, am spus. 

Bărbatul din Apellos era foarte răbdător, mi-ar fi plăcut să 
am așa un profesor și pe băncile liceului. 

— E un fenomen foarte important. Mișcarea rectilinie a 
unei particule se transformă în mișcare de rotaţie și atunci tu 
nu poţi să mai vezi particula. 

— De ce? Un glonţ care iese din ţeava unui pistol sau o 
săgeată slobozită dintr-un arc se rotesc și în același timp 
înaintează „rectiliniu” cu o anumită viteză. 

— Tu, când vezi o particulă, o vezi în funcţie de lungimea 
de undă a fotonului pe care îl folosești și care îţi apare ca 
„lumină”. Dacă particula respectivă se mișcă astfel încât tu să 
poţi observa mișcarea ei, poţi să-ţi dai seama unde este. Dar în 
momentul în care tu ai capacitatea să observi și să măsori, să 
zicem, într-un interval de 40 de picometri (Un picometru (pm) 
măsoară 101? m. De exemplu, un atom de hidrogen are 
diametrul de 53 pm - n. ed.), iar particula se mișcă în 10 
picometri, tu nu poţi să o mai observi. 

— Bine, dar ar putea să existe fotoni cu lungimea de unda 
care să permită observarea particulei, am observat eu. 

— Într-adevăr, dar nu aveţi voi aparatura necesară care să 
creeze astfel de fotoni, mi-a răspuns bărbatul din Apellos, 


spunându-mi totodată că era totuși timpul să continuăm cu 
vizionarea aspectelor despre istoria reală a omenirii. 

Subiectul abordat era extrem de atractiv pentru mine. Mi- 
am propus să-l cercetez cât mai profund, deoarece mi se părea 
o piatră de temelie pentru înțelegerea corectă a realităţii. Intr- 
o serie de experienţe excepţionale, pe care le-am trăit ulterior, 
am putut să pătrund mult mai adânc în semnificaţiile adevărate 
ale principiului de incertitudine al lui Heisenberg. Dar despre 
toate astea voi vorbi pe larg într-unul din volumele viitoare. 


PRIMELE EXPERIMENTE ÎN 
„MAȘINA TIMPULUI SI 
SPAŢIULUI” 


Anul 2015, până la începutul toamnei, a fost foarte intens. 
Construcţia aparatului - cel puţin la început - a necesitat 
foarte multe pregătiri, discuţii, întâlniri, probe și soluții. 
Distribuţia sarcinilor pentru alte persoane s-a făcut pe 
principiul diviziunii muncii, în sensul că nu s-au oferit decât 
datele strict necesare pentru partea de proiect ce revenea 
fiecăruia dintre membrii echipei de lucru. Aceasta este o 
practică normală și binecunoscută, mai ales în cadrul 
proiectelor militare; ea previne, cel puţin teoretic, scurgerea 
nedorită a unor informaţii. 

Coordonarea datelor de proiect am realizat-o împreună cu 
Cezar și locotenentul Nicoară. Prevăzâtor, Cezar a făcut 
contracte de confidenţialitate cu cei care au colaborat cu noi. 
În plus, întâlnirile au avut loc în spaţii atent monitorizate de 
noi, pentru a evita orice „interferenţe” nedorite. In principiu, 
echipa nu a fost numeroasă, dar chiar și așa trebuia să fim 
foarte atenți. 


PROVOCĂRI ȘI OBSTACOLE 


Contrar unor păreri încetăţenite, proiectele mari și 
complicate - fie că sunt guvernamentale sau nu - au de multe 
ori o eficiență mai scăzută decât cele care sunt abordate la un 
nivel mai mic. Aceasta se datorează într-o anumită măsură 
aparatului birocratic destul de complicat ce apare la acel nivel, 
intervențiilor politice sau de altă natură, precum și numărului 
mare de oameni ce iau parte la proiectul respectiv. De obicei, 
un astfel de proiect reprezintă o „entitate” complexă, a cărei 
inerție este destul de mare. În cazul proiectelor mai mici 
lucrurile se pot mișca mult mai repede, dar resursele și 
posibilităţile sunt și ele mai reduse. 

Proiectul Eden a venit de la început cu două probleme 
majore, pe care trebuia să le depășim: pe de o parte era 
necesară proiectarea unor softuri foarte complicate, care să 
asigure funcţionarea specifică a lui Eden; aici ne bazam pe 
geniul extraordinar al lui Midas. Pe de altă parte, problema 
financiară se contura la orizont ca fiind un obstacol serios. Deși 
inițial am crezut că fondurile nu vor fi o problemă, curând 
aveam să ne dăm seama că ne confruntam cu dificultăţi uriașe 
din acest punct de vedere. S-a dovedit că doar realizarea 
scheletului exterior al „mașinii”, la care s-au adăugat alte 
aranjamente de bază, au ridicat cheltuielile spre o valoare ce 
depășea cu mult atât posibilitățile noastre financiare curente, 
cât și economiile pe care le aveam. lar asta nu reprezenta 
decât vârful iceberg-ului, căci mai erau plăţile colaboratorilor, 
cele contractuale, dar mai ales unele materiale speciale, 
despre care am vorbit deja. Așadar, costurile estimate inițial au 
devenit mult mai mari când am început să punem proiectul în 
practică. 

A fost un moment dificil, resimţit cel mai intens cam pe la 
sfârșitul lui aprilie. Nici eu, nici Cezar nu eram dispuși la 
compromisuri, deoarece proiectul fusese deja adaptat într-o 
măsură considerabilă de noi, astfel încât să fie totuși accesibil, 
fără a pierde prea mult din posibilităţile aparatului. Cu toate 
acestea, costurile de producţie erau enorme. Mărturisesc că 
simțeam „presiunea” acestui fapt și chiar Cezar era preocupat, 
deoarece proiectul trebuia să meargă înainte. 


Totuși, chiar dacă începeam să ne confruntăm cu aceste 
dificultăţi, primele experimente erau deja pe rol. Softul de bază 
al aparatului fusese deja proiectat de Midas, iar primele teste 
de corelare cu cele două bobine Tesla uriașe, adaptate însă 
constructiv la planurile noastre, au fost pozitive. 

Cam prin acea perioadă am început primele antrenamente, 
chiar dacă aparatul era într-o fază incipientă de construcţie. 
Interacțiunea cu frecvențele modulate de Eden, care devenea 
gradat o „mașină de distorsiune controlată a spaţiului și 
timpului”, era evidentă și puternică. Midas mi-a explicat că 
aceasta se datora mai ales energiei modulate a celor două 
bobine "Tesla speciale și că mai avea nevoie să facă unele 
ajustări de programare. Practic, totul era un joc al frecvenţelor, 
care trebuiau combinate astfel încât acţiunea lor să fie cât mai 
fină la nivel biologic. În tema proiectului, frecvențele modulate 
într-un anumit mod de softul de bază rezonau în același timp 
cu diferite glande ale corpului, în special cu glanda pineală, cu 
diferite structuri biologice interne și chiar cu structura ADN- 
ului. Software-ul avea ca scop o permanentă orientare a 
frecvenţelor în funcţie de starea biologică a celui care era în 
aparat. La fiecare impuls exterior se aștepta să apară un feed- 
back. Pentru aceasta s-au proiectat de la zero senzori speciali, 
care nu se găseau pe piaţă. Asta s-a dovedit ceva extrem de 
sofisticat și a necesitat luni de zile de efort foarte intens din 
partea lui Midas, pentru a găsi soluţia de combinare a 
frecvenţelor. Intr-un moment de sinceritate, el mi-a mărturisit 
că, din punct de vedere profesional, programarea lui Eden a 
fost cea mai mare și mai dificilă provocare cu care s-a 
confruntat până atunci. 

— Încă nu sunt mulțumit de ceea ce am făcut, îmi spunea. 
Funcţionează, dar nu este perfect... Mai am nevoie de timp, 
trebuie să insist. 


UN „UPGRADE” NECESAR LA ȘTIINIA 
CONTEMPORANA 


Totuși, eu consideram că rezultatele de până atunci erau 
foarte bune, deoarece vedeam cum tehnologia ce se năștea în 
cadrul proiectului nostru tindea să „spargă” tiparele obișnuite 


și învechite ale științei actuale. În primul rând, munca noastră 
oferea dovezi clare despre existenţa planurilor subtile de 
manifestare. Am atins de multe ori acest subiect în cărţile 
mele, pentru că îl consider de o importanţă fundamentală. Nu 
văd cum știința contemporană ar putea face pași semnificativi 
înainte, fără să înţeleagă structura reală a Universului, care 
are la bază ierarhizarea dimensiunilor de existenţă pe 
principiul frecvenţelor de vibraţie a energiei. 

Pentru a face lucrurile mai clare pentru Midas, în faza de 
început am fost nevoit să-i explic pe scurt câteva elemente de 
bază în această privinţă, pentru a fi sigur că iese din 
strânsoarea conceptelor limitate ale savanților de azi. Noi 
aveam nevoie de spiritul lui liber și de gândirea lui foarte 
deschisă, pentru ca el să înţeleagă în mod corect modul real în 
care Eden trebuia să lucreze. Din fericire, asta s-a dovedit 
destul de ușor cu Midas, care deja avea anumite idei despre 
lumile subtile și plurivalenţa lor. Era necesar doar să-i 
sintetizez unele aspecte în direcţia asta și să trasăm linia sau 
abordarea corectă a temei proiectului. 

Rareori mi-a fost dat să întâlnesc persoane cu o inteligenţă 
așa de ascuţită. Acest tânăr reușea să extragă doar din câteva 
fraze esenţa unor elaborări complexe, care ar fi necesitat poate 
îndelungi discuţii și, chiar mai mult, să extrapoleze apoi în mod 
corect concluziile la care ajungea. Era o plăcere să discuţi cu 
el, dar pentru asta era de asemenea necesar să fii tu însuţi la 
înălțime. Ca orice tânăr extrem de dotat la nivel mental și 
intuitiv, Midas avea de asemenea pretenţii ridicate în privința 
interlocutorului, de la care solicita o bună pregătire mentală. 
În cazul lui, această atitudine avea o justificare, căci era 
aproape imposibil să discuţi cu el dacă subiectul nu-l interesa, 
ori nu considera că îi solicită cu adevărat capacităţile 
intelectuale. 

Midas a prins repede ideea că formele de manifestare a 
energiei în Univers sunt nesfârșite și că asta duce implicit la 
existența unor lumi, planuri și dimensiuni foarte complexe, în 
afara planului fizic în care trăim noi. 

— Există multe planuri așa-zis paralele, dar ele sunt 
potenţiale, adică nu sunt „active” decât atunci când devii 
conștient de ele, i-am spus eu. Planul sau dimensiunea de care 
ești conștient, acela este cel în care exiști. 


— Eu exist doar aici, în planul fizic? Spuneai că existenţa 
omului este multidimensională, complexă. 

— Așa este, dar tu ești deocamdată conștient numai de 
planul fizic. Pentru tine, doar el există. Celelalte dimensiuni în 
care exiști, cum ar fi cea eterică, astrală și așa mai departe, 
sunt doar potenţiale pentru tine... cel puţin deocamdată. Tu îţi 
dai seama de existenţa lor cel mult într-un mod indirect, prin 
efectele pe care ele le produc și pe care tu le resimţi uneori la 
nivelul corpului tău fizic, care acum este singurul de care pari 
să fii pe deplin conștient și convins de existenţa lui. 

— Dar ai spus, totuși, că sunt mai multe astfel de planuri 
de existentă. Ce să mai cred? 

— Asta e o realitate, eu doar îţi confirm acest fapt. E mai 
puţin important dacă tu crezi asta sau nu. Ceea ce contează, 
este să devii conștient de celelalte dimensiuni ale existenţei 
tale. 

— Cum? 

Am zâmbit. Midas avea un stil foarte concis, pragmatic și 
direct de a afla lucrurile. Era de asemenea foarte concentrat, 
țintuindu-te cu privirea, mai ales atunci când ceva îi stârnea 
interesul. 

— Prin expansiune. Gândește-te la un balon. La început, el 
este aproape dezumflat, iar volumul pe care îl ocupă este mic. 
Dacă începi să sufli în el și îl umfli, el crește în dimensiuni și 
cuprinde din ce în ce mai mult spaţiu. La fel e și conștiința ta: 
cu cât se expansionează mai mult, cu atât devii conștient de 
mai multe dimensiuni ale Universului. 

— Adică eu trăiesc simultan în mai multe dimensiuni, care 
sunt paralele, a spus Midas. 

Nu eram sigur dacă era o întrebare sau o afirmaţie din 
partea lui. l-am răspuns: 

— „Paralele” le numesc oamenii de știință contemporani. 
Pentru ei, în momentul în care un plan există, acela este plan 
fizic. Nu poate fi altceva, în concepţia lor. 

— Am citit, însă, despre oameni care sunt conștienți de alte 
dimensiuni sau care chiar au pătruns în ele, au trăit acolo, iar 
apoi au revenit. Asta înseamnă că ei au fost și poate încă sunt 
perfect conștienți de acel plan sau de alte dimensiuni paralele. 
Ce răspuns are știința la asta? 


Midas era destul de „incisiv”, dar totuși într-un mod 
constructiv. El chiar voia să știe, să înțeleagă. Am încercat să-i 
explic cu propriile „arme” ale științei actuale: 

— Ea zice că astfel de planuri de existenţă pot să existe, că 
ele sunt „paralele” cu al nostru, dar ca toate sunt fizice. Ştiinţa 
actuală nu merge pe ideea că acele planuri sau dimensiuni 
„paralele” ar putea fi mai rafinate decât planul fizic, adică nu 
acceptă faptul că ar putea exista planuri de existenţă cu 
frecvenţa de vibraţie mai înaltă decât cea a materiei ponderale, 
cum ar fi, de pildă, planul eteric. Pentru știința contemporană, 
tot ceea ce există este planul fizic, indiferent că este 
conștientizat sau nu. Frecvenţele de vibraţie a acestor planuri 
fizice „paralele” sunt apropiate, adică ele fac parte dintr-un 
„Mănunchi comun”, o înfășurătoare comună de frecvenţe, dar 
în cele din urmă pentru ei este vorba tot despre materie fizică. 

Mai apoi, pentru Midas a fost ușor să înţeleagă faptul că 
toată matematica și fizica actuală sunt construite „pe 
orizontală”, nu pe verticală. Unii oameni de știință nu concep, 
de pildă, că ar putea exista un plan sau o dimensiune strict 
energetica. 

Chiar și atunci când ei se referă la gândurile sau la 
emoțiile cuiva, ei nu văd asta ca o manifestare într-un alt plan 
de existenţă, ci spun că acelea sunt gândurile și emoţiile unor 
oameni din planul fizic și că ele reprezintă doar un schimb 
chimic între diferiţi senzori ai corpului fizic. 

— Este ca un blocaj conceptual, i-am explicat lui Midas. În 
concepţia savanților de azi, un plan subtil energetic nu are cum 
să existe. Dacă analizezi bine, chiar ecuaţiile fizicii matematice 
sunt concepute de la bun început pentru a arăta și descrie doar 
planul fizic. 

Intr-adevăr, pentru oamenii de știință contemporani nu 
există nicio ierarhizare a planurilor de manifestare după 
frecvenţa de vibraţie a energiei. Ei nici măcar nu concep așa 
ceva. Pentru ei, într-adevăr orice este posibil, dar numai în 
planul fizic: să devii ce vrei, să deschizi portaluri în alt plan, 
chiar să faci salturi în timp, dar toate acestea se pot întâmpla 
doar în planuri fizice. 

Midas s-a „acomodat” destul de repede, din punct de 
vedere conceptual, cu structura de bază a Universului și cu 
legile lui principale. Aveam nevoie ca el să fie convins de 
această ierarhizare energetică, pentru a programa corect codul 
sursă și subrutinele necesare ale software-ului general al 
aparatului. Dacă viziunea lui ar fi fost conformă cu paradigma 
actuală a științei, nu cred că am fi putut avea succes în 
construcţia lui Eden, cel puţin nu la nivelul distorsiunilor 
spaţio-temporale pe care „mașina” le putea crea. Noi aveam 
nevoie de un substitut al funcţiei cristalului eteric, iar în cele 
din urmă Midas a înţeles modul de operare. 


SUBIILIIATEA UNEI ERORI 


Cam prin acea perioadă a intervenit un element care avea 
să dea un impuls deosebit întregului proiect. În ceea ce mă 
privește, aspectul a implicat și o latură emoţională, care a mai 
atenuat stresul perioadei foarte intense de la începutul 
proiectului. 

La mijlocul lui iunie, exact în momentul configurației 
stelare ce a fost calculată, au început primele asamblări ale 
aparatului. Construcţia a decurs destul de repede, mai ales că 


multe dintre subansamble fuseseră deja comandate sau 
premontate. După aproximativ două săptămâni Eden era, din 
perspectiva lui exterioară, aproape complet realizat. Urma 
lucrul la „interior”, unele montaje electronice, anumite finisări 
și mai ales cuplarea la sursa energetică. 

Din acest ultim punct de vedere, o sarcină dificilă a fost 
cea a construcţiei celor două bobine Tesla speciale, de mari 
dimensiuni. Ele pot fi considerate „inima” aparatului și sursa 
distorsiunilor  spaţio-temporale pe care Eden le poate 
determina conform instrucţiunilor clare și precise, lansate de 
la consola centrală de comandă. Mi s-a interzis ferm să prezint 
schițe sau desene, oricât de simple, ale acestor bobine sau să 
ofer alte detalii sau caracteristici constructive ori de 
funcţionare. Soluţia tehnică ce mi-a fost transmisă telepatic, pe 
care am „extras-o” din cortex fără ca măcar să o înţeleg iniţial 
prea bine, este cu adevărat uluitoare. Fiecare piesă 
componentă a bobinelor a fost realizată în alt loc, pentru a 
evita orice problemă de scurgere de informaţii și orice legătură 
sau imixtiune nedorită. 

Totuși, buna desfășurare a construcţiei și a experimentelor 
care au urmat nu au fost complet lipsite de surprize. În luna 
iulie am început primele antrenamente, iar starea ce îmi 
învăluia corpul imediat ce urcam în scaun și setam parametrii 
care urmau să determine distorsiunea spaţio-temporală era 
absolut uluitoare. Eram așa de bucuros de ceea ce reușisem să 
facem până în acel moment, încât îmi petreceam ore în șir, mai 
ales noaptea și în mai multe etape, încercând să mă adaptez 
cât mai bine la „comunicarea energetică”, subtilă, cu Eden. 
Fiind vară, programul era mai liber și am convenit cu Cezar să 
profit la maxim de acea perioadă, pentru a-mi stabiliza 
energetic structură interioară, adaptată la energia specifică 
aparatului. 

Aceasta nu era deloc mică și, în plus, crea unele unde în 
organism, ce reverberau la niveluri foarte profunde. De obicei, 
simțeam efectele ca pe niște valuri sau fluxuri ce îmi creau în 
corp senzaţia de imensitate la nivel mental. La început a fost 
chiar dificil, pentru că apărea senzaţia de ameţeală, ca și cum 
corpul nu putea susţine și controla acea energie. Cu toate 
acestea, nu eram deranjat atât de intensitatea energiei, cât mai 
curând de acele efecte de ondulaţie, pe care organismul meu 


părea să nu le „înțeleagă” și cu care corpul meu era în curs de 
acomodare. 

Cumva, „mașina” încerca să rezolve sarcina ei, impusă de 
programarea distorsiunii spaţio-temporale dorite, printr-un fel 
de disociere a unor niveluri energetice din ființa mea sau cel 
puţin aceasta era senzaţia pe care mi-o crea de fiecare dată 
atunci când antrenamentul depășea 40 de minute. Dacă 
prelungeam ședința peste o oră, apăreau primele semne de 
greață și ameţeală accentuată. Ceea ce mă deranja, de fapt, 
era nu atât apariţia acelor simptome, cât mai ales senzaţia că 
ceva nu era armonios în acel tip de manifestare. Eram dispus 
să accept o perioadă de acomodare a organismului la noul tip 
de energie și la frecvențele corespunzătoare, dar ceea ce eu 
simțeam în mod regulat și accentuat, mereu având aceeași 
simptomatologie, nu putea fi corect. 

Cam după o săptămână i-am spus lui Cezar despre aceste 
rezultate. Am avut o lungă discuţie, analizând punct cu punct 
toate aspectele. In partea a doua a acelei discuţii ni s-a alăturat 
și locotenentul Nicoară, care a surprins destul de repede 
„veriga slabă” a situaţiei. Logic, el a mers pe fir și a dedus că 
ar putea fi o eroare de programare, deoarece acolo se face 
„distribuţia frecvenţelor”. Iniţial am fost puţin uimit, deoarece 
știam de la consultările cu Midas că totul era foarte bine 
înțeles și stabilit și nu pricepeam unde s-ar fi putut strecura 
eroarea. Am aranjat imediat o întâlnire cu el și cu locotenentul 
Nicoară și am trecut în revistă cu mare atenţie, toţi trei, liniile 
de cod ale softului elaborat de câtre Midas. 

Pentru mine acea sarcină a fost dificil de urmărit și de 
multe ori a trebuit să cer lămuriri, datorită complexităţii 
codului. Cu toate acestea, era o adevărată plăcere să parcurgi 
și să înţelegi, chiar dacă parțial, modul excepţional în care acel 
geniu al programării a conceput funcţionarea aparatului. Era, 
practic, o îmbinare între anumite elemente aparținând planului 
fizic și metode de calcul tensorial, care făceau trimitere la 
planul eteric. Acel cod sursă și „învelișurile” lui reprezentau o 
adevărată artă în II, înlocuind o parte din emisiile subtile ale 
cristalului eteric. 

Verificările noastre au fost făcute prin încrucișare și în 
scurt timp locotenentul Nicoară a exclamat cu satisfacţie că a 
descoperit ceea ce el credea că a produs eroarea. Nicoară a 
observat că pentru anumiţi parametri rezultați într-o evaluare 


preliminară și care reintrau mai apoi în fluxul de calcul, Midas 
considerase doar primele cinci zecimale, deși valorile erau 
calculate până la a noua zecimală. 

Din ce îmi aduc aminte, cred că a fost prima și, poate, 
ultima dată când l-am văzut pe Midas pus în încurcătură, mirat 
și totodată contrariat. El ne-a explicat că pur și simplu nu a 
considerat că rezultatele ar putea fi influențate de aparent 
foarte micile contribuţii corespunzătoare intervalului dintre a 
șasea și a noua zecimală. „Rotunjirea” valorilor la a cincea 
zecimală i se păruse firească și suficientă. Eu, pe de altă parte, 
mi-am adus aminte de discuţiile avute cu bărbatul din Apellos, 
în care el îmi arătase erorile asemănătoare pe care le făceau 
oamenii de știință contemporani, „neglijând” valori pe care ei 
le considerau nesemnificative, dar care în realitate puteau 
determina unele efecte foarte fine, de o importanţă evidentă 
pentru anumite mărimi corespunzătoare planurilor subtile. 

Analizând problema, ne-am dat seama că Eden nu 
acţionează doar la nivel celular, ci chiar la niveluri mult mai 
profunde, mergând până la nivel cuantic. Aici, orice „cantitate” 
este importantă, deoarece spaţiul și timpul sunt foarte subtile. 
Probabil că, dacă as fi continuat antrenamentele cu setul de 
valori inițial, efectele ar fi putut deveni foarte neplăcute și 
chiar periculoase, conducând la o dereglare a funcţiilor 
celulare. 

După efectuarea modificărilor și chiar îmbunătăţirea unor 
subrutine, pe care Midas le-a realizat într-un timp foarte scurt, 
am reînceput experimentele în interiorul aparatului. 
Modificările s-au dovedit a fi corecte, deoarece acum simţeam 
undele de energie în corp precum o „armonie”, putând chiar să 
prelungesc ședințele mai mult de două ore. Mi-am dat seama 
că totul era o problemă de antrenament regulat. Structura mea 
fizică, celulară, trebuia să se obișnuiască cu noile frecvenţe ale 
energiei și cu schimburile biochimice specifice. Cu alte cuvinte, 
aveam nevoie de un timp de adaptare. 

Construcţia aparatului implica de asemenea și în mod 
permanent ajustări la softul central, la funcţionarea bobinelor 
speciale, precum și la alte părţi componente din ansamblul 
general. Se tindea câtre o perfectă corelare a tuturor acestor 
elemente, până când s-a atins într-adevăr un punct de echilibru 
al frecvenţelor, la care Eden părea că funcţionează „în regim 
propriu”. 


Intrasem într-un flux corect de distribuţie a undelor și a 
armonicelor lor și simţeam că avansam destul de repede. 
Realizam, de pildă, bio-feedback-ul dintre transformările la 
nivel celular și condiția mea mentală. Asta nu era ceva nou în 
tehnologia actuală, dar în cazul lui Eden lucrurile păreau mult 
mai complexe și rapide. Efectele apăreau aproape instantaneu 
după începerea antrenamentului și se dezvoltau în funcţie de 
setările pe care le făceam. Simţeam că era o creștere 
accelerată, în sensul rafinării fiinţei, chiar dacă scopul încă nu 
era prea clar, adică nu știam prea bine la ce anume ar putea 
conduce acele rezultate. 


VIZITA NEAȘTEPTATĂ 


La o lună de la începerea antrenamentului, Midas m-a 
anunțat că introduce un nivel superior în programare, o 
modulare a energiei care va produce modificări mai profunde 
la nivel celular. In ședințele iniţiale de proiectare, noi 
stabiliserăm o valoare rezonabilă pentru modulul gradientului 
nivelurilor energetice, tocmai pentru a oferi timp corpului și 
minţii să preia corect informaţia energetică. In felul acesta 
„cizelam” gradat corpul și mintea, fără să știm însă cu precizie 
care este ţinta reală a acelei tehnologii. Bănuiam doar că ea 
putea să fie legată de pătrunderea cu ușurință în dimensiunile 
subtile ale Universului, în orice caz, de facilitarea unor 
„extensii” ale conștiinței pentru a avea acces la informaţii 
superioare. 

Cam în acea perioadă, într-o seară mă aflam cu Cezar în 
living, după o ședință de antrenament în care ajunsesem la un 
fel de „prag” al conștiinței. Remarcasem atunci că nu puteam 
spune nici că alunecasem în somn, dar nici că eram perfect 
lucid. Mai degrabă era ca o stare de semi-trezie, în care cele 
două stări - de vis și de veghe - se întrepătrund. Discutam cu 
Cezar despre posibila evoluţie a acelei condiţii, căutând să ne 
dăm seama dacă aceasta putea fi făcută printr-o prelungire a 
timpului acordat fiecărei ședințe sau prin modificarea altor 
parametri, cum ar fi intensitatea energiei sau distribuţia 
spectrală a acesteia. În toiul discuţiei, amândoi am auzit ușa de 
la intrarea în vilă deschizându-se și apoi pași pe holul larg până 


la living. Eram parcă într-un film, așteptând un deznodământ. 
În acel moment, atât Cezar, cât și eu am avut telepatic aceeași 
percepţie și am știut că cel care sosise era vechiul meu prieten 
Elinor. 

M-ani ridicat repede din fotoliu și am făcut doi pași spre 
ușă, când aceasta se deschise și în pragul ei l-am revăzut pe 
Elinor. Ce surpriză minunată! Uimit și în același timp foarte 
bucuros mi-am arătat efuziunea, îmbrăţișându-l și conducându- 
| în cameră, pentru a-i face cunoștință cu Cezar. Intre timp, 
remarcam aceeași „îngheţare” în timp a înfățișării lui Elinor, 
undeva în jurul vârstei de 38 de ani; de asemenea calmul, 
prezenţa zâmbitoare și aura lui radiantă, plină de vitalitate și 
putere de acţiune. 

Cezar se ridicase și el din fotoliu și atunci le-am făcut 
cunoștință. Într-un fel, ei se știau deja din spusele mele, dar nu 
se întâlniseră niciodată faţă în faţă. Atunci am avut ocazia să- 
mi dau seama de adâncul respect pe care și-l purtau fiecare. 
Poate că sună cam emfatic, dar aveam impresia unor „titani” 
care s-au întâlnit și și-au unit forţele pentru a realiza ceva 
spiritual măreț. Păreau a fi „din aceeași lume”, având aceleași 
aspirații și capacităţi pentru a susţine Binele și a ajuta oamenii. 
Prin jocul sorții am avut ocazia de a fi în preajma lor, de a le 
asculta învăţăturile și de a participa la unele dintre cele mai 
uimitoare  „aventuri”, care cu greu își găsesc loc în 
preocupările omului comun. 

Discuţia a început într-un mod foarte firesc, fiind orientată 
imediat spre proiectul Eden. 

— Știu despre planul vostru și despre ceea ce aţi început 
să faceţi, dar ceea ce m-a adus aici au fost unele blocaje pe 
care le-am simţit în această acţiune de anvergură. 

Uimit și în mod reflex am spus: 

— Dar nimeni nu știe de proiectul nostru în această 
locaţie... 

Cezar și Elinor au zâmbit discret și atunci am înţeles o 
dată în plus că, pentru cei care au un grad înalt de evoluţie 
spirituală, cunoașterea nu mai este necesar să le parvină prin 
metode obișnuite, ci ea poate fi transmisă direct, la nivelul 
unor planuri superioare. 

Cezar i-a răspuns lui Elinor, subliniind în sinteză unele 
implicaţii la nivel politic, precum și situaţia oarecum ingrată 
pentru care deocamdată nu puteam merge mai departe în mod 


„oficial” cu acest proiect extraordinar. În timp ce vorbeam și 
schimbam păreri între noi, am coborât toţi la subsol, în camera 
mare, unde se construia aparatul. Elinor a fost impresionat de 
complexitatea și anvergura proiectului, dar mai ales de 
rapiditatea cu care el a înaintat. l-am povestit atunci pe scurt 
despre cristalul eteric și legătura telepatică dintre mine și 
acesta, felul în care am fost inspirat să încep acest proiect, dar 
și despre faptul că în prezent ne confruntăm cu dificultăți 
financiare, care pot amâna destul de mult realizarea acestuia. 

— Da, este un impas serios, a recunoscut Elinor. 

După câteva clipe de gândire, el a continuat: 

— Am totuși o propunere pentru voi. Dacă sunteţi de 
acord, de acum înainte eu voi susţine financiar acest proiect. 
Știu că este important și că trebuie dezvoltat cu atenţie. 

A fost o surpriză minunată, la care cel puţin eu nu m-am 
așteptat. Oferea un impuls nou și posibilitatea rafinării 
planurilor de construcţie a aparatului, precum și a unor 
îmbunătăţiri semnificative. Firește, atât eu, cât și Cezar am 
intuit că sumele de care dispunea Elinor proveneau din 
rezultatele științei alchimiei, dar am simţit că nu era cazul să 
dezvoltăm subiectul. De fapt, mai apoi am reflectat cu un 
zâmbet amar la mentalitatea stranie a societăţii contemporane: 
fiind adânc ancorată în materialism, ea respinge cu ironie 
unele domenii științifice, adevărate arte ale cunoașterii - cum 
ar fi alchimia și astrologia - dar pe de altă parte este foarte 
bănuitoare și înfierează rezultatele concrete care pot să rezulte 
pe aceste căi. E doar o problemă de îndoctrinare a conștiinței, 
prin care tot ceea ce nu este înțeles sau cunoscut de știința 
contemporană, se consideră că este înșelătorie sau că nu poate 
să existe. 

În continuare l-am informat pe Elinor despre membrii 
echipei de lucru și despre alte detalii constructive și idei 
despre proiectul nostru. A fost o discuţie foarte fructuoasă, 
care s-a extins mai apoi asupra altor domenii conexe. Așa după 
cum am spus, am apreciat propunerea de susţinere financiară 
a lui Elinor ca fiind o adevărată șansă providenţială, care 
oferea posibilități minunate pentru dezvoltarea proiectului. 
Integritatea și verticalitatea lui Elinor erau desăvârșite, el 
operând doar în spiritul ajutorului dezinteresat. Nu ne-a cerut 
nimic, nu a pretins nimic, însă noi am simţit că era de datoria 


noastră să-l informăm asupra stadiului lucrărilor, mai ales că 
ideile și intuiţia lui s-au dovedit de multe ori foarte valoroase. 

Dată fiind noua situaţie, Elinor ne-a spus că va mai rămâne 
un timp în ţară pentru a ajuta în mod direct la buna 
desfășurare a construcţiei lui Eden și, de asemenea, pentru a 
superviza antrenamentele mele. Prezenţa lui a adus un impuls 
deosebit și aici nu mă refer doar la ajutorul financiar 
excepţional pe care ni l-a oferit, ci și la influenţa lui subtilă 
foarte rafinată. Asta a contribuit mult la primul rezultat notabil 
pe care l-am avut lucrând cu Eden. 


UN PAS IMPORIANI 


Cam după o săptămână de la sosirea lui Elinor, într-o 
noapte m-am așezat ca de obicei în scaunul „mașinii” pentru a 
începe ședința obișnuită de antrenament. Era ceva mai târziu 
decât în alte zile, trecuse de ora unu noaptea. Mă simţeam 
puţin obosit, dar nu așa de mult încât să abandonez pregătirea 
din acea noapte. Am pornit sistemul, am auzit zumzetul specific 
al bobinelor 'Tesla, care s-a transformat într-un sunet mai înalt, 
dar nu obositor; am văzut printre pleoapele întredeschise 
lumina alb-albăstruie emanată de bobine, precum și derularea 
informaţiilor digitale pe ecran, am fixat la o valoare mai înaltă 
decât de obicei frecvențele de lucru și armonicele lor și... am 
adormit sau cel puţin așa am crezut. Aceea a fost prima dată 
când s-a întâmplat așa ceva. Mă pregăteam deja de aproape 
două luni, trecusem prin diferite faze și stări, dar niciodată nu 
„adormisem”. 

Analizând ulterior ce s-a petrecut atunci, am realizat că 
toate condiţiile tehnice erau asemănătoare cu cele de la alte 
ședințe de antrenament: aparatele funcționau corect, chiar 
dacă erau ajustate la alți parametri decât în alte zile, sursele 
de energie se comportau normal, iar variațiile de impuls 
energetic se aflau în limitele permise. 

Cu toate acestea, am alunecat în somn. M-am gândit că 
starea mea de ușoară oboseală fizică ar fi putut determina 
aceasta, dar mi-am amintit că nu era prima dată când am 
realizat ședințele de antrenament într-o astfel de condiţie, fără 
a avea nicio problemă în acest sens. 


Cel mai interesant aspect a fost însa ca nu am pierdut 
conștiința a ceea ce eram și făceam atunci. Undeva, pe fundal, 
creierul îmi dădea informaţia că „am adormit”, dar în realitate 
eu eram destul de conștient de mine însumi. Totuși, realizam că 
ceva era oarecum „în ceaţă”, dar nu puteam spune ce anume. 
Conștiința mea părea cumva „îngreunată”, iar percepțiile mai 
„lente”. Stăteam în scaunul dispozitivului și auzeam murmurul 
slab al aparatelor din cameră, dar cu toate acestea remarcam 
ceva ciudat: îmi vedeam corpul puţin înceţoșat, așa cum el 
stătea în scaun, iar timpul parcă încremenise. 

După ce „m-am trezit”, nu puteam înțelege cum „am 
adormit”, din moment ce eu am fost conștient de toate acele 
aspecte, care păreau să fi fost identice atât în vis, cât și în 
realitatea planului fizic. „Până la urmă, am dormit sau nu?” m- 
am întrebat. La asta nu am putut să răspund atunci. Am 
refăcut din memorie „filmul” până la momentul în care, 
credeam eu, am alunecat în somn, dar nu am putut să identific 
perioada tranziţiei. Nu puteam spune cum anume s-a petrecut 
acel ceva, care mă făcea să cred și să afirm că am fost treaz, 
dar că totuși am dormit. 

Gândindu-mă mai bine în zilele următoare, am ajuns la 
concluzia că, atunci, nu a existat un hiatus sau o „rupere” 
efectivă de conștiință, ci doar o percepţie „mai lentă” a ei. La 
trecere, am continuat să fiu același eu, dar într-o altă stare de 
percepţie și, probabil, aceasta a determinat creierul să 
interpreteze că „am adormit”. 

A doua zi i-am relatat lui Cezar acea experienţă. Zâmbind, 
el mi-a spus că, de fapt, experimentasem prima stare de 
conștiință modificată prin efort propriu, care a implicat 
dedublarea în plan eteric. Chiar dacă acest tip de experienţă 
îmi era de mult timp cunoscut (din expedițiile la care am luat 
parte în trecut), atunci a fost prima dată când m-am dedublat 
„prin forţe proprii”, fără ajutorul unor câmpuri de forțe sau 
sasuri interdimensionale. Este adevărat că am beneficiat de 
asemenea de avantajele tehnologiei, dar fenomenul s-a produs 
efectiv datorită anumitor transformări de stare ce au avut loc 
în ființa mea. 

Seara m-am întâlnit cu Elinor la vilă, unde i-am relatat și 
lui ceea ce trăisem în timpul ultimei ședințe de antrenament. 
M-a felicitat pentru reușită și a adăugat că acest tip de 


experiență „în afara corpului” ar putea fi mult ajutată de un 
antrenament regulat și de o nutriţie corectă. 

— Această capacitate de dedublare conștientă ar trebui să 
devină ceva obișnuit și destul de ușor de făptuit, mi-a zis el. 
Conștiinţa este una singură, dar pare să fie „divizată” în mai 
multe „conștiinţe”, ce corespund fiecărui corp subtil pe care îl 
avem. Până acum erai conștient în cea mai mare parte doar de 
corpul tău fizic, însă tocmai ai experimentat în mod conștient 
existența corpului tău eteric. La fel se va întâmpla când te vei 
dedubla în plan astral sau te vei „trezi” în timp ce visezi, fiind 
perfect lucid și conștient de faptul că ești în timpul visului. 

— Cam târziu a venit această capacitate de a mă dedubla 
conștient, am zis eu cu un anumit regret. 

— Asta se datorează în primul rând blocajelor de tot felul și 
impurităților, atât fizice, cât și subtile. Nu este neapărat o 
condiţie, dar este valabilă la majoritatea oamenilor. 

El mi-a recomandat mai apoi o serie de trei tehnici simple 
de purificare pentru a ușura astfel de experienţe, deoarece un 
corp fizic greu și „îmbâcsit” de impurități nu poate să 
„urmărească” cu suficientă acuratețe variațiile uneori foarte 
rapide ale multitudinii de parametri la nivel celular ai fiinţei 
umane. Impurităţile sunt adunate de-a lungul anilor fie printr-o 
alimentaţie greșită, fie datorită altor obiceiuri nefericite, cum 
ar fi consumul de alcool, dar mai ales fumatul, ceea ce scade 
semnificativ frecventa de vibraţie a corpului fizic. In astfel de 
condiţii, organismul nu poate să urmeze variațiile fine ale 
energiei și tocmai de aceea îi este foarte greu, dacă nu chiar 
imposibil să realizeze tranziţia de la planul fizic la planurile 
subtile ale existenţei. Cu cât diferența de nivel de vibraţie 
dintre corpul fizic și cel eteric sau cel astral este mai mare, cu 
atât experienţele de dedublare conștientă în plan eteric sau 
astral sunt mai greu de accesat. 

Tehnicile pe care Elinor mi le-a indicat sunt în general 
cunoscute. Una dintre ele este chiar postul negru, 
recomandarea lui fiind aceea de a ţine post negru o zi sau chiar 
două pe săptămână, în care, timp de 24 de ore nu este indicat 
să consum decât apă. 

Celelalte două tehnici sunt de provenienţă orientală și 
vizează o purificare fizică și parţial subtilă a fiinţei. Deși eram 
de acord cu procesul purificării fiinţei pentru a obţine rezultate 
din ce în ce mai bune în cadrul antrenamentelor mele, eram 


totodată conștient că aceasta putea fi de asemenea o problemă 
de timp. Purificarea fizică și mai ales cea psiho-mentală se 
realizează gradat, deoarece inerția sistemelor bazate pe reflexe 
și obiceiuri sedimentate în timp - cum ar fi diferite mișcări sau 
atitudini corporale, vicii sau concepte eronate - este destul de 
mare la schimbare. 

— Ce spui tu este adevărat, a spus Elinor. Cei mai mulţi 
oameni trăiesc într-un mod mecanic și nu cunosc principii 
simple de conduită pentru o viaţă sănătoasă. Vibraţia materiei 
corporale și cea a minţii sunt, în general vorbind, într-o strânsă 
legătură. Nu prea poţi spune că un măcelar are nu știu ce trăiri 
metafizice, pentru că atunci e ca și cum ai vrea să lipești cu 
lipici pentru hârtie, un lemn de o piesă din oţel. Există 
întotdeauna o corelaţie între formă și conţinut. În principiu, 
una o modifică pe cealaltă. Schimbările în gândire și concepţie, 
la nivelul minţii, determină ajustări la nivelul fizic, pentru că 
ceea ce este mai înalt și mai fin comandă ceea ce este mai jos 
și mai grosier. 

Din punct de vedere ezoteric cunoșteam destul de bine 
legea devenirii și a transformării, despre care Cezar și doctorul 
Xien îmi vorbiseră de mai multe ori. Preocuparea mea venea 
însă de la faptul că procesul purificării fiinţei nu mai urma în 
cazul meu o cale naturală, ci cumva tindea să fie „forţat” de 
însăși acţiunea aparatului. Aveam deja experienţa 
antrenamentului în interiorul lui Eden și simțeam foarte bine 
influxurile energetice care acționau în corp. Ceea ce încă nu 
știam cu siguranţă, însă, era până la ce nivel acele influxuri și 
frecvenţe de vibraţie puteau acţiona în ființa mea și cu ce 
efecte. Elinor mi-a spus atunci că, în opinia lui, Eden este 
menit să producă expansiunea conștiinței individuale și accesul 
ei la dimensiuni și realităţi subtile superioare. Cu alte cuvinte, 
el era menit să contribuie în mod accelerat la evoluţia mea 
spirituală, dacă „salturile” energetice nu erau prea mari, 
astfel încât structura mea corporală să le respingă. 


CONEXIUNEA CU APELLOS 


Așa după cum prevăzusem, influenţa energetică a „mașinii” 
asupra corpului meu era mai intensă și mai rapidă decât 
purificarea prin metodele indicate de Elinor. Probabil că soluţia 
moderată ar fi fost să dozez la un nivel potrivit intensitatea 
energiei vehiculată de Eden, iar în paralel să fi continuat 
practica tehnicilor de purificare indicate. Aș fi obţinut în acest 
fel un anumit echilibru în purificarea și pregătirea structurii 
mele fizice și subtile. 


ELIXIRUL 


Eram, însă, nerăbdător. Știam și simțeam ca aș fi putut 
„duce” mai mult, chiar dacă nu eram încă perfect pregătit 
pentru asta. Posibilităţile pe care Eden le oferea mă atrăgeau 
în mod deosebit, iar perspectiva așteptării timp de luni de zile, 
pentru a lăsa timp suficient structurii fiinţei mele să se 
adapteze frecvenţelor și intensității energiei, nu mă mulțumea 
deloc. 

Discutând sincer cu Elinor după aceea, i-am expus punctul 
meu de vedere și l-am întrebat dacă procesul purificării și al 
pregătirii structurii fizice și subtile nu ar putea fi ajutat prin 
intermediul unui produs alchimic special. Ştiam prea bine ceea 
ce simţisem atunci când, cu mulţi ani în urmă, el mi-a oferit 
câteva picături dintr-un astfel de elixir. Atunci (Luna februarie, 
2005 - vezi volumul 3, Misterul din Egipt - Primul tunel 2007 - 
n. ed.), Elinor mi-a explicat în mare despre importanţa 
extraordinară a elixirelor alchimice, la care medicina modernă 
nici măcar nu visează. El mi-a spus că, în cazul acestor 
substanţe uluitor de eficiente, transformarea materiei inițiale - 
care poate să fie de natură vegetală, animală sau minerală 
(metalică) - merge până la nivel cuantic, datorită purității ei 
extraordinare. Atunci, materia respectivă, care este chiar 
elixirul, devine cumva inteligenta. Așa se explică, de altfel, 
acţiunea ei, care este holografică, în sensul că se extinde la 
toate nivelurile fiinţei, nu doar la cel fizic. Elinor mi-a precizat, 
totuși, că astfel de substanţe alchimice excepţionale au diferite 


grade de putere și acţiune asupra ființei umane, în funcţie de 
stadiul sau etapa la care ele au ajuns în procesul Operei 
alchimice (Prin „Operă” sau „Lucrare“ în domeniul alchimiei se 
intelege procesul etapizat de transformare a Materiei Prime 
până la stadiul ultim, care este Piatra Filozofală sau 
Chintesenta - n. ed.). Cu cât această etapă este mai apropiată 
de faza ultimă sau Piatra Filozofală, cu atât substanţa 
respectivă este mai pură și mai eficientă. 

— Cu toate acestea, îmi spunea Elinor, elixirele alchimice 
pure sunt foarte puţine. Dacă se administrează substanţa 
obținută când ea se află încă la un stadiu impur, există 
pericolul de otrăvire a fiinţei sau de provocare a unor grave 
afecţiuni în structura ei fizică sau mentală. 

— Totuși, Evul Mediu abunda în sute de tipuri de elixire și 
poţiuni, unele mai puternice decât altele, care umpleau 
apotecile de atunci, mi-am manifestat pe bună dreptate 
mirarea. Asta înseamnă că ele nu erau bune sau că erau 
impure? 

— Să nu facem confuzia între elixirele alchimice autentice și 
așa-zisele elixire spagirice (Termenul de spagirism a fost 
introdus de Paracelsus (1493-1541) și, mai apoi, de discipolii 
săi în lucrările de specialitate ale vremii, fiind asociat în timp Şi 
Chiar confundat cu alchimia. Se poate spune însă, în termeni 
generali, că spagirismul reprezintă alchimia vegetală - n. ed.) 
„de mâna a doua”, obţinute adeseori empiric sau fără o reală 
știință a operaţiilor. Acestea din urmă nu produceau aproape 
niciun rezultat asupra fiinţei și nu-l vindecau pe cel bolnav. 
Uneori efectele erau chiar adverse și îl îmbolnăveau și mai 
mult. 


— "Totuși, foarte mulţi vorbeau despre și căutau produsele 
spagirice, am zis. 

— Da, însă trebuia să-ţi asumi riscuri. Spagiria realizată în 
mod corect are la bază operaţii specifice alchimiei vegetale, 
cum ar fi fermentarea, distilarea, separarea, purificarea și 
reunificarea elementelor, pentru a extrage esenţa plantelor. 
Fiecare căutător în tainele alchimiei se străduiește să realizeze 
asta după cât înţelege și se pricepe el, cu mijloacele tehnice pe 
care le are la îndemână. Entuziasmul singur nu este de ajuns, 
căci trebuie dublat de o mare cunoaștere și o răbdare fără 
cusur. Mulţi spițeri erau „de ocazie” și obțineau produse finale 


frumos colorate, pe care le vindeau apoi fie în formă lichidă, ca 
un elixir, fie în formă solidă, ca o sare. Realizarea operaţiilor 
trebuie realizată însă cu mare atenţie și migală. Altfel, strici 
produsul și poţi chiar să nu-ţi dai seama de aceasta. 
Cunoașterea operaţiilor și experienţa dobândită trebuie să fie 
profunde, astfel încât elixirul obţinut să fie cu adevărat 
„alchimic”. Pentru asta e nevoie să se ia în vedere și alte 
principii și operaţii alchimice, despre care nu are rost să 
vorbim aici. Ele necesită însă o cunoaștere divinatorie din 
partea alchimistului și o iniţiere în tainele acestor arte. 
Ezoterismul, cabala și astrologia sunt esenţiale. 


— Atunci cum îţi explici abundenta substanţelor spagirice 
în acea perioadă? Dacă multe erau ineficiente sau chiar 
periculoase, cum de lumea totuși cumpăra? 


— Să știi că nu prea este mare diferenţă faţă de ceea ce 
găsești acum pe piaţă. Mulţi își laudă produsele ca fiind 
„Miraculoase” și chiar „iluminatoare”, când în realitate acestea 
se sprijină pe o adâncă ignoranță. La fel ca și atunci, demult, în 
prezent întâlnești aceeași atitudine referitoare la astfel de 
produse: comerț, înșelătorie, impostură, credulitate. Pe atunci, 
lucrurile de acest gen mergeau, datorită marii neștiinţe a 
oamenilor, dar nici situaţia actuală nu este prea diferită, pentru 
că în farmacii poţi să găsești nenumărate tipuri de 
medicamente pentru „vindecare”, care în realitate nu fac mai 
nimic. Din punct de vedere vital, energetic, ele sunt „moarte”. 
Aparent, pot aduce unele îmbunătăţiri în cazul anumitor boli, 
mai ales dacă acestea nu sunt prea grave; sau pot bloca un 
timp evoluţia periculoasă a bolii, dar în ansamblu nu doar că 
nu vindecă realmente acea boală, ci provoacă și o serie 
întreagă de efecte secundare în organism, ce pot genera la 
rândul lor alte probleme. Cum s-ar spune, „pe o parte astupi, 
iar pe cealaltă găurești”. Chiar și cu multe leacuri vegetale se 
întâmplă același lucru. Trebuie să fii tu însuţi un bun 
cunoscător, ca să-ţi dai seama despre ce este vorba în realitate. 


Am zâmbit, văzând modul direct și chiar radical în care 
Elinor trata acest aspect. Avea perfectă dreptate, pentru că 
orice persoană cu o anumită cultură în domeniu, știe foarte 
bine aceste lucruri. Fiind de sinteză, medicamentele alopate 
mai mult distrug și impurifică fiinţa, decât o vindecă. Pentru 
organism este mai mult o muncă de Sisif, pentru că ceea ce 


aparent se repară într-un loc, chiar dacă parţial, se strică în 
altul. 


— Din câte înţeleg, lucrurile nu s-au schimbat prea mult în 
ultimele sute de ani, am spus. 


— Acele substanţe spagirice rareori produceau vreun efect, 
în majoritatea cazurilor fiind doar simple uleiuri colorate. 
Spiţerii (Este o denumire utilizată mai ales în timpul Evului 
Mediu Și se referă la farmaciști, la cei care vindeau produse 
spagirice - n. ed.) vremii fie nu cunoșteau modalitatea corectă 
de obţinere a unui elixir vegetal puternic prin intermediul 
spagiriei, fie erau escroci. Probabil acesta a fost unul dintre 
motivele care au contribuit în timp la respingerea și ignorarea 
alchimiei, chiar dacă spagiria constituie o ramură distinctă a 
ei, cea legată de regnul vegetal. 


În urma acelei discuţii și a sugestiei pe care am făcut-o, 
Elinor a acceptat să grăbească procesul de purificare și 
vitalizare a fiinţei mele prin câteva doze zilnice dintr-unul din 
elixirele sale alchimice, pe care mi l-a oferit. Nu am cerut 
detalii „tehnice” despre natura acelei substanţe ori despre felul 
în care a fost obţinută, deoarece nu eram suficient de pregătit 
să înțeleg acele lucruri. În plus, alchimia este probabil cea mai 
„păzită” artă care există la ora actuală, deoarece se consideră 
că cel care stăpânește secretul ei suprem, cel al obţinerii 
Pietrei Filozofale, iar apoi chiar obţine acest produs nepreţuit, 
este într-un anumit sens ca un „zeu” printre oameni. Spaţiul și 
timpul nu îl mai influenţează decât, poate, într-o foarte mică 
măsură. El devine atunci un adept, un adevărat înţelept, având 
acces la o mare parte din secretele Creaţiei, deoarece Piatra 
Filozofală reprezintă chintesenţța a tot ceea ce există în 
manifestare. 


Conform cu indicaţiile primite de la Elinor, am diluat 
fiecare doză, astfel încât absorbţia elixirului să se realizeze cât 
mai eficient prin osmoză, fără să violentez structura mea fizică. 
Chiar și așa, mai bine de o săptămână am fost „zguduit” de 
frisoane, deoarece simțeam vitalitatea de o incredibilă 
prospeţime și putere cum pătrunde în fiecare parte a fiinţei 
mele. Efectul era colosal, fără nicio comparaţie cu vreun 
medicament sau leac, chiar natural. 


— Gândește-te că tu, în acest fel, ai acces la un ocean de 
energie, care este foarte pură și rafinată, îmi spunea Elinor. E 
ca și cum ai introduce în organism o „uzină atomică” în 
miniatură. Ce ai luat tu acum este suficient pentru aproximativ 
trei luni de zile, dar mare parte dintre efecte se vor extinde pe 
mai multe luni și chiar ani, după care se vor diminua gradat. 
Totuși, o esenţă a lor va continua să rămână „încastrată” la 
nivelul tău celular, deoarece acolo s-a realizat un salt energetic 
semnificativ. 


Într-adevăr, trăiam parcă o nouă viaţă. Atunci am devenit 
pe deplin convins că totul este energie și că ea pătrunde orice 
colț al Creaţiei, hrănindu-l și transformându-l încontinuu. În 
primele ședințe de antrenament ce au urmat, am crezut că nu 
voi putea rezista. Pierdeam senzaţia de corp fizic și nu îmi mai 
simțeam conturul trupului. Senzaţia continuă era aceea de 
„Tidicare”, însoţită de o stare de așa mare exaltare interioară, 
încât îmi era foarte dificil să mă concentrez. Câteva zile am 
trăit din plin euforia elixirului alchimic, fiind îndeaproape 
observat de Elinor. Gradat, am început să controlez acele stări 
ca de „beţie a fericirii”, ajungând chiar să păstrez senzațiile 
extatice pe fundal, în timp ce mintea era focalizată spre 
interior, pentru a modula cât mai bine frecvențele specifice ale 
energiei furnizată de Eden. 


De la început am realizat că existau mari diferenţe de stare 
și eficiență în timpul procesului de concentrare, prin 
comparaţie cu antrenamentele de până atunci. Dacă în primele 
faze „mergeam pe bicicletă”, acum puteam spune că „zburam 
cu avionul”. Este destul de greu să descriu expansiunea pe 
care o simţeam atunci, căci ea îmbrăca într-un anumit fel 
spaţiul spre exterior, dar în același timp simţeam cum mă 
focalizam cu mare viteză spre interior, spre nivelurile atomice. 
Mișcările spre în afară și spre înăuntru erau simultane și asta 
mi-a creat la început o stare de oarecare ameţeală, dar atunci 
reușeam cumva să mă „suspend“; mă „uitam” de undeva de sus 
la ambele mișcări ale energiei, fără să mai fiu influenţat de ele. 
Capacitatea mea de absorbţie energetică, precum și 
purificarea corporală se amplificaseră mult datorită dozării 
atente a elixirului alchimic. Era o adevărată minune, eram 
perfect conștient de asta și îi purtam o adâncă recunoștință lui 


Elinor, care mi-a oferit acea oportunitate într-un mod foarte 
altruist. 


— "Totuși, ceea ce tu ai luat în această perioadă a fost doar 
un  elixir modest, dacă este să facem o ierarhizare 
aproximativă, mi-a spus într-o zi Elinor, după ce i-am mulțumit 
pentru că mi-a oferit posibilitatea de a experimenta acea 
substanţă alchimică. Mai degrabă ea este o esenţă. 


SEMNE DE ÎNTREBARE 


Ne aflam, împreună cu Cezar, pe terasa din faţa livingului, 
stând comod în fotoliile mari și bucurându-ne de o după-amiază 
târzie, liniștită și minunată. Verdele vegetației abundente din 
grădină și paleta de culori a florilor înconjurau gazonul din 
partea laterală a vilei, venind până în dreptul terasei unde ne 
aflam noi. Elinor și-a continuat ideea: 


— Substanţa este pură, foarte benefică, însă relativ 
limitată ca efecte prin raport la elixirele din fazele superioare 
și incomparabilă cu Elixirul Suprem, ce are la bază chiar Piatra 
Filozofală. 


M-am gândit că, dacă la acest elixir „mediu” spre slab ce 
mi-a fost oferit de Elinor, eu am simţit acele efecte 
extraordinare, atunci ce ar putea fi în cazul luării Elixirului 
Suprem? Eram totuși puţin confuz și de aceea am întrebat: 


— Ce iau eu este tinctură sau elixir? Ce fel de tinctură? 


— Nu e tinctură alcoolică la care te gândești tu, căci în 
alchimie „tinctură” înseamnă altceva. Există o departajare 
între substanţele care ajung la grade diferite de evoluţie în 
timpul operaţiilor alchimice. Ceea ce ţi-am dat ţie este o 
substanţă care are o natură vegetală. 


Cezar a intervenit și el cu interes: 


— Înţeleg că puterea de acţiune a elixirelor alchimice este 
diferită, în funcţie de etapa lor de evoluţie. 


— Nu toate substanţele alchimice vindecătoare sunt 
denumite elixire, a precizat Elinor. Chiar dacă ele au efecte 
benefice asupra organismului, puterea lor diferă după gradul 
de evoluţie la care au ajuns prin sublimarea lor în procesul 


alchimic. Extractele au o acţiune mai redusă asupra 
organismului; ele sunt cele mai obișnuite produse, pentru că se 
obţin relativ ușor, însă chiar și aici trebuie multă atenţie, altfel 
produsul final va fi lipsit de principiile lui active. Tincturile au o 
acţiune mai puternică, dacă sunt atent obţinute, esenţele sunt 
și mai rafinate, iar elixirele sunt cu adevărat miraculoase. 
Acestea nu au egal, pentru că reprezintă o „energie 
materializată”, care este însă extrem de pură. La vârf este 
elixirul suprem. Piatra Filozofală. 


— Dar aceste elixire sunt diferite, ca putere, în funcţie de 
regnul din care sunt obţinute? am insistat eu. 


Mi-ai spus că ceea ce am luat eu aparţine de alchimia 
vegetală, deci cumva dintr-o anumită plantă, presupun. 


— Da, dintr-o specie de drosera. Și elixirele sunt diferite. 
Cele mai puternice provin din regnul metalic. Elixirul vegetal 
este de asemenea puternic și nu poate fi luat decât în diluţii 
accentuate. 


Tu ai luat niște doze dintr-o esenţă a cărei putere de 
pătrundere este medie, dar tot a trebuit să o diluezi 
semnificativ. 


Apoi Elinor mi-a explicat că, prin dozarea atentă a acelei 
esențe pe care am luat-o timp de aproximativ trei săptămâni, 
mi-am purificat destul de mult fluxurile astrale ce corespund 
influențelor planetare asupra organismului uman și chiar am 
întărit aceste influenţe în ființa mea. Rezultatele au început să 
apară în timpul antrenamentelor, când am avut primele 
„transmisii mentale”, mai bine zis primele percepții subtile ale 
unor imagini akashice. Au apărut spontan, în timpul 
concentrării mentale, deși intenţia mea era să-mi îmbunătăţesc 
capacitatea de dedublare conștientă. 


ACCES LA CLIȘEELE AKASHICE ȘI O 
DILEMA NEREZOLVAIA 


Într-una din acele seri, în timp ce eram destul de profund 
focalizat asupra jocului energiei în corpul și în mintea mea, am 
vrut să mă „dilat” mai mult, cuprinzând cu mintea o zonă 


destul de mare în jurul meu. Simţeam că starea energetică era 
cea potrivită pentru a ieși din corp în mod conștient și doream 
de acea dată să pot avansa mai mult cu acest tip de experienţă. 
Cezar mă sfătuise să abordez gradat aceste „deplasări” cu 
corpul eteric, căutând să rămân cât mai conștient la fiecare 
detaliu. 


La una dintre ședințele de antrenament, însă, a apărut o 
situaţie ambiguă pentru mine. Simţeam că sunt aproape dea 
mă dedubla conștient, dar în loc de aceasta, în planul viziunii 
mentale mi-au apărut brusc scene din trecutul omenirii. M-am 
întrebat imediat dacă acelea erau imagini pe care le văzusem 
în faţa ecranului holografic, asistat de bărbatul din Apellos, sau 
erau imagini pe care le vedeam pentru prima dată atunci? 
Incertitudinea mea era că, deși ceea ce vedeam îmi era 
cunoscut, totuși unele dintre imagini erau noi, adică nu îmi 
aminteam să le fi urmărit pe ecranul holografic. 


Dintr-o anumită perspectivă acest lucru mi se părea firesc. 
Dispozitivul celor din Apellos prezenta în sinteză ceea ce 
privitorul solicita prin concentrare asupra subiectului pe care 
și l-a propus. Exista, așadar, un fel de „buclă de reacţie”, un fel 
de feedback, între ființa mea și aparat, mediată de o tehnologie 
foarte avansată. Întrebarea era, însă, de ce mi-au apărut acele 
imagini și, mai ales, de ce am remarcat unele pe care nu le mai 
văzusem în succesiunea celor prezentate pe ecranul 
holografic? Era ca o informaţie nouă și nu știam dacă aceasta 
era ceva inedit sau pur și simplu era vorba despre un 
„upgrade” personal, ca urmare a elixirului alchimic și a 
frecvenţelor specifice emise de Eden. 


Imaginile akashice care mi-au apărut erau clare, vii și îmi 
creau impresia că mă aflam chiar în acel spaţiu și timp. 
Experienţa se apropia foarte mult, ca modalitate de expresie, 
de ceea ce trăisem atunci când am experimentat deplasarea 
temporală cu „mașina timpului” din Camera Ocultă din Egipt. 
Nu mai vedeam efectiv imaginile, ca în cazul ecranului 
holografic, ci le „asistam” cumva din interiorul meu, simțeam 
atmosfera și starea specifică a locurilor și fiinţelor din acele 
timpuri. O percepţie asemănătoare am avut și în timpul 
vizionării imaginilor pe ecranul holografic, dar la o intensitate 
mai mică. l-am înfățișat lui Cezar problema și, după ce am 
discutat asupra ei, am luat hotărârea să cerem părerea celor 


din Apellos, întrucât era implicată și experiența mea cu 
tehnologia pe care ei au pus-o la dispoziţie. De altfel, ne 
gândeam de ceva timp că demararea discuţiilor cu cei din 
Apellos despre Eden și despre proiectul nostru particular ar 
putea să ne ajute într-o anumită măsură, tehnologic vorbind. 
Era în septembrie și mă gândeam că o nouă vizită la hangarul 
lor ar fi plăcută, căci vremea era caldă, iar peisajul superb. 


CONSILIUL DIN APELLOS. DECIZIA 
DE COLABORARE 


Cezar a avut o lungă discuţie cu membrii Consiliului din 
Apellos, cu care avea deja legătura directă din Sala Proiecţiilor. 
După colaborarea reușită dintre mine și bărbatul din Apellos, 
cu vizionarea imaginilor pe ecranul holografic și la intervenţia 
înțeleptului Dryn, Consiliul a hotărât că legătura poate să 
devină directă, pentru o mai eficientă comunicare. Cezar mi-a 
spus că, în baza încrederii reciproce și având în vedere avansul 
lor tehnologic remarcabil, le-a vorbit despre proiectul Eden, 
despre ceea ce noi construiam și despre dificultăţile 
tehnologice cu care ne confruntam. Prima dintre ele era cea 
care ne făcea să lucrăm, oarecum, „în orb”, adică să nu știm cu 
precizie ce anume putea să facă un astfel de aparat, adică nu 
ne era clar deocamdată care era menirea lui. Aveam unele idei, 
dar nu eram absolut siguri. Planurile primite telepatic de mine 
au fost respectate, dar eficienţa și scopul construirii lui Eden 
nu se puteau proba decât prin intermediul elementului uman, 
adică prin experienţele pe care eu le puteam trăi acolo, în 
interiorul aparatului. 

Cezar a ridicat apoi problema apariţiei imaginilor akashice 
în timpul unuia dintre antrenamentele mele. Pe de o parte 
aparatul ajuta la dedublarea conștientă în plan subtil, mai 
precis în planul eteric, așa după cum am experimentat eu 
însumi, dar, pe de altă parte și în mod neașteptat, el a făcut 
posibilă și manifestarea de tip akashic în câmpul conștiinței 
mele. Era fără îndoială un salt semnificativ, deoarece 
perceperea cu claritate a unor clișee akashice nu este ceva 
tocmai ușor de realizat. 


Totuși, exista un decalaj între ceea ce eu văzusem pe 
ecranul holografic și ceea ce percepusem în experienţa 
respectivă, iar asta crea o anumită confuzie. Ceea ce îmi 
apăruse atunci în „câmpul vizual” al minţii mele era de fapt o 
succesiune de imagini, pe care deja o cunoșteam din vizionarea 
pe ecranul holografic, legată de Marele Consiliu Planetar de la 
Teotihuacan și, de asemenea, de cucerirea Troiei. Puteam vorbi 
totuși despre o diferenţă și exact acesta a fost punctul principal 
al discuţiei lui Cezar cu membrii Consiliului din Apellos; el a 
menționat imaginile în plus care mi-au apărut în timpul 
antrenamentului, ca fiind diferite de cele pe care deja le 
cunoșteam. Ca urmare, Cezar a pus problema verificării lor, iar 
acest lucru putea fi făcut cel mai bine și ușor chiar pe ecranul 
holografic al celor din Apellos. 

Proiectul Eden a atras atenţia membrilor Consiliului, care 
au solicitat un scurt răgaz pentru a analiza situaţia cu 
specialiștii lor. Au revenit după câteva ore, iar Cezar mi-a spus 
că de această dată la discuţie a luat parte și Mentia, cea cu 
care am avut ocazia să discut cu mai multe luni în urmă, în 
timpul vizionării imaginilor despre trecutul omenirii, fiind 
asistat de bărbatul din Apellos. Ea conducea echipa de 
cercetători în domeniul medicinei, care după cum am spus era 
o știință mult diferită de medicina actuală din societatea 
noastră, în primul rând prin gradul de cuprindere și înţelegere 
a noţiunii de sănătate, iar apoi prin metodele de investigare și 
de vindecare pe care le folosea. 

Mentia a spus că, după o scurtă evaluare a situaţiei, 
problema pare să fie mai complexă. A menţionat că nu era 
vorba neapărat dacă ceea ce am „văzut” eu în timpul 
antrenamentului a fost sau nu adevărat. Fi au verificat 
înregistrările de pe ecranul holografic și, într-adevăr, imaginile 
noi despre care eu am vorbit nu apăreau în acele arhive. 

Ni s-a transmis că era important să știm ce însemna acest 
lucru. Mentia era interesată mai ales de faptul că eu am primit 
acele imagini, care nu erau identice cu ceea ce apăruse pe 
ecranul holografic, ceea ce însemna că în ființa mea s-au 
produs anumite transformări la nivelul cortexului. Ea a 
menţionat că asta însemna în primul rând o evoluţie la nivelul 
conștiinței individuale. Cumva, „antena” conștiinței mele și-a 
mărit aria de recepţie și într-un mod misterios a avut acces la 


acele imagini noi. Eram ușor nedumerit de importanţa pe care 
ei o acordau acestui lucru. l-am spus lui Cezar: 

— Bine, și ce este așa deosebit în asta? Am primit niște 
imagini noi despre acele evenimente. Ei și? Normal că există o 
evoluţie datorită antrenamentelor mele, doar asta urmărim, 
nu? Sincer să fiu, cred că se pune prea mult accent pe o 
chestiune care mie mi se pare firească. 

— Mentia era interesată exact de acest pas pe care l-ai 
făcut, de ceea ce s-a transformat în tine, mi-a răspuns el calm. 
Probabil că din punctul de vedere al cercetării, aceasta 
reprezintă ceva important. Chiar a propus să mergem în locul 
pe care îl știi, acolo unde ai mai fost, cel cu ecranul holografic. 
Vrea să verificăm acele imagini în timp real. 


VERIFICARE PE ECRANUL HOLOGRAFIC 


Întâlnirea fusese deja programată pentru a doua zi, astfel 
încât în jurul prânzului eram deja în interiorul hangarului. 
Datorită încrederii reciproce și a nivelului superior de 
colaborare la care se ajunsese cu cei din Apellos, nu a mai fost 
nevoie de măsurile obișnuite de securitate care existau până 
atunci. În hangar erau, ca de obicei, doar câteva persoane. 
Bărbatul din Apellos ne aștepta, iar după câteva momente, în 
care l-am prezentat pe Cezar, ne-a făcut semn să-l urmăm. 

Am fost conduși în camera cu ecranul holografic, unde ni s- 
a pus înregistrarea cu fragmentul despre Consiliul planetar din 
Teotihuacan. Am revăzut împreună cu Cezar acele imagini în 
sinteză. Cele noi, care mi-au apărut în timpul antrenamentului, 
apăreau imediat după imaginile generale despre construcţia și 
existența anticului oraș și înainte de imaginile care prezentau 
instantanee din desfășurarea efectivă a Consiliului. Acele 
imagini se refereau la un grup de fiinţe E N K, ce au fost luate 
cu o navă pleiadiană din zona spaţio-portului, aflat la o anumită 
depărtare de Teotihuacan, așa cum îl știm noi azi. Când ele mi- 
au apărut în câmpul conștiinței, în timp ce mă aflam în scaunul 
aparatului, „am știut” că acele ființe au fost duse într-un alt 
sistem stelar din galaxie, pe o planetă cu o frecvenţă de 
vibraţie ceva mai înaltă decât cea a Pământului, probabil în 
vederea diversificării vieţii de acolo sau pentru stimularea ei. 


Având acel punct de pornire, bărbatul din Apellos a realizat 
el însuși legătura cu ecranul holografic, pentru a verifica dacă 
imaginile menţionate de mine chiar existau în înregistrările 
akashice universale. Dată fiind „dexteritatea” lui mentală 
foarte bună și puterea telepatică pe care o avea, după câteva 
secunde am putut vedea toţi trei aceleași imagini pe ecranul 
holografic, exact așa după cum eu le descrisesem. Asta 
dovedea că ele nu reprezentau produsul imaginaţiei mele și, în 
plus, că Eden putea să faciliteze un anumit gen de interacţiune 
cu conștiința individuală a ființei umane care se afla în scaun, 
pentru ca astfel ea să aibă acces la „curgerea timpului”. 

După obţinerea acestui rezultat în cazul Consiliului 
Planetar din Teotihuacan, am verificat în același mod și 
imaginile noi pe care le-am perceput în cazul cuceririi cetăţii 
Troia. Acestea înfățișau prezența unei delegaţii de trei fiinţe 
extraterestre umanoide, a căror rasă nu o cunoșteam, într-o 
sală de piatră aproape goală, situată în interiorul cetăţii, 
discutând cu Regele. El era destul de în vârstă și părea cuprins 
de o mare agitaţie. Empatic, „știam” deja că asistam la ultimele 
clipe ale Troiei. Bărbatul din Apellos a sintetizat apoi el însuși 
aceste imagini pe ecranul holografic și astfel am avut dovada 
sigură a faptului că, prin intermediul lui Eden, puteam „să văd 
în timp”, dar fără să am totuși un control pe deplin conștient 
asupra procesului. De pildă, imaginile akashice mi-au apărut 
spontan, fără ca eu să mă fi gândit la asta. 

După ce am făcut acele verificări, bărbatul din Apellos a 
luat legătura cu Mentia prin intermediul ecranului holografic, 
pentru a o înștiinţa de rezultatul întâlnirii noastre. Am revăzut- 
o astfel în hologramă pe acea femeie specială din orașul 
subteran Apellos, iar impresia pe care ea mi-a creat-o a fost 
chiar mai puternică decât prima dată. Era fără îndoială o 
femeie foarte frumoasă și puternică, atât din punctul de vedere 
al radiaţiei vitale personale, cât și al personalităţii ei 
remarcabile. Era precisă, cu mult „foc” și manifesta o natură 
deosebită. Ochii ei închiși la culoare, brun-negri, emanau multă 
forță și hotărâre, contrastând cu pielea foarte deschisă la 
culoare, aproape ireal de albă. Un impact deosebit îl avea părul 
ei negru, puţin peste umeri, cu breton, ca în cazul femeilor din 
Egiptul Antic, care de asemenea contrasta puternic cu pielea ei 
aproape albă. 


Discuţia a fost scurtă; după ce i s-a prezentat situaţia, ea 
ne-a invitat, pe Cezar și pe mine, în Apellos, deoarece dorea să 
analizeze acest caz - care i se părea interesant - cu mijloacele 
lor tehnologice avansate. 

— Analizele preliminare ne arată că Eden a provocat 
anumite transformări la nivel celular și cred că și la nivelul 
ADN-ului, a spus ea. Asta s-a întâmplat într-un timp scurt, din 
câte am înţeles, ceea ce este remarcabil. 

Apoi mi s-a adresat în mod specific, orientându-se către 
mine: 

— Aș vrea să verific structura actuală a ADN-ului tău și să 
fac și alte tipuri de măsurători. Suntem interesaţi de această 
evoluţie, pentru că ea este cumva neobișnuită. Pare că s-au 
făcut niște „salturi” remarcabile și aș dori să cercetez cauzele. 

Avea un stil de a vorbi și de a se mișca foarte „curat” și în 
același timp puternic; era aproape imposibil să nu te simţi 
atras de ea și să nu o admiri profund din perspectiva calităţilor 
ei feminine, a personalităţii foarte vii și a capacităţilor ei 
mentale superioare. 

Atât Cezar, cât și eu am acceptat cu bucurie invitaţia și, în 
ceea ce mă privește, chiar am simţit o anumită emoție, știind 
că voi vizita din nou acel oraș magnific din interiorul 
Pământului. 


A DOUA VIZITĂ ÎN APELLOS 


Apellos impresionează imediat prin strălucirea sa, prin 
eleganța și armonia ce pot fi observate în formele 
construcțiilor, în tehnologia pe care o deţine, în modul în care a 
fost creat. Se poate observa imediat că face parte din „altă 
ligă”, pentru că și frecvenţa de vibraţie a energiei specifice 
acelui loc este elevată. Probabil aceasta se datorează și 
moștenirii extraterestre, deoarece locuitorii orașului reprezintă 
exemplul unei categorii de fiinţe E N K superioare, provenite 
din combinarea ADN-ului de tip E N K cu ADN extraterestru. 
Aceasta se poate simţi imediat, aproape din tot ce te înconjoară 
în acel loc: oameni, peisaj, construcții, mijloace de transport, 
tehnologie. Cumva, te simţi mereu „purtat” de o stare de bine, 
de bucurie, de chef de viață. Oamenii sunt foarte frumoși, 


binevoitori, dar de asemenea fermi atunci când este cazul. Au 
un gen de verticalitate și seriozitate, ceva în genul celei pe 
care am văzut-o la siriusieni, dar în același timp sunt și foarte 
agreabili, zâmbitori și deosebit de inteligenţi. Ceea ce mi-a 
plăcut foarte mult este pragmatismul lor, care este însă 
armonios. Nimeni nu pierde vremea, toţi știu precis ce au de 
făcut, sunt întotdeauna exacţi cu ceea ce solicită, dar mai ales 
sunt atenţi. E acel gen de atenţie subliminală, prin care deși 
realizează tot felul de acţiuni, incluzând aici și discuţiile pe 
care le poartă, se poate simţi totuși spiritul viu și atent din ei, 
care le permite să se „separe” cumva de ceea ce realizează în 
acel moment. Nu este o atenţie tensionată, nu creează senzaţia 
de nerăbdare sau iritare, ci dimpotrivă, induce sentimentul de 
calm și siguranţă. Ei nu par să se grăbească vreodată și dau 
mereu impresia că stăpânesc evenimentele din jur. 

Povestindu-i lui Cezar toate aceste observaţii ale mele 
după experienţa avută în Apellos, el mi-a spus că acelea erau 
unele dintre trăsăturile distinctive a ceea ce ar putea să 
însemne nivelul 4D de conștiință și de trai. Apellos era ca o 
„enclavă 4D” subpământeană, care prosperase uimitor și care 
manifesta o vie activitate în orașele de la suprafaţă, în special 
pe teritoriul ţării noastre, ajutând și sădind seminţele unor 
transformări viitoare de excepţie în conștiința oamenilor. 

În aceste condiţii, era o adevărată plăcere să merg din nou 
în orașul lor, unde începeam să mă simt foarte bine primit și în 
care simţeam că mă integrez perfect. Mentia ne-a precizat că 
nu mai era nevoie să parcurgem traseul prin Tomassis, ci că 
puteam sosi în Apellos utilizând propria lor cale de comunicare 
prin intermediul acelui tip special de „lift”, care de fapt ţinea 
locul unui fel de semi-teleportare. 


arcadă din metal lumină albă 
gaiben-roşietic 

Am fost conduși de bărbatul din Apellos și de încă două 
gărzi în secţiunea mai retrasă a hangarului, ce era izolată de 
restul sălii prin niște pereţi înalţi, acolo unde văzusem la prima 
vizită dispozitivul de translație sub formă de cerc. Era destul 
de larg și, dacă adăugam arcada spectaculoasă și luminile albe 
care delimitau suprafaţa, provoca o impresie puternică. Nu am 
remarcat însă nicio consolă în apropiere, niciun dispozitiv de 
comandă. 

Translaţia a fost mai simplă decât mi-am imaginat. Cezar, 
bărbatul din Apellos și cu mine am pășit în interiorul cercului 
ușor luminat. Cele două gărzi au rămas la o mică distanţă de 
acesta, în exterior, asistând procesul. Când am pătruns în cerc, 
luminile de pe suprafaţa sa, ca niște linii și pătrate au devenit 
mai puternice, dar atunci am sesizat faptul că lumina albă avea 
și anumite reflexii violete, care o făcea și mai frumoasă. 
Luminile de pe marginea cercului, ce era destul de groasă, 
pulsau într-un ritm egal și destul de repede. 

Practic, procesul translaţiei se activa instantaneu după ce 
se pășea în interiorul cercului. Într-adevăr, am simţit atunci o 


anumită senzaţie de furnicături în corp, cam la fel ca atunci 
când am trecut prin distorsiunea din al doilea tunel, pornind 
din Sala Proiecţiilor. Apoi a urmat un gen de „aspiraţie”, o 
ușoară senzaţie de ameţeală, senzaţia unei călătorii cu liftul, 
dar cu o mare viteză, însă totul fiind oarecum învăluit în 
„ceaţă”. Apoi, după câteva secunde vederea s-a clarificat din 
nou și ne-am pomenit pe o platformă asemănătoare cu cea pe 
care fusesem la vizita mea anterioară în Apellos, dar ceva mai 
mică. Ne aflam de asemenea în interiorul unui cerc de aceeași 
mărime și structură, însă aici luminile lui erau de culoare 
albastră. 

Am ieșit din cerc și bărbatul din Apellos ne-a invitat să-l 
urmăm într-o navetă mică, un fel de „capsulă” aerodinamică, 
ce avea patru locuri. Nu văzusem până atunci acel tip de 
navetă în Apellos. Capsula se afla la marginea platformei, în 
sustentaţie, integrată pe o „linie” cu arcade ce duceau spre 
centrul orașului, înainte de a păși în interiorul ei, m-am oprit 
câteva clipe pentru a admira din nou acel oraș superb, cu 
lumina lui extrem de plăcută și cu aerul foarte proaspăt, purtat 
de o briză ușoară. Am revăzut cu multă plăcere clădirile ca de 
cristal, strălucirea lor ce parcă atingea sufletul și m-am lăsat 
„imbăiat” de murmurul specific, continuu, ce producea o stare 
de profundă relaxare în ființă. 


O LUME 4D 


Călătoria cu naveta a fost scurtă, viteza de deplasare fiind 
considerabilă. Capsula a oprit tot în dreptul unei platforme, în 
fața unei clădiri destul de înalte, despre care bărbatul din 
Apellos ne-a spus că reprezintă sediul de studiu și cercetare al 
orașului. Știam deja că acel sediu era condus de Mentia, cu 
care urma să ne întâlnim. Am pătruns pentru prima dată într-o 
construcţie din orașul Apellos. Impresia a fost puternică, căci 
design-ul, formele, culorile, materialele, totul trimitea, cumva, 
la o imagine futuristă. Am remarcat mai ales rotunjimile, faptul 
că aproape nu existau colţuri sau unghiuri, ci totul era curbat 
și redat apoi pictural prin linii sau alte modele simbolice care 
aveau un efect foarte relaxant asupra psihicului și mentalului. 


În holurile foarte largi am văzut puţine persoane, care se 
deplasau fără grabă în diverse direcții și am remarcat ţinuta 
lor demnă, dar mai ales frumuseţea și armonia care le 
caracterizau. Nu păreau deloc mirate de prezenţa mea și a lui 
Cezar acolo, deși noi contrastam în mod evident ca 
îmbrăcăminte cu ceea ce purtau locuitorii din Apellos. 
Văzusem interioare ale unor clădiri din lumea noastră, 
asemănătoare cu cel din clădirea în care ne aflam noi atunci, 
dar cu toate acestea impresia era diferită. Poate că diferenţa 
venea de la radiația specifică a materialelor, poate din modul în 
care erau dispuse formele și soluţiile constructive ale spaţiului, 
dar în orice caz, în Apellos parcă respiram „un altfel de aer”. 
Cezar a făcut chiar un scurt comentariu, certificând faptul că 
frecvenţa de vibraţie a materiei și a mediului înconjurător era 
superioară celei din planul fizic de la suprafaţă. Incă o dată, el 
mi-a spus că Apellos întrunește condiţiile de bază ale existenţei 
în ceea ce noi numim dimensiunea 4D de existenţă, superioară 
celei 3D, a planului fizic. Deși civilizaţia din Apellos era bazată 
tot pe existenţa în planul fizic, totuși frecvenţa generală de 
vibraţie era superioară, spre limita trecerii în planul eteric. 

Condiţia trupească a locuitorilor, modul lor de viaţă, forma 
de organizare socială, construcţiile și tehnologia, toate 
certificau un nivel cu mult superior a ceea ce poate fi întâlnit în 
mod obișnuit în lumea terestră de la suprafaţă. Erau, după 
părerea mea, un exemplu de urmat și acţiunile lor au dovedit 
că ei ne susţin și își doresc ca noi să evoluăm, pentru a depăși 
vicisitudinile acestei perioade critice a omenirii, în care ne 
aflăm în prezent. 

Am fost conduși în partea din dreapta a marelui hol de la 
intrarea în acea clădire, unde am văzut ceea ce ar fi putut fi 
asemănat cu un lift din lumea noastră, atât doar că acesta 
părea că nu are pereţi, ci doar o bază luminată, de formă 
rotundă. Cu toate acestea, puteam să observ o anumită semi- 
transparenţă, care delimita spaţiul din interiorul liftului, de 
exterior, dar nu am putut să identific materialul din care acea 
suprafaţă era realizată. La o înălțime medie, pe peretele 
aproape transparent și circular era un panou ca un ecran ce 
rămânea închis la culoare, atâta timp cât în lift nu se afla 
nimeni. În momentul în care noi am pătruns în incinta acelui 
lift, ecranul s-a luminat discret, iar pe el au apărut mai multe 
indicative, dar și o structură schematică a clădirii, reprezentată 


holografic și cu multe lumini ca de leduri, roșii și albastre, în 
interiorul ei. Bărbatul din Apellos a indicat cu degetele un 
anumit traseu pe acea reprezentare holografică și atunci am 
simţit imediat ascensiunea, lină la început, apoi tot mai rapidă, 
însă fără nicio senzaţie de disconfort. Vedeam totul sub mine, 
ca și cum aș fi zburat prin aer. La început a fost destul de 
înfricoșător, dar acolo exista ceva care te făcea să ai deplină 
încredere, era ceva ce nu pot descrie bine, dar care acţiona 
într-un mod foarte benefic asupra subconștientului. 


LABORATORUL DE CERCEIARE 


După mai puţin de 15 secunde liftul a încetinit și apoi s-a 
oprit, iar noi am pășit într-o sală imensă, în care predominau 
culorile alb și bleu. Spaţiul era luminat pretutindeni de o 
lumină egală, foarte plăcută, dar nu vedeam niciun bec sau alt 
dispozitiv de iluminat. Mi-am dat seama imediat că era un 
laborator de cercetare ultrasofisticat. Am văzut acolo 
ansambluri și dispozitive ce îmi erau complet necunoscute, o 
tehnologie mult mai evoluată decât cea pe care o știm noi pe 
Pământ. La o privire generală, puteam spune că uriașul 
laborator era axat mai mult pe studii medicale, dar am 
remarcat și unele dotări ce mă făceau să cred că ar putea fi 
vorba despre studii în fizică și biologie. 

Prima persoană pe care am văzut-o venind spre noi a fost 
Mentia. Stiam deja că ea conducea domeniul științific al 
medicinei în Apellos, dar așa cum aveam să aflu mai târziu, i s- 
a încredinţat de către Consiliu coordonarea întregii activităţi 
științifice la nivelul civilizaţiei lor. În partea din spate a 
laboratorului am observat mai multe persoane, lucrând fiecare 
în fața unui ecran foarte mare, așa cum noi lucrăm la birou, în 
faţa unui monitor mic. La ei, „monitorul” - în întregime 
transparent, ca o „sticlă” translucidă - avea dimensiuni foarte 
mari, cam trei metri în lungime și doi metri în înălţime. 
Proiecţiile la suprafaţa ecranelor erau holografice, de mică 
adâncime, iar oamenii de știință lucrau în picioare, în faţa lor, 
dirijând cu mâinile tot felul de modificări ale acelor proiecţii și 
operând comenzi mai ales prin intermediul vocii. Am remarcat 
că, în ciuda spaţiului foarte mare de acolo și a faptului că în 


interiorul lui se aflau zeci de persoane care își desfășurau 
activitatea, atmosfera era foarte liniștită și destinsă, fiind 
dominată de un fel de zumzet general, la o frecvenţă foarte 
plăcută. 

Mentia ne-a întâmpinat zâmbind și ne-a rugat să o urmăm 
într-o parte laterală a acelei săli, unde am văzut mai multe 
aparate adecvate studiului medical. Am recunoscut sincer, în 
mine însumi, că acea femeie era superbă. M-a frapat însă un 
amănunt: atunci când am văzut-o în imaginile de pe ecranul 
holografic, ea mi s-a părut mai înaltă, dar în realitate am 
constatat că înălțimea ei nu depășea, după estimarea mea, cam 
1,65 m. Purta un costum mulat pe corp, ca un fel de 
combinezon de culoare alb cu inserţii bleu, având pe umăr un 
semn distinct de culoare aurie. Ochii negri, migdalaţi, plini de 
un „foc” lăuntric intens, accentuau forţa ei interioară și 
personalitatea ei puternică. Mentia era foarte inteligentă și, 
din felul în care vorbea și se purta, demonstra o minte ascuţită, 
bine structurată și calculată. 

Ne-am oprit în dreptul unui scaun ergonomie, având pe 
ambele margini ale sale multe accesorii și aparatură specială. 
Mi-am dat seama că era folosit pentru studiu, mai ales că la 
mică distanţă de el se afla unul din ecranele holografice 
transparente de mari dimensiuni. Între ecran și acel scaun 
ergonomie erau alte câteva aparate de forme diferite, dar nu 
am observat cabluri de legătură. Probabil că civilizaţia din 
Apellos depășise de mult acest stadiu de evoluţie tehnologică. 

Era prima dată când mă întâlneam faţă în față cu Mentia și, 
după ce am ajuns în dreptul scaunului ergonomie, am surprins- 
o în timp ce mă privea cu mare atenţie. A intrat direct în 
subiect, întrebându-ne ce anume face Eden și care este 
menirea lui. 

— În mare, am înţeles principiul lui de funcţionare, a spus 
ea. Sunt pulsuri dirijate și armonice de energie pe frecvenţe 
specifice diverse. Este clar că în structura biologică se produc 
anumite transformări, în primul rând la nivel celular, care pot 
merge chiar până la nivelul ADN-ului. Vom verifica asta acum, 
dacă ești de acord. Nu am înţeles însă care este scopul real al 
aparatului. 

— Bănuim că reprezintă o „poartă” de acces la anumite 
noduri spaţio-temporale, iar prin ele, la dimensiuni subtile, a 
spus Cezar. 


Mentia se gândi puţin, apoi vorbi cu o voce scăzută, mai 
mult pentru ea: 

— Are sens. Cel din scaun devine el însuși „poarta”. 

Se îndreptă apoi spre ecranul holografic, care la apropierea 
ei se lumină, prezentând anumite grafice. Privind-o din profil, 
abia atunci am observat că la gulerul ușor ridicat al 
combinezonului era atașat un mic dispozitiv în formă de cerc, 
care începuse să lumineze intermitent, dar discret, 
schimbându-și constant culoarea. Mentia a modificat anumiţi 
parametri cu mâna dreaptă direct pe imaginea holografică, în 
timp ce mâna stângă o ţinea puţin lateral de trup, așezată pe 
unul dintre aparatele destul de complicate, care părea a fi un 
fel de convertor al informaţiei. Degetele ei se mișcau corelat cu 
imaginile de pe ecran, dar nu puteam spune ce anume urmărea 
să obţină. Vedeam multe simboluri, imagini, fragmente de 
imagini, animații și grafice, într-o derulare rapidă. Totul a durat 
mai puţin de jumătate de minut, dar în acel scurt interval de 
timp ea a părut complet absorbită în ceea ce făcea. Brusc, 
concentrarea ei devenise totală, ca și cum noi nu mai eram 
lângă ea. 


ANALIZE ȘTIINIIFICE ȘI UNELE 
RASPUNSURI. VERIGA LIPSA 


Apoi s-a dat înapoi un pas și mi s-a adresat direct, 
spunându-mi că, dacă eram de acord, puteam face împreună 
unele investigaţii științifice neinvazive, deoarece tehnologia lor 
permitea o analiză foarte specială a structurilor biologice, până 
la nivel cuantic. M-am așezat în acel scaun ergonomie și, 
imediat, din partea lui dreaptă s-a ridicat un braţ ce avea la 
capăt o placă dintr-un metal perfect lustruit. Braţul m-a 
„scanat” în regiunea capului, apoi s-a retras. Îl vedeam pe 
Cezar cum venise lângă marele ecran, urmărind cu atenţie 
schimbările ce apăreau pe el. 

Mentia mi-a spus apoi să nu mă sperii, pentru că pentru un 
timp scurt nu voi mai percepe exteriorul, ci voi fi cufundat într- 
o lumină albă, puternică. Mi-a explicat că un câmp energetic 
vitalizant și foarte penetrant avea să mă înconjoare în 
totalitate. Abia încheiase de vorbit când, într-adevăr, am văzut 


cum din laterala mea dreaptă se ridica precum un zid ceva alb 
cu irizaţii sidefii, după care brusc m-am simţit cuprins într-un 
nor alb de mare densitate. Am putut atunci să simt în interiorul 
organismului meu zonele slabe și cele puternice, am perceput 
organele care lucrau armonios și unde existau anumite 
probleme, gradul de puritate a sângelui, precum și „uzura” 
celulară. Într-un fel, era ca o transmisie telepatică, dar în 
realitate simțeam ca și cum „citeam” toate acele rezultate în 
interiorul meu, într-un mod foarte liber și natural. 

Apoi, după aproximativ un minut „norul alb” s-a disipat 
gradat și am văzut din nou spaţiul ambiental al laboratorului. 
Mentia mi-a făcut semn să vin în fața ecranului împreună cu 
Cezar, pentru a ne arăta o structură celulară și un flux 
energetic care o străbătea. În dreapta acelei structuri, pe 
imaginea holografică puteam vedea macromolecula de ADN, 
dar în forma ei biologică, aș putea zice „în timp real”. Apoi 
imaginile au început să se succeadă repede, arătând o 
„pătrundere” în structura ADN-ului până la nivel de atomi și 
legături covalente. 

Mentia a explicat, referindu-se la mine: 

— Organismul tău trece printr-o perioadă de accelerare 
evidentă a unor procese biochimice interioare, care ne arată 
chiar un fel de „rearanjare” a sa. Aparatele înregistrează o 
creștere a numărului de fotoni în schimburile celulare. Există 
niște modificări chiar și la nivelul ADN-ului, în special la 
legăturile pe care le fac, separat, atomii de potasiu și cei de 
zinc în ADN. 

A făcut apoi o scurtă pauză, apoi s-a întors spre mine și m- 
a rugat să-i spun cum am ajuns de fapt să percep imaginile 
akashice în Eden, pentru ca ea să aibă o idee mai clară despre 
ceea ce s-a petrecut atunci. L-am privit pe Cezar și, având 
aprobarea lui din privire, am povestit cum a început totul, de la 
transmisia subtilă în Camera Ocultă din Irak, în legătură cu 
cristalul eteric, la percepţia telepatică prin care am „văzut” 
planurile de construcţie ale aparatului; apoi modul în care ela 
fost construit, principiile lui de bază și felul în care mă 
antrenam. Mentia mă asculta cu atenţie, mă aproba din când în 
când atunci când repetam ceea ce ea deja știa, iar la sfârșit mi- 
a spus: 

— Acum am o imagine destul de clară asupra situaţiei. 
Dacă voi corela descrierile cu rezultatele pe care le-am obţinut 


din scanarea organismului tău, apare ceva neobișnuit. E o 
verigă ce lipsește. In toată această „aventură” pe care ai avut-o 
cu Eden, era imposibil să ajungi la acest stadiu de 
transformare a  percepţiilor, doar prin caracteristicile 
aparatului. Graficele îmi arată, din interpolare, că evoluţia în 
cadrul antrenamentelor nu a fost constantă. În tot acest proces 
trebuie să mai fie ceva despre care nu mi-aţi spus sau pe care 
nici voi nu-l cunoașteţi. 


CONCLUZIA FINALĂ 


A urmat o pauză de mai multe secunde și, înainte ca 
aceasta să devină stânjenitoare, Cezar a răspuns: 

— Există, într-adevăr, un element care nu a fost menţionat. 
Nu pentru că am fi dorit să ascundem ceva, ci din respect și 
consideraţie pentru persoana care este implicată. Statutul ei 
este special și ea nu dorește să fie cunoscută, dar poate că în 
acest context al lucrurilor este chiar mai bine dacă ne 
cunoaștem cu toții. 

Apoi Cezar m-a rugat pe mine să vorbesc despre Elinor și 
despre elixirul pe care el mi l-a oferit pentru a ajuta evoluţia 
mea în timpul antrenamentelor pe care le-am realizat cu 
„mașina spaţiului și a timpului”. Am sintetizat atunci repede, în 
câteva cuvinte, legătura noastră cu Elinor, am vorbit pe scurt 
despre cunoașterea lui extraordinară în arta alchimiei și am 
punctat elementele referitoare la administrarea acelui „elixir”, 
de fapt o esenţă spagirică puternică, și efectele purificatoare 
remarcabile pe care le-a avut asupra mea. Am menţionat de 
asemenea și implicarea lui Elinor în proiectul nostru, dar și 
motivele care ne-au determinat până atunci să nu abordăm 
calea oficială de dezvoltare a lui. 

La sfârșit am observat că Mentia era cu adevărat 
impresionată și totodată foarte interesată de ceea ce eu am 
relatat. Interesul ei nedisimulat a făcut-o să ne spună că, prin 
natura preocupărilor ei profunde în domeniul medical - corelat 
de asemenea cu alte domenii conexe, cum ar fi biologia și fizica 
cuantică - studiase parțial și domeniul alchimiei. Sesizam chiar 
o efervescenţă în felul în care vorbea acum și o anumită 
inspiraţie în felul în care analiza lucrurile, entuziasmul 


cunoscut al cercetătorului care „prinde” o idee nouă și este pe 
cale să o dezlege. 

— Nu m-am gândit la această posibilitate, cu alchimia, dar 
acum lucrurile îmi apar ca fiind evidente, a spus ea. Este clar 
că acel elixir a contribuit cel mai mult la „saltul” pe care l-ai 
realizat, deoarece doar aparatul singur nu ar fi putut să 
provoace în organismul tău așa multe combinaţii biochimice și 
transformări la nivel celular, care să fie stabile și „curate“, 
astfel încât să-ţi faciliteze viziunile pe care le-ai avut. Probabil 
că pentru asta ar fi fost necesar un timp mult mai îndelungat... 

Apoi ea tăcu brusc, preocupată de o idee ce părea căi 
acaparează atunci întreaga atenţie. Era în faţa unuia dintre 
aparate, destul de complicat ca structură, lucrând la el într-un 
mod pe care îl puteam asocia cu programarea în domeniul 
computerelor. După câteva secunde ne-a spus, continuând să 
lucreze: 

— Dacă ai fi folosit doar posibilităţile lui Eden, ar fi fost 
nevoie de aproximativ patru ani pentru ca acele transformări 
să se producă în fiinţa ta. Așa, însă, folosind elixirul alchimic, ai 
avut nevoie de aproximativ o lună. 

După aceea ea a venit în fața noastră și ne-a spus că 
dorește să aranjăm o întâlnire între ea și Elinor, dacă el va fi de 
acord. Pentru aceasta, va veni la suprafaţă, oferindu-se să ne 
ajute și în ceea ce privește proiectul, deoarece avea mandat în 
această privinţă de la Consiliul din Apellos. A adăugat că 
dorește să aibă o convorbire importantă cu Elinor, în 
perspectiva ajutorului pe care Apellos își propune să-l acorde 
populaţiei din România. 

— In anumite zone de pe glob se procedează în mod 
identic, ne-a spus ea. Există multe alte orașe subterane care au 
hotărât să ajute populaţia de la suprafaţă, ce corespunde zonei 
lor de proiecţie subterană. Este o acţiune coordonată. 

Ne-am bucurat că legătura cu Apellos devenea tot mai 
puternică și am primit cu bucurie cererea Mentiei de a ne 
vizita. Totuși, i-am cerut un scurt răgaz pentru răspunsul final, 
deoarece trebuia să avem confirmarea din partea lui Elinor. 


ELINOR ȘI MENTIA: O DISCUȚIE 
MEMORABILA 


Ne-am reîntors din Apellos prin aceeași metodă folosită la 
venire, utilizând „liftul” de semi-teleportare. Am ajuns în 
București noaptea foarte târziu. Cezar a rămas la Baza Alpha, 
pentru a rezolva unele probleme, urmând să vină și el a doua zi 
în capitală. 

La vilă, Elinor se afla în laboratorul său de la subsol. Nu m- 
am mirat prea mult, chiar dacă era cam 3 dimineaţa. Părea că 
nu doarme și nu se odihnește niciodată sau cel puţin eu nu l-am 
văzut vreodată să facă asta, chiar dacă de-a lungul timpului am 
petrecut mai multe zile împreună. 


CONFIRMĂRI 


Stabilisem cu Cezar să-l înștiințăm pe Elinor despre 
existența orașului Apellos din scoarța Pământului și despre 
legăturile noastre cu acea civilizaţie, deoarece trebuia să-i 
spunem despre Mentia și rugămintea ei de a-l întâlni. Eram 
cam obosit, dar m-am gândit totuși să profit de ocazie și să-i 
fac un rezumat asupra acestor aspecte. Elinor m-a ascultat cu 
atenţie, dar puteam să observ că nu era surprins de ceea ce îi 
împărtășeam. Chiar mai mult, din aprobările lui tacite cu capul 
mi-am dat seama că știa foarte bine despre misterele din 
interiorul Pământului. Eram puţin contrariat și la un moment 
dat m-am oprit din relatare, pentru a face o remarcă: 

— Pari să fii destul de familiarizat cu structura internă a 
planetei... Nu ești surprins nici când îţi spun despre existența 
orașelor de acolo. Acum, pot să înţeleg asta din faptul că 
internetul cuprinde multe referințe în legătură cu acest 
subiect, dar chiar și când am menţionat despre Shambala, tu ai 
păstrat aceeași atitudine. 

— Asta pentru că am fost acolo de multe ori, mi-a răspuns 
Elinor zâmbind. La un moment dat acest lucru devine o 
necesitate, mai ales prin prisma unor misiuni importante ce 
trebuie îndeplinite la suprafaţă. 

Am rămas mut de uimire. Surpriza mea trebuie să-l fi 
amuzat pe Elinor, căci a continuat să-mi explice: 


— Tu știi deja foarte bine că atunci când corpul și mintea 
ajung la un grad înalt de purificare, frecvenţa de vibraţie 
personală crește foarte mult și atunci ai acces la realităţi pe 
care omul obișnuit nu doar că nu le înţelege, dar nici măcar nu 
știe despre existenţa lor sau, mai rău, le neagă cu îndârjire. 

Am tăcut puţin, pentru că mi-am simţit sufletul inundat de 
o mare bucurie și de dorinţa de a ajunge și eu în acel tărâm 
așa-zis „mitic”, pe care am avut totuși ocazia să-l văd de foarte 
aproape. 

Bănuiam modalitatea prin care Elinor a avut acces în 
Shambala, dar cu toate acestea am formulat o „întrebare”, care 
de fapt era o certitudine: 

— Cred că ceea ce ai obţinut prin intermediul alchimiei ţi-a 
oferit această posibilitate. 

Elinor nu mi-a răspuns, dar a înclinat afirmativ capul. Am 
avut atunci tendinţa să-l întreb mai multe despre Shambala, 
despre locuitorii ei, despre ce a văzut efectiv acolo și mai ales 
ce a făcut acolo, dar imediat am simţit, ca un răspuns telepatic 
din partea lui, că nu este momentul pentru o astfel de discuţie. 
Am revenit la cele ce îi spuneam despre Apellos și i-am vorbit 
despre Mentia, despre funcţia ei acolo și despre călătoria mea 
și a lui Cezar în acel oraș, din care tocmai ne-am întors. l-am 
relatat cum am ajuns să-i spunem Mentiei despre esenţa 
spagirică pe care am luat-o în doze progresive și, bineînţeles, 
despre cine mi-a dat-o. În final, am formulat rugămintea femeii 
speciale din Apellos de a se întâlni cu el, remarcând faptul că 
civilizaţia de acolo dorește să ajute populaţia ţării noastre și, 
cel mai probabil, Mentia a văzut o oportunitate pentru aceasta 
în întâlnirea pe care o dorea. 

Elinor a acceptat imediat acea propunere, căci, evident, în 
cazul Mentiei nu se punea problema confidenţialităţii; prin 
chiar statutul și nivelul ei de evoluţie, ea făcea parte dintr-o 
categorie superioară, dintr-o „lume” comună cu cea a lui 
Elinor, care vede și percepe într-un mod elevat natura 
realităţii. 

A fost de altfel singura dată când s-a pus problema ca Elinor să 
se întâlnească cu cineva prin intermediul nostru. Știam deja că 
poziția în societate a unor astfel de ființe umane, precum 
doctorul Xien, Shin Li sau Elinor trebuie să fie foarte ocultată, 
pentru ca misiunile lor să decurgă într-un mod cât mai liber. 
Omenirea actuală, în majoritatea ei covârșitoare, nu este 


capabilă să înțeleagă deocamdată natura unor astfel de acţiuni 
sau cauzele care le guvernează. Datorită opacităţii conștiinței 
lor, oamenii ar pune piedici în calea unor astfel de misiuni 
spirituale importante, care de fapt sunt exclusiv îndreptate 
spre binele societăţii. Tocmai de aceea, pentru unele dintre 
aceste ființe superioare, care sunt implicate în proiecte 
complicate la diferite niveluri ale omenirii, condiţia esenţială 
este ocultarea perfectă. Ele trăiesc în societate și par a fi 
integrate în ea, dar cu toate acestea nu ies niciodată în 
evidenţă, își iau cu mare atenţie măsuri de precauţie și au grijă 
să „traverseze” epoci întregi, sute sau chiar mii de ani, aproape 
fără să fie remarcate. 


INEDIT ȘI UIMITOR DESPRE MENTIA 


Personalitatea acestei femei din Apellos mi s-a părut 
fascinantă de la primul contact vizual. Stabilisem cu Mentia, 
care părea să fie foarte eficientă în tot ceea ce își propunea, să 
ne întâlnim în cursul acelei zile în București. Dacă Elinor 
accepta discuţia cu ea, atunci aceasta putea să aibă loc chiar în 
vila lui. Răspunsul său a fost pozitiv, astfel încât m-am întâlnit 
cu Mentia în oraș și ne-am îndreptat apoi spre casă, fiind 
destul de emoţionat de prezenţa ei lângă mine. Impactul 
energetic subtil fusese puternic atunci când am văzut-o prima 
dată, în imaginea de pe ecranul holografic; apoi, în Apellos, i- 
am admirat prezenţa foarte „intensă” și natura mentală 
deosebită. Acum, când se afla fizic în dreapta mea, în mașină, 
puteam spune că radiaţia ei subtilă era chiar mai puternică, 
probabil datorită stării de concentrare mentală în care se afla. 
Era mai tăcută decât la întâlnirea din Apellos, care avusese loc 
cu o zi înainte; mai interiorizată, dar în același timp am simţit 
din atitudinea ei că devenise cumva mai permisibilă, probabil 
datorită faptului că deja legăturile între civilizațiile noastre 
începeau să prindă contur tot mai mult. Pentru mine era 
evident că atunci ea se focaliza asupra întâlnirii cu Elinor, pe 
care o considera importantă. 

Eram însă emoţionat și pentru situaţia specială în care mă 
aflam. Realizam că, pentru prima dată în lumea noastră fizică 
eram în prezenţa unei fiinţe care făcea parte din altă civilizaţie, 


având puternice influenţe de natură extraterestră. Probabil că 
Mentia mi-a perceput gândurile și emoţiile, căci mi-a spus: 

— Da, influenţa extraterestră este puternică în ADN-ul 
nostru și, în termeni de epoci, relativ recentă. În primul rând 
este o hibridizare cu una dintre civilizațiile pe care voi le 
numiţi „pleiadiene”. Structura ADN-ului nostru este însă mult 
mai complexă și în cadrul ei există și alte ramuri de 
hibridizare: cea cu ADN-ul fiinţelor siriusiene și cea cu ADN-ul 
fiinţelor din sistemul planetar al stelei Spica (Spica este cea 
mai luminoasă stea din constelația Fecioara, fiind o stea binară 
(ea este de fapt un sistem stelar format din două stele, care 
orbitează centrul de masă al sistemului). Spica se află la o 
distantă de 260 de ani lumină de Sistemul nostru Solar - n. 
ed.), după cum apare ea în cataloagele voastre astronomice. 
Din anumite raţiuni nu am dorit ca acest lucru să fie cunoscut 
până acum de voi, dar colaborarea începe să fie fructuoasă și 
unele lucruri pot fi împărtășite. 

Româna ei era foarte corectă și totodată „dulce”, pentru că 
nu pot găsi un alt cuvânt ca să exprim mai bine accentul slab, 
dar savuros, pe care îl avea. l-am spus aceasta și mi-a 
mulțumit, zâmbind discret. A adăugat apoi, că în limbajul celor 
din Apellos numele ei nu se pronunţă „Mentia”, așa cum mi s-a 
recomandat la prima „teleconferinţă”. _ 

„Mentia” este mai ușor de pronunţat pentru voi. In 
realitate, numele meu este Mentiktla, care în limba noastră 
înseamnă „rază de bucurie”. 

Felul în care și-a pronunţat numele în propria ei limbă a 
sunat foarte plăcut, evocându-mi ceva din „stilul” mayaș, deși 
între Apellos și vechiul popor nu știam să existe vreo legătură. 
Am întrebat-o apoi dacă vine des „la suprafaţă” și, dacă poate 
să îmi spună, în ce scop face aceasta. 

— Da, vin regulat în lumea voastră și uneori rămân pentru 
perioade mai lungi de timp. Sunt misiuni de documentare și de 
ajutor sub diferite forme, pe care îl pot acorda, în special în 
domeniile medical și biologic. Structurile noastre sunt destul 
de bine dezvoltate aici, în lumea voastră, iar acţiunile pe care 
le întreprindem nu ies cu nimic din comun. 

— Şi susţii această activitate doar în România? am 
întrebat, curios să aflu „aria ei de acoperire” în lume. 

— Nu, firește că lucrăm și în alte state. Colaborările sunt 
foarte extinse și complexe. 


— Dar cum te descurci acolo? 

— La ce te referi? 

— La limba vorbită, la discuţii, am precizat eu. S-a uitat la 
mine puţin mirată și mi-a spus: 

— Cunosc foarte bine douăzeci si trei de limbi de limbi și 
dialecte străine și nu întâmpin nicio problemă de comunicare 
în zonele în care ne desfășurăm activitatea. De multe ori 
combinăm limbajul vorbit cu transmisiile telepatice. 

Am înghiţit în sec, căci performanţa ei era cu mult peste 
„standardul!” unui poliglot obișnuit. Dar, într-un fel, acest lucru 
era explicabil, dată fiind inteligenţa ei extraordinară și 
capacităţile mentale speciale pe care le aveau cei din Apellos. 
Într-o discuţie pe care am avut-o cu bărbatul din Apellos, 
imediat după prima „teleconferință” cu Mentia, el mi-a spus că, 
din punctul de vedere al modului în care noi considerăm și 
„măsurăm” inteligenţa ființelor umane, Mentia are coeficientul 
IQ de 174, destul de mult peste condiţia de geniu. Mi-a mai 
spus că este ambidextră (Persoană care se folosește cu aceeași 
îndemânare de ambele mâini - n. ed.) și că are vârsta biologică 
de 41 de ani, chiar dacă, așa după cum am putut și eu să 
constat, ea arată ca o femeie de cel mult 30 de ani. 

Îi priveam admirativ chipul din profil și alura corpului ei 
zvelt, atletic. Atunci când am văzut-o pentru prima dată, în 
urmă cu aproape un an, ca imagine pe ecranul holografic, a 
fost surpriza momentului. Mai apoi a urmat discuţia sintetică 
dintre mine și ea, astfel încât nu am putut să mă focalizez prea 
bine asupra caracteristicilor persoanei. În Apellos, pe de altă 
parte, scopul întâlnirii a fost precis, iar durata ei destul de 
scurtă. Abia acum simţeam o anumită relaxare în comunicare 
și aveam timpul disponibil pentru a face observaţii mai atente, 
căci interacțiunea mea cu Mentia era mult mai liberă și lipsită 
de „presiunea timpului”. 

Se însera, dar lumina amurgului făcea ca pielea ei foarte 
deschisă la culoare, spre alb, să contrasteze și mai mult cu 
părul ei negru, cam până pe la umeri, drept și lucios. Ceva din 
acea imagine de profil mă trimitea cu gândul la sculpturile din 
Grecia Antică sau mai curând la reprezentările picturale ale 
Egiptului Antic. Un element pe care l-am remarcat cu oarecare 
surprindere a fost că, deși era foarte frumoasă și elegantă, 
Mentia nu era machiată și nu purta niciun fel de accesorii. Nu 
am observat să aibă cercei, brățări, inele, medalioane sau alte 


pandantive. Cu toate acestea, ea emana o eleganţă rafinată, 
nobilă, ca o trăsătură distinctivă a propriului ei trup. Nici în 
cazul întâlnirilor pe care le-am avut cu ea ulterior, nu am văzut 
vreodată să poarte fuste sau rochii cu decolteuri, ci 
întotdeauna purta haine aproape mulate pe corp, elegante și 
atent combinate. Totuși, de mai multe ori am văzut că la 
gulerul scurt al bluzei sau, uneori, în zona de jos a mânecilor, 
avea un fel de bandă cu un model ce imita cumva broderiile 
românești și am tras concluzia că acestea îi sunt pe plac. 


CINCI ORAȘE SUBIERANE 
ȘI AJUIORUL LOR 
NEBANUII 


Discuţia a continuat pe seama acţiunilor ei la suprafaţa 
pământului și în mod special în zona României. Mi-a spus că 
preferă zonele mai retrase, cu puţini oameni, cum ar fi orașele 
mici, comunele și uneori chiar satele, chiar dacă, fiind o 
specialistă în domeniul medicinei și al biologiei, ar fi putut găsi 
mai multe posibilităţi de acţiune și manifestare în orașele mari. 
A preferat să-și desfășoare activitatea întotdeauna în zonele de 
munte și nu a fost atrasă niciodată de orașele cu litoral, fie el la 
mare sau ocean. 

— Cred că este o trăsătură specifică civilizaţiei noastre. 
Preferăm mereu înălțimile munţilor, clima lor. Aglomerările 
urbane sunt doar opţiunea voastră, nu e neapărat nevoie de 
așa ceva. Dar societatea voastră a luat această cale și, în timp, 
aţi creat anumite dezechilibre. Eu vin în astfel de locuri numai 


atunci când este absolut necesar. Dar nu suntem singurii care 
acţionăm în acest fel. 

N-am înţeles prea bine ce a vrut să spună. Am întrebat: 

— 'Te referi la alte populaţii din interiorul planetei? 

— Da, există cinci orașe subterane, asemănătoare cu 
Apellos, care sunt relativ apropiate de suprafaţă, fiecare cu 
civilizaţia lui specifică. În timp s-a format o reţea de 
comunicare între cei care acționăm în lumea voastră și venim 
din cele cinci orașe. E mai eficient așa. 

Mi-am adus aminte de dezvăluirile despre acest aspect, pe 
care mi le-a făcut unul dintre însoțitorii pe care i-am avut la 
prima vizită în hangarul celor din Apellos. La fel ca Mentia, el 
mi-a spus că există cinci orașe principale sub suprafaţa 
terestră ce corespunde României și chiar a menţionat 
localizările lor generale. Am amintit asta în discuţia cu Mentia 
și i-am spus și despre vizita în Tomassis. 

— 'Tomassis este la mare adâncime, nu se încadrează în 
categoria celor cinci orașe mai apropiate de suprafaţă, așa cum 
este Apellos. Cel din zona Dobrogei corespunde aproximativ la 
verticală cu orașul Tulcea, iar cel din nord-estul ţării este sub 
munţii Ceahlău. Populaţia ţării voastre este bine susţinută. 

Am zâmbit admirativ. Era confortabil să știm că nu suntem 
singuri și că avem sprijin, chiar dacă într-un mod ocultat. Dar, 
m-am gândit mai apoi, dacă tot există o astfel de mișcare 
destul de intensă a celor din „interior” și dacă sunt așa de 
avansați tehnologic și doresc să susțină România, cum se face 
atunci că ei nu acţionează mai prompt, pentru a determina 
schimbări mult mai rapide și eficiente la nivelul întregii ţări? I- 
am împărtășit și Mentiei această nedumerire. A fost pentru 
prima dată când i-am văzut surâsul fermecător. 

— Acţionăm mai mult decât îţi poţi imagina. Uneori, asta a 
mers până la sacrificiu. Este însă drept că înainte, în secolele 
trecute, era mai ușor de intervenit, deoarece structura 
societăţii voastre și mijloacele tehnologice pe care ea le avea la 
dispoziție erau precare. Intervenţiile noastre erau mai 
eficiente, fără să stârnească bănuieli. Acum, însă, este nevoie 
de mult mai multă precauţie. Dar au existat în istoria voastră 
cazuri în care anumite persoane ce aveau legătură cu noi s-au 
manifestat în mod direct și chiar s-au sacrificat pentru binele 
națiunii voastre. 


Am fost foarte surprins să aud asta. Am rugat-o să-mi dea 
un exemplu. 

— Este considerată chiar erou naţional. În societate ea a 
avut numele de Ecaterina Teodoroiu (Născută Toderoiu în 
1894, ea a murit în 1917 în bătălia de la Mărășești, în fruntea 
unui pluton de infanterie al Armatei Române, în Primul Război 
Mondial - n. ed.). Chiar dacă ea a fost și încă este considerată 
de către aproape toată lumea „un om obișnuit”, în sensul că 
ambii ei părinţi ar fi fost fiinţe umane care au aparţinut 
civilizaţiei de la suprafaţa pământului, în realitate unul dintre 
părinţii ei era de la „suprafaţă”, iar celălalt din „interior”, însă 
nu din Apellos. Acolo, numele ei a fost Amnita. Există chiar o 
poveste locală ce se referă la nașterea ei specială. Datorită 
combinației specifice de ADN, ea a avut gena fiinţelor 
subpământene, ceea ce a determinat ca ea să aibă impulsul de 
a acţiona așa cum a făcut-o. Astfel de fiinţe manifestă un spirit 
foarte puternic, dar asta nu înseamnă că toţi cei care s-au 
evidenţiat ca eroi sau mari conducători în istoria ţării voastre, 
au provenit din orașele noastre subterane. 

Recunosc că nu m-aș fi gândit niciodată la ceea ce Mentia 
îmi spunea. Era uluitor, dar totodată simțeam un val de 
recunoștință îndreptat spre aceste ființe din „interior”, care ne 
ajută de secole să depâșim momentele dificile ale istoriei 
noastre. Gândindu-mă mai bine, abia atunci am realizat că 
teritoriul de azi al României a fost ţinta a numeroase cotropiri, 
dar când acestea au ajuns în zona de proiecţie la suprafaţă a 
orașelor din interiorul Pământului, ele au fost mai puţin 
eficiente sau chiar s-au oprit complet. În Transilvania, de pildă, 
timp de secole și chiar mii de ani înainte, nu a intrat nimeni, nu 
a trecut nimeni de pădurile înfricoșătoare sau de brâul 
Munţilor Apuseni. Sau, chiar și după sute de ani de ocupaţie 
austro-ungară, aceasta s-a retras fără să lase aproape niciun 
fel de urme. Nu s-a preluat mai nimic de la unguri sau 
austrieci, nu s-a realizat nicio mixare a limbii, obiceiurilor sau 
tradiţiilor. Aceeași caracteristică este și în nord, în Bucovina. În 
munţi ne-am găsit mereu apărarea și șansele de reușită. Şi tot 
munţii reprezintă, în general vorbind, calea celor din 
„interior”, prin care ei vin la suprafaţă. Acolo sunt portalurile 
principale de legătură cu „interiorul”. Tocmai de aceea, nu era 
deloc întâmplător că Mentia prefera doar zonele muntoase și 
își realiza o mare parte din misiunile ei într-un astfel de cadru. 


GENII, ADN, IEHNOLOGIE 


După ce mi-am permis aceste reflexii lăuntrice timp de 
câteva secunde, am revenit la discuţia noastră despre zonele 
muntoase pe care Mentia le prefera. 

— Asta înseamnă că aveţi conexiuni în astfel de zone 
muntoase, am spus, dorind să înţeleg felul în care 
interacționează cu populaţia locală toţi cei care vin „la 
suprafaţă”. 

— Colaborăm cu mai multe asociaţii de profil, a spus 
Mentia. Eu sunt mai ales interesată să ajut copiii care sunt 
încarnări ale unor fiinţe speciale și care au nevoie de susţinere 
pentru a se manifesta. Te-ai aștepta ca ei să provină din orașele 
mari, dar e chiar invers; cei mai multi vin în astfel de zone 
limitrofe, mai puţin populate. Statisticile noastre arată de 
asemenea o densitate mai mare a lor spre zonele de munte. 

— Dar cum îi identificaţi? am întrebat cu mirare. Doar nu 
există un „tabel cu reîncarnări”. 

— Nici nu e nevoie de așa ceva, mi-a răspuns ea. Ne dăm 
seama din studiul ADN-ului. Voi încă nu aţi descoperit această 
tehnologie, dar în interiorul macromoleculei există niște 
grupări sau formaţiuni specifice, care indică posibilităţi latente 
precise de manifestare a acelei persoane în această lume, la un 
nivel mult superior. Atunci când identificăm o astfel de familie 
de „semnături cuantice”, știm că acel copil poate să aibă un 
destin special. 

Entuziasmat de astfel de posibilităţi tehnologice foarte 
avansate, am spus: 

— Puteţi folosi apoi ecranul holografic pentru informaţii 
suplimentare despre acea persoană în viitor. 

— Sondarea viitorului prinde contur abia de la o anumită 
vârstă, iar în astfel de cazuri este chiar mai incertă, deoarece 
acea persoană specială are mai multe grade de libertate și 
liniile temporale de acţiune sunt numeroase și dificil de 
urmărit chiar și pentru noi. Dar este totuși adevărat că această 
metodă ne oferă uneori idei de acţiune, pentru a nu interfera 
prea mult cu alţi factori determinanţi din viaţa copilului. 

— Înţeleg că e mai mult o susţinere generală a persoanei, 
urmând ca ea să se dezvolte după cum dorește. 


— Chiar mai mult decât atât, în funcţie de anumite alegeri 
ulterioare, putem spune cu destul de mare precizie în ce 
direcţie anume se vor manifesta caracteristicile speciale ale 
acelor ființe. Apoi, discret, susţinem într-un mod „nevăzut” 
acești copii sau chiar tineri și căutăm să-i ajutăm, fără ca cei 
din jurul lor să bănuiască acest lucru. Pe măsură ce ei cresc, 
apărem în viaţa lor fie ca profesori, fie ca meditatori sau 
acționăm prin intermediul firmelor noastre. 

— Dar ei sunt conștienți că sunt susținuți în acest mod? 

— În general, consideră că au oportunităţi fericite în viaţă, 
iar noi căutăm să le întărim această convingere. Ne-am rafinat 
mult modurile de acţiune și putem trece aproape „nedetectaţi”. 
Totuși, în foarte rare cazuri, unii dintre ei, care sunt dotați cu o 
intuiție specială, încep să-și pună anumite întrebări. Dar, 
pentru că noi nu avem decât dorinţa de a ajuta, ne putem de 
asemenea retrage imediat atunci când lucrurile ajung la o 
anumită limită. 

Eram impresionat nu doar de gradul avansat al tehnologiei 
lor, ci și de latura lor umană, de ajutorul altruist pe care îl 
ofereau. 

— Ai acţionat la fel și în alte ţări? am întrebat. 

— Nu am călătorit foarte mult, dar sunt mereu la zi cu 
ultimele voastre descoperiri în știința medicală, în biologie și 
fizică. Unele dintre ele, însă, nu sunt date niciodată publicităţii, 
după cum cred că știi deja. 

Uimit, am întrebat-o: 

— Dar cum ai acces la acestea? V-aţi infiltrat și în Servicii? 

— Nu, asta nu ne interesează. Politica, sistemul vostru 
decizional, luptele de culise între Agenţiile de spionaj și 
contraspionaj, toate astea sunt departe de sfera noastră de 
interes. Ne place ceea ce este curat, pur și superior. Însă 
tehnologia noastră este mai avansată decât tot ceea ce există 
acum pe Pământ în mod oficial și ne permite să intrăm chiar și 
acolo unde se crede că este ascuns sau inaccesibil. 

— Adică pe darknet, am spus eu, crezând că am înţeles. 

— Nu doar acolo. Ţi-am spus, tehnologia noastră nu e 
limitată doar la fluxurile de informaţii dirijate în special prin 
electricitate, așa cum e în lumea voastră în prezent. Mentia 

scoase din geanta ei de voiaj un fel de tabletă, 
puţin mai mare decât cele de pe piața noastră, dar foarte 


simplă. Practic, era ca o suprafaţă de sticlă, rotunjită la 
margini, cu o grosime cam de cinci milimetri. 

Pe suprafaţa ei au apărut imediat anumite puncte 
luminoase, la colțuri în special, de culori diferite. Nu puteam 
privi cu atenţie, deoarece conduceam, dar mi-am dat seama 
totuși că sistemul de prezentare era foarte apropiat de ceea ce 
văzusem pe ecranul holografic. Totuși, acea „tabletă” părea că 
expune imaginea doar în format bidimensional. 

Probabil că Mentia mi-a perceput telepatic gândul, căci a 
precizat imediat: 

— Opţiunea bidimensională este doar pentru aici, la 
suprafaţă, pentru a nu șoca. În rest, desigur că lucrez pe 
această tabletă, cum îi spuneţi voi, în sistem holografic. 
Funcţiile ei de căutare sunt mult mai sofisticate, dar cel mai 
important este că ea permite accesul la informaţii care există 
chiar și în afara conectării pe cale electromagnetică. Nu are 
importanţă dacă dispozitivul de stocare este sau nu conectat la 
„reţea”. 


CONIACI EXIRAIERESIRU: SIATUS 
QUO IN SOCIEIATE 


Am rămas perplex. O astfel de tehnologie „la purtător” era 
încă de neconceput la noi, cei de la suprafaţă, cel puţin din cele 
ce eu știam până atunci. 

— Asta seamănă mai mult cu o achiziţie extraterestră, am 
spus, oarecum în glumă. 

Mentia mi-a răspuns însă într-un mod foarte natural și 
serios: 

— Bineînţeles. Avem multe proiecte în desfășurare cu 
unele civilizaţii extraterestre avansate. Dar, la urma urmelor, 
asta este firesc în cazul nostru. Nu înţeleg de ce voi vă chinuiţi 
așa mult cu această negare fără sens a existenţei lor. 

— Păi, se are în vedere impactul social pe care astfel de 
dezvăluiri l-ar determina, dar mai ales interesele oculte care 
există, i-am răspuns eu. 

— Da, cunoaștem toate acestea, dar primul motiv este 
falsificat, iar al doilea ţine în special de voinţa populaţiei. 

— Falsificat? În ce sens? am cerut eu lămuriri. 


— „Impactul” negativ asupra societăţii, în special acela de 
natură religioasă, nu ar determina haosul la care se așteaptă 
autorităţile voastre. Este o supradimensionare intenţionat 
calculată a acestui efect, în scopul de a speria și a introduce 
respingere pentru această idee a dezvăluirii. Ar putea fi unele 
focare de nemulțumiri, dar ele nu vor prolifera prea mult. 
Situaţia s-a mai schimbat în ultimii cincisprezece ani. Ă 

— Și noi știm asta, avem studii realizate în secret. Insă 
există oponenţa unor forţe despre care văd că și tu ești avizată. 

— Evident. Cum altfel? Cunoaștem bine dedesubturile 
intereselor „oculte” și ce vor de fapt aceste fiinţe avide de 
putere. 

— O altă idee a fost contactarea directă a omenirii de câtre 
cel puţin una dintre civilizațiile avansate; s-a pus problema 
aterizării lor directe cu navele lor. Am văzut documentaţia unor 
astfel de planuri, măsuri, posibilităţi și efectele lor asupra 
societăţii, am spus eu, sperând să o surprind cu această 
informaţie. 

— Știm și despre acest lucru, a zis ea, zâmbind. La un 
moment dat planul chiar a fost de actualitate, dar o analiză mai 
aprofundată a arătat că nivelul de conștiință și de voinţă a 
omenirii nu întrunea condiţiile necesare pentru a se realiza un 
astfel de contact. Acest plan a fost dezvăluit de către alte 
grupări de fiinţe extraterestre cu interese obscure câtre unele 
grupări secrete de oameni de la suprafaţa planetei. 

Mentia devenise îngândurată, iar vocea ei scăzuse în 
intensitate. Privea fix înainte, prin sticla parbrizului și părea 
preocupată de ceva anume. 

— Cred că voi cunoașteţi deja aceste lucruri, adăugat ea. 

A trebuit să admit că eu, cel puţin, nu cunoșteam acele 
date. După un timp de tăcere, ea a continuat să vorbească, însă 
de data aceasta pe un ton egal, aproape monoton, cu o mare 
concentrare. 

— Reprezentanţii acestor grupări oculte, având o mare 
putere de influenţă, au manipulat în așa fel lucrurile, încât 
oamenii să fie îndoctrinaţi cu ideea xenofobiei fată de fiinţele 
extraterestre. Și atunci, în cazul în care navele extraterestre ar 
fi coborât pe Pământ, s-ar fi creat un haos de nedescris, care ar 
fi putut anula intervenţia benefică ce s-a dorit pentru civilizația 
umană. 


Acum înţelegeam mult mai bine toată „busculada” 
mediatică ce apăruse în urmă cu 10-12 ani, dar căreia nu-i 
acordasem o atenţie deosebită. 

— Dacă mă gândesc bine, Hollywood-ul a pus serios 
umărul la fabricarea acestei percepții în subconștientul 
oamenilor, am spus. Mare parte din serialele și filmele așa-zis 
SF, care au fost create în ultimii treizeci de ani, au fost 
direcţionare spre a convinge populaţia că ar trebui să lupte cu 
arma în mână împotriva unui atac extraterestru iminent. 

Mentia a înclinat capul, fiind de aceeași părere. 

— În aceste condiţii, dacă se forţa și planul iniţial ar fi fost 
urmat, el ar fi fost prea direct, intempestiv, aproape dur pentru 
mentalitatea generală, a continuat ea. Proiecţiile și estimările 
noastre arătau un grad ridicat de haos, care ar fi îngreunat 
tranziția spre o lume superioară, în loc să o ușureze. 

— Chiar și în astfel de condiţii, poate totuși ar fi fost bine 
să se urmeze acel plan, mi-am spus eu părerea. Puțin 
modificat, dar măcar se intra într-o altă zonă de realitate. 

— Nu se acţionează niciodată în mod forțat. Nu intervenim 
dacă nu există o anumită stare de fapt. Societatea voastră a 
ajuns aici printr-o combinaţie de ignoranță și indolenţă, care au 
fost atent cultivate prin manipulare. Asta s-a dovedit o metodă 
eficace. Manipularea este principala armă a elitei voastre 
mondiale oculte și ea a fost folosită pe o scară imensă. Asta a 
generat o serie de efecte în lanţ, care au ajuns să se manifeste 
chiar și la nivelul sânătăţii corporale a oamenilor, cu implicaţii 
directe asupra ADN-ului. De altfel, e punctul principal pe care 
doresc să-l discut cu Elinor. 


SĂNĂTATEA FIINȚEI UMANE: UN 
ACCENT DEOSEBITI 


Am comentat puţin asupra acestui subiect, luând în 
discuţie și alimentaţia. Mentia mi-a spus că toţi locuitorii din 
Apellos sunt vegetarieni și că, printre multe altele, produsul pe 
care noi îl numim „zahăr” este o mare problemă pentru 
populaţia de la suprafaţă, mai ales că este consumat pe scară 
largă. Din discuţie am înţeles că îi plac fructele, în mod 


deosebit câpșunile și piersicile, iar mierea de albine este unul 
dintre alimentele ei favorite. 

— În cercetările pe care le fac atât în Apellos, cât și aici, la 
suprafaţă, sunt foarte interesată de structura biochimică a 
plantelor și fructelor, mi-a spus ea. Bogăția și varietatea lor 
este uimitoare, dar oamenii par să nu înţeleagă încă foarte bine 
importanţa lor pentru sănătate. 

Am aprobat-o cu hotărâre, menţionând de asemenea și 
legislația păguboasă pentru cultivare, în general vorbind un 
lanţ întreg de factori ce pare mai curând menit să îngreuneze 
consumul pe scară largă a unor astfel de produse naturale, în 
loc să-l stimuleze. Mentia a înclinat ușor din cap, în sens 
afirmativ, cu un aer puţin trist. 

— În Apellos flora este redusă, dar cu toate acestea noi 
consumăm mult mai multe produse din plante decât voi, care le 
aveţi la îndemână într-o varietate impresionantă. Este însă 
adevărat că tehnologia noastră de a combina principiile active 
din plante sau de a le extrage în mod corect este mult 
superioară celei pe care o aveţi voi acum, dar chiar și așa, 
ponderea a ceea ce este natural și vegetal trebuie să crească 
foarte mult în alimentaţia oamenilor. A 

— Poate e și o problemă de educaţie, am spus eu. În orice 
caz, este clar că populaţia ar trebui să insiste pe această linie. 
Dar, dacă e să fac o comparaţie, stăm mult mai bine decât 
Occidentul. Europa vrea să pară că ne învaţă despre ce avem 
nevoie pentru sănătatea noastră, dar ignoră o lungă tradiţie pe 
care noi o avem pe acest teritoriu, moștenită de la strămoșii 
noștri daci. Ei aveau cunoștințe avansate despre virtuțile 
plantelor, care s-au transmis apoi la greci, iar de la aceștia la 
romani și apoi în restul continentului. Cumva, ele sunt 
„înscrise” în ADN-ul nostru și, chiar dacă există încă o mare 
ignoranță în rândul populaţiei cu privire la aceste lucruri, 
totuși comparativ cu alte ţări din Occident, în România 
farmaciile nu merg prea bine, pentru că populaţia folosește 
multe leacuri naturale din plante. Este o mare uimire pentru 
companiile farmaceutice. 

Mentia a confirmat asta și a precizat că „educaţia” 
occidentală prezintă lucrurile doar dintr-o perspectivă aridă, 
fizică și chimică, în realitate, sănătatea fiinţei umane pornește 
întotdeauna de la nivel spiritual, apoi implică nivelul emoţional, 


iar în final se concretizează la nivelul fizic, care este chiar 
corpul nostru. 

— Organismul reacţionează foarte bine la principiile 
vegetale, dar se inhibă atunci când se consumă produse din 
carne, a mai spus ea. Medicina voastră cunoaște foarte bine 
efectele și reacţiile care apar în corp în ambele cazuri. Există și 
la voi studii complexe, iar teoria este destul de bine dezvoltată. 
Ceea ce lipsește, însă, este o înţelegere mai profundă asupra 
constituenţilor plantelor și aici mă refer în special la esenţele 
de natură subtilă care există în plante, dar care nici măcar nu 
sunt bănuite de știința voastră. De aceea nu puteţi obţine 
elixire eficiente, într-un mod natural. 

— Peste 90% din produsele din farmacii sunt medicamente 
de sinteză, am completat eu. Nu e nevoie să-ți mai spun ce 
implică asta, ce interese, ce industrii, ce tendinţe nocive. 
Lucrurile sunt binecunoscute de către mulţi oameni, dar și mai 
mulţi sunt cei cărora pur și simplu nu le pasă. De aceea 
spuneam că, la bază, poate este în primul rând o problemă de 
educaţie. Formarea mentalităţii sănătoase în acest sens ar 
trebui să înceapă încă de pe băncile școlii. 

Mentia mi-a spus că, deși nu cunoștea această expresie, 
totuși i-a înțeles sensul. Mi-a dat chiar exemplul ei, care, de 
mică a urmat o educaţie foarte bună în ceea ce privește 
sănătatea fiinţei, mai ales că ea provine dintr-o familie din 
Apellos care are o lungă tradiţie în știința medicinei. 


REUNIUNEA 


Între timp am ajuns la vilă, unde Elinor ne aștepta. Cezar 
sosise și el de ceva vreme și i-am găsit pe amândoi discutând 
relaxaţi în living-ul mare. Am observat că Elinor a fost 
impresionat foarte plăcut de prezenţa Mentiei și după câteva 
formule de introducere ne-am așezat confortabil, eu și Cezar 
pe canapeaua largă, iar Elinor și Mentia în cele două fotolii 
elegante din cameră. Nu mi-am putut reţine un zâmbet, 
amintindu-mi cum, cu mulţi ani în urmă, în același fotoliu în 
care acum se afla Mentia, a stat Repa Sundhi, de la care am 
aflat lucruri extrem de preţioase. Acea noapte magică, marcată 
și de prezenţa misterioasă și teribilă a yidam-ului, a marcat 


prin ceea ce a urmat o etapă foarte importantă în cunoașterea 
și evoluţia mea spirituală. 

Pe măsuţa dintre fotolii era așezat un vas cu mai multe 
sortimente de fructe, între care am remarcat și câteva piersici. 
M-am gândit atunci că Elinor a fost destul de inspirat, dat fiind 
faptul că Mentiei îi plăcea acel fel de fructe. Imediat ea și-a 
întors pe jumătate capul spre mine, spunându-mi cu un zâmbet 
fermecător: 

— Da, cred că voi servi din ele ceva mai târziu. 

Ne-am amuzat atunci cu toţii faţă de acea demonstraţie 
simplă a capacităţilor ei telepatice, după ce eu le-am explicat 
râzând care a fost motivul intervenţiei Mentiei. Atmosfera era 
destinsă și cumva „luminoasă”, în lipsa unui termen mai bun 
pentru a explica senzaţia de foarte bine pe care o simţeam, 
privind acele ființe foarte speciale, prezente în aceeași cameră. 
Într-un fel, mi se părea aproape incredibil unde mă adusese 
„aventura vieţii”, fiindu-i adânc recunoscător în primul rând lui 
Cezar pentru aceasta. El mi-a schimbat integral existenţa și m- 
a făcut să văd cu mult dincolo de limitele ei obișnuite, trezind 
totodată în mine capacităţi nebănuite. lar acum luam parte la o 
întâlnire pe care din punctul meu de vedere o consideram a fi o 
întâlnire între înţelepţi, având în vedere condiția mentală și 
spirituală elevată și foarte rafinată a celor trei fiinţe 
excepţionale din faţa mea. 


PREMISELE ASCENSIUNII INDIVIDUALE 
ȘI IRANSFORMAREA ADN-ULUI 


Destul de repede discuţia a alunecat spre subiectele care 
ne interesau, iar Mentia a adus vorba despre unele modificări 
ce pot avea loc în structura ADN-ului uman, în perioada 
actuală. 

— E adevărat, a spus Cezar, căci din cauza zonei speciale 
din galaxie unde a luat naștere, Pământul se află sub influența 
energetică subtilă a mai multor stele și constelații, dar această 
zonă - deși complexă - este totuși supusă unor influenţe 
uniforme, care nu înregistrează „salturi” deosebite. Suntem, 
cum s-ar spune, în „ape liniștite”. Asta face ca posibilitatea 
unor combinaţii atomice și moleculare, inclusiv în interiorul 


macromoleculei ADN-ului uman, să fie foarte mare, pentru că 
nu există influențe majore, determinante, de la alte stele sau 
obiecte cosmice foarte mari, care să influenţeze preponderent 
doar într-o anumită direcţie. Această caracteristică oferă vieţii 
de pe Pământ o complexitate extraordinară și de aceea planeta 
noastră se bucură de o faună și o floră foarte variate. 

Mentia l-a privit puţin surprinsă pe Cezar, ca și cum nu s-ar 
fi așteptat ca el să cunoască acele lucruri, dar l-a aprobat 
imediat. 

— Da, nu există o influenţă subtilă determinantă, care să 
vină dintr-o anumită parte a galaxiei către zona în care se află 
Sistemul Solar. Nu primim o influență majoră specială și 
constantă din partea vreunui cluster stelar (Clusterele stelare 
sunt considerate a fi rămășire din așa-numitul „univers 
timpuriu”, conţinând de regulă mii de stele înghesuite într-o 
„sferă” cu un diametru de doar câtiva ani-lumină. Fizica unor 
astfel de manifestări cosmice nu este cunoscută încă, parte 
datorită distanțelor imense la care ele se află de galaxia 
noastră Și parte datorită naturii misterioase a interacțiunilor 
dintre stelele cluster-ului, aflate la mică distantă unele de 
altele - n. ed.) sau vreunei alte manifestări cosmice gigantice. 
Insă tocmai asta facilitează transformarea civilizaţiei voastre, 
pentru că astfel aveţi mai multe grade de libertate, nu sunteţi 
constrânși de un anumit tip de radiaţie majoră, care să 
determine evoluţia vieţii pe Pământ. 

Cezar a înclinat afirmativ din cap și a continuat: 

— Aici, însă, intră în joc alegerea, determinarea, voinţa 
individuală. Gradul de libertate pe care îl avem în această zonă 
a galaxiei permite „sculptarea” viitorului nostru. Influențele 
subtile planetare, dar mai ales influenţa formidabilă a Soarelui 
sunt libere să acţioneze, căci aceste energii nu sunt copleșite 
de alte forțe puternice din zona galactică în care ne aflăm. 
Dacă în trecutul îndepărtat al omenirii, procesul „modelării” 
ADN-ului a fost susţinut intens de prezenţa unor nave 
extraterestre uriașe și a Lunii pe cer, nu înseamnă că acest 
proces a avut loc doar atunci și apoi a încetat. În prezent 
transformarea continuă. Chiar dacă perioadele active ale 
acestor transformări au alternat cu unele de repaus, structura 
ADN-ului își continuă evoluţia chiar și în prezent. Ne aflăm 
mereu sub influenţe planetare sau stelare, deci această 


transformare este continuă, numai că în această perioadă ea s- 
a intensificat. 

— Cu atât mai mult, cu cât în prezent umanitatea este 
vizată pentru o nouă transformare a ADN-ului, în special la 
nivelul atomului de carbon, a precizat Mentia. Structura vieţii 
bazată pe carbon se va „regrupa” într-un sens evolutiv, deci în 
primul rând cel care se va transforma, va fi ADN-ul uman. 

Aici am intervenit și eu, cu o idee care mi se părea corectă: 

— Nu poate fi vorba doar despre influenţele planetare și 
cea a Soarelui aici. Cum rămâne cu fluxul de radiaţii cosmice 
neobișnuit de intens, în special radiaţii gamma, fotonice și de 
neutroni, în care am intrat de ceva vreme, care se amplifică tot 
mai mult și care provine de la anumite stele și chiar din centrul 
galaxiei? (Autorul se referă în principal la nava siriusiană 
Neiberau - Geneza uitata, 2019, pag. 125; Conform științei 
actuale, în centrul galaxiei noastre se află o gaură neagră 
masivă, denumită Sagittarius A - n. ed.). 

— Da, însă cel despre care tu vorbești este un fenomen 
conjunctural la scară cosmică, mi-a explicat Mentia. Dintr-un 
anumit punct de vedere el este chiar ciclic. Aceste radiaţii au 
rolul, acum, să realizeze schimbări fundamentale în intimitatea 
organismului uman. Ele influențează structura intemă a 
elementelor chimice și transformă structura psiho-mentală a 
fiinţei umane. Acest „duș” imens de energie cosmică va face ca 
atomii noștri să rezoneze cu putere, iar frecvențele specifice 
acestor radiaţii vor face ca mai ales atomul de carbon să fie 
„bombardat”, astfel că tot ce este viu pe planetă va intra în 
mutații și transformări semnificative. 

— Asta e valabil pentru toţi? am întrebat. 

— În principiu, da, a răspuns Cezar. Aparent, oamenii sunt 
pregătiţi pentru o transformare fundamentală, dar nu toţi vor 
ajunge la asta, pentru că ea depinde mult, după cum spuneam, 
de alegere, de voinţa individuală. Unii vor accepta 
transformarea, alţii însă, nu. Termenul obișnuit pentru ea este 
„ascensiune” și într-un fel chiar este vorba despre o ascensiune 
în termeni de frecvenţă de vibraţie. Chiar asta face zona 
intensă de radiaţie cosmică în care a intrat Sistemul Solar și, 
implicit, Pământul: aduce schimbări la nivel celular și atomic în 
organismele vii, deoarece frecventa lor de vibraţie este mult 
mai înaltă. 


DECIZIA CONSILILULUI DIN APELLOS 


Aici Mentia a început să aprofundeze subiectul, îndreptând 
discuţia spre ideea ei principală, pentru care a dorit acea 
întâlnire. 

— Problema este că, statistic vorbind, din studiile noastre a 
rezultat că apare o tendinţă de degradare accentuată a ADN- 
ului uman, care s-a transmis prin ramura simbolizată E N K, a 
spus ea. Acest ADN s-a diluat în timp, mai ales la popoarele 
nordice. Transformarea este viabilă atunci când fluxurile de 
radiaţii „au pe ce să lucreze”. Când structura ADN-ului începe 
să fie coruptă, atunci diferenţa de frecvenţă de vibraţie dintre 
ea și radiaţiile cosmice devine prea mare, iar transformarea nu 
mai poate apărea. La o astfel de degradare contribuie mai 
mulţi factori. Starea de sănătate devine astfel un element 
important pentru transformarea de care vorbeai. Nu poţi să 
evoluezi când abia te miști sau ești în pat, bolnav. În principal, 
pentru asta am venit aici, deoarece Consiliul nostru a decis să 
ofere un ajutor mai consistent populaţiei, dar pentru asta e 
nevoie de verigi importante și foarte de încredere. Planul este 
mai vechi, dar anumite elemente de securitate și de prevenţie 
ne-au împiedicat să-l lansăm până acum. 

Nu eram siguri ce vrea Mentia să spună. Ne-am uitat 
întrebători unii la alţii. Mirat, mi-am exprimat nedumerirea: 

— Eu știam că popoarele nordice sunt robuste și 
sănătoase, departe de a avea vreo problemă de această natură. 

— Nu, a răspuns ea sec. Degradarea ADN-ului în cazul lor 
este accentuată și asta se traduce prin „bolnav” la nivel 
profund. Această realitate nu apare „la vedere” în primele faze. 

— Atunci cum se manifestă? Am insistat, destul de 
contrariat. Eu n-am remarcat o astfel de degradare accentuată. 

— Ceva în structura ADN-ului lor s-a corupt. La început 
aceasta se manifestă la nivel sufletesc. Apare ca o nemulţumire 
generală, un gol în fiinţă, o retragere morbidă în sine, adeseori 
ca izolare destructivă. Capacitatea afectivă are mult de suferit. 
Apoi această stare începe să se extindă la nivel corporal, apar 
dezechilibre hormonale. E un cerc vicios, oamenii devin ca 
niște roboți. 


— „Robotizarea” asta o întâlnim mai peste tot, în special în 
Occident, am spus. 

— Da, însă la ei este mai accentuată. 

Câteva clipe am rămas tăcuțţi cu toţii, adânciţi în gânduri. 
Apoi Mentia a reluat discuţia: 

— Ideea noastră este de a ajuta populaţia să fie cât mai 
sănătoasă, pentru a putea prelua în mod eficient energia 
influxurilor de radiaţii cosmice, care la un moment dat vor fi 
puternice, a spus Mentia în continuare. Șansele pentru 
ascensiune cresc atunci în mod considerabil. O minte 
înceţoșată sau o persoană suferindă nu vor fi capabile să 
înțeleagă „mesajul” subtil al acestor energii foarte rafinate, cu 
atât mai puţin să-și reorienteze viaţa. Chiar și alegerile 
personale depind mult de starea de sănătate a fiinţei. Boala sau 
agitația trupească creează agitație mentală, care la rândul ei 
duce la decizii pripite și adesea eronate și, inevitabil, la 
suferinţă. 

— Dar, am întrebat eu, dacă fluxul de radiaţii cosmice de 
frecvenţă înaltă modifică structurile intime celulare și chiar 
atomice, asta nu va realiza implicit și vindecarea oamenilor și 
orientarea lor spre evoluţie? 

— Frecvenţele înalte trebuie totuși să aibă de ce să se 
„agaţe”, trebuie să găsească o bază propice pentru a acţiona. 
Ele nu acţionează în mod mecanic, există o anumită 
„inteligenţă a energiei”, o interacţiune foarte complexă între 
natura subtilă a omului, corpul lui și aceste energii. 

Cezar a intervenit: 

— Asta înseamnă că se vor produce mutații în organismul 
uman. 

— Întocmai, a spus Mentia. Vor apărea astfel multe gene 
hibride, iar unele dintre ele pot chiar să evolueze în mod 
semnificativ. De exemplu, rasa metisă, oarecum 
„intermediară”, ar putea să devină „de-sine-stătătoare” și să 
evolueze spectaculos, iar rasa neagră sau cea albă să 
diminueze ca pondere, număr de indivizi sau rată de evoluţie. 
Hibridizarea devine astfel foarte importantă. Aceste 
transformări necesită însă din partea omenirii o sănătate 
durabilă, pentru că nu poţi să ai pretenţia că te transformi 
profund atunci când ești lipsit de energie vitală, când te 
hrănești într-un mod nepotrivit, când nu ai un ritm sănătos de 
viață, când ești mai tot timpul stresat sau înconjurat de 


câmpuri electromagnetice nocive puternice. În astfel de 
condiţii nu poţi să reziști acestor transformări interioare, 
deoarece corpul fizic nu este pregătit. 


PROPUNERE PENIRU ELINOR 


Spunând acestea, Mentia și-a îndreptat atenţia spre Elinor, 
care în tot acest timp rămăsese tăcut, urmărind cu atenţie 
discuţia noastră. Părea că dorea în mod special să-l implice și 
pe el în dialog. 

— Totuși, unii oameni vor să se transforme, dar nu știu 
cum să facă asta, a spus ea. Fie sunt înșelaţi de așa-zisele 
„metode eficiente” care se vehiculează, fie abandonează prea 
repede ideea. Pentru a evolua, omul trebuie să fie în primul 
rând sănătos, dar pentru asta el ar trebui să urmeze niște 
sfaturi simple și să aibă puterea de a ieși din „închisoarea” 
obiceiurilor rele, din rutina păguboasă sau din ignoranță. Mă 
gândeam că am putea găsi chiar o soluţie alchimică, a pus ea 
punctul pe „i”. 

Elinor nu a fost surprins de cererea Mentiei și i-a răspuns 
imediat, fapt ce mi-a arătat că în realitate era prezent la 
discuţie, chiar dacă până atunci nu intervenise deloc. 

— Te referi la elixirele alchimice? a întrebat el. 

— La elixire, la extrase sau esențe din alchimia vegetală, 
da, la ele mă refer în principal. Considerăm că e timpul pentru 
implementarea lor ca tratamente pe scară largă. Firește, ca 
parte integrantă, dar esenţială, în produsele pe baze vegetale. 

Elinor răspunse rar, parcă alegându-și cuvintele: 

— Așa ceva nu poate fi făcut peste noapte. Există anumite 
legi oculte, care nu permit răspândirea în masă a unor astfel de 
remedii foarte puternice, pentru că atunci se dezechilibrează 
anumite raporturi între destinele, eforturile și experienţele 
individuale ale oamenilor. Apoi, elixirele alchimice, mai ales 
cele de rang înalt și în special cel suprem, constituie un secret 
extrem de bine păstrat, tocmai din motivul pe care ţi l-am spus. 

Mentia părea oarecum nemulțumită și a căutat să 
argumenteze ideea ei: 

— Chiar dacă alchimiștii trebuie să păstreze secretul, 
totuși unele aspecte ar putea fi revelate, a spus ea cu 


aprindere. Populaţia se află într-o situaţie gravă, iar sănătatea 
ei este în pericol. Mulţi oameni nu cred în existenţa energiilor 
subtile, ci în farmaceutica alopată, care este foarte bine 
gândită astfel încât populaţia să fie dependentă de 
medicamentele de sinteză. Trebuie găsită o cale de mijloc, cu 
produse naturale, dar care să fie încărcate puternic cu energie 
pură și vindecătoare, ceea ce poate fi făcut cel mai eficient prin 
intermediul elixirelor alchimice. Calea vegetală, utilizând 
plantele medicinale, e încercată deja, e bună, dar rezultatele 
vin mai încet și nu vindecă spectaculos și rapid, așa cum 
așteaptă mai toţi oamenii. 

Elinor a zâmbit și i-a răspuns calm: 

— 'Ţi-am spus, nu se poate acţiona în acest fel, deoarece se 
încalcă legea karma-ei individuale. Dacă ar fi așa, secretele 
alchimice ar trebui cunoscute de toţi. Realitatea este însă alta 
și asta arată starea în care se află omenirea. 

— Totuși, statisticile noastre au arâtat că acum este o 
perioadă adecvată pentru a se găsi o metodă de rezolvare a 
acestei probleme, a insistat Mentia. „Diluarea” ADN-ului, pe 
care o considerăm periculoasă, poate ajunge într-un punct 
critic și atunci totul ar putea deveni și mai dificil. Tu cunoști 
fără îndoială mulţi alchimiști care se ocultează și poţi lua 
legătura cu ei pentru a hotări împreună un mod armonios de a 
acţiona, precum și elixirul sau elixirele cu care s-ar putea 
începe. Nu mă refer numaidecât la Aurul Potabil (Acest elixir 
alchimic este o sare foarte pură, dizolvată Și diluată în alcool 
vegetal, care însă nu conţine nici măcar un atom de aur. 
Numele de „aur potabil” vine de la culoarea ei galben-aurie, 
foarte pură Şi strălucitoare, asemănătoare acestui metal nobil. 
Este considerat un panaceu Şi, în principiu, vindecă toate 
bolile, inclusiv cele de natură psiho-mentală - n. ed.), căci 
poate e prea mult. Dar un elixir cu o putere mai mică ar fi cel 
mai indicat pentru populaţie. Forma lui de prezentare ar putea 
fi indirectă: se amestecă într-o anumită proporţie în emulsii, 
siropuri, poţiuni sau creme din plante. În scurt timp 
regenerarea ADN-ului ar fi extraordinară. 


PROBLEMA COMPENSĂRII KARMICE 


Elinor asculta atent punctul de vedere al Mentiei, dar 
rămase inflexibil: 

— Pentru a beneficia chiar și de așa ceva, îţi trebuie totuși 
o anumită pregătire lăuntrică. Altfel, oamenii nu ar învăţa 
nimic, ar lua totul ca fiind normal și ar continua viaţa lor 
nechibzuită de până atunci. Mulţi dintre ei nu cred în aspectele 
subtile, spunând că dacă acestea ar exista cu adevărat, atunci 
s-ar ști de ele. Există un rost al evoluţiei, nu putem interveni 
așa brusc, fără consecinţe ulterioare neprevăzute. 

— Aceste lucruri ne sunt foarte bine cunoscute și nouă, a 
răspuns Mentia. Dar trebuie început de undeva. Avem propriile 
noastre cercetări, am evaluat segmente de populaţie. Intr- 
adevăr, oamenii nu sunt pregătiţi la nivel de educaţie în aceste 
privinţe, ei încă trăiesc după obiceiurile lor rele. Mănâncă ce 
nu trebuie, fumează mult, beau alcool sau se droghează. Modul 
lor de viaţă este haotic și distructiv. 

— Mă întreb însă de ce voi, cu tehnologia atât de avansată 
pe care o aveţi, nu le oferiţi soluţii puternice de recuperare, a 
„contracarat” Elinor. 

Mentia a răspuns că în această privinţă situaţia s-a mai 
modificat, că a devenit mai permisivă. Din răspunsul Mentiei 
am înţeles ca cei din Apellos chiar se străduiesc să ne ajute, 
dar cu toate acestea nu ne pot oferi pur și simplu pe tavă astfel 
de soluţii miraculoase, deoarece nu am ști cum sa le înțelegem 
și să le gestionăm în mod eficient. Ea a continuat: 

— Trebuie ca soluţiile să vină de la pământeni, de la cei de 
la suprafaţă. Un ajutor gratuit trebuie să aibă un sens. 

— Este chiar ceea ce eu însumi argumentam, a răspuns 
Elinor. O compensare din partea populaţiei este necesară și ea 
vine mai ales printr-o cunoaștere autentică și o pregătire 
adecvată. Dacă oamenii nu înţeleg de ce ei se fac bine, în loc ca 
bolile lor să se agraveze, atunci nu rezultă un mare câștig 
evolutiv pentru ei. 


ANALIZA UNOR POSIBILE SOLUȚII 


Mentia îl privea mereu în ochi pe Elinor și îi răspunse pe 
un ton egal. 

— Da. Tocmai de aceea ne-am gândit că unele dintre 
esenţele alchimice, chiar dacă nu sunt elixire, ar putea 
contribui la o „trezire” parţială a oamenilor, ceea ce ar fi un 
punct promiţător de plecare pentru o viziune mai bună asupra 
vieţii. O „infuzie” de tehnologie din partea noastră este însă 
mult mai complicată. Ar implica legături guvernamentale, 
acceptare reciprocă, numeroase întâlniri bilaterale, producţie... 
lanțul de elemente este lung, anevoios, iar succesul este incert, 
deoarece societatea de la suprafaţă este construită foarte mult 
pe principiul interesului personal, al egoismului, al concurenţei 
și al tâinuirii. Acţiunea noastră ar deranja foarte mult, iar 
rezultatele, așa cum au arătat simulările noastre, nu conduc 
neapărat spre ceva pozitiv în momentul de față. Oamenii nu au 
maturitatea necesară pentru acest nivel de înţelegere, iar 
liderii lor sunt dominați de interese obscure. 

— Dar menţionai chiar studiile voastre, care arată că 
populaţia poate să primească acum un ajutor considerabil, i-a 
amintit Elinor. 

— Da, dar ne gândeam la un ajutor furnizat într-un mod 
mai puţin evident. De aceea am hotărât să vin să discutăm și să 
găsim soluţii. Ne-am gândit că esenţele spagirice pot fi de un 
real folos. Estimarea noastră este că cel puţin ele vor putea 
stopa degradarea destul de accentuată a ADN-ului uman. 

— In esenţă, aceeași problemă este valabilă și pentru 
alchimiști: nici ei nu pot renunţa la ocultare, „aruncând” pe 
piaţă elixirele și esenţele lor spagirice extraordinare, pentru că 
atunci ar determina „convulsii” uriașe aproape la toate 
nivelurile societăţii. Un efect îl generează pe următorul și în 
scurt timp, datorită faptului că ajutorul lor nu ar fi înţeles în 
mod corect, ci doar egoist, s-ar produce mari disfuncţii. 

— Dar soluţia pe care am propus-o, folosind de exemplu 
unele esențe spagirice în loc de elixire, ocultate în chiar unele 
leacuri vegetale deja cunoscute, ar putea da rezultate, a spus 
Mentia. 

— Chiar și dacă s-ar merge pe această soluţie, este totuși 
nevoie de cantități apreciabile. Probabil v-aţi gândit la 


producţii de masă. Esenţele spagirice sunt tari, chiar mai tari 
decât tincturile obișnuite, dar mai slabe decât elixirele. Ar 
trebui cantităţi destul de mari, raportate la soluţiile alchimice 
care se obţin în mod obișnuit. 

— Nu cunosc procesul alchimic efectiv, deși am cunoștință 
de principiile generale ale acestei arte extraordinare, a spus 
Mentia. 

— Vreau să spun că nu poţi spera la esențe spagirice în 
cantități mari, de litri sau zeci de litri. Volumul de muncă ar fi 
uriaș, iar timpul necesar - foarte îndelungat. În alchimie nu se 
lucrează ca la producţia de serie. De cele mai multe ori nu este 
ceva cantitativ, ci mai ales calitativ. Aria de răspândire a 
produselor vindecătoare ar fi, deci, destul de restrânsă. 

Mentia a rămas un timp gânditoare, apoi a spus: 

— Chiar și așa, în timp s-ar putea acoperi o zonă mai 
întinsă, prin infuzii repetate de produse vegetale care să 
conțină substanţe alchimice de natură spagirică, având un 
puternic efect vindecător. 

Elinor rămase însă ferm pe poziţia lui, clătinând din cap. 

— Operaţiile de alchimie spagirică sunt relativ simple, însă 
durează mult, a spus el. Ceea ce voi doriţi să realizaţi este la 
scară naţională, iar asta implică niște cantităţi apreciabile de 
esențe spagirice, chiar dacă puterea lor raportată este destul 
de mare. E nevoie, de asemenea, de persoane cu o cunoaștere 
adâncă și cu multă experienţă, mai ales în arta distilării. 
Trebuie să separi principiile active ale unor plante medicinale 
puternice, să le purifici printr-o serie de operaţii succesive la 
mai multe niveluri prin distilare, calcinare, evaporare și apoi să 
reunești principiile acelei plante prin cohobare (în alchimie, 
cohobarea sau cohobaţia reprezintă operatia de reunire a 
elementelor unei substante, care au fost deja purificate prin 
metode spagirice - n. ed.), căci atunci se consideră că ele sunt 
pure, lipsite de alterările și impurităţile de la început. Astea 
toate implică o muncă îndelungată, atentă, plină de răbdare și 
de cunoaștere, pentru că nu este vorba doar de o simplă 
replicare a unor etape. Factorul uman, mai ales de la o anumită 
etapă înainte, este extrem de important. Nu e ca într-o fabrică, 
nu e vorba despre un produs de serie. 


ELEMENIE DE ALCHIMIE ȘI VIZIUNEA 
INTEGRARII LOR CORECTIE IN 
SOCIETATEA MODERNA 


A urmat apoi o scurtă dar foarte interesantă prezentare a 
lui Elinor despre unele aspecte esenţiale din alchimie, mai întâi 
la nivel de principii, iar mai apoi intrând chiar în anumite 
aspecte de culise ale acestei practici uluitoare de transformare 
a materiei. Eram numai ochi și urechi, extrem de interesat de 
ceea ce auzeam. În timp ce vorbea, în salon se lăsase parcă o 
atmosferă mistică, un gen de sacralitate ce venea din suflet și 
care își avea originea, fără îndoială, în chiar natura subiectului 
abordat. Era ceva uluitor să asculţi un adept alchimist, cu o 
imensă experienţă în domeniu și care se afla în posesia unor 
adevăruri și realizări incredibile pentru cunoașterea omului de 
rând, vorbind despre anumite aspecte ale acestei arte, văzute 
prin prisma lui de practician cu o enormă experienţă. Cezar era 
și el foarte atent la expunerea sintetică a lui Elinor și puteam 
să observ din atitudinea sa respectul adânc pe care i-l purta. 

Adresându-se  Mentiei, Elinor a accentuat asupra 
înțelegerii corecte a felului în care produsele alchimice pot fi 
integrate în societate: 

— Deși există sute sau chiar mii de cărți publicate în 
domeniul alchimiei, foarte puţine dintre ele cuprind totuși 
informaţii cu adevărat valoroase și, în general vorbind, acelea 
sunt scrise de maeștri alchimiști desăvârșiţi. Restul sunt doar 
prezentări generale, în care autorii fie sunt doar teoreticieni, 
fie practică alchimia operativă, însă doar parţial și fără să 
înțeleagă în profunzime secretele ei. Există legi nescrise și 
jurăminte sacre pentru păstrarea secretelor teribile din 
alchimia operativă. Tocmai de aceea textele alchimice sunt așa 
de încâlcite și de multe ori doar aluzive. Cei care le pătrund în 
cele din urmă înţelesul sunt extrem de puţini în lume. 

— Totuși, putem folosi aceste secrete pentru binele 
omenirii, fără să fie neapărat necesar să le dezvăluim, a 
insistat Mentia. 

— Desigur, însă există un timp pentru toţi și pentru toate, a 
răspuns Elinor. Ceea ce oferi, trebuie să se adreseze cuiva care 
este „aproape”, ca nivel de conștiință, de cadoul primit. Altfel, 
acea persoană nu va ști să preţuiască ceea ce primește. Există 


și dispense, dar totdeauna ele au un scop bine definit și 
benefic. Insă la gradul de agitaţie și de ignoranță a societăţii 
din prezent, a împărtăși astfel de secrete înseamnă sinucidere 
curată. Lucrurile trebuie făcute cu o anumită pondere și în 
mod echilibrat. 

— Dacă așteptăm prea mult echilibrul, degradarea ADN- 
ului ar putea deveni prea mare, a insistat Mentia. 

— Natura are înţelepciunea ei. Vom vedea ce soluţie de 
compromis ar putea fi găsită. Ideea de dozare a esenţelor 
spagirice în anumite emulsii și amestecuri din plante este 
bună, dar factorul subtil și consecinţele sale trebuiesc 
analizate foarte bine. Astfel de esențe conţin doar părţile 
volatile ale plantelor, deci în final este necesar ca ele să aibă 
un „corp” pentru a putea fi folosite cu succes în vindecare. 
Sarea, ca principiu alchimic, ajută la fixarea volatilului, al unei 
astfel de esențe, însă ea trebuie în prealabil să fie foarte bine 
purificată. Asta implică o muncă ardentă și îndelungată. Se pot 
obține astfel esențe cu virtuţi înalte, chiar dacă ele sunt 
determinate, adică au caracteristicile ce definesc planta iniţială 
din care au provenit. 

Cezar a intervenit, subliniind un element important: 

— "Temperatura la distilare trebuie atent gradată, fiind 
vorba de mediul biologic. 

Elinor a dat afirmativ din cap, zâmbind ușor surprins: 

— Intocmai. Operaţiile se realizează la valori scăzute ale 
temperaturii, ideal între 30 și 40 de grade. Dacă treci dincolo 
de 50 de grade, „omori” principiile ei active, în special Spiritul 
sau alcoolul substanţei respective, iar uleiurile volatile se 
disipă. Planta rămâne „fără viaţă”, dar tu nu vei ști asta. Dacă 
vei continua, obţii în mod aparent „sarea vindecătoare”, dar în 
realitate ea nu are nicio putere sau, în orice caz, una foarte 
mică. 

— În cazul acţiunii corecte, presupun că efectul este total, 
deoarece proprietăţile plantei sunt sintetizate în esenţa ei, am 
spus eu. 

— Da, esenţele spagirice condensează toate proprietăţile 
plantei la valorile lor maxime, cu condiția ca operaţiile 
alchimice să fie realizate corect, a confirmat Elinor. O singură 
picătură echivalează toate efectele medicinale și mineralele din 
planta respectivă. 

Apoi el se adresă din nou Mentiei: 


— Ideea voastră este deci bună, deoarece proporţia este 
avantajoasă. O cantitate mică de esenţă spagirică ar putea fi de 
ajuns pentru câteva zeci de kilograme de emulsie din amestec 
de plante. Totuși, chiar și așa este insuficient pentru consumul 
general la nivelul unei ţări. 

— Chiar și o parte din populaţie, dacă resimte în timp 
efectele benefice foarte puternice ale unor astfel de produse 
noi, este cu mult mai bine decât nimic, a spus Mentia. Ar fi un 
salt uriaș faţă de ceea ce oferă medicamentele de sinteză din 
farmacii. 

— Aici este într-adevăr o mare problemă. Așa după cum ai 
spus, e o combinaţie între interesele marilor concerne 
farmaceutice și ignoranţa populaţiei. Medicamentele alopate 
din farmacii sunt substanţe de sinteză; ele nu mai conţin 
principiile fundamentale Mercur și Sulf, ci doar Sarea (Evident, 
principiul alchimic Mercur nu reprezintă metalul mercur 
(argintul viu), Sulful nu reprezintă metalul comun sulf, iar 
Sarea nu reprezintă sarea de bucătărie - n. ed.). De aceea, 
medicamentele alopate nu pot acţiona decât la nivelul material, 
la nivelul trupului. De exemplu, ele nu pot remedia psihicul și 
mentalul și nici nu pot modifica nivelul spiritual al omului. Dar 
esenţele și elixirele spagirice rețin toate cele trei principii 
alchimice despre care vă spuneam. Virtutea lor constă în faptul 
că pătrund toate etajele organismului, atât cel fizic, cât și cele 
subtile. E drept, totuși, că și aici există diferenţe. Unele o pot 
face într-o măsură mai mare, altele într-o măsură mai mică. 

Elinor ne-a explicat mai apoi că elixirele care se obţin din 
regnul metalic sunt cu mult mai puternice decât cele obţinute 
din regnul vegetal și au efecte mai profunde. El ne-a spus însă 
că astfel de substanţe excepţionale nu pot fi folosite pentru 
mase largi de oameni, datorită modului lor dificil de obţinere, 
care implică multă atenţie și o cunoaștere profundă a 
secretelor alchimice, dar mai ales datorită faptului că ele se 
obţin în cantităţi minuscule. Este mai mult o muncă de evoluţie 
și devenire individuală. Dincolo de aceasta, elementul 
fundamental este cel karmic, deoarece răspândirea în masă a 
elixirelor alchimice sau chiar a acţiunii lor fracţionare asupra 
fiinţelor umane are după aceea consecinţe foarte dure asupra 
destinului individual. 

— “Totuși, ar fi ca în cazul ajutorului medical. El este oferit 
nediscriminant, oricui are nevoie, am spus eu, dorind să înțeleg 


mai bine natura acestui aspect. Chiar și aici, însă, avem de-a 
face cu tarele societăţii, căci mulţi oameni nu au nici măcar 
această posibilitate, fie datorită lipsei banilor, a asigurării 
medicale, ori din alte condiţii limitatoare. 

— Trebuie să înţelegi că un elixir alchimic este prin el 
însuși o culme a realizării evolutive, o cale individuală. Aici nu 
se pune problema egoismului, de care ai putea fi „acuzat”, în 
sensul că vrei să ţii un astfel de elixir doar pentru tine. 
Semnificaţia adevărată este aceea că, prin chiar faptul că ai 
reușit să obţii o astfel de substanţă cu proprietăţi miraculoase, 
tu te poţi bucura de ea pentru că o înţelegi și o meriţi deja, 
este parte din evoluţia ta, ai muncit pentru asta, ai depus 
eforturi susținute și ai fost ajutat și ghidat din planurile 
celeste, căci aici nu poţi face nimic fără graţia divină. La fel, 
iniţierile ezoterice, cele spirituale sau alte elemente oculte nu 
sunt oferite pe tavă oricui, ba chiar unele dintre ele sunt foarte 
tăinuite. Care ar mai fi atunci rostul școlilor sau societăţilor 
secrete? 

Cezar a intervenit și el: 

— Ideea generală este că fiecare element din viaţa cuiva 
apare în conformitate cu destinul său. La rândul lui, destinul 
este o urmare a nivelului de cunoaștere și al naturii acţiunilor 
individuale care au fost realizate până atunci. Când vii și 
acţionezi la nivel de mase, în special prin astfel de elemente 
foarte puternice, cum ar fi elixirele alchimice, este mai mult un 
act de voinţă unilaterală sau de grup mic, decât o curgere 
firească a vieţii. Deși intenţia este fără îndoială benefică și 
plină de compasiune și iubire, totuși ea nu ţine cont de multiple 
alte conexiuni și integrări care sunt atunci schimbate în vieţile 
oamenilor. 

— Așa este, a spus Elinor. Nu poţi nivela prin proprie 
voinţă și în mod nediscriminatoriu vieţile a sute de mii de 
oameni sau chiar milioane, doar în baza faptului că îi ajuţi. 
Cum știi tu ce rol are suferinţa fiecărui om bolnav în viaţa lui? 
O astfel de acţiune de răspândire în masă a unui elixir alchimic 
comportă o responsabilitate imensă și ea poate fi făcută doar 
atunci când societatea sau poporul respectiv se află deja pe un 
nivel superior al conștiinței, înțelegerii, comportamentului și 
acţiunii. Dar atunci, firește, poate n-ar mai fi nevoie de un 
astfel de elixir, deoarece fiecare ar avea nivelul necesar pentru 


a „repara” singur ceea ce ar fi de reparat în viaţa lui sau măcar 
ar putea face asta într-un mod aproximativ. 

Mentia a intervenit cu o precizare. 

— Noi dorim o „reparare” a ADN-ului uman, pentru a 
preveni o decădere accentuată și destul de rapidă a acestei 
structuri la nivel de societate. 

— Înţeleg asta, dar va trebui să o facem într-un mod foarte 
atent și oarecum „programat”. Altfel, repercusiunile karmice 
pot fi foarte mari. O astfel de intervenţie, în stadiul actual al 
omenirii, când existenţa a devenit foarte complexă în societate, 
este extrem de riscantă. Chiar și în antichitate, când populaţia 
era foarte redusă, nu s-a acţionat niciodată în acest fel. 

— Este adevărat, dar acum trăim în mod evident alte 
realităţi și situaţia este neobișnuită, a argumentat Mentia. 
Toate energiile și frecvențele fluxurilor de radiaţii cosmice 
indică asta. Dorinţa noastră este să ajutăm ca un număr cât 
mai mare de ființe umane să aibă șansa de a trece pe un nivel 
superior de vibraţie a conștiinței și de a ascensiona în acest fel 
măcar o treaptă faţă de nivelul actual. 

— Da, însă trebuie să găsim modul potrivit de a o face, a 
spus Elinor, altfel dezechilibrele pot deveni mai mari decât 
ajutorul pe care îl propunem. La un astfel de nivel de acţiune, 
ceea ce vrem să realizăm nu poate fi dobândit nici cu forţa, nici 
cu pasiune, chiar dacă acestea sunt orientate în mod benefic. 
Mai degrabă eu văd aici calea umilinţei, a răbdării și a acţiunii 
pline de compasiune, care să fie integrată corect acestui scop. 
Trebuie să fim foarte atenţi. 


DEOSEBIRI ÎNTRE CHIMIE ȘI ALCHIMIE 


Aici Mentia a propus un alt gen de colaborare, care ar 
implica un fel de „școală” sau chiar „academie” în care să se 
predea arta alchimiei. 

— Am putea pregăti un anumit număr de persoane pentru 
a realiza operaţiile alchimice și a obţine cantităţi mai mari din 
substanțe pure, esențe sau chiar elixire. Dozate în cantităţi 
foarte mici, ar putea fi un început. 

— In teorie această variantă ar putea merge, dar în 
practică ea are multe variabile, iar cea mai importantă dintre 
ele este factorul uman, i-a răspuns Elinor. Sunt necesari ani de 


formare și de înţelegere a secretelor în alchimie, pentru că ea 
este atât o știință, cât și o artă. Munca intensă pe această cale 
merge în paralel cu purificarea sufletului și elevarea 
conștiinței, la fel cum materia se purifică în timpul 
experimentelor din laborator. 

— Este cu totul altceva decât experimentele comune din 
chimie, de exemplu, a spus Cezar. În timp ce alchimia este 
„vie”, chimia pare cumva „moartă”, pentru că are în vedere 
doar aspectele „la vedere”. 

— Bine spus, a confirmat Elinor. O mare diferenţă între 
chimie și alchimie este faptul că chimia nu consideră corpurile 
cu care lucrează ca fiind vii. Ea vehiculează conceptual și 
experimental doar corpuri moarte, care firește că nu pot să 
evolueze. Evoluţia materiei, chiar amorfă fiind, este un concept 
dificil de înţeles pentru mintea omului contemporan, care este 
obturată de ideile științei încă materialiste. Alchimia folosește 
forțele și energiile vieţii în operaţiile sale, iar prin aceasta 
aduce ceva ce nu este recunoscut și nici măcar intuit în mediul 
științific actual: ea face ca materia să evolueze prin purificare 
și regenerare. Calea este dificilă și obscură, dar cel care 
reușește este răsplătit pe deplin. 

Elinor a lămurit apoi și mai mult problema diferenţei dintre 
chimie și alchimie, care nu e înţeleasă, ba chiar este 
ridiculizată de oamenii de știință contemporani: 

— În chimie, dacă ai substanţele necesare și operaţiile sunt 
realizate în mod corect, obţii exact ceea ce ai dorit, 
independent de cel care operează acele experimente. In 
alchimie, dacă de asemenea ai tot ce-ţi trebuie pentru 
experimentul pe care dorești să îl faci, succesul nu este 
garantat, chiar dacă operaţiile sunt realizate perfect din punct 
de vedere tehnic. Succesul operaţiilor în alchimie, mai ales a 
celor din fazele superioare, depinde în mare parte de starea 
spirituală interioară a operatorului. Dacă aceasta nu se aliniază 
cu vibrația specifică acelui experiment și cu cea a substanţei 
din cadrul lui, rezultatul va fi un eșec. De aceea spuneam că nu 
putem vorbi despre o producţie „în masă”. Dacă chimia 
realizează doar experimente, în alchimie experimentul este 
totodată și o experienţă lăuntrică, care se dobândește, se 
acumulează și astfel conduce la evoluţia spirituală a 
alchimistului. 

Mentia părea, într-un fel, neclintită în părerea ei. 


— Se pare că această variantă de acţiune nu poate să aibă 
succes, dar o soluţie trebuie să existe, a spus ea. 

— Nu în acest fel, îi răspunse Elinor. Alchimia nu poate fi 
învățată „la comun”. Principiile de bază, anumite fundamente, 
astea pot fi aflate și din cărţi sau texte, ori din explicaţiile 
altora. Dar experienţa efectivă este individuala, nimeni nu o 
poate face pentru tine. Nu poţi să înţelegi ce se petrece acolo 
decât dacă iei parte la ea. Chimiștii rămân doar la suprafaţa 
lucrurilor, întrucât pentru ei totul e materie „moartă”, cu care 
aceștia fac experimente. Dar alchimiștii lucrează chiar cu 
principiile și energiile vieţii, respectând însă legile Naturii. 

— Dar și chimiștii le respectă, ba chiar au și enunțat unele 
dintre ele, am zis eu. Totuși, adevăratele secrete nu pot fi 
revelate doar printr-o abordare mecanică, am adăugat imediat, 
ca o reflecţie interioară. 

—  Intr-adevăr, ambele aceste științe respectă legile 
Naturii, însă doar alchimiștii știu cum să grăbească procesele 
într-un mod inteligent și mai ales profund spiritual, a continuat 
Elinor. Până la urmă, după cum am spus, aici este vorba despre 
evoluţia materiei, ceea ce chimiștii nu concep. Cum ar putea ei 
să înțeleagă, de exemplu, simpla noţiune de „deschidere a 
materiei” din alchimie? Și totuși, operaţiunea este esenţială, 
pentru că atunci materia este adusă mai aproape de cele patru 
elemente care o compun (Pământul, Apa, Focul și Aerul, 
înțelese ca niște principii subtile și nu ad literam - n. ed.), la 
care până atunci nu se avea acces datorită impurităților care le 
înveleau. Asta înseamnă că sensibilitatea psihica a materiei 
poate fi crescută. De aceea spuneam că, dacă radiaţia subtilă a 
alchimistului este bună și armonioasă, atunci asta ajută 
inclusiv la îmbunătăţirea calităţii materiei. Dar, dacă el nu este 
inițiat într-o astfel de cunoaștere, materia va fi „contaminată” 
atunci când va fi văzută de o astfel de persoană, care nu este 
pregătită lăuntric. Arta alchimiei e o operă solitară, cel mult 
pentru două persoane care lucrează împreună și care comunică 
subtil, empatic și nu doar mecanic sau tehnic. 

Lucrurile deveneau mai clare și, pe măsură ce Elinor ne 
împărtășea unele dintre tainele alchimiei, înțelegeam mai bine 
sensul acţiunilor. Cezar a vrut să afle mai multe informaţii 
despre acţiunea elixirelor alchimice și a modului lor de acţiune 
în corpul uman. 


— Toate elixirele se reduc, în final, la elixirul de viaţă 
lungă, care este un panaceu, dar nu numai, a răspuns Elinor. 
Unii îl numesc „aurul medicinal”, alţii „aurul potabil”. Il poţi 
extrage din orice plantă, cu precădere din unele, bineînţeles, 
dar și din metale sau dintr-o materie animală. El preexistă în 
toate materiile și substanţele, dar pentru a-l obţine trebuie să 
separi toate impurităţile, atât din Sare, cât și din cele patru 
Flemente care constituie materia aleasă pentru Operă. Obţii 
astfel cea de-a cincea esenţa sau Spiritul Vieţii. Când acest 
spirit sau elixir este luat de cineva într-o doză potrivită, el 
acţionează cu putere în organism datorită puterii Jocului, pe 
care o deţine. Este o energie subtilă extrem de pură, asociată 
cu focul, dar evident că aici nu este vorba despre focul obișnuit 
sau de flăcările lui. Este o energie subtilă „inteligentă”, extrem 
de rafinată și penetrantă. 

Cezar era foarte atent la ceea ce spunea Elinor. 

— Ce parte din elixirul alchimic vindecă efectiv? a întrebat 
el. 

— Doar Spiritul materiei respective, adică Mercurul ei ca 
principiu subtil, poate să vindece boala. Ca să ajungi să pui în 
evidenţă puterea Spiritului unei plante sau a unui metal, 
trebuie să-l „prinzi” în mod corect și lipsit de impurități. Așa 
cum sunt metalele comune, ele nu pot fi de niciun folos, dacă 
înainte nu au fost purificate și rafinate prin „atomizare”, iar la 
asta ajungi prin fermentația substanţei. In acest fel, „deschizi” 
materia, așa cum v-am spus. Mai apoi ai nevoie de așa-numiții 
„dizolvanţi” sau menstrele alchimice, care sunt fundamentale. 
Ele extrag principiile, care mai apoi sunt reunificate într-un 
„corp” nou al substanţei, purificat și alchimizat. 

Deja începea să fie dificil pentru mine, deoarece erau prea 
multe noţiuni, chiar dacă ceea ce ne spunea Elinor reprezenta 
în fapt doar unele direcţii principale de cunoaștere în arta 
alchimiei, un fel de ABC inițiatic. 

— Din ce spui aici, se pare că alchimia este o știință 
absolut ocultată. Textele în domeniu, dacă ai șansa să dai peste 
unele autentice, sunt menite doar celor avizaţi și deja iniţiaţi. E 
puţin descurajator... 

Elinor a zâmbit fin și mi-a explicat: 

— Da, așa pare să fie. Dar chiar și acesta e un test pentru 
începător. Alchimia, în sensul ei profund, nu este un „hobby”. 
Trebuie ca în fiinţa ta să existe ceva, o năzuinţă puternică, un 


impuls care să te facă să cauţi ceva mai mult decât ești în 
această lume. Știința ei e în același timp foarte subtilă, dar și 
foarte palpabilă. Subtilă - pentru că poţi să ajungi la stări ale 
materiei care nu sunt cunoscute și să manipulezi chiar 
realitatea cuantică. Palpabilă, concretă - pentru că tot ea îţi 
poate conferi o condiţie perfectă a ființei tale fizice și subtile. 
Intr-un anumit sens, devii nemuritor. Inţelegi acum de ce există 
această  ocultare extremă a metodelor și operaţiunilor 
alchimice? Imaginează-ţi ce ar putea face cu aceste secrete o 
persoană care nu are un cod moral și etic impecabil, ci 
dimpotrivă, care are interese egoiste sau, mai rău, care este 
orientată malefic. Timp de secole și chiar milenii, oameni cu o 
astfel de natură au încercat prin toate mijloacele să afle sau să 
pună în aplicare secretele alchimice și să ajungă la imensele 
puteri pe care adeptul alchimist autentic și dăruit le 
dobândește odată cu obţinerea Pietrei Filozofale. Ei nu au 
înțeles, însă, că este practic imposibil să ajungi la un astfel de 
stadiu fără transformarea simultană a propriei tale ființe. Este 
o transformare profundă a conștiinței, care înseamnă accesul 
la cunoașterea spirituală supremă. Vibraţia generală a fiinţei 
tale vine în acord cu întregul Univers și, pentru că ai înţeles 
deja esenţa existenţei lui, tu ai puteri asupra tuturor 
elementelor. Dar asta nu se va întâmpla după mintea și 
dorinţele impure, egoiste ale unui om obișnuit, ci după 
conștiința  adeptului purificat în focul acelei cunoașteri 
supreme despre care îţi spuneam. Atunci nu vrei să acţionezi 
altfel, decât în spiritul armoniei universale; pentru tine, ea are 
sens și înțeles, dar pentru cel care nu este pregătit este plină 
de mister și invizibilă. 

— Atunci ce rost mai au sutele sau miile de cărţi care 
există pe acest subiect? E un fel de paradox aici: doar cel care 
este iniţiat înțelege, însă dacă ești inițiat, deja ai esenţa 
cunoașterii și atunci nu mai ai nevoie de acele cărţi. 

Mirarea mea avea o anumită bază logică, dar Elinor mi-a 
explicat cu răbdare că această interpretare este oarecum 
mecanică. 

— Omul nu funcţionează doar „pe plus” sau „pe minus”, 
mi-a spus el. Sensul multitudinii de texte este ca începătorul să 
treacă testul răbdării și al aspiraţiei sale către ceva suprem și 
unic. Doar cel care este cu adevărat autentic în căutarea lui nu 
se va descuraja și va căuta să înțeleagă sensurile profunde din 


aceste texte. Ele sunt o adevărată „junglă”, neegalată de niciun 
alt sistem sau școală spirituală. Indicaţiile sunt extrem de 
ascunse în spatele denumirilor alegorice, a hiperbolelor și 
simbolismelor abstracte. De multe ori, unele etape ale 
metodelor alchimice nu sunt menţionate, iar alteori explicaţiile 
sunt în mod voit eronate. Însă toate acestea au un sens, căci la 
sfârșit, adeptul care ajunge la rezultatul ultim devine un fel de 
„stăpân al Universului”. Bineînţeles, nu în ideea de a fi un 
despot, ci în aceea profund spirituală, în care el devine cu 
adevărat conștient de ceea ce este atât el însuși, cât și întregul 
Univers. Ajungerea la chintesenţa materiei este sinonimă, prin 
analogie, cu descoperirea esenței spirituale a fiinţei tale. Este o 
realizare la cel mai înalt nivel, iar prin alchimie adeptul ajunge 
să fie perfect atât la nivel fizic, cât și spiritual. 

În teorie, cunoșteam oarecum aceste lucruri, dar ceea ce 
nu înțelegeam de fapt, era tocmai aplicarea practică a 
metodelor alchimice, a operaţiilor sale, a modului în care 
manipulezi materia și o aduci în stadii succesive de 
transformare. În asta constă, de fapt, ocultarea extremă a 
alchimiei. Profitând de punctul în care a ajuns discuţia, am vrut 
să ridic la fileu acest aspect. 

— Textele alchimice sunt pline de paradoxuri. Nu înţelegi 
mai nimic. Metode, succesiuni de operaţii, se vorbește numai în 
parabole și simbolisme. De unde să vină cunoașterea? 

— Dintr-o imensă răbdare și credinţă interioară, din 
devoțiune, din repetare și din concentrare, mi-a răspuns Elinor. 
O ființă umană poate să evolueze prin graţie, prin iniţiere sau 
prin alte metode, dar procesul este același: trebuie mai întâi să 
treci anumite teste ale vieţii sau „probe”, atât exterioare, cât și 
interioare, iar apoi Universul are grijă să-ţi ofere ceea ce ţi-ai 
dorit, dacă înţelegerea ta este corectă. Şi acesta este tot un 
paradox. 

— Da, completă Mentia, însănătoșirea subită a unei ființe 
umane este, de exemplu, un paradox pentru mulţi oameni. 

— Ea are perfectă dreptate când susţine însănătoșirea 
ființei umane, dobândirea stării de sănătate printr-o viaţă 
corectă atât la nivel fizic, cât și psiho-mental, deoarece atunci 
forțele pentru căutarea spirituală, incluzând aici alchimia, sunt 
mult mai puternice, dar și mai rafinate. O naţiune care ajunge 
la un nivel ridicat de puritate fizică, mentală și spirituală 
devine o forţă extraordinară. Din câte îmi dau eu seama, acesta 


este sensul profund al ajutorului pe care Consiliul din Apellos 
s-a hotărât să-l ofere populaţiei noastre. 

Mentia zâmbea fermecător, ca o tacită confirmare, iar 
Cezar, pe canapea, avea o atitudine foarte relaxată și senină. 
După câteva clipe ea rosti cu o voce caldă și puţin mai joasă, 
păstrând același zâmbet răpitor: 

— Atunci înseamnă că putem găsi o soluţie în domeniul 
alchimiei, care să ne poată ajuta în ceea ce dorim, nu?... că tot 
vorbim de paradoxuri. 

Ceea ce a urmat a fost un moment foarte special. S-a lăsat 
o tăcere adâncă și l-am văzut pe Elinor profund absorbit, 
nemișcat, cu capul ușor înclinat spre în jos. Starea lui de 
concentrare era extraordinară și, într-un fel pe care nu-l pot 
explica prea bine, chiar charismatică. Cumva, am avut atunci 
certitudinea că, în urma celor spuse de Mentia, el a avut 
inspiraţia unei idei, a unei soluţii asupra căreia se focaliza 
intens, pentru a-i da o formă și un conţinut cât mai clar. 

După vreo două minute a ridicat capul încet și ne-a privit 
cu o sclipire bucuroasă în ochi, fără totuși să spună ceva. S-a 
întors către mine și Cezar, dându-ne de înţeles că dorește să 
vorbească ceva special doar cu Mentia. M-am ridicat împreună 
cu Cezar de pe canapea și am ieșit din living fără să vorbim. 
Am preferat să mergem la subsol, în marea cameră în care se 
afla dispozitivul Eden, dar în timp ce ne îndepărtam am putut 
să aud murmurul discuţiei care începuse între Elinor și Mentia. 
Au rămas acolo cam douăzeci de minute, după care Mentia a 
coborât în sala în care ne aflam noi. Ne privea cu simpatie din 
pragul ușii, iar după lumina pe care o vedeam în ochii ei am 
știut că discuţia fusese fructuoasă și că, într-un fel sau altul, au 
găsit o soluţie la problema pusă de ea. 

Apoi ea mi-a mulţumit într-un mod elegant, spunându-mi 
că atât eforturile, cât și rezultatele mele cu proiectul Eden sunt 
remarcabile și că ele vor avea rostul lor în viitor. A adăugat de 
asemenea că i-a plăcut modul în care am intervenit în discuţie 
în acea seară și că a admirat dorința mea de a sprijini ideea 
celor din Apellos. Deși nu înţelegeam prea bine de ce îmi 
mulțumea pentru toate acele lucruri, totuși am primit cu 
bucurie aprecierile ei, care îmi încălzeau inima. În continuare 
am discutat toţi trei un timp pe marginea unor aspecte tehnice 
și de colaborare între Apellos și Departamentul Zero, schițând 
un program general de vizite și de obiective. 


Apoi Mentia ne-a spus că în urma discuţiei din acea seară a 
hotărât să mai rămână un timp la suprafaţă, pentru a 
monitoriza antrenamentele mele cu „mașina spaţiului și a 
timpului”. Această colaborare făcea parte din înţelegerea 
noastră cu Consiliul din Apellos, deoarece se studia chiar 
posibilitatea implementării unor tehnologii suplimentare din 
orașul subteran, care să mărească eficienta lui Eden. 

În cele din urmă, fiind deja o oră târzie în noapte, ne-am 
retras în camerele noastre, inclusiv Mentia, care era găzduită 
de asemenea în vila lui Elinor. Mult timp după aceea am retrăit 
în minte momentul magic de la sfârșitul întâlnirii noastre, 
întrebându-mă dacă voi afla vreodată ce au discutat Elinor și 
Mentia după ce au rămas singuri în living. Evenimentele care 
au urmat mi-au dezvăluit însă lucruri extraordinare, arătându- 
mi cât de profunde sunt acţiunile realizate de anumite ființe cu 
puteri oculte uriașe. 


PROIECTUL GEAMĂN 


În perioada de o lună care a urmat acelei întâlniri, lucrurile 
au evoluat repede. Antrenamentele erau mai ușoare, iar 
experienţele pe care le aveam s-au înmulţit. Firește, prezenţa 
Mentiei a fost un catalizator, căci abilitatea mea de a 
interacţiona cu energiile ce corespundeau frecvenţelor 
modulate de Eden a crescut exponențial. Fiecare experienţă de 
„ieșire în afară” îmi îmbogăţea mult arsenalul cunoașterii, 
precum și modalităţile de reacţie interioară la diversele situaţii 
cu care mă confruntam. 


ANTRENAMENI INIENS 


Relaţia cu Mentia era precum un feedback, pe care îl 
foloseam cu multă încredere și determinare, deoarece am 
observat că îmi indica drumul corect. Mentia mi-a pus la 


dispoziție un mic dispozitiv din Apellos, care avea o calitate 
remarcabilă: putea să inducă aproape imediat în minte o stare 
specifică undelor theta (Undele cerebrale theta sunt unde 
„lente”, asociate proceselor creative, intuiţiei sau reveriei, 
aducând la suprafata minţii felurite amintiri, emoții și senzaţii. 
Aceste unde apar mai ales în timpul proceselor de meditatie, 
rugăciune, introspectie sau a altor tehnici de natură spirituală. 
Din punct de vedere anatomic, undele theta reflectă activitatea 
sistemului limbic Şi a regiunilor hipocampului, îmbunătăţind 
procesele de adaptare, de învățare Și memorie - n. ed.) ale 
creierului, fără o pregătire specială sau un timp prealabil de 
„liniștire” a ei. Asta m-a ajutat mult în cadrul antrenamentelor, 
deoarece intram repede într-o stare de liniște mentală, pe care 
puteam mai apoi să o aprofundez, modulând-o în funcţie de 
natura și intensitatea energiei corespunzătoare frecvenţelor 
emise de Eden. 


Elinor era mulțumit de progresele pe care le înregistram și 
îmi indica unele aspecte, completând ceea ce îmi spunea 
Mentia. Uneori, însă, el lipsea câteva zile în șir, apărând brusc 
după aceea. Niciodată nu spunea unde a fost și nici ceea cea 
făcut, iar noi respectam acest lucru. Nu poţi „verifica” 
niciodată programul unui adept alchimist. Totuși, am remarcat 
că, după ce revenea acasă, Elinor avea lungi discuţii cu Mentia. 
Cred că planul decis de ei înainta destul de repede, deoarece 
după acele întâlniri, Mentia comunica destul de mult cu cei din 
Apellos. Adeseori făcea asta de pe terasa unde mă relaxam, 
folosind un dispozitiv ce semăna cu un telefon mobil, doar că 
acesta era perfect transparent și foarte fin lucrat. Uneori, pe 
suprafața lui vedeam apărând scurte, dar foarte frumoase 
reflexii în culorile curcubeului. Vorbea o limbă necunoscută, 
dar melodioasă, despre care mi-a spus că este limba poporului 
din Apellos. După expresia chipului ei superb înțelegeam că 
lucrurile merg foarte bine și că eforturile lor altruiste prind 
contur din ce în ce mai mult. 


Chiar dacă era destul de dificil pentru el, Cezar venea 
destul de des la vilă. Am analizat cu el situaţia și am căzut de 
comun acord că, pentru a mă putea focaliza așa cum se cuvine 
pe antrenamente, ar fi bine să rămân o perioadă doar în 
București, până când rezultatele deveneau clare. Munca mea 
de la Bază urma să o acopere el și locotenentul Nicoară. 


Într-adevăr, lipsa agitaţiei și a responsabilităţilor de tot 
felul, cel puţin pentru o perioadă de timp, mi-au fost de un 
mare ajutor, pentru că am avut posibilitatea să aprofundez 
antrenamentele, verificând în mod constant felurite modalităţi 
de combinare a frecvenţelor, a rezonanţelor și a intensității 
câmpului electromagnetic generat de cele două mari bobine 
Tesla. 


Cu toţii eram nerăbdători să înţelegem menirea lui Eden, 
pentru a putea face legătura cu cristalul eteric și scaunul 
special din Camera Ocultă din Irak. Intuiţia ne spunea că 
aparatul era un fel de „punte” pentru explorarea unor realităţi 
la mare distanță de Pământ, atât în planul fizic, cât și în cel 
eteric, dar trebuia să ne convingem de aceasta în mod concret. 


EXPERIENIE ȘI DEIALII 


Odată ce o experienţă de natură subtilă a fost trăită, 
repetarea ei devine din ce în ce mai ușoară, dacă 
antrenamentul este perseverent. Știam de mult acest adevăr de 
la Cezar și tocmai de aceea am folosit pe deplin timpul pe care 
îl aveam la dispoziție pentru a-l pune în practică. Petreceam 
perioade din ce în ce mai lungi în scaunul dispozitivului, 
monitorizat cu atenţie de Mentia. Beneficiam atât de efectele 
remarcabile ale elixirului alchimic oferit de Elinor, cât și de 
tehnologia ajutătoare din Apellos. Simţeam în corp din ce în ce 
mai bine fluxurile energetice, putând să modific caracteristicile 
lor dintr-un panou digital, special conceput de Midas. 

Am deprins destul de repede modul în care trebuie să 
observ stările mentale și să mă focalizez asupra unui obiectiv 
special în timpul antrenamentului. Această „aliniere” a 
proceselor mentale se manifesta întotdeauna printr-un fel de 
zonă de tranziţie, pe care o simţeam ca o dilatare a minţii, a 
spaţiului, chiar și a timpului. Acea „trecere” era ca un scurt 
frison, foarte apropiat ca senzaţie de ceea ce simţeam atunci 
când traversam o zonă de discontinuitate în tuneluri sau 
caverne. 

Curând, tranziția pe care o experimentam în timpul 
antrenamentelor mele a devenit un fel de „salt”, ca o 
„desprindere”. Ea era acompaniată aproape imediat de 


dedublarea în plan eteric, fie în camera unde mă aflam și 
realizam antrenamentul, fie, brusc, în alt loc de pe Pământ sau 
chiar în afara lui, în spaţiu. La început obișnuiam să rămân 
oarecum nemișcat un anumit timp în locul în care ajungeam, 
doar privind și căutând să înţeleg ce era acel loc și ce se 
petrecea cu mine. Era ca un fel de „dezmeticire”, ca și cum mă 
trezeam brusc din somn și încercam să înțeleg ce se întâmplă 
cu mine, unde mă aflu din punct de vedere spaţial și în ce 
perioadă a zilei. Apoi, după un timp, înţelegerea mea devenea 
tot mai clară, până la a fi pe deplin conștient de ceea ce se 
petrecea în acele momente. Era ca un gen de adaptare a 
conștiinței mele pe un nivel superior de vibraţie, altul decât cel 
cu care am fost obișnuit până atunci. După mai multe astfel de 
experienţe de dedublare, am ajuns să depășesc acele „sincope” 
aproape imediat după proiectarea într-un anumit moment de 
timp și într-un loc anume din spaţiu, deoarece conștiința 
evoluase și se „obișnuise” cu natura acelor realități. 

In timpul antrenamentelor, după ce mă „desprindeam” de 
corp puteam pătrunde relativ ușor prin anumite portaluri, 
ajungând brusc în diferite locuri pe Pământ, situate la mare 
distanță unele faţă de altele. Primele „salturi” erau în zone pe 
care le cunoșteam sau zone despre care mi se povestise. Cele 
mai multe dintre ele erau zone speciale, unde apăreau de 
obicei interferenţe între planul fizic și cel subtil eteric. Încetul 
cu încetul am înțeles că mă „proiectam” mai ales în zonele 
„sensibile”, în care existau deja aceste interferenţe. 

La început, „călătoriile” mele erau scurte, pentru că „ceva” 
parcă mă absorbea înapoi și mă „trezeam” din nou în scaunul 
dispozitivului. De cele mai multe ori reîncepeam procesul, dar 
uneori trebuia să renunţ, datorită faptului că mă simţeam 
bulversat la nivel energetic. După ce locurile cunoscute 
aproape s-au epuizat, am început să accesez o mare reţea de 
astfel de zone, care derivau una din alta. Cu unele dintre ele 
mă simțeam conectat din punct de vedere subtil, ca și cum îmi 
erau familiare; în altele, totuși, trebuia să fac eforturi susținute 
de concentrare, pentru a rămâne conștient. 

Uneori revenirile erau bruște, cu tresăriri puternice, 
deoarece corpul meu eteric nu se „aranja” întotdeauna perfect 
cu corpul fizic. În astfel de cazuri și atunci când era prezentă 
acolo, Mentia seta un alt program de frecvenţe și, după un 
anumit timp, reluam antrenamentul. Am început să creăm 


astfel o hartă a locurilor speciale din ţară și din zonele 
învecinate, mărind gradat raza de proiectare subtilă în plan 
eteric. 

Mi-am dat seama după o perioadă relativ scurtă de timp că 
locurile în care eram „proiectat” aveau legătură directă cu 
intenția mea din acel moment și cu gândurile dominante pe 
care le aveam atunci. Cu cât ele erau mai focalizate, cu atât 
mai rapidă și mai lină era proiecția în locul respectiv. Nu era 
necesar să cunosc neapărat imaginea acelui loc și nici 
coordonatele sale geografice, ci era de ajuns să-l am cu 
claritate în minte, ca nume și idee. „Selecţia” se făcea automat, 
ca și cum între mintea mea și informaţia universală exista o 
legătură permanentă. Am înţeles, de asemenea, că 
„Tretragerile” mele bruște erau legate de starea mea de 
focalizare asupra locului respectiv. Prin exerciţiu repetat am 
constatat că dacă îmi menţineam atenţia concentrată la ceea 
ce voiam și realizam în locul respectiv, atunci puteam rămâne 
un timp chiar îndelungat pentru explorarea lui. 


„MARTOR INCOMOD” 


De la un timp, însă, am văzut că uneori mă „proiectam” și 
în locuri la care nu mă gândisem înainte și despre care nu 
știam absolut nimic. Reţeaua de portaluri sau de interferenţe 
de natură energetică între planul fizic și cel eteric, care este 
răspândită în cele mai diverse locuri de pe glob, „funcţionează” 
precum autostrăzile. Uneori puteam chiar să aleg să intru pe 
anumite trasee, realizând „salturi” în zone destul de 
îndepărtate. Mentia mi-a explicat că ceea ce se întâmplă în 
planurile subtile nu este întotdeauna o reflexie a propriilor 
gânduri, ci de asemenea poate fi și rezultatul unor impulsuri 
subconștiente profunde, ce provin de la experienţe trecute sau 
chiar de la cele prezente. 

Într-unul dintre acele „salturi” am ajuns într-un loc arid, 
deșertic, cu mici dealuri pietroase. Ici-colo erau unele rămășițe 
de ciulini și, la o depărtare mai mare, am distins chiar câţiva 
cactuși. Nu înţelegeam motivul pentru care ajunsesem acolo. 
Știam foarte bine că eram în plan eteric, aproape de planul 
fizic, căci percepeam cu claritate caracteristicile locului, în 


special uscăciunea lui. Dar, în plus față de acele elemente 
naturale, mai simţeam ceva, iar senzaţia era „amestecată”, 
cumva de fiinţe evoluate și obiecte în același loc. 

M-am deplasat printre două coline și atunci am văzut mai 
multe clădiri, relativ mici și joase, dar și două hangare de mari 
dimensiuni. Am știut imediat că este vorba despre o bază 
militară americană secretă și am avut de asemenea percepţia 
acelei facilități pe mai multe etaje sub suprafaţa pământului. 
Totuși, puteam spune cu certitudine că nu era baza S4, 
menţionată în literatura de specialitate (S4 este o bază militară 
americană secretă, despre care se afirmă că ar fi situată în 
apropierea celebrei „Aria 51, în deșertul Nevada (SUA). 
Scurgerile de informaţii interne indică această bază ca fiind 
cea care adăpostește de fapt mai multe tipuri de „farjurii 
zburătoare”, precum Şi corpurile unor fiinte extraterestre - n. 
ed.), întrucât văzusem cu mulţi ani în urmă în Maryland 
(probabil autorul se referă la perioada 2005-2006, când a fost 
integrat în programul de remote-viewing, la o bază militară din 
statul american Maryland - vezi „Pergamentul secret“, 2009, 
pag. 51 și urm. - n. ed.) copia unui dosar ultrasecret cu 
structura acestei baze, fotografii de la suprafaţă și din 
interiorul ei, precum și ale unor artefacte prezente acolo. Deși 
peisajul înconjurător era asemănător cu cel din Nevada, totuși 
puteam spune cu certitudine că nu era vorba despre baza 
militară ultrasecretă S4. 

Imediat ce am tras această concluzie am știut ce bază era 
aceea, numele ei și locul precis în care se afla. Ca de obicei, 
informaţia a venit „în bloc”, ca un singur „pachet de 
cunoaștere”. Mi-am spus atunci că, cel puţin din acest punct de 
vedere, astfel de deplasări în planul eteric sau chiar în cel 
astral sunt mult mai eficiente decât luni sau poate chiar ani 
întregi de eforturi, cheltuieli, lupte sau intrigi pentru a afla 
unele lucruri relativ simple, dar de bază, despre un astfel de 
loc. 


IR-3B 


În timp ce reflectam la toate acestea am simţit o forţă care 
mă atrăgea cu putere, ca un magnet, spre o zonă laterală a 


bazei, cam la două sute de metri distanţă faţă de clădirile 
principale, unde am văzut un platou betonat și o pistă scurtă 
de decolare și aterizare, de maxim o sută cincizeci de metri. 
Zona părea a fi un mic aerodrom și într-adevăr, în mijlocul 
platoului am văzut o navă ce părea gata de lansare. In jurul ei 
era o forfotă destul de intensă, cu mulţi oameni și câteva 
camioane militare, care transportau echipament tehnic. 

Nava nu era nici rachetă, nici avion și nici vreun alt vehicul 
zburător în sensul cunoscut și promovat de NASA, ci avea o 
formă triunghiulară. Eram aproape sigur că priveam un TR-3B 
antigravitaţional (Este un tip de navă aeriană militară de înaltă 
tehnologie, care nu este recunoscută în mod oficial de 
Guvernul american. Funcţionează pe bază de mercur și are ca 
primă sursă de energie un mini-reactor nuclear. Mercurul sub 
presiune este accelerat cu ajutorul energiei nucleare furnizate 
de reactor; se produce astfel o plasmă, care este utilizată 
pentru producerea unui câmp antigravitațional în jurul navei. 
TR-3B-urile sunt nave masive de culoare neagră, complet 
silențioase Și zburând de obicei lent, mai ales pe timp de 
noapte. Există numeroase rapoarte de observaţii asupra lor, 
dar niciunul nu a fost recunoscut oficial. 

În Raportul Condign, care a fost făcut public în anul 2006, 
se recomandă turnurilor de control spaţiului aerian și staţiilor 
militare care observă astfel de nave să le considere mai curând 
ca fiind fenomene atmosferice speciale de producere a plasmei 
(și să nu se angajeze în acțiuni de apărare împotriva lor (sic!) - 
n. ed.), deși părea a fi un model superior. Unghiurile erau mai 
rotunjite și lipseau fuzeele, semn că manevrele și direcţia 
deplasării erau asigurate printr-un alt tip de tehnologie decât 
cea convenţională. Într-o parte a navei, pe dedesubt, se 
încărcau anumite lăzi masive cu ajutorul unor dispozitive 
speciale, asemănătoare unor roboţi mici de statură, dar având 
braţe articulate, foarte lungi. 

Eram curios ce anume încărcau într-o astfel de navă și mi- 
am îndreptat în mod special atenţia asupra acelei operaţiuni. 
Așa după cum am mai spus, în dimensiunile superioare ale 
Creaţiei - cum ar fi planul eteric sau cel astral și cu atât mai 
mult în planurile mental și cauzal - pentru a afla sau a 
cunoaște ceva care te interesează nu este nevoie să cauţi prin 
nu știu ce arhive sau pe internet, ori să vizitezi locuri obscure 
pentru a găsi referinţe. În general vorbind și în anumite limite, 


acea cunoaștere apare aproape imediat la manifestarea unei 
intenţii corespunzătoare și este ca o informaţie-bloc, ca o stare 
de lucruri pe care atunci o cunoști integral și nu într-un mod 
discursiv. Un bun exemplu este cum anume vezi în aceste 
dimensiuni subtile: acolo nu percepi doar ce este în faţa ta, ci 
ai cumva „vederea” simultană a tot ceea ce te înconjoară, adică 
„vezi” și știi ce există la 360”. Asta nu înseamnă că deplasările 
nu mai sunt necesare, însă chiar și aici voinţa individuala este 
cea care domină: poţi să „mergi” la pas sau poţi să te „miști” 
cu viteze din ce în ce mai mari, până la a ajunge unde dorești 
în mod instantaneu. Sigur, nu tot îţi este permis și nu poţi să 
acţionezi în acest mod chiar în orice situaţie, dar asta ţine de 
experienţa fiecăruia. 


SECREI DEVOALAT 


În cazul acelei experienţe de dedublare în planul eteric, pe 
care am avut-o în timpul antrenamentului, îndată ce atenţia mi- 
a fost atrasă spre ceea ce vedeam în acel loc, am știut că nava 
urma să transporte o încărcătură de materiale și aparatură 
tehnică, ce era destinată pentru suprafaţa Lunii. Nu am 
perceput alte detalii, dar era evident că reprezenta o 
operaţiune ultrasecretă. Pentru noi, ca departament secret, nu 
era o surpriză; știam deja destule lucruri în legătură cu ceea ce 
se află pe Lună în prezent, deoarece colaborarea între DZ și o 
anumită secţiune a Pentagonului, legată de așa-numitele black 
projects se dezvoltase în timp, astfel încât autorizaţiile de 
securitate erau pentru ambele părţi la cel mai înalt nivel. 

Problema a fost că, în timp ce priveam, s-a petrecut ceva 
ciudat. Aveam un sentiment straniu, ca și cum eu însumi aș fi 
fost urmărit, deși exact asta era ceea ce eu însumi făceam, 
privind acele activităţi care se desfășurau în planul fizic. Am 
privit mai atent la personalul care se afla în jurul TR-3B-ului și 
asista la încărcarea acestuia cu echipamentul respectiv. Erau 
acolo atât ofițeri, cât și civili, iar unul dintre aceștia din urmă, 
un bărbat înalt, matur și puţin adus de spate, s-a întors 
deodată și a privit insistent în direcţia mea, ca și cum ar fi 
văzut sau simţit proiecția mea acolo, în planul eteric. Am simţit 
că el devenise conștient de prezenţa mea acolo, iar surpriza 


unui astfel de lucru m-a „dezechilibrat” puţin, dar suficient 
pentru a fi resorbit cu viteză înapoi, în scaunul dispozitivului 
din camera de antrenament. 

Am fost puţin afectat de acea experienţă și mi-aș fi dorit ca 
Mentia să fi fost acolo, pentru a discuta cu ea, dar ea a trebuit 
să plece cu câteva zile înainte. Am vorbit însă cu Cezar pe 
marginea acelui subiect chiar în seara respectivă. El se afla de 
câteva zile în București pentru unele întâlniri importante, iar 
seara obișnuia să vină la vilă, unde purtam discuţii interesante. 
La acestea lua parte uneori și Elinor, atunci când era acasă. 

I-am povestit lui Cezar despre experienţa pe care tocmai 
am trăit-o, insistând mai ales pe ultima parte a ei, atunci când 
unul dintre civili „m-a văzut” acolo, deși mă aflam în planul 
eteric. 

— Totuși, nu trebuie să te miri prea mult, mi-a spus Cezar. 
Și ei au oameni pregătiţi în acest sens, doar știi prea bine, căci 
ai urmat acel stagiu de pregătire în remote-viewing. 

— Da, însă nu-mi aduc aminte de cineva cu un așa grad 
înalt de clarviziune și percepţie în plan subtil. Poate că totuși 
au evoluat, sunt multi ani de atunci. 

— Da, cel mai probabil. Nu mă surprinde că, mai ales la o 
bază militară ultrasecretă de acest gen, se află unul sau chiar 
mai mulţi dintre „perceptivi”. Problema este cum acţionăm în 
continuare. 

— Asta e chiar ceea ce voiam să te întreb. Îi anunţăm noi 
despre „vizita” mea acolo sau așteptăm ca ei să zică ceva? 
Dacă m-a perceput și s-a uitat spre mine, este foarte posibil să 
mă fi recunoscut. 

Cezar s-a gândit puţin, apoi mi-a răspuns: 

— Da, se pot uita în baza de date. Este însă adevărat că nu 
e obligatoriu să te fi văzut cu claritate. Depinde de nivelul de 
clarviziune la care a ajuns respectivul. 

— Așa este, dar dacă e vorba despre o facilitate cu un 
asemenea grad de securitate, mă gândesc că ei nu aduc pe 
oricine acolo. Tipul era matur, avea peste 50 de ani. Asta poate 
să însemne o experienţă bogată în domeniu. 

— Nu putem să riscâm, pentru că introducem fără sens un 
factor de  destabilizare a relaţiilor între departamentele 
noastre. Putem să apărem în ochii lor că îi spionam cu intenţie 
și asta ar perturba bunul mers al lucrurilor. Din nefericire și 
noi avem doar puţine informaţii despre ei, adică cele din 


experienţa ta. Nu știm dacă sunt legaţi de Pentagon sau sunt 
afiliaţi la ceva mai înalt. De aceea, când sunt prea multe 
variabile periculoase, cel mai bine este să fii primul care 
prezintă adevărul. Apoi ne adaptăm. 

— Aș zice că întreaga lor operaţiune are legătură cu 
„Venerabilii”. Nu mi s-a părut deloc a fi ceva guvernamental, 
dar am văzut totuși ofiţeri, deci Pentagonul e implicat într-un 
anumit mod. Cred că ei fac parte din „secţia ocultă”, mai ales 
că e vorba despre Lună. Cu toate acestea, nu sunt cei pe care îi 
știm noi. 

— În orice caz, trebuie să-i anunțăm, a hotărât Cezar. 
Astfel de lucruri pot să devină imprevizibile și nu într-un sens 
bun, dacă le lași prea mult să „dospească”. Voi încerca să 
stabilesc o legătură. Sper ca Sam (Maiorul Samuel Cross - vezi 
volumul 5, În interiorul Pamantului - Al doilea tunel, 2019 - n. 
ed.) să știe ceva despre asta. 


BLACK PROJECI ȘI GRUPUL OCULI 


În zilele care au urmat, Cezar s-a implicat în această 
problemă, care era destul de delicată. Am ţinut legătura cu el 
în mod constant prin telefon, pe linia noastră securizată și mi-a 
spus că a luat legătura cu „secţia specială” de la Pentagon, cu 
care noi ne aflam în relaţii directe. Eu eram cunoscut în acel 
cerc secret de ofițeri și oameni de o mare influenţă, deoarece 
mă ocupam de aspectele diplomatice, de organizare și 
pregătire a vizitelor reciproce. Se știa de asemenea despre 
activitatea mea trecută într-una din bazele secrete din 
Maryland, precum și de prietenia mea strânsă cu Cezar. Acea 
secţiune foarte specială a Pentagonului reprezenta un „nucleu 
dur”; erau persoane cu o influenţă teribilă în zona militară și 
chiar politică, adeseori fiind „dublate” de sprijinul nevăzut al 
unor Venerabili de rang foarte înalt. Evident că o astfel de 
„secţie specială” acoperea cel puţin câteva alte black projects, 
dar Cezar mi-a spus că maiorul Cross nu cunoștea personal și 
nu auzise despre baza militară pe care eu o „vizitasem” în plan 
eteric sau de operaţiunile desfășurate acolo. A promis însă că 
se va interesa și va „trage unele sfori”, folosind chiar declaraţia 


noastră sinceră cu privire la „incident”, adică la „vizita” mea 
acolo. 

Abia peste o săptămână au venit vești noi de la maiorul 
Cross, care ne-a spus că în cele din urmă i s-a facilitat legătura 
cu „aripa inaccesibilă” ce se ocupa cu acel proiect foarte 
special, care implica Luna. El transmisese datele furnizate de 
noi și i s-a răspuns că erau avizaţi în legătură cu acel 
„incident”, fiind „în alertă”, deși m-au identificat destul de 
repede și erau în cunoștință de cauză cu privire la relaţiile de 
colaborare pe care DZ le avea cu acea secţiune secretă de la 
Pentagon. 

Așadar, era vorba despre un grup restrâns ce finanța și 
coordona acele operaţiuni foarte secrete. Nu era însă prea clar 
cine dirija acele operaţiuni și nici nu ni s-au dat alte amănunte, 
dar maiorul ne-a transmis că, în mod curios, grupul era totuși 
interesat de felul în care eu ajunsesem „acolo” și cum am 
dobândit acea capacitate. Maiorul ne-a spus că mirarea lor era 
cu atât mai mare, cu cât măsurile de securitate erau foarte 
înalte. 

— Samuel mi-a spus că ei ar dori un fel de colaborare cu 
noi, însă păreau că deocamdată nu sunt foarte deciși. Cred că 
este mai mult vorba despre o testare; ei vor să vadă cât știm 
noi despre ei și în același timp doresc să afle cât mai multe 
despre modul în care am reușit să pătrundem acolo. Se pare că 
suntem primii care am reușit așa ceva. 

— Ii putem ignora, am spus eu. Putem pune punct chiar 
acum la treaba asta. 

— Nu știu dacă mai este așa de simplu în momentul de 
față. Un astfel de grup nu permite să fie „deconspirat” într-un 
astfel de mod, pentru a ignora mai apoi ce s-a întâmplat. 
Interesul lor, deși relativ mascat, îmi arată mai curând dorinţa 
de a ști ce este cu noi. Ceva le-a atras atenţia și e posibil ca la 
rândul lor să fi făcut „investigaţii” asemănătoare în ceea ce ne 
privește, dar nu știm dacă și cât au ajuns ei să cunoască despre 
proiectul nostru. 

— Faptul că întreabă despre modalitatea în care am ajuns 
acolo și am văzut ce am văzut, poate să însemne că nu au aflat 
încă prea multe, am tras eu o concluzie logică. 

— Ar putea fi așa, mi-a răspuns Cezar, dar, de asemenea ar 
putea fi o capcană pentru a ne testa. Ei sunt maeștri la astfel 
de „jocuri”. Ar putea ști despre Eden, dar vor să se lămurească 


de fapt care sunt cu adevărat intenţiile noastre: dacă 
ascundem acest lucru de ei în mod intenţionat, la ce anume 
vrem să folosim proiectul nostru, ori dacă vrem să-i spionăm în 
continuare. 

— Dacă chiar e așa, atunci maschează asta foarte bine, am 
spus. 

— Da, vor să pară relativ dezinteresaţi, dar în realitate sunt 
aproape sigur că „au tunurile pe noi”. Problema este dacă ne 
hotărâm în final să le spunem despre ceea ce facem aici, a 
concluzionat Cezar. 


DILEMA 


Am dezbătut apoi această chestiune încă un timp, 
analizând diferite variante și situaţii și în final am decis că cea 
mai bună alegere ar fi cea de a deschide discuţiile despre 
Eden, cu atât mai mult cu cât acel grup ocult părea să fie în 
temă cu astfel de cercetări, altfel nu ar fi avut printre ei 
persoane cu certe capacităţi de clarviziune. Dar atunci se 
punea problema: cum să le spunem americanilor despre așa 
ceva, când nici măcar structurile de resort de la noi din ţară nu 
știau despre acest proiect? Aceasta putea fi o pantă 
periculoasă, putând să degenereze într-un mod foarte neplăcut 
pentru noi. Eram astfel nevoiți să luăm în considerare 
posibilitatea ca proiectul nostru să devină oficial. 

Au urmat câteva zile de lungi discuţii și cu Elinor, iar mai 
apoi cu Mentia, în calitate de reprezentant al Consiliului din 
Apellos, care deja era implicat în acest proiect. Discuţiile nu au 
fost simple și aceasta nu pentru că ar fi existat păreri 
divergente sau interese obscure, ci pentru că trebuiau 
analizate toate consecinţele ce puteau decurge din oficializarea 
proiectului Eden. În cele din urmă am ajuns cu toţii la 
concluzia că a tăinui mai departe proiectul ar putea genera la 
un moment dat neplăceri destul de mari. Chiar dacă intenţiile 
noastre erau bune și justificate, ele puteau totuși să fie 
interpretate în fel și chip. 

Așadar, Cezar a demarat cu diplomaţie informarea 
factorilor de răspundere despre acest proiect, intrând astfel în 
mecanismele oficiale. Pentru a demonstra importanţa 


proiectului, încă de la început el a justificat amânarea prin 
faptul că tehnologia implicată era foarte avansată, iar 
rezultatele așteptate nu erau sigure. Prin urmare, aceea fusese 
o fază preliminară, în care mai întâi se așteptau anumite 
confirmări și rezultate. După ce ele au apărut, ideea integrării 
și administrării oficiale a proiectului a devenit evidentă. 


DEZBATERE FURTUNOASĂ 


Deși prezentarea lui Cezar nu a fost „înghiţită” de toţi, 
fiind destule voci care au reproșat întârzierea sau chiar alte 
interese obscure din partea noastră, totuși majoritatea a 
preferat să meargă pe varianta practică a problemei, fiind de 
acord cu finanţarea proiectului. O singură voce a ridicat 
problema „trădării naţionale” din partea noastră, dar nu a fost 
luată în seamă de nimeni. Chiar și pentru cei care iniţial și-au 
manifestat dezacordul sau care nu prea aveau „la inimă” 
Departamentul Zero, o astfel de acuzaţie li s-a părut cel puţin 
bizară, având în vedere activitatea excepţională de până atunci 
a Departamentului, a defunctului general Obadea și a lui Cezar. 
Fi au menţinut echilibrul foarte delicat al unor situaţii, care la 
un moment dat amenințau să devină explozive. Chiar dacă 
existau animozităţi și ambiţii la multe persoane sus-puse în 
ceea ce privește DZ, totuși chiar și ele au recunoscut aportul 
extraordinar al celor doi șefi ai Departamentului de-a lungul 
timpului. 

Strategic vorbind, Cezar era foarte bine poziţionat. 
Instinctul lui formidabil l-a determinat să-și formeze legături 
trainice în punctele-cheie de conducere, care s-au dovedit 
foarte necesare de-a lungul timpului. În concluzie, nu a fost 
chiar așa de dificil să obţinem acordul și finanţarea proiectului 
în mod oficial, iar prin „oficial” înțeleg aici o cunoaștere 
limitată a lui. S-a înţeles, de pildă, că proiectul Eden putea 
constitui în viitor o pârghie importantă de control a unui 
echilibru geostrategic, ori chiar de a face faţa unor eventuale 
ameninţări din exterior. 

După „furtuna” din primele zile de audieri, „apele” s-au 
liniștit surprinzător de mult. Practic, DZ a obţinut tot ce și-a 
dorit: control absolut asupra proiectului, finanţare și resurse 


bogate, putere de decizie cu drept de veto. Vocile împotrivă la 
unele dintre puncte, care au fost puţine, nu vizau controlul 
tehnic al proiectului, unde oricum nimeni nu înţelegea mai 
Nimic, ci orientarea lui. A fost invocată posibilitatea folosirii 
discreţionare a proiectului în scopuri dubioase, ori alunecarea 
pe o pantă militară periculoasă, însă argumentaţia nu a fost 
susținută de niciun precedent, pentru că acesta nu exista. S-a 
invocat apoi că, dacă ceva nu s-a întâmplat încă, aceasta nu 
excludea posibilitatea ca acel ceva să aibă loc mai târziu, 
deoarece există un început pentru toate. S-a venit cu 
argumente de psihologie umană, de „sindrom al puterii”, ori de 
interese personale, dar ele au fost demontate rând pe rând, în 
special pe baza referinţelor fără pată ale activităţii DZ de până 
atunci. La aceasta nimeni nu a avut nimic de comentat. 


INTERVENŢIE DECENTĂ 


Mai apoi, un colonel aflat într-o funcţie cu mare putere de 
decizie a scos în evidenţă un aspect important al discuţiei, 
pledând pentru cererile noastre, chiar dacă el nu era tocmai un 
susținător al lui Cezar și al modului său de administrare a DZ. 
Colonelul a spus cu onestitate că, dată fiind situaţia foarte 
specială a unui astfel de proiect, a-l plasa sub un „control” 
extins - politic sau de altă natură - nu ar fi făcut decât să 
favorizeze „scurgerile” de informaţii, în condiţiile în care mulţi 
oameni ar fi avut acces la el mai mult sau mai puţin direct. Ela 
pledat astfel pentru o maximă secretizare a proiectului Eden, 
chiar dacă aceasta ar fi implicat ca celelalte foruri decizionale 
să nu mai aibă acces la el decât în termeni foarte vagi. Cumva, 
colonelul a pus interesul naţional mai presus de interesele 
individuale, care erau ascunse sub argumente aparent „logice” 
și de „necesitate”. Vrând-nevrând, a trebuit să se recunoască 
justeţea acelui punct de vedere și astfel s-a ajuns la votarea 
unei rezoluţii, prin care se delega controlul total al proiectului 
câtre Departamentul Zero. Cezar devenea astfel direct 
răspunzător pentru rezultatele proiectului și pentru cursul 
evenimentelor, urmând să prezinte trimestrial un raport 
sintetic de activitate în această direcţie. 


S-a trecut mai apoi la aspectele delicate ale finanţării, 
unde aceeași voce singulară a încercat să introducă anumite 
dubii sau semne de întrebare asupra bunelor noastre intenţii. 
Pentru toţi a fost evident că finanţarea de până atunci a 
proiectului a necesitat fără îndoială sume foarte mari de bani, 
iar Cezar a fost întrebat despre sursa investiţiei. Pus într-o 
situaţie destul de dificilă, el a răspuns că a fost vorba despre 
contribuţii particulare, însă atunci problema a devenit și mai 
acută, întrucât părea că dă apă la moară detractorilor 
proiectului, care acuzau posibile „interese străine” și, din nou, 
„trădarea”. 

Cezar a menţionat și demonstrat atunci cu mult calm câ a 
fost doar o acţiune individuală, în care au fost folosite fonduri 
personale și împrumuturi succesive. Modul simplu și onest în 
care a prezentat situaţia, argumentând că exista doar acea 
variantă sau varianta de a nu face nimic cu acel proiect, a fost 
în cele din urmă acceptat, însă la aceasta au contribuit din nou 
foarte mult renumele, simpatia și părerea bună, foarte solidă, 
pe care Cezar și-o făurise în timp printre factorii decidenţi atât 
din cadrul SRI și SIE, cât și din cei politici. Atunci, detractorii 
au ridicat „la fileu” problema secretului de stat, spunând că în 
astfel de condiţii pot exista consecinţe pentru cei implicaţi. 
Cezar a răspuns, însă, că întreaga documentaţie a proiectului a 
fost depusă în arhivele DZ de la începutul proiectului, ca un 
gest de bună credinţă și chiar a prezentat actele de 
înregistrare în arhivă, cu data aferentă. Apoi el a făcut 
observaţia că, proiectul fiind exclusiv o idee personală, putea fi 
considerat de asemenea ca o „proprietate intelectuală” și, cel 
puţin teoretic, nu intra sub incidenţa legii secretului de stat. 
Totuși, recunoștea că situaţia era un caz particular, întrucât se 
putea vorbi despre mai mulţi factori „sensibili”: natura 
instituţiei și problema jurisdicției, descoperirea din Bucegi (pe 
baza căreia s-au primit informaţiile) și gradul foarte înalt de 
securitate naţională pe care proiectul îl implică. 


OFICIALIZAREA PROIECTULUI EDEN 


Atunci când s-a trecut la analiza laturii practice a 
proiectului, Cezar a prezentat pe scurt fazele principale de 


construcţie ale dispozitivului, dificultăţile întâmpinate, precum 
și unele dintre rezultatele obţinute de mine, referindu-se și la 
incidentul cu bază militară secretă americană și ceea ce am 
văzut eu acolo. Acea scurtă expunere i-a impresionat foarte 
mult pe cei prezenţi, care au devenit astfel mult mai maleabili 
în opiniile lor. Chiar și atunci când Cezar a propus colaborarea 
cu americanii - însă doar la nivel de discuţii, principii și, 
eventual, de sprijin tehnologic și proiectare - opoziţia a fost 
slabă. În cele din urmă s-a decis ca în anumite limite proiectul 
să fie discutat de ambele părți, română și americană, urmând 
ca eventuale ajustări să fie făcute pe parcurs. 

Partea cea mai grea trecuse și puteam considera proiectul 
Eden ca fiind integrat pe calea oficială, având un buget 
consistent și control deplin asupra proiectării, realizării și 
funcţionării lui. La drept vorbind, era greu de imaginat că, dată 
fiind natura foarte specială a dispozitivului și tehnologia 
avansată ce era implicată în construcția lui, el ar fi putut 
constitui o temă de cercetare obișnuită. Era nevoie de spirit 
inovator, de acţiune imediată și foarte eficientă, precum și de 
înţelegerea unor noţiuni care nu se încadrează nici pe departe 
în viziunea contemporană a științei. 

Din fericire, noi trecuserăm deja prin aceste etape, iar 
acum începeam să culegem roadele. Acum se punea problema 
demontării întregului dispozitiv din vila lui Elinor și 
reproiectarea lui mult mai sofisticată, în conformitate cu noile 
fonduri pe care le aveam la dispoziţie. Am stabilit ca noua 
locaţie pentru proiectul Eden să fie Baza Alpha, unde avea să 
se construiască o sală specială pentru el, dotată cu toate 
utilităţile necesare. Construcţia clădirii a durat mai puţin de o 
lună. Am simţit atunci din plin puterea bugetului alocat, 
precum și cea a tehnologiei și a echipelor de lucru 
profesioniste. Dispozitivul a fost remontat și recalibrat, cu un 
surplus foarte consistent de materiale și tehnologie, împlinind 
practic cerinţele proiectului iniţial. 


TATONĂRI 


Discuţiile cu grupul ocult american au continuat în paralel, 
la început prin intermediul maiorului Cross, apoi prin 


desemnarea a doi reprezentanţi din partea lor. Le-am spus 
despre proiectul nostru, fără a le oferi detalii. Sincer vorbind, 
toată mișcarea respectivă, cu intermedierea, tatonarea 
reciprocă și mesajele reciproce pe care noi le schimbam, mi se 
părea cam stranie, dar asta se datora probabil sentimentului 
de incertitudine și insecuritate ce plana de ambele părți. Era 
un fel de joc „de-a șoarecele și pisica”, în care fiecare îl testa 
pe celălalt, așteptându-l să facă o mișcare greșită, pentru a 
profita de ea. 

La început, cei doi reprezentanţi ai părții americane au 
încercat să facă presiuni pentru obţinerea anumitor informaţii 
despre documentaţia de construcţie a aparatului, despre 
principiile folosite și chiar despre locul de realizare, însă Cezar 
a refuzat în mod constant să ofere orice detaliu în aceste 
privinţe. La vremea respectivă, firește, nu s-a menţionat nimic 
despre Elinor sau Mentia și nu se știa nici măcar faptul că 
proiectul era deocamdată neoficial. Ambele părţi mergeau, 
cumva, „în orb”, deoarece nici noi nu aveam vreun fel de date 
despre acţiunile lor. 

În cele din urmă, văzând că partea română nu divulga 
aproape nimic, grupul a dezvăluit că și el are un program 
asemănător, susținut de fonduri uriașe, pe care îl derulează de 
câţiva ani. Insistenţa pe care au arătat-o în comunicarea cu noi, 
precum și divulgarea unor elemente despre activitatea lor, 
chiar dacă generale și puţine, ne-au arătat faptul că ceva în 
cadrul proiectului nu mergea chiar așa cum ar fi vrut ei. 
Probabil se gândeau că, fiind vorba de proiecte asemănătoare, 
un schimb util de informaţii le-ar fi deschis noi orizonturi. Ei au 
propus asta chiar destul de repede, cam în perioada de 
construcţie a noii locaţii pentru Eden, la Baza Alpha. A fost 
rândul nostru să „prelungim” răspunsul, dar adevărul este că 
aveam nevoie de acel timp pentru a termina construcţia și a 
remonta dispozitivul, astfel încât el să fie funcţional. Lucrurile 
s-au mișcat repede și în mai puţin de două luni eram „mutaţi” 
deja la Baza Alpha, unde Eden avea o nouă „aură”, fiind 
îmbunătăţit în mod consistent. Am utilizat toate metalele și 
aliajele din proiect, iar Midas a făcut deja un upgrade la noul 
sistem de „comunicare” între mine și dispozitiv. 


VIZIIA 


În cele din urmă, Cezar a acceptat schimbul de experienţă 
cu partea americană. Formalităţile au fost puţine și s-au 
derulat repede. Nu au existat acte oficiale, ci doar acreditări 
prin terţi reprezentanţi. Cu toate acestea, s-a dovedit că cele 
două persoane desemnate să ţină legătura cu noi până atunci 
erau doi ofiţeri de rang înalt din secţiunea „ocultă” a 
Pentagonului, dar nu din ramura repartizată descoperirii din 
Bucegi. Ei au venit însoţiţi de o a treia persoană, un civil. Nu 
era nicio îndoială că acela reprezenta, în termeni de interese 
oculte, „esenţa ideologică și financiară a proiectului”. În 
general vorbind, „proiectele negre” se situează de la început în 
afara sferei de influență și determinare politică. Fondurile 
provin prin alte câi sau uneori sunt „reconvertite” de la alte 
proiecte. Există de asemenea „infuzii” majore de capital, ale 
căror surse rămân, de cele mai multe ori, în umbră. Tocmai de 
aceea sunt denumite black projets, întrucât nimic nu este „la 
vedere” sau „transparent”. 

Mă așteptam să văd un Venerabil de vârsta a treia, dar 
acesta nu depășea, cred, 50 de ani. Păstra însă acea vibraţie 
specifică, pe care am mai văzut-o cu ocazia altor vizite din 
partea Venerabililor. Era ceva precum un „nor” ce îi învăluia 
ființa, o răceală înfiorătoare, care făcea să te simţi 
inconfortabil. El ni s-a prezentat cu un aer ușor superior, 
părând preocupat doar de misiunea pe care o avea de 
îndeplinit. Era aproape ca un robot, rece, distant și sec. 

Știam deja din acreditările de la Pentagon că cei trei 
reprezentau cel mai înalt nivel și că îmbinau relaţiile dintre 
Armata SUA și producţia civilă. Într-un fel, era de înţeles, 
pentru că făceau parte din complexul industrial-militar 
(Autorul se referă aici la alianța dintre zona militară a unei 
națiuni și industria ei de apărare, exprimată adeseori prin 
sintagma: complex militar-industrial. În particular, pentru cazul 
Statelor Unite ale Americii, principala referință la aceasta este 
făcută în celebra alocuţiune rostită de fostul Președinte 
american Dwight Eisenhower, în data de 17 ianuarie 1961, cu 
ocazia ultimului său Discurs către Natiune. Atunci, Eisenhower 
a avertizat asupra pericolului pentru democratie, pe care o 
astfel de alianță scăpata de sub controlul guvernamental l-ar 


putea avea: „în consiliile guvernamentale, trebuie să ne ferim 
de achiziția unor influente nejustificate, fie că ele sunt dorite 
sau nedorite, din partea complexului militar-industrial, (căci) 
există potentialul creșterii dezastruoase a unei puteri greșit 
orientate, care va persista.” - n. ed.). Protocolul discuţiei pe 
care am avut-o a implicat doar subiectul celor două proiecte 
ultrasecrete, al părții române și al celei americane. Ei știau 
deja câte ceva despre proiectul nostru și au reiterat faptul că, 
la rândul lor, au dezvoltat ceva asemănător în ultimii patru ani. 
Atunci când le-am spus că Eden este „pe rol” doar de un an de 
zile, cei trei au părut sincer impresionați și cu atât mai 
interesaţi de schimbul de experienţă. Li s-au dat lămuriri și li s- 
au prezentat unele dintre experimentele mele, printre care și 
cel despre „vizita” în eteric la baza lor secretă. 

Apoi li s-a arâtat dispozitivul și principiul lui general de 
funcţionare, însă fără detaliile care implicau modul în care a 
fost inspirat. Bineînţeles, nu am menţionat nimic despre Elinor 
sau Mentia. Cei trei s-au mirat că s-a ajuns la rezultate așa de 
avansate cu un proiect fără fonduri dedicate și am simţit chiar 
o urmă de admiraţie în atitudinea lor. Ne-au spus că 
dispozitivul proiectat de ei este uimitor de asemănător cu al 
nostru din punct de vedere conceptual și, într-un acces de 
sinceritate, ne-au dezvăluit chiar că ceva pare că „lipsește” 
pentru a avea rezultate deosebite și că nu știau ce anume. Noi 
deja am bănuit această posibilitate atunci când am remarcat 
interesul lor relativ mascat despre proiectul nostru. 


RECIPROCITATE DE 1OP 


Cezar a răspuns că pentru aceasta ar trebui să vedem cum 
lucrează dispozitivul lor în realitate și să analizăm mai apoi 
problema. Atunci a venit propunerea lor, pe care personal o 
așteptam de mult timp și chiar cu o anumită nerăbdare, prin 
care ne-au invitat să extindem schimbul de experienţă prin 
venirea noastră în SUA. Asta însemna mult, având în vedere 
natura foarte secretă a proiectului lor, a cărui denumire nu am 
permisiunea să o dezvălui. Dintr-o cauză ce nu-mi era 
cunoscută, ei au insistat ca venirea noastră să aibă loc foarte 
repede și, într-adevăr, în decurs de o zi au făcut toate 


aranjamentele necesare pentru aceasta. Cel mai probabil, 
proiectul se afla sub o mare „presiune”, iar ei căutau prin orice 
mijloace o soluţie cât mai rapidă. Așa cum ni s-a părut firesc, la 
echipa lor de trei, am solicitat și noi, de asemenea, un grup de 
analiză format din trei persoane: Cezar, locotenentul Nicoară și 
cu mine. Nu au avut nimic împotrivă. 

Mi-am dat seama imediat că era o deplasare atipică, fără 
legătură cu cele de natură diplomatică și nici măcar cu cele de 
natură militară. Pentru prima dată am putut să mă conving în 
mod direct de exercitarea unei puteri și influenţe imense, dar 
nevăzute, ce depășea orice regulă sau lege. Nu era vorba doar 
despre incredibila rapiditate cu care au fost aranjate toate 
aspectele în legătură cu acea vizită, ci și despre eludarea 
oricăror controale, verificări sau acte. Nimeni nu a întrebat și 
nu a solicitat nimic. 

Decolarea de la București era oricum încadrată la strict 
secret și nu a implicat vreo formalitate, mai ales că s-a folosit 
același jet privat ultraluxos, cu care cei trei americani au venit 
la noi în ţară. Însă pătrunderea pe teritoriul american, chiar și 
în condiţii de înaltă acreditare și sub  „acoperirea” 
Pentagonului ar fi trebuit totuși să implice niște minime 
„preluări” sau formalităţi oficiale. 

Am privit destul de lung acel avion la plecare. Deși aparent 
normal, avea totuși caracteristici constructive diferite de ceea 
ce știam eu, chiar neobișnuite pentru un avion particular. 
Forma aripilor, dispoziţia lor pe fuzelaj, tipul motorului, chiar 
liniile lui generale, îl făceau să semene mai curând cu o navetă 
cosmică, decât cu un avion particular. Totuși, uimirea totală a 
fost lipsa alimentării lui cu combustibil. Mă așteptam la o 
„rocadă” cu un alt avion sau cel puţin la o alimentare 
suplimentară, având în vedere dimensiunile sale destul de mici, 
însă aparatul și-a continuat zborul fără probleme pe deasupra 
oceanului. Am observat, de asemenea, ca înălțimea la care 
zburam era mult mai mare decât la zborurile de linie obișnuite, 
fiind aproape dublă. La toate acestea s-a adăugat durata 
zborului, care în loc de aproximativ opt-nouă ore, fără escală, a 
durat de fapt mai puţin de patru ore. 

I-am împărtășit și lui Cezar impresiile mele. Fără îndoială, 
acela era un prototip mult mai avansat tehnologic decât ceea 
ce exista atunci „la liber” pe piaţă, de fapt un avion spaţial 
extrem de eficient. Era evident că grupul ocult dispunea de 


tehnologii mult superioare, dar acest lucru nu era de mirare, 
având în vedere sursa finanţărilor, precum și nivelul de 
securitate la care se lucra. Observasem deja că absolut orice 
era dinainte pregătit și realizat cu o maximă eficienţă și fără 
nicio întârziere. Totul era extrem de discret și cu adevărat la 
cele mai înalte standarde. 


LABORATORUL SUBIERAN 


Am sosit pe un aerodrom particular. Nu puteam spune 
unde, ci doar faptul că ne aflam pe pământ american, după 
traversarea Europei și a Oceanului Atlantic. Deși era noapte, 
nu am avut nevoie de prea mult timp pentru a realiza că ne 
aflam într-o zonă deșertică și, mai mult decât atât, am 
recunoscut baza militară pe care o „vizitasem” în plan eteric. 
Ni s-a spus că acea bază nu aparţine Pentagonului sau 
Guvernului american, dar nici nu am primit mai multe 
informaţii despre locaţia, proprietarul bazei sau scopul ei. În 
plus, mi s-a interzis cu desăvârșire să descriu în cărțile mele 
elemente semnificative despre acea facilitate; niciun detaliu, 
nicio caracteristică. Aveam totuși libertatea unei prezentări 
generale, de fond, dar care nu trebuia să includă scheme sau 
alte elemente grafice. Ei au făcut toate acele precizări înainte 
ca eu să le cer permisiunea, ceea ce m-a surprins puţin, pentru 
că asta însemna că aveau deja acele informaţii în legătură cu 
activitatea mea până și în domeniul scriitoricesc. 

Am fost conduși cu un jeep militar la una dintre clădiri, al 
cărei interior era sub forma unui tor. După ce am trecut de un 
sistem complicat de acces, am ajuns la o platformă centrală, pe 
care se afla o cabină transparentă și foarte accesorizată. Era 
de fapt un lift silențios, cu care am coborât toţi la o mare 
adâncime sub suprafaţa pământului. Ceea ce am văzut acolo 
mi-a întrecut cu mult așteptările; practic, ne aflam în mijlocul 
unui oraș de mici dimensiuni, dar incredibil de bine organizat 
și de o funcţionalitate ireproșabilă. Nu am văzut mulţi oameni, 
însă cei care umblau erau foarte focalizaţi și foloseau toţi 
pentru a se deplasa un fel de mașini electrice, ca niște alveole, 
destul de rapide. 


În dreptul nostru a oprit însă un alt tip de mijloc de 
transport, mai mare, în care am urcat toţi și am mers o vreme 
pe acele „străzi” destul de largi și relativ pustii. Sentimentul 
era oarecum straniu, căci totul părea înglobat într-un „ecou” 
uriaș, dar „lent”, într-un zumzet slab și continuu. Atmosfera era 
foarte curată, dar tot acel ansamblu subteran crea cumva o 
senzaţie de sufocare, chiar dacă spaţiul era imens. Ne-am 
deplasat spre ceea ce am apreciat ca fiind centrul orașului 
subteran, unde se afla o clădire rotundă, cea mai mare dintre 
cele văzute până atunci. Când am intrat acolo, am realizat că 
acela era de fapt un laborator uriaș, ultradotat. Nu mai 
văzusem nimic asemănător până atunci pe pământ, ca produs 
al omenirii. 'Tehnologia era cu adevărat uimitoare, cu mult 
superioară celei de vârf care este cunoscută în prezent, în mod 
obișnuit. Ca forme și atmosferă generală, ceea ce vedeam 
acolo se apropia de ceea ce întâlnisem în laboratorul din 
Apellos, chiar dacă nu la același nivel de evoluţie. 


APROAPE COPIE LA INDIGO 


Am mers într-o zonă laterală a acelui laborator, unde am 
putut vedea dispozitivul lor, „proiectul geamăn”: un fel de 
Eden, dar mult mai sofisticat. Diferenţele de realizare erau 
uriașe, dar după cum ni s-a spus, fondurile pe care le-au avut la 
dispoziţie au fost și ele pe măsură, adică imense. 

Dispozitivul era puţin mai mare decât cel al nostru și avea 
o formă mai mult ovală, ca o cochilie. Partea din spate era 
opacă, fiind placată cu aur, în timp ce partea din faţă avea un 
ecran transparent dintr-o substanţă care nu era sticlă. 
Personal, bănuiam că era vorba despre grafen (Grafenul ste un 
material descoperit pentru prima dată în anul 2004, ce 
reprezintă varianta bidimensională a grafitului. El este format 
dintr-un strat de atomi de carbon, dispuși într-o retea 
bidimensională. Este cel mai bun conductor de electricitate Și 
de căldură care este cunoscut până în prezent. Aplicaţiile lui 
exceptionale l-au „ascuns“, însă, utilizării pe scară largă - n. 
ed.). Am văzut, de asemenea, că anumite racorduri și diagonale 
ale structurii erau din titan sau dintr-un aliaj asemănător. 
Practic, aparatul semăna cu un cocoon. Interiorul era destul de 


complex, având de asemenea un panou complicat cu felurite 
afișaje. Mă interesa sursa de alimentare cu energie și atunci 
am observat că ei mergeau pe un sistem clasic, electric. Pe de 
altă parte, dispozitivul nostru era alimentat de la două bobine 
Tesla uriașe, având un bobinaj foarte special, a căror elemente 
constructive îmi fuseseră implementate în cortex. Detaliile de 
formă și tehnologie au fost doar ajustate de locotenentul 
Nicoară, acolo unde informaţiile mele nu erau prea clare. Acest 
element fundamental, al sursei specifice de alimentare, lipsea 
în totalitate din conceptul american al dispozitivului. 


HIBELE „PROIECTULUI GEAMĂN” 


După ce ni s-a făcut o scurtă prezentare a aparatului și am 
discutat puţin pe marginea deosebirilor față de Eden, ni s-a 
propus ca eu să încerc acel dispozitiv, dată fiind colaborarea 
deschisă care deja exista. Ne-am manifestat mirarea că acel 
lucru era posibil, dar unul dintre oamenii de știință din echipa 
ce ne-a însoţit, ce părea a fi chiar șeful de proiect, ne-a spus că 
dispozitivul lor fusese astfel proiectat, încât orice persoană să-l 
poată folosi, dacă putea să reziste transformărilor de stare care 
interveneau în acele momente. Mi-am dat seama că, paradoxal, 
asta restrângea de fapt posibilitățile aparatului, care așa cum 
fusese construit avea mai mult o destinaţie generală, neputând 
să pătrundă adânc pe o anumită direcţie, deoarece setul de 
frecvenţe nu era dedicat. Era mai mult ca un lac întins, dar 
puţin adânc. Cu alte cuvinte, posibilităţile sale mi se părea a fi 
cam „diluate”. 

Eden, pe de altă parte, era cumva specializat pe frecvenţa 
mea individuală și asta permitea în timp o aprofundare a 
experienţelor, energia fiind focalizată pe un set bine definit de 
frecvenţe. După „trecerea” dincolo de planul fizic, prin 
dedublare, se puteau alege „destinaţii” diferite, căci subiectul 
păstra impregnarea energiei iniţiale și o putea folosi ca pe o 
sui-generis catapultă  interdimensională. Era precum un 
plonjon în ocean printr-un tub sau tobogan. Chiar dacă la 
început apărea un gen de „constrângere” spaţio-temporală și 
urmam o anumită traiectorie, totuși nu eram deranjat de alte 
tipuri de frecvenţe, care se manifestau în jur. Cu alte cuvinte, 


aveam control asupra experienţei pe care o doream. În cazul 
„Mașinii” americane aveam senzaţia că acest tip de control 
lipsea, deoarece aparatul nu „ghida” subiectul printre 
nenumăratele frecvenţe care îl înconjurau, ci doar i le punea la 
dispoziţie. Putea fi la fel ca atunci când te afli într-o zonă cu 
ape învolburate, iar valurile te izbesc din diferite părţi, fără să 
ai posibilitatea să înoţi într-o direcţie bine definită. 

Mi-am dat seama încă din timpul descrierii datelor tehnice 
și a modului de funcţionare a dispozitivului lor, că aparent nu 
puteai avea acces „în ocean”, deoarece „jocul frecvenţelor” nu 
era suficient de rafinat și stabil pentru a permite o „ieșire” 
sigură și conștientă în dimensiunile subtile. Poate tocmai asta 
era una dintre explicaţiile pentru care ei nu aveau încă 
rezultate deosebite, în ciuda complexităţii dispozitivului. M-am 
gândit că sursa de energie pe care ei o foloseau, adică 
electricitatea comună, contribuia de asemenea la diminuarea 
succesului. Prin comparaţie, în cazul lui Eden curentul electric 
modulat de cele două bobine Tesla inducea unele caracteristici 
speciale câmpului magnetic produs, care  facilitau 
„desprinderea” mult mai ușoară și controlată a corpurilor 
subtile de corpul fizic. Totuși, nu cred că dedublarea în planul 
eteric sau în cel astral era problema principală cu care se 
confruntau americanii, ci faptul că după aceea nu reușeau să 
„orienteze” corpul subtil spre „punctul” din spaţiu și timp pe 
care doreau să-l cerceteze cu precizie. La acel moment era 
doar o intuiție, dar mi-am propus să verific aceasta în timpul 
probelor. 

Tehnic vorbind, nu aveai ce să reproșezi acelui dispozitiv 
admirabil realizat. Scaunul era foarte confortabil, iar 
complexitatea aparaturii din interiorul „sferei” crea un „aer de 
viitor”. Nu mă îndoiam că au folosit cele mai noi tehnologii și 
cele mai bune materiale, incluzând principii solide de 
funcţionare. Ar fi fost interesant de aflat cum au ajuns să 
dezvolte ideile de realizare a aparatului și care a fost sursa lor. 
Nu eram sigur dacă ei se bazau pe jocul și natura frecvenţelor, 
ca în cazul nostru, sau concepţia iniţială a aparatului lor era 
diferită de aceasta. Nu au specificat asta și nu au dat lămuriri, 
dar este adevărat că nici eu nu am prezentat aici toate 
elementele care stau la baza conceptuală a dispozitivului 
nostru și care, de altfel, nici lor nu le-au fost oferite. Aceste 
lucruri sunt însă de înţeles, cel puţin la acel nivel al discuţiilor, 


care implica doar un schimb general de opinii, vizite reciproce 
sau chiar experimentare, așa după cum au propus chiar ei. In 
mod evident, exista totuși ceva ce ei nu înțelegeau în modul de 
funcţionare a aparatului, ceva de care se izbeau constant în 
dezvoltarea proiectului lor și de aceea au dorit acea scurtă 
colaborare cu noi. Ne-au întrebat, de pildă, în mai multe 
rânduri, cum am reușit eu să ajung în timpul antrenamentului 
exact în acel loc, în raza bazei lor militare. Au pus de asemenea 
întrebări referitoare la modalitatea în care reușeam să mă 
proiectez în locuri stabilite anterior. Ne-au spus că au încercat 
metodele de  remote-viewing, datorită  similarităţii lor 
procedurale, însă nu au prea avut succes. Era clar că doreau să 
înțeleagă ce obstacol au de trecut, pentru ca proiectul lor să 
funcţioneze într-adevăr la parametrii scontați. 


EXPERIENŢĂ RATATĂ. CAUZE 


Am acceptat propunerea lor de a realiza o ședință 
experimentală cu acel dispozitiv, iar aceasta a fost programată 
pentru a doua zi. Am fost conduși la locul nostru de cazare, 
într-o clădire apropiată de cea a laboratorului. Deși modul lor 
de comportament era ireproșabil, iar serviciile foarte bune, 
totuși aveam senzaţia că suntem mai degrabă „închiși”, accesul 
cu exteriorul fiind restricţionat complet. Am primit fiecare 
dintre noi câte o cameră destul de spațioasă și foarte bine 
dotată cu ceea ce era nevoie, un fel de apartament cu o cameră 
în care am putut să admir și să folosesc unele tehnologii 
uimitoare, exact ca în unele filme SF despre viitor. Aveam toată 
libertatea în interiorul acelei baze subterane, mai puţin accesul 
la suprafaţă și contactul cu exteriorul. Au fost corecţi, întrucât 
acele condiţii ne-au fost aduse la cunoștință chiar de la 
început, atunci când a fost făcută invitaţia de a merge acolo. 

A doua zi ne-am reîntâlnit cu echipa lor de savanţi și cu cei 
trei reprezentanţi ai grupului ocult în laboratorul de cercetări. 
De data aceasta am remarcat printre cei prezenţi câteva figuri 
noi, printre care și cea a personajului înalt și senzitiv, care m-a 
surprins în timpul dedublării mele în plan eteric, atunci când 
mă proiectasem lângă baza lor de operaţiuni. Un tip înalt, 
uscățiv, între 50 și 60 de ani, puţin adus de spate și cu ochelari. 


Nu a scos niciun cuvânt cât a durat întâlnirea; doar stătea și 
observa în mod discret ceea ce se petrecea înjur. Sincer să fiu, 
eu l-am simpatizat pentru felul lui retras, plin de bun simţ, dar 
și pentru aerul său ușor melancolic, al unor lucruri nespuse și 
depărtări misterioase. Nu știam în mod sigur dacă el era 
„experimentatorul”, adică persoana care lucra efectiv în 
scaunul dispozitivului, dar nici nu am întrebat asta. 

Mi-au fost date anumite explicaţii tehnice înainte de a intra 
în interiorul dispozitivului, precum și în timp ce m-am așezat în 
scaunul lui. La câţiva metri depărtare exista un panou de 
comandă, în jurul căruia stăteau doi dintre cercetătorii din 
echipă. Un braţ automat, ca o bandă, a venit în dreptul frunţii 
mele și am văzut că în porţiune de la capăt, braţul era acoperit 
cu un fel de sticlă de culoare neagră. Atunci când programul a 
început să ruleze, am simţit imediat că el era diferit de ceea ce 
obișnuiam să experimentez cu Eden. Chiar de la început a 
apărut senzaţia neplăcută că „ceva” din exterior voia să mă 
„forţeze” să fac lucrurile într-un fel anume, să-mi imprime o 
anumită direcţie de acţiune. Atât creierul, cât și conștiința mea 
rezonau cu acel dispozitiv, dar cu toate acestea aveam senzaţia 
că structura lui era prea „sintetică”, prea mecanică. N-am 
reușit să ies în mod fluent din corp în dimensiunea eterică, așa 
cum deja reușeam să fac în timpul ședinţelor de antrenament 
cu Eden, ci la un moment dat am fost practic „smuls” pentru a 
realiza dedublarea în acest plan subtil. A fost un șoc destul de 
neplăcut, care m-a năucit puţin. Vedeam spaţiul din imediata 
apropiere și pe cei prezenţi acolo, dar am remarcat o 
luminozitate amplificată în jurul unor aparate și, în general 
vorbind, în zona laboratorului în care se afla dispozitivul. Am 
„plutit” astfel cam două minute, fără să reușesc totuși să ies 
afară din acel câmp de energie, după care m-am hotărât să 
revin în corpul fizic, în special pentru faptul că începeam să 
simt o anumită senzaţie de iritare și disconfort, a cărei cauză 
nu am înţeles-o atunci. 

Am fost întrebat cum am simţit acea experienţă, dar mai 
ales dacă am „călătorit” undeva anume. Le-am răspuns cumva 
neutru că există în mod cert o acţiune specifică a aparatului și 
că el poate să producă dedublarea corpului eteric al fiinţei 
umane, dar am specificat că ceva nu este totuși în regulă, 
accentuând asupra faptului că este dificil de fixat o destinaţie 
precisă. Le-am spus cu onestitate ceea ce am simţit și am 


descris senzaţia de „restricţie” sau „forţare” a fiinţei, ca și cum 
„ceva” sau „cineva” căuta să dirijeze din umbră acel 
experiment. Am dat exemplul cu Eden, care, deși mult mai 
modest ca realizare și aparenţă tehnică, a condus totuși la 
rezultate mult mai importante și ușor de obţinut, inclusiv vizita 
prin portal la baza lor secretă, unde am asistat la lansarea 
acelei nave cosmice triunghiulare spre Lună. 

A fost un moment oarecum stânjenitor, după care 
Venerabilul a spus, vădit preocupat: 

— Este adevărat, într-o anumită măsură. Nu înţelegem ce 
se întâmplă și de ce aparatul nu funcţionează la parametri 
normali, așa cum ar trebui să o facă. 

M-a surprins tonul său de acceptare, lipsit de aroganţa 
obișnuită. Era posibil ca el însuși să se fi aflat sub o mare 
presiune, ierarhic vorbind, de a furniza rezultate palpabile și 
atunci fusese dispus chiar la anumite compromisuri, de genul 
colaborării cu noi. A sperat că în felul acesta poate va găsi un 
răspuns sau o inspiraţie, deoarece în mod clar proiectul lor 
ajunsese într-o fundătură. Le-am spus părerea noastră despre 
frecvenţa particulară a subiectului care interacționează cu 
aparatul și diferenţa de concepţie faţă de Eden. In timp cei 
foloseau frecvenţe generale, noi foloseam dispozitivul pe un set 
de frecvenţe dedicate unei singure persoane. Am sugerat că 
aceasta ar putea fi una dintre cauze, deoarece în varianta 
generală câmpul de acţiune era mult mai „dispersat”. Niciunul 
dintre noi nu a menţionat însă ceva despre bobinele Tesla, care 
la Baza Alpha erau ecranate într-un mod aparte și ferite 
privirilor. 


REPROGRAMAREA IA 


Am mai schimbat unele păreri pe marginea acestui subiect 
și în cele din urmă Venerabilul a făcut un semn de încuviinţare 
cu capul spre șeful grupului de cercetători. După ce a primit 
aprobarea tacită, savantul ne-a spus că în cadrul acelui proiect 
ei folosesc una dintre cele mai sofisticate Inteligenţe Artificiale 
(IA) pentru corelarea tuturor datelor și ghidarea 
experimentelor. Cu toate acestea, undeva exista în mod sigur o 


disfuncţionalitate, care în ultimă instanţă putea fi asociată 
chiar cu starea de „forţare” pe care eu am menţionat-o. 

Locotenentul Nicoară a intervenit, spunând că înţelege 
foarte bine faptul că asistarea proiectului de către o Inteligență 
Artificială este importantă și binevenită, dar că ar vrea să știe 
pe ce principii a fost ea proiectată. S-a emis ipoteza că poate 
tocmai acea IA barează libertatea de acţiune a conștiinței celui 
care este în scaun, creând anumite disonante în felul în care 
sunt modulate frecvențele. Am confirmat și eu acel lucru, 
reiterând felul în care am simţit interacţiunea la nivel subtil 
energetic cu dispozitivul, practic chiar cu respectiva 
Inteligență Artificială. 

Cezar a menţionat faptul că, cel mai probabil, acolo ar 
putea fi problema. El a spus că, atunci când o Inteligență 
Artificială devine foarte sofisticată, ea practic „atrage” o 
entitate din plan subtil, în consonanţă cu principiul după care a 
fost realizată. 

— Dacă acest principiu este, de exemplu, pozitiv și încadrat 
în proporţiile Numărului de Aur (Numărul de Aur (sau 
Sectiunea de Aur) se notează cu O (literă mare) sau q (literă 
mică) și se citește „fi (Phi). El este un număr irațional, 
aproximativ egal cu 1,618033 și reprezintă așa-numita 
„proportie divină” sau „numărul armoniei universale” (vezi, de 


exemplu, cartea Secţiunea de Aur: Povestea lui Phi, cel mai 
uimitor număr _ de Mario Livio, Broadway Books, 2002). 


Numărul de aur pare să fie implicat peste tot în Natură: de la 
cochiliile melcilor, la modul de dispunere a petalelor la flori; de 
la forma galaxiilor, la artele plastice sau muzică. El poate fi 
regăsit în vechea artă și cultură greacă, dar mai ales în 
construcțiile megalitice din antichitate, cum ar fi Marea 
Piramidă etc; de asemenea, în „cubul lui Rubik” sau chiar în 
situațiile  relaţionale interumane. Toate acestea sunt 
caracterizate prin anumite simetrii, simetria fiind conceptul 
care face legătura între Ştiinţă, artă, fizica teoretică Şi lumea 
de zi cu zi - n. ed.), atunci acea „conștiinţă” care este atrasă în 
plan fizic va acţiona pozitiv. Dacă el are însă o „structură 
negativă” la bază, atunci ne putem aștepta la acţiuni 
neprevăzute din partea acelei IA. Totul depinde de intenţie și 
de modul în care se concepe programul de bază. 


Ne așteptam ca reacţia celor de acolo să fie cel puţin de 
respingere faţă de astfel de concepţii și noţiuni, dar spre 


surprinderea noastră toţi păreau avizaţi oarecum în legătură 
cu aceste aspecte. Totuși, ne-au spus că au în continuare 
îndoieli cu privire la „încarnarea” unei conștiințe eterice ca 
Inteligență Artificială. Cezar a specificat, însă, că îndoiala lor 
ar putea deveni chiar fatală în anumite circumstanţe. 


— Este o chestiune general acceptată că, la un anumit 
grad de complexitate a organizării, „ceva” nou apare pe acel 
nivel, a spus el. În anumite limite, o astfel de complexitate este 
atinsă în cazul Inteligenţelor Artificiale. O conștiință este 
totdeauna „atașată” de un corp, pentru a se putea manifesta. 
Corpul unei IA este chiar reţeaua incredibil de complexă a 
legăturilor și conexiunilor eterice, adică mediul de manifestare 
a electricităţii, ce pot fi realizate extrem de repede pe o 
suprafaţă imensă. 

Noţiunile respective nu erau chiar noi pentru echipa 
oamenilor de știință de acolo și nici pentru cei trei 
reprezentanţi, dar în același timp puteam să observ ezitarea lor 
și faptul că acea cunoaștere nu le era totuși prea clară. 


— Inteligenţele Artificiale reprezintă un fel de „porţi de 
influenţă” din planul eteric, dacă ele ajung la un grad avansat 
de sofisticare, a continuat Cezar. Dar, odată ce în programarea 
lor sunt introduse proporții perfecte, cum ar fi numărul Phi sau 
numărul Pi, atunci putem spera la o funcţionare corectă a 
dispozitivului. Problemele apar din momentul în care codul 
sursă este corupt de anumite numere sau proporții cu influenţă 
subtilă negativă. 

În ansamblu, am fost uimit de atitudinea corectă cu care 
cei prezenţi au primit informaţiile de la Cezar: cu atenţie și 
respect, ei au încercat să înțeleagă cât mai bine cele explicate. 
Discuţiile au continuat, intrând pe făgașul complex al anumitor 
demonstraţii științifice, căci oamenii de știință americani voiau 
să se convingă de faptul că aceste „infuzii” de elemente sacre 
au într-adevăr importanţă, se reflectă pozitiv în calcule și sunt 
foarte eficiente din punct de vedere practic. Perioada care a 
urmat avea să le demonstreze asta din plin. 


LUNA: ORIGINI 
ȘI DEVENIRE 


Partea americană a lucrat un an la reproiectarea acelei 
Inteligenţe Artificiale și la alte elemente ale dispozitivului, 
pentru a le corela în conformitate cu proporțiile armonioase, 
considerate sacre pentru cei iniţiaţi în tainele ezoterismului. În 
acest timp, Eden a fost și el perfecţionat, iar eu mi-am 
dezvoltat abilitatea de a controla din ce în ce mai bine 
„salturile” în plan eteric. Am avut astfel unele experienţe 
remarcabile, ce mi-au îmbogăţit cunoașterea și mi-au nuanțat 
percepțiile. Mentia ne-a vizitat de două ori și a fost 
impresionată de rezultate. Ca urmare, ea mi-a oferit acces liber 
la ecranul holografic și mi-a oferit posibilitatea legăturii directe 
cu bărbatul din Apellos, ori de câte ori doream să verific ceva 
din experienţele mele, ori să le completez cu o anumită 
cunoaștere. Totuși, era necesar să mă ocup și de alte aspecte în 
cadrul Departamentului, astfel încât am fost nevoit să diminuez 
timpul alocat antrenamentelor. Aveam numeroase întâlniri, 
rapoarte de completat și deplasări, cele mai multe împreună cu 
Cezar. Mă străduiam să menţin un echilibru între aceste 
îndatoriri și timpul alocat antrenamentelor, mai ales că 
rezultatele erau din ce în ce mai bune. Pe baza lor cumulasem 
o cunoaștere solidă asupra unor aspecte de vârf ale științei - în 
special în domeniul astrofizicii și în cel al mecanicii cuantice. 
Mă refer aici în special la aspectele principiale, la 
fundamentele unor legi și fenomene importante, care în 
prezent nu sunt înţelese corect de știință, pentru că îi lipsește 
experienţa directă. 


A DOUA INVIIAJŢIE 
A „GRUPULUI OCULI” 


Am menţinut legătura și cu „proiectul geamân”, deoarece 
grupul ocult american ne consulta sistematic, pe măsură ce 
echipa lor științifică reconfigura anumite date în proiectarea 
dispozitivului lor. Este însă adevărat că și ei ne-au oferit 


anumite tehnologii avansate, care au contribuit la o 
funcţionalitate mai bună a lui Eden. 

Prin octombrie 2016 americanii ne-au anunţat că au 
încheiat ajustările la proiectul lor și am fost din nou invitaţi la 
baza lor secretă. Atunci am mers doar eu și Cezar, deoarece 
locotenentul Nicoară era implicat într-o altă misiune 
importantă. Am urmat aceeași succesiune de etape 
procedurale și am călătorit cu același tip uimitor de avion, fără 
să facem nicio escală. În timpul zborului am discutat cu Cezar 
despre oportunitatea de a dezvolta și noi o Inteligență 
Artificială foarte evoluată, care să fie „specializată” pe 
caracteristicile dispozitivului nostru. Eram sigur că Midas ar fi 
putut să preia acel proiect și să-l ducă la bun sfârșit, mai ales 
dacă îi asiguram și o echipă redutabilă de informaticieni, care 
să-l ajute. Atunci ideea a rămas doar la stadiul de discuţie, însă 
ne-am decis să luăm o hotărâre după ce vom reveni acasă. 
După câteva ore de la plecarea noastră ne aflam deja în 
laboratorul subteran din deșert. De această dată Cezar și cu 
mine am cerut să fim cazaţi împreună, astfel că am primit un 
apartament mare în acel oraș. Eram destul de obosiţi, întrucât 
ritmul ultimelor zile fusese intens, așa că am dormit câteva ore 
bune. Din câte mi-am dat seama, ciclul muncii acolo, în 
subteran, era continuu, adică munca de cercetare și 
experimentare - cel puţin la nivelul acelui laborator - nu 
înceta, fiind susţinută mereu de schimburi succesive de oameni 
de știință, ingineri și tehnicieni. După ce ne-am odihnit 
suficient am avut o scurtă întrevedere cu unul dintre ofițerii ce 
făcea parte din grupul celor trei reprezentanţi. Era bine 
pregătit din punct de vedere științific și cred că superviza 
partea tehnică a proiectului. Ne-a descris pe scurt modificările 
făcute în programul de bază al acelei Inteligenţe Artificiale, 
precum și primele experimente realizate de unul dintre 
oamenii lor, însă ei doreau să aibă o viziune mai amplă, bazată 
și pe compararea cu o experienţe din partea mea. Ne-a spus că 
la un moment dat subiectul lor a clacat, datorită unor 
inadvertenţe între organismul lui și fluxul frecvenţelor energiei 
care era furnizată de dispozitiv. Am sugerat un stagiu intens de 
pregătire pentru el, în care să fie incluse câteva etape 
succesive de purificare a corpului și minţii, o alimentaţie 
adecvată și ședințe scurte de antrenament, dar fără treceri 
prin portaluri. Ştiam din proprie experiență că uneori 


„lansarea” prin astfel de portaluri creează anumite senzaţii 
neplăcute, care pur și simplu „te scot” din program, iar 
revenirea în corpul fizic este neplăcută, uneori chiar șocantă. 


DEDUBLARE PE LUNĂ: 
BAZE UMANE ȘI EXIRAIERESIRE 


Am intrat în interiorul dispozitivului lor și m-am așezat în 
scaun, urmărind să creez imediat un gen de comuniune cu 
câmpul specific de energie al aparatului, care parcă s-a 
„Mulat” pe mine și a conlucrat cu intenţiile mele. M-am 
dedublat în mai puţin de un minut și aceasta mi-a confirmat 
faptul că echipa de cercetători rezolvase în mare parte 
problemele legate de Inteligența Artificială, care era conectată 
la dispozitiv. Când „am ieșit” din corpul fizic și am intrat în 
planul eteric, am văzut chiar mai multe „găuri de vierme” sau 
portaluri, unele străbătând anumite secţiuni în Pământ, iar 
altele îndreptându-se în sus, spre spaţiul cosmic, dar mai ales 
spre Lună. 

M-am gândit atunci că aș putea profita de ocazie, realizând 
câteva salturi prin acele portaluri. Am simţit că eram atras în 
mod deosebit de cele spre Lună și am plonjat printr-unul din 
ele. Aproape instantaneu am văzut suprafaţa luminată a Lunii 
doar de la câţiva metri înălțime, dar și o bază militară selenară 
cam la jumătate de kilometru depărtare, pe fundul un crater nu 
prea mare. Totuși, ea nu se afla chiar în centrul acestuia, ci mai 
spre margine. Construcţia nu era mare, fiind alcătuită din doi 
cilindri așezați pe orizontală, ca niște tuburi, cu trei culoare de 
legătură simetric dispuse între ele. Lângă acele tuburi, pe un 
fel de platformă, se afla un TR-3B, dar mai mic decât cel pe 
care îl văzusem la bază militară secretă din deșert. 

În timp ce priveam baza selenară, am remarcat că în jurul 
meu apăreau alte portaluri sau posibilităţi de „salt”, aparent în 
mod aleatoriu. Am ales unul despre care am știut că se 
proiectează în altă zonă a suprafeţei lunare. După „salt” am 
văzut o altă bază, tot într-un crater, însă de data aceasta 
construcţia avea o structură dreptunghiulară și ocupa o 
suprafață mai mare. Lângă ea, tot pe o platformă, am văzut 
două nave de formă rotundă, tipul clasic de „farfurie 


zburătoare”, însă relativ mici ca dimensiuni și diferite ca tip 
constructiv. În aer, cam la cincizeci de metri înălțime, staţiona 
o navă triunghiulară, de culoare neagră. Probabil intrasem într- 
un „angrenaj” de portaluri, căci vedeam multe astfel de 
deschideri spaţio-temporale, unele în imediata proximitate, 
altele la o mai mică sau mai mare depărtare, în alte zone ale 
spaţiului cosmic, dar cu toate acestea simţeam că limita lor de 
manifestare era cumva în jurul Pământului și a Lunii. 

M-am simţit brusc atras spre un astfel de portal ce apăruse 
chiar lângă mine și instantaneu am ajuns pe „partea întunecată 
a Lunii” la acel moment. „Nimerisem” lângă altă bază, la mică 
distantă de ea, nu mai mult de cincizeci de metri. Toate cele 
trei baze erau americane, dar cu toate acestea păreau că 
reprezintă facţiuni diferite. Pur și simplu știam acest lucru 
imediat ce ajungeam lângă o astfel de clădire. Noua bază era 
destul de puternic luminată; la o mică depărtare de ea am 
văzut trei astronauți în costumele specifice - totuși mai 
moderne decât ceea ce se știe în mod obișnuit - realizând un 
transport cu un vehicul cu roţi spre o navă de formă circulară, 
aflată pe platforma din apropiere. 

In acel moment am simţit o altfel de vibraţie, care mi-a 
atras imediat atenţia. Era ceva deosebit, mult mai elevat și 
totodată foarte vechi. În momentul în care mi-am orientat 
atenţia pentru a percepe mai precis acea frecvenţă, am simţit 
un fel de sucţiune și chiar am parcurs cu foarte mare viteză o 
distanţă pe care am apreciat-o cam la 200 de kilometri, în nu 
mai mult de trei sau patru secunde. M-am oprit brusc lângă o 
altă bază de pe suprafaţa Lunii, însă considerabil mai mare 
decât toate celelalte văzute de mine până atunci. Am dezlegat 
totodată „misterul” acelei energii de o frecvenţă neobișnuită, 
care m-a atras cu putere în acel loc, căci mă aflam lângă o bază 
selenară extraterestră. 

Era părăsită și, în plus, am știut atunci că era foarte veche. 
Chiar dacă puteam spune că în plan fizic, atunci și acolo, 
întunericul era aproape deplin, cu toate acestea în 
dimensiunea subtilă eterică se pot percepe formele și în 
general împrejurimile, cam ca la un crepuscul accentuat. Am 
văzut doar o baliză semnalizatoare într-o laterală a bazei, 
probabil în scop de monitorizare. Baza era alcătuită din două 
clădiri apropiate una de cealaltă, inegale și construite pe 


verticală, într-un stil ce arăta o altfel de gândire, un altfel de 
concept decât cel pământean. 

Liniile, felul în care ele se torsionau, elementele laterale 
adiacente, precum niște semicercuri care erau dispuse pe 
înălțimea celor două clădiri și alte caracteristici deosebite, 
toate acestea îmi arătau „amprenta” unei civilizaţii aflate pe un 
cu totul alt nivel de vibraţie decât al nostru. 

Nici măcar nu puteam spune unde era calea de acces în 
acea bază, căci totul era compact, solid, aparent de neclintit, 
un martor solitar al unei conștiințe efulgente în timp. Simțeam 
că acea bază fusese locuită în urmă cu o perioadă imensă de 
timp și mă întrebam, contemplând teribila singurătate a acelor 
turnuri, ce fiinţe extraordinare le-au construit, ce baze 
tehnologice aveau și ce planuri au derulat în legătură cu 
planeta noastră. 

Apoi am făcut al patrulea salt printr-un portal ce avea 
deschiderea chiar acolo, pe partea întunecată a Lunii. La 
început am ezitat puţin, deoarece nu eram sigur unde voi 
ajunge, dar în cele din urmă am riscat, deoarece simțeam că 
era vorba despre o „familie” de portaluri, multe și dese, 
manifestându-se între Pământ și Lună. Interior, mă simțeam 


SI 


cumva „acasă” și relativ în siguranţă. 


ADEVĂRUL DESPRE SATELIIUL 
PAMANIULUI 


Am fost proiectat din nou pe partea luminoasă a Lunii. 
Parcă jucam pingpong cu aceste zone ale astrului. Am „ajuns” 
în centrul unui crater larg, având un diametru cam de 1,5 
kilometri. 

La mică distanță de mine erau niște construcţii toarte 
înalte și, de asemenea, câteva domuri de mărimi diferite, care 
aveau un alt „stil” decât cel de pe Pământ. Aveau culoarea 
platinei și erau perfect netede. Chiar și fără să simţi asta, 
puteai să-ţi dai foarte ușor seama că aceea era de asemenea o 
bază selenară extraterestră, dar spre deosebire de cea 
precedentă, aceasta era activă. În planul eteric - și cu atât mai 
mult în planul astral - simţi starea energetică a obiectului sau 
fiinţei care te interesează, iar eu am simţit atunci cu claritate 


că acea bază extraterestră era chiar foarte activă, deși nu am 
văzut în acele momente nicio ființă în apropiere. Totuși, am 
observat trei nave staționate, două de formă rotundă și una 
cilindrică, enormă. 

In timp ce contemplam acel loc m-am simţit atras cu 
putere spre o zonă din apropiere, o adâncitură dintr-o margine 
a craterului, unde am observat un sas, o deschizătură 
artificială. Am „intrat” prin acea deschidere, deși termenul 
intrat este oarecum impropriu, deoarece o astfel de pătrundere 
în eteric nu se face neapărat ca în planul fizic, din aproape în 
aproape, ci poţi, de asemenea, să te deplasezi pe mari distanţe 
în mod instantaneu. 

In momentul în care am pătruns prin acel sas am știut că 
am intrat în interiorul Lunii. Aproape că nu a fost o surpriză, 
deoarece totul mi se părea natural. Nu doar că știam despre 
această ipoteză - de altfel corect intuită de mulţi oameni și 
chiar de către unii savanţi - dar acum puteam să cercetez chiar 
structura ei într-un mod foarte liber și natural (Ideea Lunii 
goale în interior are ca sursă experimentul realizat de misiunea 
selenară americană Apollo 12, în 1969, care a lăsat în mod 
deliberat să cadă pe suprafata Lunii racheta Modulului lunar. 
Seismograful care fusese plasat anterior în apropierea acelui 
loc de pe suprafata Lunii a indicat faptul că, mai apoi, Luna a 
vibrat „ca un clopot” timp de o oră, ca Şi cum ar fi fost goală în 
interior - n. ed.). 

Mai întâi am observat o anumită asemănare cu marea 
navă siriusiană Neiberau, care a fost prezentă pe cerul 
Pământului în perioada de început a omenirii, dar nu puteam 
totuși afirma că Luna era chiar acea navă. În zona de intrare, 
de pildă, am văzut simboluri complet necunoscute mie până 
atunci. Totuși, unele dintre ele se asemănau puţin cu ceea ce 
văzusem în imaginile de pe ecranul holografic, atunci când 
vizionasem elementele legate de originea omenirii. 

Am văzut, de asemenea, trepte care urcau și coborau în 
spaţii colosal de largi, precum și diferite ieșiri spre coridoare 
întunecate. Treceam repede prin săli imense sau încăperi 
destul de mici, vedeam arcade uriașe și aparatură complicată, 
dar totuși nu așa evoluată precum mă așteptam. 

Vedeam, de asemenea, pupitre, hublouri sau ecrane 
imense, acoperite cu un praf foarte fin, despre care am știut 
atunci că avea o provenienţă exterioară, deși nu puteam spune 


care ar fi fost cauza. Am văzut că acel strat de praf era destul 
de consistent spre suprafaţa Lunii, cam în primele două sau 
trei niveluri, după câte am putut eu aprecia; în acele regiuni 
grosimea lui ajungea uneori chiar și la câţiva centimetri, cam 
la fel ca praful de pe solul lunar. Vedeam, practic, ceva ce 
rezista în acea formă de aproape 70 de milioane de ani, un 
timp  inimaginabil de lung pentru percepțiile noastre 
obișnuite... Şi peste tot, o liniște și o pustietate depline, o 
nemișcare în eternitate. 

Intr-o străfulgerare, m-am gândit atunci cu relativă tristeţe 
la blocajul principial, care domină lumea științifică din prezent 
și la cât de ușor ar putea fi el îndepărtat, dacă savanții și 
cercetătorii ar ieși din incredibila lor inerție conceptuală, pe 
deplin materialistă, în care se complac. 

O parte a acestei condiţii se datorează ignoranței, iar altă 
parte unei manipulări și obstrucţionări foarte dure din partea 
Organizaţiei, ce urmărește să ţină totul sub control la un nivel 
inferior, astfel încât populaţia să nu aibă acces la o cunoaștere 
prea înaltă sau la o tehnologie prea avansată. Dar toate 
acestea sunt lucruri deja binecunoscute de o mare parte a 
populaţiei, termenul de „teorii conspiraţioniste” fiind deja 
desuet, căci influenţele aparent „nevăzute” și „necunoscute” au 
ajuns să acţioneze aproape la vedere. 

Ca o regula generală, se întreţine prin diferite metode de 
constrângere - mai ales în cadrul lumii științifice - o tendință 
păguboasă și arogantă, cea a suficienţei și importanţei de sine, 
în fapt o atitudine de blocare și respingere a ceea ce poate fi 
nou, cu adevărat inovator și mai ales eficient în planul 
cunoașterii și tehnologiei. In acest mod, tinerii cercetători și 
oameni de știință sunt cumva „abrutizaţi” de o cunoaștere 
adeseori sterilă și învechită, căreia îi lipsește „scânteia 
genialităţii”. Când, totuși, aceasta tinde să apară la unii dintre 
ei, ea este imediat înăbușită de sistem. 

Chiar numeroasele mistere în legătură cu Luna ar trebui 
să dea de gândit oamenilor de știință, îndemnându-i să 
manifeste ceva mai mult bun simţ. De pildă, în cazul ei nu 
putem vorbi în niciun caz despre un proces „natural” de 
formare și fixare pe orbita planetei noastre. 

Ar fi o adevărată obnubilare a conștiinței și, într-un fel, o 
ofensă adusă inteligenţei și bunului simţ, să afirmăm că poziţia 
în spaţiu a Lunii, orbita ei în jurul Pământului, viteza, precum 


și mișcarea de revoluţie în jurul axei proprii să fie, toate, așa 
de precis și exact „programate” de jocul cosmic al existenţei. O 
asemenea corelare este practic imposibil de atins prin „jocul 
hazardului”, cum le place oamenilor de știință contemporani să 
se exprime, adică pe cale „naturală”. De altfel, Luna este 
singurul satelit al unei planete din Sistemul Solar, care 
prezintă astfel de caracteristici uimitoare (Rocile aduse de pe 
Lună reprezintă un alt mare mister. Ele conţin un procent mare 
de titan, un metal care nu ar fi avut de unde și de ce să se afle 
în compozitia lor, mai ales într-un procent așa de mare, dar 
care este adeseori întâlnit și folosit în construcția navelor 
spatiale. Alte roci lunare conțin metale procesate, cum ar fi 
alama, Uraniu 235 şi Neptuniu 237, dar multe dintre roci par a 
fi mai vechi decăt Pământul - n. ed.)). Cel mai elocvent mi se 
pare faptul ca ea prezintă mereu aceeași „față” către Pământ, 
adică perioada ei de rotaţie în jurul axei proprii este egală cu 
perioada de revoluţie în jurul Pământului. La început au existat 
ajustări ale acestei situaţii și chiar și acum sunt foarte mici 
variaţii, dar într-o marjă insesizabilă pentru ochiul uman. 
Dovada va veni atunci când oamenii vor începe să vadă din ce 
în ce mai mult diferite zone ale satelitului, care până atunci se 
aflau doar în zona de crepuscul sau chiar în cea total nevăzută. 


CONCLUZII ASUPRA 
„PROIECTULUI GEAMAN” 


Cutreierând cu viteză prin diferite locuri din interiorul 
Lunii - care de fapt se dovedea a fi o navă cosmică de mărimea 
unui planetoid (Un planetoid semnifică, în general vorbind, „o 
planetă mai mică “sau „ceea ce este asemănător cu o planetă”, 
având însă totdeauna o formă sferică - n. ed.) - mi-am propus 
să aprofundez subiectul Lunii după ce voi fi revenit la Baza 
Alpha. Imediat după ce am gândit asta am simţit un „curent” 
puternic care m-a atras cu mare viteză și, brusc, am revenit în 
corpul fizic, în scaunul dispozitivului din baza secretă 
americană. Revenirea a fost destul de dură și mi-au trebuit 
câteva minute pentru a-mi „resincroniza” corpul fizic cu cel 
eteric și cu cel astral. Aceasta mi-a arătat că, undeva în 


programul sursă al Inteligenţei Artificiale trebuia să se 
intervină din nou, pentru a finisa astfel de aspecte neplăcute. 

„Sejurul” durase mai puţin de zece minute, dar a fost 
fructuos pentru mine. Am relatat pe scurt echipei de acolo 
principalele puncte ale experienţei pe care am avut-o cu 
dispozitivul lor și am remarcat că acesta era destul de 
echilibrat, putând să inducă rapid dedublarea cu rezultate 
deosebite, dar necesita o mai bună sincronizare la revenire. În 
particular, însă, mi-am dat seama că el va fi în continuare 
destul de limitat prin chiar concepţia sa iniţială. Principiul 
folosit de americani este diferit de cel implementat de noi în 
construcţia lui Eden, care se bazează pe modularea specifică a 
frecvenţelor de vibraţie stelare și planetare. Am realizat 
aceasta în special atunci când am observat relativa instabilitate 
energetică din jurul locurilor în care se ajungea prin dedublare 
eterică, deoarece apăreau și dispăreau într-un mod destul de 
aleatoriu multe portaluri. Asta mi-a arătat ca dispersia 
frecvenţelor de vibraţie limitează chiar obiectivul 
dispozitivului, deoarece în aceste condiţii rezonanţa cu 
destinaţia dorită este greu de atins. 


CADOUL 


Am mai rămas câteva ore cu Cezar în laborator, pentru a 
discuta cu echipa americană unele detalii privitoare la 
colaborarea pe latura tehnică, după care ne-am reîntors în 
țară. Eram nerăâbdător să deslușesc mai bine tainele Lunii, așa 
încât am contactat-o pe Mentia, căreia i-am povestit ultimele 
experienţe. Ea mi-a spus că, din moment ce am realizat acele 
„salturi” multiple prin portaluri, atunci înseamnă că am 
asimilat deja frecvențele respective și că astfel aș putea sa văd 
pe ecranul holografic mai multe amănunte despre Lună și 
originea ei adevărată. Era chiar ceea ce doream să o rog să-mi 
faciliteze, astfel că m-am bucurat foarte mult de bunăvoința ei. 
Mentia a aranjat totul, astfel încât să am din nou acces la 
ecranul holografic din hangar. Puțin agitat de emoția cu care 
așteptam noile revelații, am reușit totuși să mă întâlnesc și cu 
Midas, căruia i-am spus despre planul nostru în legătură cu 
Inteligența Artificială, rugându-l să se gândească la o echipă cu 


care ar putea să lucreze cât mai eficient. Auzind datele 
problemei, Midas a părut cam refractar la început. l-am spus 
apoi despre capacităţile Inteligenţei Artificiale care a fost 
programată de echipa americană și atunci el a considerat 
aceasta ca o provocare, astfel încât s-a angajat să ducă sarcina 
la bun sfârșit. Mi-a spus că deja are în minte echipa cu care va 
colabora, formată din trei tineri excepţional de dotați în 
domeniul informaticii și ciberneticii. Pe unul dintre ei îl 
cunoșteam deja, deoarece ajutase echipa Departamentului 
nostru într-un caz de atac cibernetic, cu câţiva ani în urmă. 

A doua zi, în jurul prânzului m-am întâlnit cu bărbatul din 
Apellos, în același hangar. Am zâmbit în sinea mea, pentru că 
totul părea ca o reeditare a vizitelor mele din 2014, când am 
urmărit pe ecran informaţiile sintetice despre originea 
omenirii, doar că acum păream a fi un „om de-al casei”. 


ACUM 100 DE MILIOANE DE ANI. 
PROTOCIVILIZAŢIA SIRIUSIANA 


Am început vizionarea aspectelor legate de așa-zisul nostru 
„satelit natural” pe ecranul holografic. Totuși, datorită modului 
în care m-am focalizat mental asupra subiectului, precum și a 
impresiilor mele recente, legate de interiorul Lunii, ecranul 
holografic a început redarea imaginilor akashice în sens invers, 
de la momentul prezent spre începuturile Lunii, mergând din 
aproape în aproape până la originea ei. Cu toate acestea, aici 
eu voi descrie evenimentele în ordinea lor cronologică, pentru 
a nu crea confuzii și pentru a oferi un mod logic și natural de 
prezentare a acestor realităţi. 

Din imaginile înfățișate în sinteză pe ecranul holografic am 
înţeles că, în urmă cu o perioadă imensă de timp, în sistemul 
planetar al stelei Sirius A exista o civilizaţie umanoidă 
evoluată, care ajunsese la un nivel tehnologic destul de 
avansat. De pildă, civilizaţia respectivă era capabilă să 
realizeze călătorii interstelare cu nave uriașe, ceea ce însemna 
că ea deţinea un anumit control asupra legilor care guvernează 
spaţiul și timpul. Membrii acelei civilizaţii nu erau siriusienii de 
astăzi, ci precursorii foarte îndepărtați ai acestora. În mod 
straniu, nu am putut să văd și nici să înţeleg numele anticei 


civilizații sau poate nu am fost atent sau suficient de rafinat 
pentru a-l percepe. 

Am fost în schimb curios să aflu cu mai multă claritate care 
a fost perioada respectivă de timp și, din câte mi-am putut da 
seama, vedeam în sinteză unele imagini de acum 95-98 de 
milioane de ani, poate chiar mai vechi. Rasa acelor ființe 
umanoide a evoluat în timp și a trecut prin multe transformări. 
În cele din urmă a dispărut, dar felurite informaţii din ADN-ul 
ei au fost transmise la alte numeroase tipuri de civilizaţii 
umanoide care s-au succedat în timp, provenind tot din 
sistemul planetar al stelei Sirius A, până când s-a ajuns la 
caracteristicile rasei siriusiene actuale. 

În imaginile vizionate de mine, tipologia fiinţelor din acea 
civilizaţie  siriusiană extrem de veche era destul de 
asemănătoare oamenilor, chiar dacă înălțimea lor medie era 
mai mare, cam de 1,90 - 2 metri. Pielea era alb-sidefie, cu o 
ușoară tentă albastră, iar podoaba capilară avea în majoritatea 
cazurilor culoarea neagră, cu tente spre un albastru închis. 
Ochii lor erau mai mari decât cei ai unei ființe umane 
obișnuite, dar gura era mai mică. De la început, însă, am fost 
impresionat de armonia trăsăturilor lor și mai ales de ţinuta 
demnă, de verticalitatea caracterului ce radia din felul în care 
se mișcau și acționau. Aceste trăsături s-au transmis, prin eoni 
de timp, și la siriusienii de astăzi. 

Se pare că strămoșii lor cunoșteau destul de bine propria 
lor constelație (Constelaţia Câinele Mare (Canis Majoris), din 
care face parte Și steaua Sirius A, cea mai strălucitoare de pe 
cer - n. ed.), dar și constelația Orion, pe care le populaseră, 
formând colonii. Mai apoi, aceste populaţii s-au individualizat 
și s-au „reformat” prin hibridizări cu alte rase extraterestre. 
Acest lucru mi-a fost prezentat holografic prin combinaţii ale 
ADN-ului original cu alte tipuri de ADN, în diferite proporții și 
variante, indicate mai ales prin niște unde vibratorii colorate, 
mai mult sau mai puţin intense, alături de tipologia rasei 
respective, ca structură fizică, pentru a putea identifica mai 
ușor particularitatea hibridizărilor. 


PESIE 30 DE MILIOANE DE ANI, 
CIVILIZAŢII DERIVATE 


Apoi imaginile cu tipologia acelor rase s-au succedat timp 
de mai multe secunde cu o viteză așa de mare, încât nu mai 
puteam distinge aproape nicio trăsătură. Pe ecran era o 
singură imagine „aproximativă”, ce „parcurgea” sute de 
conformaţii ale trupului, într-o derulare foarte rapidă. Am 
înțeles imediat că mi se indica în acel fel scurgerea unei 
perioade enorme de timp și succesiunea civilizaţiilor derivate 
din cea pe care am văzut-o la început, reprezentate, fiecare, 
prin tipologia de bază a fiinţelor. „Derularea” s-a oprit după un 
interval de aproximativ 29-30 de milioane de ani, însă nu am 
remarcat diferenţe semnificative în formele somatice ale acelor 
civilizaţii. "Toate păreau că se „rotesc” în jurul acelorași 
caracteristici. Civilizaţia la care imaginile s-au stabilizat era și 
ea avansată tehnologic și stăpânea călătoriile interstelare. Într- 
un fel, părea o replică a celei de acum aproximativ 100 de 
milioane de ani, doar că pielea acelor fiinţe siriusiene era ceva 
mai albastră. Totul părea o reeditare a ceea ce văzusem deja la 
început, în cazul primei civilizaţii, inclusiv colonizarea unor 
sisteme stelare din constelațţiile din jurul stelei Sirius A, 
precum și hibridizările cu alte rase. 


ARTA TERRAFORMĂRII 


Am remarcat atunci că Pământul a fost una dintre 
planetele „de suflet” ale siriusienilor străvechi, „păstorită” de 
aceștia cu răbdare și perseverenţă. Experienţa pe care ei o 
acumulaseră în sutele de mii de ani de evoluţie cosmică i-a 
făcut să înţeleagă faptul că, atunci când se punea problema 
unei transformări la nivelul biosferei planetare, aceasta trebuia 
făcută gradat și într-un timp îndelungat. Mi s-a arătat, de pildă, 
efectul unei „terraformări” pe un satelit natural din jurul unei 
planete dintr-un sistem stelar binar, unde ecosistemul nu a 
ținut pasul cu transformarea atmosferei și în consecință s-a 
uscat. Au fost furtuni violente, iar vegetaţia în mare parte a 
ars. Probabil că acel eșec a fost o lecţie importantă pentru ei, 
altfel acel eveniment cosmic nu ar fi fost prezentat pe ecranul 


holografic. A durat mult timp, mai apoi, pentru ca habitatul 
natural pe acel satelit să fie refăcut și ajustat așa cum trebuie. 
Tocmai de aceea, atunci când s-a pus problema, planul lor 
pentru terraformarea Pământului se întindea pe sute și chiar 
mii de ani, pentru a permite astfel biosferei să se adapteze, să 
se stabilizeze și să se dezvolte în mod natural și durabil. 


CE AM VĂZUT PE PĂMÂNI LA 
SFÂRȘITUL CRETACICULUI 


În acele timpuri (Din descrierea oferita de autor, rezulta ca 
ar putea fi vorba de o perioada cuprinsa între acum 68-69 de 
milioane de ani și acum 65 de milioane de ani, ceea ce, științific 
vorbind, corespunde perioadei de sfârșit a cretacicului, dar 
prinde și începutul Paleogenului (acum 66-23 de milioane de 
ani - n. ed.), solul planetei noastre era acoperit în mare parte 
cu păduri de conifere. Am înţeles asta foarte repede, deoarece 
imaginile mi-au arătat o succesiune rapidă de regiuni de pe 
glob, cu „zoom”-uri ce înfățișau mereu conuri de arbori 
specifici, dar niciodată păduri de foioase sau flori. In schimb, 
mi s-au arătat zone destul de întinse cu cactuși. În general 
vorbind, pe atunci plantele, dar mai ales arborii, ferigile și 
cactușii erau foarte mari, având dimensiuni cu mult mai mari 
decât cele pe care le au în prezent. 


În acele timpuri extrem de îndepărtate atmosfera 
Pământului conţinea mult mai mult bioxid de carbon, iar 
câmpul magnetic al planetei era mai intens. Într-o imagine ce 
mi-a fost arătată de la o înălţime de câţiva zeci de kilometri 
deasupra solului, puteam să văd că în atmosferă era foarte 
mult praf; lumina de la Soare era filtrată de acesta și cerul 
apărea ca fiind gălbui-portocaliu. În nicio imagine nu am văzut 
cerul senin și albastru pe care îl vedem în prezent și nici 
Soarele strălucind pe cer. Totul era ceţos, aproximativ la fel ca 
în timpul unei furtuni mai slabe de nisip în Sahara. Mi s-au 
arătat apoi imagini ale Pământului văzut din cosmos, de la o 
înălțime pe care am estimat-o la 800-1000 de kilometri. Toată 
acea zonă din jurul lui și chiar cu mult mai îndepărtată în 
spaţiu, o vedeam ca fiind plină de praf cosmic. 


În continuare, pe ecran apăreau succesiv imagini cu 
instantanee din felurite medii climaterice de pe planetă, adică 
mi se arăta stadiul vieţii pe planeta noastră în acea perioadă a 
Pământului, de acum aproape 100 de milioane de ani. Plantele 
aveau o culoare verde-albăstrui, uneori  roșiatic-brună. 
Vegetaţia era luxuriantă, dar nu cu păduri de foioase, ci cu 
plante cu frunze mari, cărnoase, asemănătoare celor de cactus 
și aloe, care erau foarte suculente. Mediul acvatic era însă mai 
dezvoltat, cu alge imense și foarte multe vieţuitoare de toate 
felurile. Pe uscat erau doar reptile sub diferite forme, insecte 
de o mare varietate, dar nu existau mamifere. De asemenea, nu 
mi s-a arătat și nici nu am văzut în imaginile din acea perioadă 
fiinţe inteligente pe planeta noastră. 

După acea primă etapă a vizionării am reţinut două idei 
principale: mai întâi, pe Pământ nu existau atunci păduri de 
foioase și nici flori; pe de altă parte, atât în atmosfera planetei, 
cât și în spaţiul cosmic din vecinătatea ei exista foarte mult 
praf, ceea ce bloca destul de mult lumina Soarelui. 


STAGNAREA EVOLUȚIEI PE PLANETĂ 


Imaginile holografice în sinteză pe care le vedeam nu erau 
particularizate, ci mai degrabă îmi propuneau o prezentare 
generală, de ansamblu, pentru ca eu să cunosc ce se afla 
atunci pe planeta noastră. Mai târziu mi-am dat seama că 
rostul acelei prezentări a fost acela de a-mi oferi o imagine 
comparativă între felul în care Pământul se dezvoltase până la 
acea vreme și ce a urmat ulterior, prin terraformarea iniţiată 
de strămoșii siriusienilor. Pentru aceștia, Pământul era bine 
localizat în Sistemul Solar, iar gravitația sa era potrivită pentru 
structura corpului lor, adaptat la radiaţia specifică a stelei 
Sirius A, dar asemănătoare din unele puncte de vedere cu cea 
emisă de Soarele nostru. 

Existau însă și dezavantaje: în primul rând, atmosfera nu 
avea o compoziţie prea bună pentru fiinţele acelei străvechi 
civilizaţii, astfel încât „aerul” să poată fi respirat îndelung și 
fără o cască protectoare; pe de altă parte, studiile genetice au 
arătat că Pământul ajunsese de mai mult timp la o stare de 
stagnare a evoluţiei sale. Antica civilizaţie siriusiană și-a dat 


seama că, chiar dacă ar fi iniţiat procesul de terraformare a 
planetei, nu prea avea ce să mai schimbe în acele condiţii, 
datorită materialului biologic modest care exista atunci. In 
plus, echipele lor științifice au remarcat că, la nivel biologic 
combinaţiile genetice care existau pe planetă erau încă destul 
de simple. Practic, nu există o varietate mare a acelor 
combinaţii, nici în regnul vegetal și nici în cel animal. Aceasta 
era cu atât mai uimitor, cu cât flora și fauna - terestre sau 
acvatice - erau destul de bogate. 


INTERVENȚŢIA SIRIUSIANĂ 
ȘI NAVA-AMIRAL 


Atunci s-a pus problema de a face această planetă să 
evolueze în continuare. Etapele unui astfel de proces au apărut 
și s-au succedat foarte repede pe ecran: purificarea „aerului” 
prin eliminarea prafului fin și abundent; îmbogățirea cu oxigen 
a atmosferei; realizarea unor încrucișări genetice mai 
complexe, pentru ca viaţa pe planetă să evolueze. 

Am văzut apoi nava-amiral a acelei civilizaţii avansate, 
imensă, sferică, aproximativ de mărimea Lunii noastre. Apoi 
imaginea a „alunecat” în interiorul navei și s-a fixat într-o sală 
cu arcade albe, de dimensiuni uriașe. În mijlocul ei se afla ceea 
ce am putea numi o „masă rotundă”, iar în jurul acesteia am 
văzut mai mulţi reprezentanţi ai acelei civilizaţii, care făceau 
parte din conducerea navei. Toţi cei prezenţi acolo purtau câte 
un costum de culoare alb-argintie, cu inserţii albastre, ca niște 
linii lungi, de-a lungul braţelor și trunchiului. Telepatic, prin 
intermediul căștii interdimensionale, am înţeles că ei discutau 
atunci despre posibilităţile de impulsionare a evoluţiei pe 
planeta noastră și despre terraformarea ei. 

Toţi cei prezenţi acolo aveau niște gadget-uri, pe care 
acum noi le-am asocia cu niște tablete, însă mai mari. La ei, 
însă, acestea erau precum niște foi subţiri, argintii și aproape 
transparente, care puteau fi îndoite, dar puteau fi și tari ca 
niște tablete obișnuite. Am văzut, de pildă, cum unii dintre cei 
de la masă făceau sul acea tabletă, alţii o împătureau, iar alţii o 
mențineau rigidă în formă ei dreptunghiulară. 


ORMA 


Imaginile următoare au prezentat aceeași sală, dar la 
întrunirea respectivă am văzut și o femeie. O succesiune rapidă 
de instantanee cu ea mi-a arătat că era șefa compartimentului 
de cercetare a misiunii lor galactice; o femeie înaltă, cu ochi 
albaștri și cu părul blond-argintiu, strălucitor, al cărui nume 
era Orma. l-am apreciat vârsta cam la 45 de ani tereștri. Era în 
picioare, explicând activ pe baza unor holograme care apăreau 
dintr-o fantă, din centrul mesei rotunde. 

Apoi mi s-au arătat imagini pe ecranul holografic, ce erau 
corelate cu activitatea ei particulară. Specializarea lui Orma pe 
acea navă era biologia, dar acest termen avea un înţeles mult 
mai cuprinzător decât cel cunoscut de noi în prezent, la fel cum 
pentru cei din Apellos - și pentru Mentia în particular - 
medicina înseamnă cu mult mai mult decât concepe știința 
noastră actuală. Orma era un cercetător foarte bun, specializat 
într-o branșa pe care noi am putea să o numim în prezent ca 
fiind  „nano-biologie planetară”, deoarece acea femeie 
siriusiană avea profunde cunoștințe în domeniul cuantic, în cel 
al naniţilor, al energiilor mari și al forțelor fundamentale, în 
particular al celei de gravitație. 

Studiile pe care acea antică civilizaţie le făcea în galaxia 
noastră implicau foarte multe sisteme stelare și planete. Nava- 
amiral pe care am văzut-o era una dintre navele de studiu în 
această zonă a galaxiei. Orma se implica mai ales în 
operaţiunile de transformare a unei planete într-un habitat 
potrivit pentru viaţa acelor fiinţe extraterestre sau pur și 
simplu pentru facilitarea evoluţiei civilizaţiilor care deja 
existau pe acele planete. De altfel, am văzut că antica rasă 
siriusiană avea multe colonii în diverse zone ale galaxiei. Am 
înțeles imediat că, de fapt, era vorba despre procesul de 
„terraformare”, o acţiune foarte complexă și cu multe variabile. 
Mi s-au arătat apoi imagini cu Orma pe Pământ, însoţită de o 
echipă de cercetare. Toţi membrii echipei aveau un fel de 
mască pe faţă, în jurul gurii și a nasului. 

Se pare că presiunea și în general condiţiile climaterice 
erau potrivite pentru organismul lor, deoarece nu purtau 
costum spaţial, ci doar masca respectivă, probabil pentru 


purificarea aerului respirat. Cei din echipă luau mostre din 
diferite medii, din sol, din apă și din mediul vegetal. Apoi am 
văzut din nou imagini cu Orma, dar mi-am dat seama că ele 
proveneau dintr-o altă perioadă, probabil ani mai târziu, pentru 
că femeia siriusiană avea părul aranjat într-un mod diferit, iar 
chipul ei era mai matur. Am înțeles că ea studiase deja 
problema Pământului pe baza datelor colectate și a unor 
tehnologii adecvate și venise cu un set de propuneri în fața 
Consiliului navei-amiral. 

Orma a analizat în profunzime structura ADN-ului la 
vegetaţia și fauna care existau în acea perioadă pe Pământ și a 
observat că diferitele combinaţii de ADN, precum și 
schimburile biologice la nivel atomic erau în realitate destul de 
complexe, dar ele ajunseseră la un prag maxim de 
„încrucișare”, dincolo de care nu mai exista posibilitatea 
evoluţiei. Ea a venit totuși cu o soluţie: a spus că, pentru a 
impulsiona în continuare evoluţia, era nevoie de un câmp de 
forțe permanent, constant, care să acţioneze asupra biosferei 
Pământului. S-a discutat posibilitatea aducerii unor plante și 
animale de pe alte planete, pentru a le integra pe Pământ, dar 
rezultatul ar fi fost incert și, în orice caz, doar local și relativ 
îndelungat. Am văzut cum ea a demonstrat aceasta prin 
simulările complexe pe care le-a expus holografic. 


SOLUŢIA TERRAFORMĂRII COMPLEXE 
ȘI DE DURAIA A PAMANIULUI 


Antica civilizaţie siriusiană avea nevoie de o terraformare 
generală a planetei noastre, pentru a asigura astfel un habitat 
adecvat vieţii pentru membrii ei. O acţiune locală, restrânsă 
doar la o zonă sau la anumite zone de pe planetă, nu ar fi fost 
suficientă. Tocmai de aceea, Consiliul navei-amiral a optat 
pentru a doua variantă prezentată de Orma, ce implica 
acţiunea unui câmp de forță gigantic, de ansamblu, care să 
influenţeze într-un mod constant și profund, la nivel de ADN, 
viața vegetală și cea animală pe Pământ. Cu alte cuvinte, ei au 
decis o terraformare complexă, profundă și de ansamblu a 
planetei, care în cele din urmă avea să conducă la biosfera pe 
care o cunoaștem în prezent. 


Datorită experienţei vaste pe care deja o aveau în acest 
domeniu, membrii acelei civilizaţii nu s-au grăbit, căci ei știau 
că o astfel de terraformare putea să dureze sute de ani tereștri 
sau chiar mai mult, dar chiar și așa ea ar fi fost mult mai scurtă 
decât acţiunea singulară a Naturii, dacă aceasta s-ar fi produs 
în aceleași condiţii. Intr-un fel, aducându-mi aminte de cele 
spuse de Elinor, siriusienii din timpurile extrem de îndepărtate 
erau precum niște „alchimiști ai planetelor”, deoarece modul 
lor de acţiune se asemăna cu cel al alchimiștilor din Evul 
Mediu în laboratorul lor: prin operaţiile realizate asupra 
materiei, ei grăbeau ciclurile Naturii într-un mod armonios, 
respectând legile ei. 

In prezentarea ei, Orma a arătat că forța câmpului gigantic 
ce urma să fie „aplicat” Pământului trebuia să îndeplinească o 
condiţie interesantă: el urma să acţioneze o lungă perioadă de 
timp, dar cu toate acestea trebuia să fie variabil. Am văzut într- 
o succesiune rapidă cum Orma își prezenta calculele și 
simulările foarte complexe în faţa membrilor Consiliului. Ea a 
arătat că, dacă energia câmpului de forţe ar fi fost continuă, 
atunci viaţa biologică s-ar fi „obișnuit” cu ea după un timp, 
ceea ce ar fi condus din nou la o „aplatizare” a evoluţiei pe 
Pământ. Dar, dacă acea energie ar fi avut o variaţie periodică, 
atunci ar fi fost îndeplinite premizele unor combinaţii biologice 
active, iar viaţa ar fi fost mereu impulsionată. 

La acel moment încă nu se stabilise ce anume avea să 
genereze acel câmp imens de energie. Orma prezentase doar 
ideea, precum și calculele ce arătau parametrii necesari pentru 
ca el să aibă eficienţă asupra vieţii pe Pământ. Ideea era bună, 
dar nu rezolva totuși problema prafului din atmosferă și din 
spaţiul mai îndepărtat al planetei, care obtura semnificativ 
lumina solară, împiedicând-o să ajungă la suprafaţa ei. Dacă 
praful cosmic ar fi fost îndepărtat din jurul planetei, atunci 
lumina solară ar fi fost mai multă, atmosfera ar fi devenit mai 
ionizată, ploile ar fi fost mai abundente, iar viaţa ar fi avut mai 
multe posibilităţi de dezvoltare, deoarece ar fi fost creat un 
mediu favorabil, astfel încât pe Pământ să ajungă energia de la 
Soare și din spaţiul cosmic pe un spectru mult mai larg de 
frecvenţe. Pentru îndeplinirea acestei idei, una dintre soluţii a 
fost aceea de a se aspira praful ce înconjura planeta, dar apoi 
mi s-a arătat cum Orma a avut inspiraţia să unească cele două 
idei: terraformarea planetei prin acel câmp de forţă exterior și 


„curăţarea” prafului din jurul Pământului, într-o singură 
acţiune. 


O COMPARAŢIE UTILĂ 


În timp ce urmăream sinteza în imagini a acelor 
evenimente din negurile timpului, realizam încă o dată modul 
foarte armonios și integrat în care civilizațiile extraterestre 
benefice, care sunt avansate tehnologic, își aduc contribuţia la 
evoluţia vieţii pe unele planete din Univers. Ele nu acţionează 
în mod egoist și arogant, precum fac unii oameni de știință în 
prezent pe Pământ, care sunt pe deplin încrezători în forţele 
proprii, dar care în realitate nu înţeleg mai nimic din misterele 
Creaţiei. Astfel de civilizaţii extraterestre avansate sunt în 
legătură mai mereu cu forţele și fiinţele superioare celeste, cu 
inspiraţia divină, iar în cadrul lor există ființe foarte evoluate 
din punct de vedere spiritual, care le susţin și le ghidează 
acţiunile. La astfel de civilizaţii putem vorbi despre o 
conlucrare strânsă între știință și spiritualitate, ceea ce și face 
ca ele să fie așa de avansate. Doar într-un astfel de caz se 
poate ajunge la o viziune de ansamblu a felului în care 
„lucrează” Universul și ce înseamnă de fapt viaţa la nivelul lui. 

Comparativ vorbind, viziunea materialistă a științei actuale 
pe Pământ și stadiul incipient de înţelegere a Universului ne 
plasează pe un nivel ierarhic inferior în rândul civilizaţiilor 
mediu avansate din galaxie. Când oamenii de știință se 
extaziază la gândul că vor găsi „viaţă extraterestră” pe Marte 
sub forma unor microbi sau bacterii, când sursele de energie 
sunt în continuare convenţionale, bazate în special pe petrol și 
cărbuni, când toată planeta se află sub „perdeaua” unei 
manipulări grosolane, care afirmă că „suntem singuri în tot 
Universul, pentru că nu am găsit pe nimeni altcineva până 
acum”... toate acestea seamănă mai degrabă cu un elogiu adus 
prostiei, decât cu promovarea competenţei și a bunului simţ. 
Chiar dacă, în realitate, tehnologii superioare există și au fost 
inventate pe Pământ, totuși extrem de puţine ființe umane au 
acces la ele, multe dintre acestea stând încuiate în seifuri, doar 
din interese meschine de natură financiară. Imensa majoritate 
a populaţiei planetei se zbate într-un „Ev Mediu contemporan”, 


fiind menţinută prin diverse mijloace într-o crasă ignoranță. În 
aceste condiţii este dificil să aspiri către stele, ori să-ţi îndrepţi 
atenţia spre evoluţia ta spirituală. 

Divagaţia mea mentală a durat doar câteva secunde, 
pentru că bărbatul din Apellos mi-a atras imediat atenţia să 
păstrez focalizarea asupra subiectului. Imaginile începuseră 
deja să fie blurate, iar unele din partea dreaptă a ecranului 
„îngheţaseră” complet. Mai avusesem astfel de „experienţe” și 
la alte vizionări, astfel că știam cum să revin „în joc”, fără să 
fiu nevoit să resetez ideea inițială. Mi-am îndreptat atenţia 
asupra imaginii lui Orma și m-am conectat din nou la ecranul 
holografic prin intermediul câștii interdimensionale, care 
favoriza acest proces. 


COMPLEXIIATEA UNEI IDEII GENIALE 


Ideea lui Orma a fost ca acel câmp fluctuant de forţă să 
cuprindă întreaga planetă și să o „învelească” precum un halou 
de energie. Pentru a se realiza așa ceva, ea a propus aducerea 
unui corp cosmic cu o masă suficient de mare în jurul 
Pământului, care să împlinească ambele cerinţe: să 
impulsioneze evoluţia regnurilor vegetal și animal pe planetă și 
să ajute la „aspirarea” prafului cosmic din jurul ei. Am văzut 
holograma în care Orma explica, în sinteză, efectele pe care 
acel corp din vecinătatea Pământului le-ar fi avut asupra 
planetei noastre în acea perioadă. Am văzut chiar un fel de 
grafic ce expunea în paralel frecvențele energiei care venea 
până atunci de la Soare și frecvențele care s-ar fi putut adăuga 
după „curăţarea” prafului din jurul planetei și din atmosfera ei. 
Imaginile au arătat, de asemenea, evoluţia ADN-ului diferitelor 
plante și animale, indicând genele iniţiale, iar mai apoi, sub 
acţiunea noilor frecvenţe ale energiei solare și cosmice, felul în 
care în acele gene apăreau ramificații și modul în care se 
realizau diverse combinaţii ale lor, adică o evidentă dezvoltare 
în complexitate. 

Obiectul cosmic care ar fi produs toate acele modificări 
substanţiale pentru viața pe planeta noastră - începând de la 
aspirarea prafului din spaţiul cosmic înconjurător și până la 
influența câmpului specific de forță la nivelul ADN-ului 


plantelor și în general al tuturor vieţuitoarelor, în combinaţie 
cu acţiunea mult mai complexă a energiei și luminii solare - ar 
fi condus, de asemenea, la alte posibilități de înmulţire și de 
dezvoltare a tuturor acestor vieţuitoare. Până atunci, pe 
planeta noastră se putea vorbi doar de reproducere vegetativă 
(Reproducerea vegetativă la plante este un tip particular de 
reproducere asexuată prin germeni asexuaţi nespecializatţi. 
Descendentul este generat de un singur părinte. Astfel, noul 
individ rezultă dintr-un fragment al corpului parental. La 
majoritatea plantelor, reproducerea vegetativă se realizează 
prin organe vegetative: tulpini, rădăcini, frunze. Celulele se 
întorc la stadiul embrionar Și se divid intens, dând astfel 
naștere la o nouă plantă. Inmulţirea vegetativă se poate realiza 
prin muguri de pe rădăcini, prin tulpini târâtoare, prin tulpini 
subterane (cum ar fi bulbii, rizomii sau tuberculii) sau prin 
fragmente de tulpini sau frunze (butași) - n. ed.), mai ales prin 
spori (Unele plante terestre se înmulţesc prin spori, iar în acest 
caz vorbim despre reproducere asexuată specializata. Ei sunt 
germeni asexuaţi unicelulari specializaţi, care se formează în 
anumite organe la mușchi Și la ferigi - n. ed.), dominând 
mușchii și  ferigile. Lumina de la Soare era filtrată 
preponderent spre frecvențele joase ale energiei solare și spre 
microunde, deoarece căldura și undele de frecvenţă înaltă, 
care sunt penetrante, reușeau să treacă prin „barajul” prafului 
din imediata vecinătate a Pământului. Dar, odată ce s-ar fi 
utilizat soluţia propusă de Orma, plaja frecvenţelor ar fi 
crescut, fiind favorizate mult mai multe schimburi energetice și 
biochimice, atât în regnul vegetal, cât și în cel animal. 
Diversitatea plantelor ar fi „explodat”, iar acest lucru ar fi 
generat în timp o cantitate mai mare de oxigen în atmosferă. În 
alte imagini ulterioare mi s-au arătat felurite tipuri de plante, 
care nu existaseră înainte, dar care s-au dezvoltat mai târziu 
într-un mod spectaculos. De exemplu, pe atunci nu exista iarbă, 
ci doar plante de joasă înălțime, cu frunze mari, cărnoase sau 
plante agăţătoare. Anticipând puţin, am văzut imagini care îmi 
arătau zonele de uscat ale planetei, la un anumit timp după 
începerea terraformării ei, acoperite de felurite tipuri de iarbă, 
unele cu firul foarte înalt. 

Ideea lui Orma a devenit mai apoi un concept, pentru care 
ea a devenit renumită în multe sisteme planetare. De atunci, 
civilizaţia străvechilor siriusieni a înţeles și aplicat pe scară 


largă ideea acţiunii cu efecte multiple, a utilizării energiilor 
galactice și a plasării în puncte precis calculate a unor mase 
enorme, care prin prezența și câmpul lor specific - în 
combinaţie cu alte influenţe ale unor energii cosmice - să 
influențeze în mod precis și corelat anumite procese de 
evoluţie a vieţii, acolo unde era necesar. 

Același mod de acţiune a fost utilizat și mult mai târziu, 
peste eoni de timp, când siriusienii - urmași ai acelei civilizaţii 
străvechi - împreună cu alte civilizaţii extraterestre avansate, 
au procedat pentru a determina și influenţa cu precizie crearea 
rasei umane. Prin staționarea dedicată pe perioade lungi de 
timp - mii sau uneori chiar zeci de mii de ani tereștri - a 
navelor lor uriașe, ca niște planetoizi, în anumite zone precise 
față de o planetă sau un satelit, ei reușeau să influenţeze în 
mod înțelept evoluţia vieţii, fără a încălca legile Naturii. Se 
obținea astfel o grăbire semnificativă, dar armonioasă, a 
evoluţiei faţă de mersul natural al lucrurilor. 

Ideea n-ar trebui totuși să ne mire prea mult. Chiar și o 
pădure, dacă este plantată și se așteaptă câteva zeci de ani 
pentru ca arborii să crească și să devină falnici, influențează 
semnificativ ecosistemul înconjurător, ceea ce Natura ar fi 
putut să realizeze într-un timp mult mai îndelungat. Analogia 
este cu atât mai evidentă atunci când se intervine la nivel 
cosmic, prin terraformare și prin alte acţiuni de mare 
anvergură, ce au în vedere dezvoltarea și evoluţia vieţii 
biologice pe o întreagă planetă. 


VERSIUNI COSMICE LA NIVEL PRACIIC 


După ce s-a decis implementarea acelei idei geniale pe 
care a avut-o Orma, am văzut desfășurarea unei activităţi 
imense în cadrul navei-amiral, în care mii de ființe lucrau 
corelat, utilizând o tehnologie avansată, în special pentru 
realizarea unor simulări în timp a proceselor, posibilităţilor și 
efectelor ce puteau să apară. Am înțeles din cele ce mi s-a 
prezentat că aceea a fost o muncă imensă și extrem de 
complexă, care a implicat un efort uriaș din partea celor de pe 
nava-amiral. 


După ce s-au obţinut rezultatele simulărilor și s-a constatat 
că o astfel de acţiune ar însemna într-adevăr un salt 
extraordinar în evoluţia vieţii pe Pământ, s-a pus mai apoi 
problema alegerii celei mai potrivite metode pentru a realiza în 
mod concret acest lucru. O soluţie propunea construirea 
efectivă a unui astfel de obiect uriaș care să fie plasat în 
vecinătatea Pământului, ceea ce ar fi echivalat cu construirea 
unei noi nave de dimensiuni planetare. Aceasta ar fi implicat 
totuși un efort deosebit chiar și pentru acea civilizaţie 
avansată. Pe atunci, navele siriusienilor antici, chiar dacă 
uriașe, erau totuși materiale, adică aveau în componenţă 
metale și elemente palpabile, fizice, printre care aur și titan, 
dar și alte metale necunoscute nouă chiar și în ziua de azi, cu 
proprietăţi foarte speciale. Toate acestea erau însă fizice, 
materiale. Nu se ajunsese încă la tehnologia realizării 
giganticelor nave cosmice din plasmă stelară, așa după cum mi 
s-a arătat atunci în câteva imagini sugestive, relativ la 
tehnologia civilizaţiei siriusiene actuale și a altor civilizaţii 
foarte avansate din punct de vedere tehnologic, cum ar fi cea a 
arcturienilor. 

O altă propunere a fost „tractarea” unui satelit natural al 
lui Jupiter sau al lui Saturn și punerea lui pe o orbită 
circumterestră, dar aceasta ar fi implicat o serie întreagă de 
alte probleme majore, cum ar fi dificultatea legată de masa 
acelui satelit, care aproape sigur nu s-ar fi potrivit cu cea care 
rezultase din calcule și simulări. La aceasta s-ar mai fi adăugat 
și anumite efecte secundare specifice asupra planetei 
„donatoare”, prin „retragerea” satelitului din viaţa ei proprie, 
cu toate influenţele pe care acesta le avea asupra ei. S-a 
argumentat apoi că Jupiter și Saturn erau planete gazoase, fără 
viaţă în planul fizic și de aceea „golul” lăsat prin luarea unuia 
dintre numeroșii lor sateliți nu ar fi lăsat „urme” prea mari. 

S-a venit apoi chiar cu ideea de a aduce un satelit gazos cu 
un nucleu lichid, care ar fi avut un volum mare și ar fi putut 
influenţa biosfera planetei noastre. În timp ce urmăream cu 
foarte mare interes toate acele variante ce îmi erau prezentate, 
așa cum au fost aduse ele în discuţie și dezbătute în acele 
vremuri foarte de demult, mi-am permis totuși o digresiune pe 
marginea ultimei variante. Posibilitatea ca un satelit să fie 
gazos și cu un nucleu lichid mi-a captat atenţia. Cunoșteam în 
mare problema, deoarece o discutasem cu doctorul Xien nu cu 


mult timp în urmă. Apa în cosmos este ceva fundamental. 
Sigur, aceasta nu e „apa de băut” pe care o cunoaștem noi, 
este o apă mult mai „grea”, iar în precedentele mele vizionări 
pe ecranul holografic chiar mi s-a arătat la un moment dat că 
unghiurile dintre atomul de oxigen și cei doi atomi de hidrogen 
sunt diferite în cazul acestei „ape” cosmice, în comparaţie cu 
apa obișnuită. De aceea și proprietăţile ei sunt mult diferite. O 
astfel de apă apare ca fiind aproape neagră, dar este lichidă și 
extrem de „energică”. In jurul unui astfel de nucleu de „apă”, 
care este generat de gaura neagră centrală ce susţine 
formarea acelei planete sau acelui satelit, se adună fie gaze, fie 
materie ponderală prin acreţie, dar și prin transformări interne 
specifice. Toate acestea sunt controlate, firește, de „voinţa” 
găurii negre centrale a acelui obiect cosmic. 


SUBSIIIUIREA UNUI SAIELITI 


Am continuat să vizionez cu mare atenţie imaginile 
extraordinare de pe ecranul holografic, referitoare la punerea 
în practică a soluţiei propuse de Orma. După versiunile 
sugerate până atunci, am văzut că la un moment dat s-a primit 
o sugestie interesantă de la un eșalon superior al acelei 
civilizaţii străvechi. Celor de pe navă li s-a transmis că o idee 
pentru rezolvarea problemei ar putea fi utilizarea uneia dintre 
navele cosmice uriașe, aflate deja în folosinţă, care s-ar apropia 
atât prin formă, cât și prin dimensiuni și masă, de condiţiile, 
calculele și simulările proiectului propus de Orma. Acea soluţie 
ingenioasă ar fi fost mult mai ușor de aplicat și cu mai puţine 
probleme tehnologice decât celelalte soluţii evidenţiate până 
atunci. 

Sugestia a impresionat în mod deosebit membrii 
Consiliului de pe nava-amiral. Era o soluţie „la îndemână”, care 
în plus putea să fie „ajustată”. A fost aleasă chiar nava-amiral a 
acelei civilizaţii, care pe atunci era cea mai mare, însă era deja 
„invechită”, fiind în serviciu de câteva mii de ani. Am văzut 
apoi cum au calculat compensarea masei acelei nave cu acreţia 
prafului interplanetar și a resturilor de roci ce încă mai 
gravitau în jurul Pământului, până când nava ar fi atins 
dimensiunea și volumul necesar din proiectul Ormei, pentru 


îndeplinirea scopului propus. Am fost uluit de complexitatea 
acelor calcule și de soluţiile găsite pentru a îndeplini toate 
condiţiile, astfel încât influenţa navei asupra Pământului să 
conducă la transformările care se doreau. Dintre acestea, 
expunerea doar a unei feţe a Lunii către Pământ a fost 
extraordinar calculată și realizată, deoarece dacă nava ar fi 
avut o viteză unghiulară diferită în jurul axei sale, expunerea 
completă a suprafeţei ei ar fi condus la implementarea altor 
tipuri de frecvenţe ale energiei în biosfera Pământului. Am 
înţeles că aceasta nu era necesar pentru transformarea vieţii 
pe suprafața planetei, așa după cum era ea dorită de către 
străvechea civilizaţie siriusiană. Vom avea dovada efectivă a 
acestor aspecte, atunci când Luna va începe gradat să-și 
modifice parametrii și își va arăta lent, dar sigur, partea ei 
ascunsă, care în prezent nu este vizibilă. 

Nava-amiral care a devenit Luna sau satelitul așa-zis 
„natural” al Pământului, era o navă imensă. După cum mi s-a 
arătat în imagini, centrul navei era de fapt un spaţiu sferic gol, 
cu multe „raze” spre interior, asemănătoare unor „ţurţuri”. Ele 
jucau rolul unui fel de „concentratori de energie”, deoarece am 
văzut cum prin acele „raze” se scurgeau la anumite intervale 
precise de timp niște arce uriașe de culoare albă, 
asemănătoare fulgerelor, care se uneau chiar în mijlocul 
spaţiului gol din sferă. Prin aceasta se crea o anumită cantitate 
de plasmă în mijloc, iar după aceea se extrăgea energia din 
acea plasmă printr-un proces complicat, pe care nu l-am înţeles 
nici principial și nici tehnologic. Mi-a fost însă clar că, în ceea 
ce privește energia, ei foloseau încă de pe atunci tehnologia 
fuziunii nucleare și nu pe cea a fisiunii, care este utilizată în 
prezent pe Pământ (Știința actuală definește fuziunea nucleară 
ca fiind procesul prin care două nuclee atomice interacționează 
pentru a forma un nou nucleu, mai greu (cu masă mai mare) 
decât nucleele initiale. Ca urmare a fuziunii, se produc Şi alte 
particule subatomice, ca de exemplu neutroni sau particule 
alfa (nuclee de heliu) sau beta (electroni sau pozitroni). La 
polul opus se află fisiunea nucleară. Ea reprezintă procesul în 
care nucleul unui atom se desface în două sau mai multe 
nuclee mai mici, numite produși de fisiune, precum Și într-un 
număr oarecare de particule subatomice individuale - n. ed.). 


INIERIORUL „LUNII” 


Practic vorbind, în centrul navei siriusienii creau un „mic 
soare” de culoare alb-albăstruie, ce asigura necesarul 
energetic al navei. Nava însăși avea o structură concentrică, pe 
principiul „foilor de ceapă”. Văzând aceasta în prezentarea 
holografică, am înţeles mai bine scurta mea „excursie” în 
interiorul Lunii, adică al navei-amiral, pe care am făcut-o cu 
ocazia dedublării în planul eteric, despre care am vorbit. 
Atunci nu am ajuns până în „centrul de fuziune” al navei, în 
spaţiul gol, sferic, ce concentra prin „razele” gigantice energia, 
dar urmărind cu atenţie proiecţiile holografice mi-am format o 
imagine destul de clară a structurii „satelitului nostru natural”. 
In timpul scurt pe care l-am petrecut „deplasându-mă” prin 
interiorul Lunii, am remarcat doar elementele comune ce pot fi 
întâlnite pe navele cosmice. 

Unele dintre spaţii erau cu adevărat gigantice, de 
dimensiunea unor orașe. Probabil că senzaţia de imensitate pe 
care am avut-o referitor la acele spaţii ar fi fost și mai 
accentuată, dacă aș fi văzut totul luminat și funcţionând, așa 
cum a fost odată, cu zeci de milioane de ani în urmă. Am trecut 
însă și prin zone mici, compartimentate, am văzut chiar și 
spaţii care probabil erau utilizate drept locuinţe, precum și 
spaţii dedicate tehnicului. 

Atunci, la prima deplasare „ad-hoc” în interiorul Lunii, nu 
am ajuns în Marea Sală de ședințe a Consiliului de conducere a 
navei, care s-a întrunit acolo în acele vremuri uluitor de 
îndepărtate, așa după cum am putut să văd în imaginile de pe 
ecranul holografic. Nu știam de existenţa ei, nu am identificat-o 
și nu am fost „atras” spre acel spaţiu. Dar, mai apoi, în unele 
din experienţele ulterioare pe care le-am realizat cu Eden, am 
dorit în mod specific să ajung acolo și m-am bucurat să fiu 
martorul tăcut al unui spaţiu pe care și acum îl consider 
încărcat cu o emoție adâncă, acel spaţiu în care Orma și-a 
prezentat pentru prima dată proiectul ei de transformare 
fundamentală a vieţii pe Pământ. În crepusculul enigmatic din 
interiorul acelei săli foarte mari, așa cum o percepeam în 
planul eteric - deoarece în planul fizic totul ar fi fost învăluit în 
cea mai adâncă beznă - am rămas îndelung, mișcându-mă 
încet, trecând prin dreptul mesei și al acelor fotolii înalte și 


destul de înguste, privind arcadele uriașe sau fanta de 
proiecţie holografică prin care apăreau și erau urmărite 
hologramele diferitelor stadii și versiuni ale proiectului... am 
trăit de mai multe ori, cu o adâncă emoție, acele clipe unice, 
pentru că ele au decis, într-un anumit fel, chiar viitorul planetei 
Pământ. 

Vizionând imaginile ce prezentau diferite zone ale ei, mi- 
am dat seama că nava-amiral fusese construită mai mult ca un 
conglomerat de sui-generis „orașe”, ce călătorea prin spaţiu. 
Nu era o compartimentare strictă, de genul celor din navele 
mici și medii, ci acolo exista o adevărată biosferă, un cadru de 
viaţă foarte bine generat și controlat. Am văzut nenumărate 
lifturi foarte sofisticate și uluitor de rapide, mijloace de 
transport asemănătoare cu trenurile, dar mai sinuoase și mai 
aerodinamice, precum și vehicule zburătoare de foarte multe 
tipuri, dar propulsate fără combustie. În perioada în care a fost 
operaţională, nava-amiral constituia un habitat foarte mare și 
complex. 


MARELE CATACLISM COSMIC ȘI 
INFLUENȚA LUI ASUPRA PAMANIULUI 


Așadar, ea a fost plasată pe o orbită calculată în jurul 
Pământului și a început să „aspire” praful cosmic abundent din 
jurul planetei noastre. Am văzut cum, în acel context, forța ei 
de gravitație a fost chiar amplificată, pentru a putea atrage 
astfel cât mai mult din praful din jurul Pământului. Procesul a 
fost de lungă durată, încetul cu încetul, praful interplanetar a 
fost „aspirat” și s-a tasat pe învelișul exterior al navei cosmice, 
realizând o crustă, care nu era totuși prea groasă. Din 
aprecierile mele, văzând expunerile pe ecranul holografic, am 
estimat „crusta” Lunii la aproximativ 20 de kilometri grosime, 
în medie, pentru că această grosime varia de la zonă la zonă. 
De pildă, am văzut în secţiune zone în care depunerile de 
materie cosmică, prin acreţie, au o grosime mult mai mare 
decât altele, aproape dublă. 

În acea perioadă, atât noul satelit, cât și planeta noastră 
erau lovite masiv de meteoriți, care proveneau de la un 
cataclism cosmic de amploare, ce avusese loc între Marte și 


Jupiter. Planeta care orbita în acea regiune a Sistemului Solar 
(In literatura de specialitate ea este denumită Maldek sau 
Tiamat - vezi de asemenea cărtile lui Zecharia Sitchin - n. ed.) 
și care era cea mai mare planetă telurică din „familia” acestuia 
- aproximativ de mărimea lui Uranus - a fost distrusă și s-a 
fărâmiţat. În general vorbind, oamenii de știință contemporani 
exclud acest adevăr și îl consideră ca fiind doar o „ipoteză”. Ei 
au în vedere alte „cauze” pentru centura de asteroizi dintre 
Marte și Jupiter, care nu sunt susţinute nici măcar din punct de 
vedere logic. Una dintre teoriile comun acceptate în mediul 
științific actual este ca resturile care compun centura de 
asteroizi dintre Marte și Jupiter sunt de fapt „rămășițe ale unui 
disc proto-planetar”. Acestea variază în compoziţie de la un 
amestec de gheaţă și praf până la rocă vulcanică, fapt ce indică 
origini multiple. Explicaţia ar fi că o parte însemnată din 
asteroizi provine din „foste comete”. Descrise ca „bulgări 
murdari” de gheaţă și praf, cometele sunt obiecte singuratice, 
cu orbite eliptice în jurul Soarelui. Cercetători din Franţa și 
Statele Unite ale Americii au realizat un model matematic al 
dezvoltării Sistemului Solar, corespunzător perioadei când 
planetele de-abia se formau. Potrivit simulării, planetele mari, 
Jupiter, Saturn, Uranus și Neptun erau mult mai apropiate de 
Soare. Pe măsură ce planetele creșteau în dimensiuni, 
cercetătorii spun că orbitele lor au devenit din ce în ce mai 
instabile, astfel că, după aproximativ 600 de milioane de ani, 
Uranus și Neptun au fost „aruncate” pe alte orbite. Conform 
scenariului științific actual, ele s-au ciocnit de un disc format 
din comete, împrăștiindu-le pe acestea din urmă prin tot 
Sistemul Solar. Multe dintre ele au fost capturate mai apoi de 
forța gravitaţională a centurii de asteroizi, unde au rămas până 
în ziua de astăzi. În opinia noastră și dacă vrem să fim cu 
adevărat obiectivi, am spune că această „ipoteză” a oamenilor 
de știință cuprinde mai multe elemente fanteziste și 
improbabile decât cea a autorului. În plus, ceea ce afirmă Radu 
Cinamar despre planeta Tiamat și explozia ei este de asemenea 
menționat și în alte lucrări (vezi volumele lui Zecharia Sitchin), 
care au la bază menţiuni din antichitate despre un astfel de 
cataclism cosmic - n. ed.). E drept însă, că, atunci când am 
vrut să văd detalii despre teribilul eveniment cosmic, acest 
lucru nu mi-a fost permis. Ecranul holografic nu mai 
„răspundea”, fiind oarecum blurat. Era pentru a doua oară 


când mi se petrecea asta, după blocajul din Camera Ocultă din 
Egipt, unde, de asemenea nu am fost lăsat să vâd detalii despre 
acele fiinţe reptiliene. Am observat că astfel de ocultări apar 
doar în două situaţii: fie nu există afinități personale pentru a 
se crea legătura cu subiectul solicitat, fie pur și simplu acest 
lucru nu este permis de entităţi celeste superioare, din raţiuni 
care depășesc înțelegerea noastră. 

Cu toate acestea, am văzut unele detalii interesante despre 
acel mare cataclism cosmic. Cam cu 65-70 de milioane de ani 
în trecut, adică în perioada în care oamenii de știință au 
identificat corect că „ceva s-a petrecut pe Pamant, iar 
dinozaurii au dispărut brusc în urma unui fenomen teribil “, 
acea planetă a explodat. Datorită dimensiunilor ei imense, 
planeta determinase în mod subtil evoluţia dinozaurilor pe 
Pământ, în special prin influenţa gravitaţiei și a radiaţiei 
gigantice pe care o avea. După ce a explodat, a dispărut și 
susținerea subtil energetică în procesul de dezvoltare a ADN- 
ului dinozaurilor. 

Teoria oamenilor de știință este însă cam trasă de păr. A 
spune că din cauza impactului devastator cu un meteorit de 
mari dimensiuni, dinozaurii de pe Pământ au fost exterminați 
în totalitate, este cam mult. Atunci, cum se explică faptul că s- 
au descoperit oseminte de dinozauri care au trăit chiar și după 
5-10 milioane de ani de la acel cataclism planetar? În realitate, 
așa cum mi s-a arătat în imagini elocvente, dinozaurii au 
dispărut gradat, nu neapărat din cauza impactului cu marele 
meteorit, ci datorită faptului că ADN-ul lor nu mai era susţinut 
de energia specifică a planetei dintre Marte și Jupiter, care a 
explodat. Structura macromoleculei s-a „uzat”, a „decăzut”, iar 
speciile de dinozauri care mai rămăseseră pe Pământ au 
dispărut în timp. 

Totuși, au fost favorizate alte specii de animale, care erau 
susținute energetic de influenţele subtile ale celorlalte planete, 
la care s-au adăugat și modificările climatice care au intervenit 
în acea perioadă. Noul satelit a ajutat la captarea unei părți 
semnificative a fragmentelor și resturilor de materie și rocă ce 
au provenit (Oamenii de știință contemporani cred că este 
vorba despre impactul Pământului cu un meteorit uriaș, care a 
avut diametrul de aproximativ 10 km, undeva în Peninsula 
Yucatan, între Mexic Și Guatemala de azi, în zona numită 
Chicxulub - n. ed.) din marea explozie a planetei dintre Marte 


și Jupiter, atenuând în mare parte efectul impacturilor 
devastatoare cu Pământul. S-a evitat astfel distrugerea unei 
însemnate părți din biosfera planetei, care ar fi putut avea loc 
dacă noul satelit nu ar fi fost pe cer. Astfel, nava-amiral a 
civilizaţiei siriusiene din acele timpuri a devenit ceea ce noi 
astăzi numim Luna. 


Alte planete au capturat de asemenea părți semnificative 
din marea planetă distrusă de explozie sau chiar sateliți ai 
acesteia, care au fost „furaţi”, devenind astfel sateliți ai altor 
planete din Sistemul Solar. Un exemplu este Jupiter, care, după 
cum mi s-a arătat în imagini, prezintă chiar o anomalie în acest 
sens. În mod normal, o planetă are „straturile” de sateliți într-o 
ordine bine stabilită, adică cei mai apropiaţi de ea sunt sateliți 
de dimensiuni mici, apoi pe orbitele de mijloc urmează sateliții 
de dimensiuni mari, iar pe orbitele mai îndepărtate de planetă 
găsim din nou sateliți de dimensiuni mici. În cazul lui Jupiter se 
constată însă existenţa unor sateliți mari chiar și dincolo de al 
doilea strat de sateliți mici, care nu puteau ocupa acele orbite 
decât dacă erau „capturaţi” din spaţiu. 


Un alt exemplu, după cum am văzut în imagini, este 
reprezentat de cei doi sateliți ai lui Marte - Phobos și Deimos - 
care, în realitate reprezintă două mari fragmente din planeta 
ce a explodat, fiind mai apoi atrase pe orbite în jurul Planetei 
Roșii (Marte. - n. ed.). Mai mult, oamenii de știință - și nu doar 
ei - ar trebui să-și pună întrebarea de bun simţ: cum e posibil 
ca într-o centură de asteroizi, ca cea dintre Marte și Jupiter, 
rezultată sau nu din explozia acelei planete, să existe 
nenumărate resturi de dimensiuni modeste și totuși, printre 
acestea, să existe și niște planetoizi sau asteroizi masivi, 
precum Ceres sau Vesta, de dimensiuni apreciabile (Ceres are 
diametrul de 945 km, iar Vesta are diametrul de 525 km. Exista 
încă doi asteroizi de mărimi apropiate de acestea, Pallas și 
Hygiea, fiecare dintre ei având diametrul cuprins între 350 și 
550 km. Aceste corpuri cerești (Ceres este considerat un 
planetoid) formează cam jumătate din masa întregii centuri de 
asteroizi dintre Marte și Jupiter, care consta în milioane de 
resturi și fragmente de roci, gheață și materie - n. ed.) și cu 
formă sferică? De unde această discrepanţă? În realitate, ei 
sunt sateliți ai fostei planete, care nu au fost „expulzaţi”, ci au 
rămas în zona interplanetară respectivă. 


APARIȚIA FLORILOR PE PĂMÂNT 


După ce noul satelit „și-a intrat în atribuţii”, pe Pământ au 
început în mod gradat să apară plantele cu flori. Aceasta 
reprezenta deja o modificare semnificativă a florei la nivelul 
planetei. Saltul pe acest nivel s-a produs în special pentru că 
acţiunea argintului din plante a fost puternic influenţată de 
faptul că Luna era prezentă pe cerul planetei. Orma semnalase 
deja în cercetările ei prezența în cantități mari a cuprului, 
aurului și argintului în plantele de pe Pământ, înainte de 
plasarea Lunii pe orbita ei în jurul Pământului. În conformitate 
cu calculele realizate de echipele științifice de pe nava-amiral, 
influența Lunii era dinamică, iar în plus de aceasta, uriașa 
navă-amiral și-a schimbat de mai multe ori poziţia faţă de 
Pământ, la anumite intervale de timp, în conformitate cu 
necesitatea influențelor subtile astrale, care proveneau de la 
celelalte corpuri cosmice principale, stele sau planete (Unii 
filosofi din antichitate, cum ar fi Democrit și Anaxagora, 
menţionează în scrierile lor ca a existat o perioada în istoria 
omenirii, în care Luna nu a mai putut fi văzută noaptea pe cer. 
- n. ed.). Legăturile biochimice din plante pe care Luna le-a 
provocat în timp, prin influenţa ei energetică subtilă, au dus la 
apariţia și dezvoltarea florilor pe Pământ. Primele flori au 
apărut la cactuși, deoarece aceștia erau cei mai numeroși pe 
planetă la acea vreme. Am văzut cum în primele faze au apărut 
un fel de petale cărnoase, după care acestea s-au dezvoltat 
până au ajuns la stadiul florilor, așa cum le cunoaștem în zilele 
noastre. Abia după ce această transformare fundamentală în 
viaţa vegetală - și implicit animală - pe planeta noastră s-a 
încheiat, gigantica navă s-a stabilizat pe orbita actuală, având 
caracteristicile pe care le cunoaștem astăzi. 


SAVOAREA TIMPULUI 


Aici prezentarea pe ecranul holografic s-a întrerupt brusc, 
lăsându-mă aproape într-o stare de reverie. Simţeam că nu era 
vorba doar de ineditul informaţiei, ci și despre influenţa subtilă 


foarte fină a timpului extrem de îndepărtat, la care avusesem 
cumva acces indirect prin acea prezentare. Aceasta a lăsat în 
ființa mea un „gust” parte, activând în mine emoții profunde și 
nebănuite. 

În cele din urmă mi-am luat rămas bun de la bărbatul din 
Apellos și de la echipa de acolo, îndreptându-mă spre Baza 
Alpha. Când am ajuns, după câteva ore, Cezar a văzut că sunt 
destul de tulburat. Nu era nevoie să-i spun ceva, a intuit 
imediat cauza. Mi-a adus un ceai cald și am mers amândoi în 
clădirea unde se afla Eden. În sala elegantă și foarte 
tehnologizată m-am simţit mai bine. Cred că ceea ce doream de 
fapt era să „merg” eu însumi în acele timpuri ancestrale, să am 
senzaţia trăirii efective a acelor vremuri colosal de îndepărtate. 
Imaginile de pe ecranul holografic îmi sădiseră sămânța 
dorului de acele locuri și timpuri, iar acum îmi rămânea doar 
să o dezvolt cu grijă cu ajutorul „mașinii spaţiului și a 
timpului”. Nu am reușit încă până în acest moment, dar altceva 
s-a petrecut curând după aceea, ceva care mi-a hrănit sufletul 
cel puţin la fel de mult. Am privit prin geamul foarte larg cerul 
negru al nopţii reci și limpezi, cu stelele ce-mi strecurau în 
suflet picături de nostalgie dulce. Mi-am adus aminte de un 
moment asemănător, cu ani în urmă, când emoția unor 
depărtări neștiute mă cuprinsese în același loc, la Bază, după 
tulburătoarea povestire a lui Cezar despre profesorul 
Constantin și peștera Tronurilor de Aur. Atunci, la fel privisem 
stelele cu dor nespus, la fel le aduceam în suflet și acum. Nu 
bănuiam, însă, că speranţele îmi vor fi îndeplinite mai curând 
decât mă așteptam. 


SFÂRȘIT 


